
Identifikácia



Výzva 2024

*V prípade rozporu medzi jazykovými verziami je smerodajné anglické znenie*

Verzia 1/2023

**SPRIEVODCA EURÓPSKYM ZBOROM SOLIDARITY**

**Európska komisia**

Generálne riaditeľstvo pre vzdelávanie, mládež, šport a kultúru

Riaditeľstvo B – Mládež, vzdelávanie a Erasmus+

Oddelenie B.3 – Mládež, solidarita dobrovoľníkov a kancelária pre stáže

©Európska únia, 2024

Opakované použitie je povolené, pokiaľ sa uvedie zdroj.

Politika Európskej komisie týkajúca sa opakovaného použitia je upravená rozhodnutím 2011/833/EÚ (Ú. v. EÚ L 330, 14.12.2011. s. 39).

Na akékoľvek použitie alebo reprodukciu fotografií alebo iného materiálu, na ktorý sa nevzťahujú autorské práva EÚ, je potrebné povolenie priamo od držiteľov príslušných autorských práv.

**EURÓPSKY ZBOR SOLIDARITY**

Sprievodca programom na rok 2024

Obsah

[Úvod 3](#_Toc151129018)

[Časť A – Všeobecné informácie o Európskom zbore solidarity 4](#_Toc151129019)

[**Politické súvislosti 5**](#_Toc151129020)

[**Ciele, priority a dôležité charakteristiky Európskeho zboru solidarity 6**](#_Toc151129021)

[**Akcie a opatrenia na zabezpečenie kvality a podporné opatrenia 10**](#_Toc151129022)

[**Rozpočet 11**](#_Toc151129023)

[**Kto realizuje Európsky zbor solidarity? 12**](#_Toc151129024)

[**Ostatné orgány, ktoré sa podieľajú na vykonávaní Európskeho zboru solidarity 13**](#_Toc151129025)

[**Kto sa môže zapojiť do Európskeho zboru solidarity? 15**](#_Toc151129026)

[Časť B – Účasť mladých ľudí na solidárnych aktivitách 17](#_Toc151129027)

[Dobrovoľnícke projekty 18](#_Toc151129028)

[**Čo sú dobrovoľnícke projekty? 18**](#_Toc151129029)

[**Aktivity podporované v rámci tejto akcie 18**](#_Toc151129030)

[**Vytvorenie projektu 19**](#_Toc151129031)

[**Kritériá oprávnenosti pre dobrovoľnícke aktivity 22**](#_Toc151129032)

[**Aké sú oprávnené náklady a platné pravidlá financovania? 24**](#_Toc151129033)

[**Aké sú jednotkové náklady na deň na účastníka? 28**](#_Toc151129034)

[**Získanie financovania 29**](#_Toc151129035)

[Dobrovoľnícke tímy v oblastiach s vysokou prioritou 31](#_Toc151129036)

[**Čo sú dobrovoľnícke tímy v oblastiach s vysokou prioritou? 31**](#_Toc151129037)

[**Aké sú priority výzvy 2024 pre túto akciu? 31**](#_Toc151129038)

[**Aké sú ciele? 31**](#_Toc151129039)

[**Aktivity podporované v rámci tejto akcie 32**](#_Toc151129040)

[**Vytvorenie projektu 33**](#_Toc151129041)

[**Kritériá používané pri posudzovaní projektov 34**](#_Toc151129042)

[**Aké sú oprávnené náklady a platné pravidlá financovania? 37**](#_Toc151129043)

[Značka kvality pre dobrovoľnícku činnosť v rámci solidárnych aktivít 38](#_Toc151129044)

[**Čo je značka kvality? 38**](#_Toc151129045)

[**Aké sú jednotlivé typy značiek kvality? 38**](#_Toc151129046)

[**Ako to funguje? 38**](#_Toc151129047)

[**Zásady a štandardy kvality 39**](#_Toc151129048)

[**Čo je značka kvality pre vedúce organizácie? 41**](#_Toc151129049)

[**Kritériá, ktoré sa uplatňujú na posúdenie značky kvality 41**](#_Toc151129050)

[**Opatrenia na monitorovanie, podávanie správ a zabezpečovanie kvality 44**](#_Toc151129051)

[Solidaritné projekty 45](#_Toc151129052)

[**Čo je solidaritný projekt? 46**](#_Toc151129053)

[**Aké sú ciele? 46**](#_Toc151129054)

[**Vytvorenie solidaritného projektu 47**](#_Toc151129055)

[**Kritériá používané pri posudzovaní projektov 48**](#_Toc151129056)

[**Aké sú oprávnené náklady a platné pravidlá financovania? 50**](#_Toc151129057)

[**Aké sú jednotkové náklady na deň práce? 51**](#_Toc151129058)

[Časť C – Účasť mladých ľudí na solidárnych aktivitách súvisiacich s humanitárnou pomocou 52](#_Toc151129059)

[Značka kvality pre dobrovoľnícku činnosť v oblasti humanitárnej pomoci 53](#_Toc151129060)

[**Čo je značka kvality? 53**](#_Toc151129061)

[**Aké sú jednotlivé typy značiek kvality? 53**](#_Toc151129062)

[**Ako to funguje? 53**](#_Toc151129063)

[**Aké sú štandardy kvality? 54**](#_Toc151129064)

[**Kritériá, ktoré sa uplatňujú na posúdenie značky kvality 57**](#_Toc151129065)

[**Opatrenia na monitorovanie, podávanie správ a zabezpečovanie kvality 60**](#_Toc151129066)

[Dobrovoľnícka činnosť v rámci Európskeho dobrovoľníckeho zboru pre humanitárnu pomoc (dobrovoľnícka činnosť v oblasti humanitárnej pomoci) 61](#_Toc151129067)

[**Čo je dobrovoľnícka činnosť na podporu operácií humanitárnej pomoci? 61**](#_Toc151129068)

[**Aké sú ciele? 61**](#_Toc151129069)

[**Podporované aktivity 61**](#_Toc151129070)

[**Vytvorenie projektu 62**](#_Toc151129071)

[**Kritériá používané pri posudzovaní projektov 65**](#_Toc151129072)

[**Aké sú oprávnené náklady a platné pravidlá financovania? 68**](#_Toc151129073)

[Časť D – Opatrenia na zabezpečenie kvality a podporné opatrenia 69](#_Toc151129074)

[Podpora vzdelávania 70](#_Toc151129075)

[**Všeobecné online školenia 70**](#_Toc151129076)

[**Podpora jazykového vzdelávania 71**](#_Toc151129077)

[**Školiaci a hodnotiaci cyklus 71**](#_Toc151129078)

[**Mentorstvo 79**](#_Toc151129079)

[**Uznávanie vzdelávacích výstupov 80**](#_Toc151129080)

[Poistenie Error! Bookmark not defined.](#_Toc151129081)

[Portál Európskeho zboru solidarity 85](#_Toc151129082)

[Ďalšie podporné opatrenia 86](#_Toc151129083)

[**Osvedčenie o účasti 86**](#_Toc151129084)

[**Dohody 86**](#_Toc151129085)

[**Víza a povolenia na pobyt 86**](#_Toc151129086)

[Časť E – Informácie pre žiadateľov 87](#_Toc151129087)

[Ako sa predkladá žiadosť? 87](#_Toc151129088)

[**Krok 1: Registrácia organizácie 87**](#_Toc151129089)

[**Krok 2: Kontrola súladu s kritériami 88**](#_Toc151129090)

[**Krok 3: Kontrola finančných podmienok 93**](#_Toc151129091)

[**Krok 4: Vyplnenie a predloženie formulára žiadosti 97**](#_Toc151129092)

[Postup po predložení žiadosti 99](#_Toc151129093)

[**Postup hodnotenia 99**](#_Toc151129094)

[**Konečné rozhodnutie 99**](#_Toc151129095)

[**Oznamovanie výsledkov 99**](#_Toc151129096)

[Postup po schválení žiadosti 100](#_Toc151129097)

[**Dohoda o grante 100**](#_Toc151129098)

[**Výška grantu 100**](#_Toc151129099)

[**Platobné postupy 100**](#_Toc151129100)

[**Termíny, ktoré sa vzťahujú na životný cyklus projektu, a spôsoby platieb 102**](#_Toc151129101)

[**Ďalšie dôležité zmluvné ustanovenia 104**](#_Toc151129102)

[Príloha I – Slovník pojmov 107](#_Toc151129103)

[Príloha II – Viacnásobná účasť 112](#_Toc151129104)

[Príloha III – Kontaktné údaje 113](#_Toc151129105)

Úvod

Tento sprievodca je určený všetkým subjektom a osobám, ktoré chcú získať podrobné informácie o Európskom zbore solidarity (ďalej aj ako „zbor“ alebo „program“). Tento dokument je určený najmä organizáciám, inštitúciám a subjektom, ktoré majú záujem organizovať aktivity v rámci Európskeho zboru solidarity, a mladým ľuďom, ktorí sa chcú zapojiť do solidárnych aktivít, ktoré zbor podporuje.

V tomto sprievodcovi sú uvedené pravidlá a podmienky na pridelenie grantu z Európskeho zboru solidarity, preto má právnu hodnotu z hľadiska výberového konania a udeľovania grantov.

### Štruktúra sprievodcu Európskeho zboru solidarity

Sprievodca pozostáva z piatich hlavných častí:

* V **časti A** sa uvádza všeobecný prehľad o Európskom zbore solidarity, o rozsahu jeho pôsobnosti a štruktúre. Obsahuje informácie o cieľoch, prioritách a hlavných prvkoch Európskeho zboru solidarity, o oprávnených krajinách, o vykonávajúcich štruktúrach a o celkovom dostupnom rozpočte.
* **V časti B** sa uvádzajú informácie o akciách Európskeho zboru solidarity, ktoré sú podporované v rámci oblasti „Účasť mladých ľudí na solidárnych aktivitách“.
* **V časti C** sa uvádzajú informácie o akciách Európskeho zboru solidarity, ktoré sú podporované v rámci oblasti „Účasť mladých ľudí na solidárnych aktivitách súvisiacich s humanitárnou pomocou“.
* **Časť D** obsahuje informácie o opatreniach na zabezpečenie kvality a podporných opatreniach ponúkaných účastníckym organizáciám a účastníkom v priebehu prípravy, realizácie a následnej kontroly aktivít a projektov[[1]](#footnote-2).
* **V časti E** sa uvádzajú informácie o postupoch súvisiacich so žiadosťou o grant a s výberom projektov, ako aj finančné a administratívne ustanovenia týkajúce sa udelenia grantu v rámci Európskeho zboru solidarity[[2]](#footnote-3).

Súčasťou tohto sprievodcu sú aj tieto prílohy:

* **Príloha I**: Slovník pojmov
* **Príloha II**: Viacnásobná účasť
* **Príloha III**: Kontaktné údaje

|  |
| --- |
| Sprievodca Európskym zborom solidarity bol vypracovaný v súlade s ročným pracovným programom na rok 2024, ktorý prijala Európska komisia, a preto sa môže revidovať, aby sa doň premietli priority a hlavné smerovanie vymedzené v pracovných programoch prijatých v nasledujúcich rokoch. Realizácia aktivít podľa tohto sprievodcu zároveň podlieha dostupnosti rozpočtových prostriedkov stanovených v návrhu rozpočtu po prijatí rozpočtu na daný rok rozpočtovým orgánom alebo stanovených podľa systému predbežnej dvanástiny. |

Časť A – Všeobecné informácie o Európskom zbore solidarity

### Jednotné kontaktné miesto pre solidárne aktivity

Európska únia je založená na solidarite, spoločnej hodnote, ktorá je výrazne prítomná v celej európskej spoločnosti. Solidaritou sa vymedzuje európsky projekt a zabezpečuje nevyhnutná jednota, ktorá formuje silné morálne zázemie na zvládanie súčasných a budúcich kríz. Solidarita predstavuje jasné usmernenie pre európsku mládež pri jej úsilí o lepšiu Úniu.

Mladí ľudia potrebujú ľahko dostupné príležitosti na zapojenie sa do solidárnych aktivít, ktoré by im pomohli vyjadriť ich odhodlanie konať v prospech komunít a zároveň získať užitočné skúsenosti a schopnosti potrebné pre ich osobný, vzdelávací, sociálny, kultúrny, občiansky a profesijný rozvoj, čím by sa zlepšila ich zamestnateľnosť.

Európsky zbor solidarity spája mladých ľudí v záujme vybudovania inkluzívnejšej spoločnosti podporujúcej zraniteľných ľudí a reagujúcej na spoločenské a humanitárne výzvy. Predstavuje inšpiratívnu a posilňujúcu skúsenosť pre mladých ľudí, ktorí chcú pomáhať, učiť sa a rozvíjať, a funguje ako jednotné kontaktné miesto pre tieto solidárne aktivity v celej Únii aj mimo nej.

Program poskytuje väčšie množstvo príležitostí a zároveň lepšie príležitosti v širokom okruhu oblastí, ako je integrácia migrantov, environmentálne problémy, predchádzanie prírodným katastrofám, vzdelávanie a mládežnícke aktivity, zachovávanie kultúrneho dedičstva a humanitárna pomoc. Európsky zbor solidarity takisto podporuje štátne a miestne subjekty v ich úsilí zvládnuť rôzne spoločenské výzvy a krízy.

Európsky zbor solidarity rozšírením rozsahu svojej pôsobnosti na dobrovoľnícke aktivity na podporu operácií humanitárnej pomoci poskytuje núdzovú pomoc založenú na potrebách a pomáha poskytovať podporu, pomoc a ochranu tam, kde sú najviac potrebné. Pomáha tak riešiť nielen neuspokojené spoločenské potreby v Európe, ale aj humanitárne výzvy v tretích krajinách.

Aktivitami Európskeho zboru solidarity sa podporujú ciele stratégie EÚ pre mládež na roky 2019 – 2027[[3]](#footnote-4), ktorá motivuje mladých ľudí, aby sa z nich stali aktívni a solidárni občania, aktéri pozitívnej zmeny v komunitách po celej Európe, a ktorá je inšpirovaná hodnotami EÚ a európskou identitou.

### Budujeme na doterajších skúsenostiach, hľadíme do budúcnosti

Európsky zbor solidarity vychádza z vyše 25 rokov úspechov európskych programov v oblasti mládeže a solidarity, najmä z úspechov Európskej dobrovoľníckej služby, iniciatívy Dobrovoľníci pomoci EÚ a predchádzajúceho Európskeho zboru solidarity z obdobia 2018 až 2020.

## Politické súvislosti

### Stratégia EÚ pre mládež

Stratégia EÚ pre mládež je rámec pre spoluprácu EÚ v politike v oblasti mládeže na roky 2019 až 2027[[4]](#footnote-5), v rámci ktorej sa má maximálne využiť potenciál politiky v oblasti mládeže. Cieľom spolupráce EÚ v oblasti mládeže je riešiť existujúce a budúce výzvy, ktorým čelia mladí ľudia v celej Európe, pričom táto spolupráca poskytuje rámec cieľov, zásad, priorít, hlavných oblastí a opatrení pre politickú spoluprácu v oblasti mládeže pre všetky príslušné zainteresované strany.

Dôležitým aspektom stratégie EÚ pre mládež je 11 európskych cieľov v oblasti mládeže[[5]](#footnote-6), ktoré boli vypracované v kontexte dialógu EÚ s mládežou prostredníctvom participatívneho prístupu, ktorý zahŕňal rozhodovacie orgány, mladých ľudí a výskumníkov. Tieto ciele v oblasti mládeže predstavujú víziu pre Európu, ktorá umožňuje mladým ľuďom v plnej miere využiť svoj potenciál. Identifikujú sa v nich medziodvetvové oblasti, ktoré majú vplyv na životy mladých ľudí, a poukazuje sa v nich na výzvy, ktoré je potrebné riešiť. V rámci cieľov v oblasti mládeže sa okrem iného vyzýva na inkluzívne spoločnosti, priestor a účasť pre všetkých, ako aj na kvalitné zamestnanie pre všetkých mladých ľudí. Stratégia EÚ pre mládež by mala prispieť k realizácii tejto vízie mladých ľudí, a to prostredníctvom mobilizácie politických nástrojov na úrovni EÚ, ako aj akcií na vnútroštátnej, regionálnej a miestnej úrovni zo strany všetkých zainteresovaných strán.

Stratégia EÚ pre mládež je založená na troch hlavných oblastiach akcie:

* ZAPÁJAŤ
* SPÁJAŤ
* POSILŇOVAŤ POSTAVENIE

V rámci oblasti ZAPÁJANIA sa v stratégii EÚ pre mládež podporuje zmysluplná občianska, hospodárska, spoločenská, kultúrna a politická participácia mladých ľudí. Posilňuje sa ňou účasť mladých ľudí na demokratickom živote, podporuje sa ich spoločenská a občianska angažovanosť a zameriava sa na zabezpečenie toho, aby všetci mladí ľudia mali potrebné zdroje na svoju účasť v spoločnosti.

V rámci oblasti SPÁJANIA sa v stratégii EÚ pre mládež podporujú predovšetkým príležitosti pre mladých ľudí zažiť na vlastnej koži výmeny, spoluprácu a občiansku akciu v európskom kontexte.

V rámci oblasti POSILŇOVANIA POSTAVENIA sa stratégia zameriava na podporu práce s mládežou vo všetkých jej formách ako katalyzátora pre posilnenie postavenia mladých ľudí v Európe.

### Politický rámec EÚ pre dobrovoľníctvo

Politický rámec pre dobrovoľníctvo je v súčasnosti stanovený najmä v odporúčaní Rady z roku 2022 týkajúcom sa mobility mladých dobrovoľníkov v rámci Európskej únie[[6]](#footnote-7). Cieľom tohto odporúčania je odstránenie prekážok dobrovoľníctva v Európe zvyšovaním informovanosti a schopnosti ponúkať dobrovoľnícke príležitosti, odstraňovaním prekážok účasti, a to najmä pre znevýhodnené skupiny, a zvyšovaním miery uznávania získaných zručností.

Dobrovoľnícke akcie Európskeho zboru solidarity v oblasti humanitárnej činnosti sa budú riadiť Európskym konsenzom o humanitárnej pomoci[[7]](#footnote-8) a ich cieľom bude prispieť k zvýšeniu účinnosti a efektívnosti humanitárnej pomoci Únie v súlade so zásadami dobrého humanitárneho darcovstva[[8]](#footnote-9). Bude sa podporovať medzinárodné humanitárne právo a právo v oblasti ľudských práv.

### Odkaz Európskeho roka mládeže

Jednou z prierezových priorít Európskeho zboru solidarity je podpora účasti na demokratickom živote, presadzovanie spoločných hodnôt a podpora aktívneho občianstva. Išlo o kľúčové zameranie Európskeho roka mládeže, v rámci ktorého bolo cieľom vypočuť si európsku mládež, zapojiť ju a posilniť jej postavenie. Program bude vychádzajúc z úspechov a prispievajúc k dlhodobému odkazu Európskeho roka mládeže 2022 naďalej posilňovať postavenie mladých ľudí a nabádať k ich účasti na demokratickom živote v roku 2024.

## Ciele, priority a dôležité charakteristiky Európskeho zboru solidarity

### Ciele

**Všeobecný cieľ**

Všeobecným cieľom programu je zvýšiť účasť mladých ľudí a organizácií na dostupných a kvalitných solidárnych aktivitách, najmä dobrovoľníctva, v záujme posilnenia súdržnosti, solidarity, demokracie, európskej identity a aktívneho občianstva v Únii aj mimo nej riešením spoločenských a humanitárnych výziev na mieste s osobitným dôrazom na podporu udržateľného rozvoja, sociálneho začlenenia a rovnosti príležitostí.

**Špecifický cieľ**

Špecifickým cieľom programu je poskytovať mladým ľuďom vrátane mladých ľudí s nedostatkom príležitostí ľahko dostupné príležitosti na zapojenie sa do solidárnych aktivít, ktoré vytvárajú pozitívne spoločenské zmeny v Únii a mimo nej, a súčasne zlepšovať a náležite potvrdzovať ich schopnosti, ako aj uľahčovať ich neustálu účasť ako aktívnych občanov***.***

### Politické priority

**Začlenenie a rozmanitosť**

Cieľom Európskeho zboru solidarity je podporovať sociálne začlenenie, toleranciu, ľudské práva a hodnotu odlišnosti a rozmanitosti všetkých druhov a poskytnúť všetkým mladým ľuďom rovnaký prístup k príležitostiam v rámci všetkých jeho akcií.

Zbor ponúka dostupné a flexibilné formáty aktivít, dodatočnú finančnú podporu, ako aj škálu podporných opatrení (napr. všeobecnú a jazykovú prípravu, poistenie, podporu pred vykonaním solidárnych aktivít a po nich, administratívnu pomoc) s cieľom podporiť účasť mladých ľudí s nedostatkom príležitostí a lepšie vyhovieť ich osobitným potrebám. Organizácie by pri navrhovaní svojich projektov a aktivít mali uplatňovať inkluzívny prístup a mali by využiť dostupné mechanizmy na zapojenie rozmanitej škály účastníkov.

Európsky zbor solidarity by takisto mal podporiť projekty a aktivity, ktoré zo všeobecnejšieho hľadiska aktívne riešia problém začlenenia a rozmanitosti v spoločnosti.

Na účely vykonávania týchto zásad bol vytvorený **rámec opatrení na začleňovanie**[[9]](#footnote-10), ako aj **stratégia začleňovania a rozmanitosti[[10]](#footnote-11)** na podporu organizácií, aby sa im podarilo osloviť väčšie množstvo účastníkov s nedostatkom príležitostí a aby pomohli riešiť prekážky, ktorým môžu čeliť rôzne cieľové skupiny.

Mladí ľudia s nedostatkom príležitostí sú mladí ľudia, ktorí sú v porovnaní s rovesníkmi znevýhodnení, pretože čelia jednému alebo viacerým faktorom vylúčenia a prekážkam. Zoznam prekážok, ktorý sa uvádza ďalej, nie je úplný a má slúžiť ako referencia pri vykonávaní opatrení na zlepšovanie prístupnosti a oslovenia znevýhodnených skupín:

* **Zdravotné postihnutie**: Patrí sem fyzické, mentálne, intelektuálne alebo zmyslové postihnutie, ktoré vzájomným pôsobením s rôznymi prekážkami môže niektorým ľuďom brániť v plnej a účinnej účasti na živote spoločnosti za rovnakých podmienok, aké majú iní ľudia[[11]](#footnote-12).
* **Zdravotné problémy**: Prekážky môžu vyplývať zo zdravotných problémov, ako sú vážne ochorenia, chronické choroby alebo akékoľvek iné fyzické alebo duševné stavy brániace dotknutej osobe v účasti na programoch.
* **Prekážky súvisiace so systémami vzdelávania a odbornej prípravy**: Prekážkam môžu čeliť jednotlivci, ktorí z rôznych dôvodov nedosahujú v systémoch vzdelávania a odbornej prípravy dostatočné výsledky, osoby, ktoré predčasne ukončili školskú dochádzku, osoby, ktoré nie sú zamestnané, ani nie sú v procese vzdelávania alebo odbornej prípravy, a nízko kvalifikovaní dospelí. Hoci svoju rolu môžu zohrávať aj iné faktory, tieto ťažkosti vo vzdelávaní, ktoré môžu súvisieť aj s osobnou situáciou, väčšinou vyplývajú zo systémov vzdelávania, ktoré vytvárajú štrukturálne obmedzenia a/alebo plne nezohľadňujú osobitné potreby jednotlivca. Jednotlivci môžu čeliť prekážkam účasti aj vtedy, keď štruktúra učebných plánov sťažuje vzdelávaciu mobilitu alebo mobilitu odbornej prípravy v zahraničí v rámci ich štúdia.
* **Kultúrne rozdiely**: Hoci kultúrne rozdiely môžu vnímať ako prekážky ľudia s akýmkoľvek pôvodom, osobitne môžu uvedené rozdiely vplývať na osoby s nedostatkom príležitostí. Takéto rozdiely môžu predstavovať významné prekážky pre vzdelávanie vo všeobecnosti, a to najmä pokiaľ ide o ľudí s migrantským alebo utečeneckým pôvodom (okrem iného vrátane novoprichádzajúcich migrantov), ľudí patriacich k národnostnej alebo etnickej menšine, používateľov posunkového jazyka alebo ľudí, ktorí majú ťažkosti s jazykovým prispôsobením a kultúrnou inklúziou. Vystavenie cudzím jazykom a kultúrnym rozdielom pri účasti na akýchkoľvek aktivitách programu môže niektorých jednotlivcov odrádzať a istým spôsobom obmedzovať prínosy vyplývajúce z ich účasti. Takéto kultúrne rozdiely môžu dokonca celkom odradiť potenciálnych účastníkov od podania žiadosti o podporu v rámci programov, čiže predstavujú prekážku pre vstup.
* **Sociálne prekážky**: Prekážkou môžu byť ťažkosti so sociálnou adaptáciou, ako sú obmedzené spoločenské kompetencie, antisociálne alebo vysokorizikové správanie, (bývalí) páchatelia priestupkov, (bývalí) užívatelia drog alebo alkoholu či sociálna marginalizácia. Ďalšie sociálne prekážky môžu vyplývať z rodinných pomerov, napr. ak ide o prvého člena rodiny, ktorý získal prístup k vysokoškolskému vzdelaniu, alebo o rodiča (najmä osamelého rodiča), opatrovateľa, živiteľa alebo sirotu, alebo ak osoba bola alebo v súčasnosti je v ústavnej starostlivosti.
* **Hospodárske prekážky**: Prekážku môže predstavovať hospodárska nevýhoda, napr. nízka životná úroveň, nízky príjem, štúdium popri zamestnaní, závislosť od systému sociálneho zabezpečenia, dlhodobá nezamestnanosť, problematické situácie alebo chudoba, bezdomovectvo, dlhy alebo finančné problémy.
* **Prekážky súvisiace s diskrimináciou**: Vyskytnúť sa môžu prekážky, ktoré sú výsledkom diskriminácie súvisiacej s pohlavím, vekom, etnickým pôvodom, náboženským alebo filozofickým vyznaním, so sexuálnou orientáciou, zdravotným postihnutím alebo s prierezovými faktormi (kombináciou s dvomi alebo viacerými ďalšími uvedenými druhmi diskriminácie).
* **Geografické prekážky**: Prekážku môže napríklad predstavovať život vo vzdialených alebo vidieckych regiónoch, na malých ostrovoch alebo v okrajových/najvzdialenejších regiónoch, na predmestiach, v oblastiach s obmedzenou ponukou služieb (obmedzená verejná doprava, nedostatočné zariadenia) alebo v menej rozvinutých oblastiach. Ďalšie ťažkosti môžu vyplývať z obmedzenej prenosnosti služieb (najmä podpory pre osoby s nedostatkom príležitostí), ktoré musia byť mobilné, aby ich účastníci mohli využívať, keď idú na vzdialené miesto alebo (a najmä) do zahraničia.

**Ciele v oblasti environmentálnej udržateľnosti a klímy**

Európsky zbor solidarity môže zmysluplne prispieť k záväzku Komisie riešiť problémy súvisiace s klímou a životným prostredím. S cieľom prispieť k **Európskej zelenej dohode**[[12]](#footnote-13) sa program zameriava na integráciu ekologických postupov do všetkých projektov a činností a takisto na podporu environmentálne udržateľného a zodpovedného správania medzi účastníkmi a účastníckymi organizáciami. Organizácie a účastníci by preto mali pri navrhovaní a realizácii svojich aktivít uplatňovať prístup šetrný k životnému prostrediu. Aktivity, ktoré sú prínosné pre iné existujúce iniciatívy EÚ v oblasti environmentálnej udržateľnosti (napr. Nový európsky Bauhaus), majú veľkú podporu.

Programom sa takisto podporujú projekty a aktivity, ktoré riešia spoločenské výzvy týkajúce sa ochrany životného prostredia, udržateľnosti a cieľov v oblasti klímy. Takéto projekty môžu riešiť rôzne problémy, pričom ich cieľ môže byť napríklad chrániť, zachovávať a zveľaďovať prírodný kapitál alebo zvyšovať informovanosť o udržateľnosti životného prostredia a umožniť zmeny správania, pokiaľ ide o osobné preferencie, spotrebiteľské návyky a životný štýl. Programom sa podporujú iniciatívy zamerané na zabránenie nepriaznivým vplyvom extrémnych výkyvov počasia a živelných pohrôm, na ich zmierňovanie alebo nápravu škôd, ktoré spôsobili, ako aj aktivity na podporu postihnutým komunitám po takýchto extrémnych výkyvoch počasia alebo živelných pohromách.

Európsky zbor solidarity bude zároveň spolupracovať s programom Horizont Európa v rokoch 2023 – 27, a to realizáciou finančného príspevku z programu Horizont Európa, vyčleneného na dobrovoľnícke projekty podporujúce misie EÚ v oblasti klímy a ciele Zelenej dohody, ako aj kľúčové stratégie, čím obohatí paletu príležitostí dostupných pre mladých ľudí v oblasti solidarity.

**Digitálna transformácia**

V politických usmerneniach Európskej komisie sa zdôrazňuje potreba Európy zaujať vedúce postavenie v oblasti digitálnej transformácie[[13]](#footnote-14). Európsky zbor solidarity k nej môže prispieť podporou Európanov bez ohľadu na ich pohlavie, vek a prostredie, v ktorom žijú, a prosperovať v digitálnom veku prostredníctvom projektov a aktivít, ktorých účelom je podpora digitálnych zručností, posilnenie digitálnej gramotnosti a/alebo rozvoj lepšieho chápania rizík a možností digitálnej technológie.

Európsky zbor solidarity takisto podporuje používanie virtuálnych a digitálnych komponentov, ako sú informačné, komunikačné a technologické nástroje v rámci všetkých projektov a aktivít.

Účasť na demokratickom živote, spoločné hodnoty a občianska angažovanosť

Zbor podporuje účasť mladých ľudí na demokratických procesoch a ich občianske zapojenie. Keďže podstatou programu je dobrovoľníctvo, program zapája mladých ľudí a umožňuje im, aby boli aktívni v spoločnosti a zameriava sa na celoeurópske trendy obmedzenej účasti mládeže na demokratickom živote a nižšie úrovne znalostí a informovanosti o európskych záležitostiach, ktoré ovplyvňujú životy všetkých európskych občanov.

Európsky zbor solidarity by sa mal snažiť aj o posilnenie identity EÚ a zvýšenie povedomia účastníkov o spoločných hodnotách EÚ, zásadách jednoty a rozmanitosti, ako aj o sociálnom, kultúrnom a historickom dedičstve.

**Podpora zdravého životného štýlu a duševného zdravia**

Cieľom zboru je v rámci všetkých jeho akcií pomáhať pri aktivitách súvisiacich s prevenciou, propagáciou a podporou v oblasti zdravia v súlade s iniciatívou HealthyLifeStyle4All (Zdravý životný štýl pre všetkých), s osobitným zameraním na podporu zraniteľných alebo znevýhodnených skupín obyvateľstva. Dobrovoľníci sa môžu mobilizovať v súvislosti s hlavnými výzvami v oblasti zdravia, a to najmä pokiaľ ide o duševné zdravie, ako aj vo vzťahu k politickým prioritám, ako je prevencia rakoviny a starostlivosť o onkologických pacientov.

**Inovácie**

Zbor sa takisto snaží o dosiahnutie pridanej hodnoty tým, že propaguje a podporuje nové vlny inovácií mobilizáciou mladých ľudí a organizácií v snahe prispieť k informovanosti a inovačným riešeniam pre širokú škálu spoločenských výziev, napríklad v kontexte vidieckych inovačných ekosystémov (vyľudňovanie mladých ľudí z vidieka, udržateľné energetické systémy, podpora zdravia a prevencia chorôb atď.).

Okrem toho bude mať v roku 2024 akcia Dobrovoľnícke tímy v oblastiach s vysokou prioritou tieto **špecifické ročné politické priority**:

* pomoc osobám utekajúcim pred ozbrojenými konfliktmi a iným obetiam prírodných katastrof alebo katastrof spôsobených ľudskou činnosťou,
* podpora pozitívnych vzdelávacích skúseností a výstupov pre mladých ľudí s nedostatkom príležitostí.

Viac informácií pozri v oddiele Dobrovoľnícke tímy v oblastiach s vysokou prioritou.

### Dôležité charakteristiky

V súlade s cieľmi Európskeho zboru solidarity si osobitnú pozornosť zasluhujú tieto prvky.

**Rešpektovanie hodnôt EÚ**

Pri realizácii aktivít v rámci programu Európskeho zboru solidarity sa musia rešpektovať hodnoty EÚ, ktorými sú úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv vrátane práv osôb patriacich k menšinám, a to v plnom súlade s hodnotami a právami zakotvenými v zmluvách EÚ a v Charte základných práv Európskej únie. To isté platí pre prijímateľov programov a účastníkov.

**Dobrovoľníctvo v kontexte zboru**

Dobrovoľníctvo ako jeden z najviditeľnejších prejavov solidarity poskytuje mladým ľuďom príležitosti zapojiť sa do aktivít, ktoré riešia zistené potreby v rámci miestnych komunít a prispievajú k prekonaniu významných spoločenských výziev na mieste.

Dobrovoľníctvo ďalej mladým ľuďom umožňuje získať užitočné skúsenosti, zručnosti a kompetencie potrebné pre ich osobný, vzdelávací, sociálny, kultúrny, občiansky a profesijný rozvoj, čím sa zlepšuje ich zamestnateľnosť a aktívne občianstvo. Aktivity podporované v rámci dobrovoľníckej činnosti sú zdrojom bohatých skúseností v kontexte neformálneho vzdelávania a informálneho učenia sa, čo posilňuje kompetencie mladých ľudí.

**Neformálne vzdelávanie a informálne učenie sa**

Neformálne vzdelávanie je vzdelávanie, ktoré sa uskutočňuje mimo formálneho systému vzdelávania a odbornej prípravy prostredníctvom vzdelávacích činností a má určitú formu podpory vzdelávania. Využíva participatívny prístup zameraný na učiacich sa, ktorí ho absolvujú dobrovoľne, a preto je úzko späté s potrebami, cieľmi a záujmami mladých ľudí.

Informálne učenie sa je vzdelávanie pri každodenných činnostiach, v práci, s rovesníkmi atď. Často ho možno opísať ako učenie sa praxou. V sektore mládeže môže mať informálne učenie sa dôležitú úlohu napríklad pri skupinových diskusiách medzi rovesníkmi, v dobrovoľníckych aktivitách a v mnohých iných situáciách.

Neformálne vzdelávanie a informálne učenie sa umožňujú mladým ľuďom získať základné zručnosti, ktoré prispievajú k ich osobnostnému a sociálno-vzdelávaciemu rozvoju a podporujú ich aktívnu účasť v spoločnosti, čím okrem iného zlepšujú ich vyhliadky na získanie zamestnania. Tieto skúsenosti so vzdelávaním majú aj veľký potenciál na zvýšenie dosiahnutého stupňa formálneho vzdelania a odbornej prípravy, na riešenie otázok mladých ľudí v situácii NEET (t. j. mladých ľudí, ktorí nie sú zamestnaní, ani nie sú v procese vzdelávania alebo odbornej prípravy) alebo mladých ľudí s nedostatkom príležitostí, ako aj na boj proti sociálnemu vylúčeniu.

Vzdelávacie aktivity v oblasti mládeže majú mať výrazne pozitívny vplyv na mladých ľudí, ako aj na účastnícke organizácie, komunity, v ktorých sa uvedené aktivity realizujú, samotnú oblasť mládeže a európske hospodárske a spoločenské odvetvia vo všeobecnosti.

**Uznávanie a potvrdzovanie vzdelávacích výstupov**

V záujme zaručenia, aby aktivity v rámci Európskeho zboru solidarity mali vplyv na osobný, vzdelávací, sociálny, občiansky a profesijný rozvoj účastníkov, by sa schopnosti, ktoré sú vzdelávacími výstupmi solidárnych aktivít, mali náležite identifikovať a zdokumentovať.

Na uvedený účel by sa prípadne malo podporovať využitie účinných nástrojov na uznávanie neformálneho vzdelávania a informálneho učenia sa na úrovni Únie a členských štátov, ako sú Youthpass a Europass. Viac informácií sa nachádza v časti D tohto sprievodcu.

**Európska pridaná hodnota**

Európsky zbor solidarity musí podporovať solidárne aktivity, ktoré prinášajú jasnú európsku pridanú hodnotu, napríklad na základe:

* nadnárodného charakteru, zvlášť pokiaľ ide o vzdelávaciu mobilitu a spoluprácu,
* schopnosti dopĺňať ostatné programy a politiky na miestnej, regionálnej, vnútroštátnej úrovni, na úrovni Únie a na medzinárodnej úrovni,
* európskeho rozmeru, pokiaľ ide o tému, ciele, prístupy, očakávané výsledky a ďalšie aspekty týchto solidárnych aktivít,
* prístupu, pokiaľ ide o zapájanie mladých ľudí z rôznych prostredí,
* prínosov k účinnému využívaniu nástrojov Únie v oblasti transparentnosti a uznávania kvalifikácií.

**Medzinárodný rozmer**

Európsky zbor solidarity má významný medzinárodný rozmer (t. j. spoluprácu s tretími krajinami, ktoré nie sú pridružené k programu, prostredníctvom zapojenia mladých ľudí a organizácií). Zbor prostredníctvom svojej rozšírenej geografickej pôsobnosti prispieva k úsiliu EÚ podporovať a posilňovať kapacitu a odolnosť v krajinách mimo EÚ.

**Viacjazyčnosť**

Viacjazyčnosť tvorí jeden zo základov európskeho projektu a predstavuje významný symbol úsilia EÚ dosiahnuť jednotu v rozmanitosti. Cudzie jazyky majú popredné postavenie medzi zručnosťami, ktoré ľuďom pomáhajú lepšie sa pripraviť na trh práce a čo najlepšie využiť dostupné príležitosti. EÚ si stanovila cieľ, že každý občan by mal mať možnosť naučiť sa aspoň dva cudzie jazyky, a to od raného veku.

Hoci sa propagáciou a podporou učenia sa jazykov primárne zaoberajú iné iniciatívy EÚ, ukázalo sa, že nedostatočné jazykové kompetencie sú jednou z hlavných prekážok európskej cezhraničnej mobility vo všeobecnosti, napríklad mobility, ktorú podporuje Európsky zbor solidarity. V záujme prekonania tejto prekážky sa v kontexte Európskeho zboru solidarity poskytuje jazyková podpora. Viac informácií sa nachádza v časti D tohto sprievodcu.

**Ochrana, zdravie a bezpečnosť účastníkov**

Ochrana, zdravie a bezpečnosť účastníkov zapojených do aktivít podporovaných Európskym zborom solidarity sú kľúčovými prvkami programu. Všetky osoby zapojené do Európskeho zboru solidarity by mali mať možnosť naplno využiť príležitosti na osobný a profesionálny rozvoj a vzdelávanie ponúkané prostredníctvom Európskeho zboru solidarity. To by sa malo zaisťovať v bezpečnom prostredí, v ktorom sa dodržiavajú a chránia práva všetkých osôb, zabezpečuje ich fyzická aj duševná integrita, duševné zdravie a ich dobré životné podmienky.

Na tento účel musí mať každá organizácia, ktorá je zapojená do Európskeho zboru solidarity, zavedené účinné postupy a opatrenia vrátane repatriácie v prípade neočakávanej bezpečnostnej krízy podporujúce a zaručujúce bezpečnosť, ochranu a nediskrimináciu účastníkov daných aktivít. Také opatrenia by mali byť prispôsobené potrebám účastníkov. V tejto súvislosti musia mať všetci dobrovoľníci poistenie proti rizikám spojeným s ich účasťou. V prípade cezhraničnej dobrovoľníckej aktivity sa počíta s osobitnými poistnými zmluvami. Viac informácií sa nachádza v časti D tohto sprievodcu.

**Informovanie o projektoch a o ich výsledkoch s cieľom maximalizovať vplyv**

Na zaistenie vplyvu na rôznych úrovniach je nesmierne dôležité informovať o projektoch a o ich výsledkoch (výsledky a výstupy). Od žiadateľov sa vyžaduje, aby si naplánovali komunikačné aktivity zamerané na zdieľanie informácií o svojich projektoch a ich výsledkoch počas životného cyklu projektu aj po jeho skončení.

Ako sa uvádza v [inštitucionálnych usmerneniach o komunikácii](https://op.europa.eu/en/publication-detail/-/publication/429c34ff-7231-11ec-9136-01aa75ed71a1/language-en/format-PDF/source-248841143), prijímatelia musia pri všetkých aktivitách a produktoch súvisiacich s oznamovaním a so šírením výsledkov, ako sú podujatia, webové sídla, vizuálne materiály a publikácie, jasne priznať podporu Európskej únie. Konkrétne musia zabezpečiť, aby všetky komunikačné materiály zahŕňali emblém[[14]](#footnote-15) Európskej únie, a musia dodržať ustanovenia dohody o grante. V prípade nedodržania ustanovení sa môže grant udelený prijímateľovi znížiť.

## Akcie a opatrenia na zabezpečenie kvality a podporné opatrenia

Na dosiahnutie stanovených cieľov sa v rámci Európskeho zboru solidarity vykonávajú štyri akcie štruktúrované do dvoch oblastí:

* Účasť mladých ľudí na solidárnych aktivitách:
  + dobrovoľnícke projekty,
  + dobrovoľnícke tímy v oblastiach s vysokou prioritou,
  + solidaritné projekty.
* Účasť mladých ľudí na solidárnych aktivitách súvisiacich s humanitárnou pomocou („Dobrovoľníctvo v rámci Európskeho dobrovoľníckeho zboru pre humanitárnu pomoc“):
  + dobrovoľnícke projekty v oblasti humanitárnej pomoci.

Európsky zbor solidarity ďalej podporuje viacero činností a opatrení zameraných na poskytovanie kvalitných solidárnych aktivít.

* Opatrenia na zabezpečenie kvality a podporné opatrenia
  + aktivity zamerané na nadväzovanie kontaktov pre jednotlivcov a organizácie zapojené do Európskeho zboru solidarity,
  + vhodné opatrenia na zavedenie požiadaviek na bezpečnostnú previerku v súlade s platným vnútroštátnym právom,
  + opatrenia prijaté pred vykonávaním solidárnych aktivít, počas ich vykonávania alebo po ňom, ktorých účelom je zabezpečiť kvalitu a prístupnosť dobrovoľníctva vrátane online a offline odbornej prípravy, ktorá je podľa potreby prispôsobená danej solidárnej aktivite a jej kontextu, jazykovej podpory, poistenia vrátane úrazového a zdravotného poistenia, ďalšieho využívania osvedčenia Youthpass, ktoré slúži na identifikovanie a zdokumentovanie kompetencií účastníkov nadobudnutých počas solidárnych aktivít, budovania kapacít a administratívnej podpory pre účastnícke organizácie,
  + rozvoj a udržiavanie značky kvality,
  + činnosti podporných centier Európskeho zboru solidarity v záujme podpory a zvyšovania kvality vykonávania akcií programu a na zlepšenie postupu potvrdzovania ich výsledkov, ako aj
  + vytvorenie, udržiavanie a aktualizácia dostupného portálu Európskeho zboru solidarity a ďalších príslušných online služieb, ako aj nevyhnutných podporných systémov IT a webových nástrojov.

## Rozpočet

Celkové orientačné finančné krytie Európskeho zboru solidarity je 1,009 miliardy EUR z rozpočtu EÚ na roky 2021 až 2027. Ročný rozpočet prijíma rozpočtový orgán. Jednotlivé kroky určené na prijatie rozpočtu EÚ možno sledovať na tejto stránke: <https://ec.europa.eu/info/about-european-commission/eu-budget/how-it-works/annual-lifecycle/preparation_en>.

Informácie o dostupných rozpočtových prostriedkoch na akciu, o plánovanom počte projektov, na ktoré má byť poskytnutý grant, ako aj o orientačných priemerných grantoch sa nachádzajú v ročnom pracovnom programe Európskeho zboru solidarity na rok 2024:

(<https://youth.europa.eu/solidarity/organisations/reference-documents-resources_sk>).

## Kto realizuje Európsky zbor solidarity?

### Európska komisia

Konečnú zodpovednosť za fungovanie Európskeho zboru solidarity nesie Európska komisia. Spravuje rozpočet a priebežne stanovuje priority, ciele a kritériá tejto iniciatívy. Okrem toho usmerňuje a monitoruje všeobecné vykonávanie, následnú kontrolu a hodnotenie iniciatívy na európskej úrovni. Európska komisia zároveň nesie celkovú zodpovednosť za koordináciu štruktúr, ktoré majú na starosti realizáciu programu na národnej úrovni, a dohľad nad nimi.

### Európska výkonná agentúra pre vzdelávanie a kultúru (EACEA)

Za realizáciu viacerých akcií zboru v rámci priameho riadenia zodpovedá na európskej úrovni **výkonná agentúra** Európskej komisie **pre vzdelávanie a kultúru** (ďalej len „EACEA“ alebo „výkonná agentúra“). Výkonná agentúra zodpovedá za riadenie projektov v rámci tohto programu počas celého životného cyklu projektov, od ich propagácie, cez hodnotenie žiadostí o grant, monitorovanie projektov, až po šírenie výsledkov projektov a programu.

Výkonná agentúra zodpovedá za:

* zlepšovanie viditeľnosti a systémového vplyvu Európskeho zboru solidarity šírením a využívaním výsledkov,
* riadenie výziev na predkladanie ponúk, prostredníctvom ktorých sa v rámci zboru zabezpečí poskytovanie služieb.

### Národné agentúry

Európsky zbor solidarity sa vykonáva najmä prostredníctvom nepriameho riadenia[[15]](#footnote-16), čo znamená, že Európska komisia deleguje úlohy súvisiace s plnením rozpočtu na národné agentúry. Odôvodnenie takéhoto prístupu spočíva v úsilí čo najviac priblížiť Európsky zbor solidarity k jeho prijímateľom a prispôsobiť ho rozmanitosti v každej krajine. Na tento účel je v každom členskom štáte EÚ a v tretej krajine pridruženej k programu určená jedna alebo viac národných agentúr. Tieto národné agentúry podporujú a vykonávajú Európsky zbor solidarity na národnej úrovni a sú spojivom medzi Európskou komisiou a účastníckymi organizáciami na miestnej, regionálnej a národnej úrovni. Úlohou národných agentúr je:

* poskytovať náležité informácie o Európskom zbore solidarity,
* organizovať spravodlivý a transparentný proces výberu projektových žiadostí, ktoré sa majú v danej krajine financovať,
* monitorovať a hodnotiť vykonávanie projektov Európskeho zboru solidarity v danej krajine,
* poskytovať podporu žiadateľom o projekt a účastníckym organizáciám počas životného cyklu projektu,
* účinne spolupracovať so sieťou všetkých národných agentúr a s Európskou komisiou,
* zabezpečovať viditeľnosť zboru,
* podporovať šírenie a využívanie výsledkov na miestnej a národnej úrovni.

Národné agentúry okrem toho zohrávajú dôležitú rolu ako sprostredkovateľské štruktúry, ktoré prispievajú k tvorbe politiky a kvalitnému vykonávaniu Európskeho zboru solidarity prostredníctvom týchto aktivít:

* vykonávanie školiaceho a hodnotiaceho cyklu v členských štátoch EÚ a tretích krajinách pridružených k programu,
* organizácia projektov a aktivít mimo rámca úloh týkajúcich sa riadenia životného cyklu projektu, ktoré podporujú kvalitnú realizáciu programu Európsky zbor solidarity a/alebo podnecujú tvorbu politík, napr. aktivity zamerané na vytváranie sietí,
* prispievanie k vytváraniu prepojení a synergií medzi Európskym zborom solidarity a politikou Únie v oblasti mládeže,
* poskytovanie podporného prístupu novým žiadateľom a znevýhodneným cieľovým skupinám s cieľom odstrániť prekážky, ktoré bránia ich plnej účasti,
* vyhľadávanie spolupráce s externými orgánmi a národnými orgánmi s cieľom zvýšiť vplyv Európskeho zboru solidarity v danej krajine a v Európskej únii.

Cieľom podporného prístupu národných agentúr je usmerňovať potenciálnych žiadateľov a prijímateľov vo všetkých fázach, od prvého kontaktu s Európskym zborom solidarity cez proces podávania žiadosti až po realizáciu projektu a jeho záverečné hodnotenie. Táto zásada vychádza z myšlienky, že ak sa majú zaručiť rovnaké príležitosti pre všetkých, je potrebné podporovať cieľové skupiny prostredníctvom systémov poradenstva, konzultácií, monitorovania a koučingu, pričom tieto systémy treba prispôsobiť konkrétnym potrebám týchto cieľových skupín.

## Ostatné orgány, ktoré sa podieľajú na vykonávaní Európskeho zboru solidarity

Okrem Európskej komisie, výkonnej agentúry a národných agentúr ďalšie odborné znalosti pre vykonávanie zboru poskytujú tieto subjekty.

### Podporné centrá

Podporné centrá sú súčasťou opatrení na zabezpečenie kvality a podporných opatrení uvedených v nariadení, ktorým sa stanovuje Európsky zbor solidarity. Predstavujú doplnkové zverené úlohy, ktoré majú vykonávať určené národné agentúry na podporu rozvoja, vykonávania a kvality akcií v rámci Európskeho zboru solidarity. Európsky zbor solidarity využíva už etablovanú sieť podporných centier v rámci programu Erasmus+ a špecializované podporné centrum Európskeho zboru solidarity.

### **Podporné centrá SALTO-YOUTH**

Podporné centrá SALTO[[16]](#footnote-17)-YOUTH sú štruktúry, ktoré sa podporujú najmä z programu Erasmus+ a ktoré sú zamerané na zvýšenie kvality projektov v oblasti mládeže. Centrá prostredníctvom svojho tematického zamerania (participácia, informácie, začlenenie, rozmanitosť, školenie a uznávanie) alebo geografického zamerania (krajiny Východného partnerstva a Rusko, južné Stredozemie, západný Balkán) poskytujú národným agentúram a ďalším subjektom zapojeným do práce v oblasti mládeže zdroje, informácie a školenia v osobitných oblastiach a podporujú uznávanie neformálneho vzdelávania a informálneho učenia sa. Podporné centrá SALTO ponúkajú aj podporu a vypracúvajú školenia, nástroje a zdroje pre Európsky zbor solidarity. Ich skúsenosti a znalosti sú tak prínosom aj pre zainteresované strany Európskeho zboru solidarity.

Ich práca, ktorá priamo súvisí so zborom, zahŕňa:

* koordinovanie vykonávania nástroja Youthpass na uznávanie neformálneho vzdelávania a informálneho učenia sa v rámci programu,
* udeľovanie a monitorovanie značky kvality v krajinách, ktoré nie sú pridružené k programu,
* vykonávanie školiaceho a hodnotiaceho cyklu v tretích krajinách, ktoré nie sú pridružené k programu,
* podporu inkluzívneho rozmeru zboru a vykonávanie stratégie začleňovania a rozmanitosti.

Ďalšie informácie sú k dispozícii na adrese: [www.salto-youth.net](http://www.salto-youth.net).

### **Podporné centrum Európskeho zboru solidarity**

Cieľom podporného centra Európskeho zboru solidarity je pomáhať národným agentúram, účastníckym organizáciám a mladým ľuďom zapojeným do Európskeho zboru solidarity pri skvalitňovaní realizácie solidárnych aktivít a akcií. Súčasťou jeho činnosti je:

* organizovanie školení, študijných pobytov, fór a aktivít na budovanie spolupráce a partnerstiev,
* tvorba a dokumentovanie metód a nástrojov na odbornú prípravu súvisiacich s činnosťami, ktoré sa podporujú prostredníctvom Európskeho zboru solidarity,
* vydávanie praktických publikácií a poradenstvo,
* zhromažďovanie dôkazov a vypracúvanie analýz osvedčených postupov a prekážok vykonávania,
* prispievanie k vytváraniu prepojení a synergií medzi Európskym zborom solidarity a politikou Únie v oblasti mládeže, podpora národných agentúr pri tvorbe a vykonávaní aktivít zameraných na nadväzovanie kontaktov,
* pôsobenie v úlohe ústredného kontaktného miesta pre podporu s cieľom spojiť národné agentúry a centrá SALTO, aby mohli zvážiť a zlepšiť určité aspekty týkajúce sa vykonávania zboru,
* prispievanie k budovaniu siete komunít v rámci programu Európskeho zboru solidarity, ktorá zahŕňa organizácie, mentorov, školiteľov cyklu odbornej prípravy a hodnotenia atď.

Ďalšie informácie sú k dispozícii na adrese: <https://www.salto-youth.net/rc/solidarity/>.

### **Sieť Eurodesk**

Sieť Eurodesk má podporu z programu Erasmus+ a mladým ľuďom a osobám, ktoré s nimi pracujú, ponúka informačné služby o európskych príležitostiach v oblasti vzdelávania, odbornej prípravy a mládeže, ako aj o zapojení mladých ľudí do európskych činností.

Sieť Eurodesk pôsobí vo všetkých krajinách, ktoré sú zapojené do Európskeho zboru solidarity, a na európskej úrovni ju koordinuje kancelária Eurodesk v Bruseli. Sieť Eurodesk ponúka služby týkajúce sa poskytovania odpovedí na položené otázky, informácie o financovaní, podujatia a publikácie. Prispieva aj k lepšiemu fungovaniu Európskeho portálu pre mládež.

Ďalšie informácie o sieti Eurodesk získate na stránke: <http://www.eurodesk.eu>.

### **Európsky portál pre mládež**

Európsky portál pre mládež ponúka európske a vnútroštátne informácie a príležitosti, ktoré zaujímajú mladých ľudí žijúcich, študujúcich a pracujúcich v Európe. Informácie poskytuje v 28 jazykoch.

Prístup k Európskemu portálu pre mládež získate kliknutím na odkaz: <https://youth.europa.eu>.

Portál Európskeho zboru solidarity je integrovaný do Európskeho portálu pre mládež a prístupný prostredníctvom ponuky **Iniciatívy EÚ**.

## Kto sa môže zapojiť do Európskeho zboru solidarity?

Cieľovú populáciu Európskeho zboru solidarity tvoria mladí ľudia. S výnimkou solidaritných projektov, do ktorých sa mladí ľudia môžu prihlásiť priamo, sa do zboru mladí ľudia zapájajú prostredníctvom organizácií, inštitúcií, verejných alebo súkromných orgánov, ktoré organizujú solidárne aktivity. Podmienky na prístup k zboru sa preto vzťahujú na tieto dva typy subjektov: „účastníci“ (mladí ľudia zapojení do zboru) a „organizácie“. V prípade účastníkov aj účastníckych organizácií závisia podmienky účasti od krajiny, v ktorej sú účastníci usadení/organizácie zriadené, a od príslušnej akcie. Tieto podmienky sú uvedené v časti B a C tohto sprievodcu v rámci každej osobitnej akcie.

### Účastníci

Mladí ľudia vyjadrujú záujem zapojiť sa do Európskeho zboru solidarity registráciou na portáli Európskeho zboru solidarity. Zaregistrovať sa na portáli Európskeho zboru solidarity je možné od 17 rokov, účastníci však musia mať v deň začatia aktivity aspoň 18 rokov, a nesmú mať viac ako 30 rokov. Pre účastníkov na solidárnych aktivitách súvisiacich s humanitárnou pomocou je horná veková hranica na začiatku aktivity 35 rokov.

### Účastnícke organizácie

Projekty Európskeho zboru solidarity predkladajú a vykonávajú najmä účastnícke organizácie. Organizácie zúčastňujúce sa na projektoch Európskeho zboru solidarity musia byť zriadené v členskom štáte EÚ alebo v tretej krajine pridruženej k programu alebo v tretej krajine, ktorá nie je pridružená k programu.

### Oprávnené krajiny[[17]](#footnote-18)

Členské štáty Európskej únie a tretie krajiny pridružené k programu sa môžu v plnej miere zúčastňovať na všetkých akciách Európskeho zboru solidarity. Niektoré akcie sú navyše otvorené účasti tretích krajín, ktoré nie sú pridružené k programu. Osobitné podmienky týkajúce sa akcií sa nachádzajú v časti B a v časti C tohto sprievodcu.

### Členské štáty EÚ a tretie krajiny pridružené k programu

|  |  |  |  |
| --- | --- | --- | --- |
| **Členské štáty Európskej únie (EÚ)[[18]](#footnote-19)** | | | |
| Belgicko  Bulharsko  Česko  Dánsko  Nemecko  Estónsko  Írsko | Grécko  Španielsko  Francúzsko  Chorvátsko  Taliansko  Cyprus  Lotyšsko | Litva  Luxembursko  Maďarsko  Malta  Holandsko  Rakúsko  Poľsko | Portugalsko  Rumunsko  Slovinsko  Slovensko  Fínsko  Švédsko |

|  |  |  |
| --- | --- | --- |
| **Tretie krajiny pridružené k programu[[19]](#footnote-20)** | | |
| Severné Macedónsko  Island | Lichtenštajnsko | Turecko |

### Tretie krajiny, ktoré nie sú pridružené k programu

|  |
| --- |
| **Krajiny EZVO** |
| Nórsko |

|  |  |  |  |
| --- | --- | --- | --- |
| **Tretie krajiny susediace s EÚ**[[20]](#footnote-21) | | | |
| **Západný Balkán**  **(región 1)** | **Východné susedstvo**  **(región 2)** | **Krajiny južného Stredozemia**  **(región 3)** | **Ruská federácia**  **(región 4)** |
| Albánsko  Bosna a Hercegovina  Kosovo[[21]](#footnote-22)  Čierna Hora  Srbsko | Arménsko  Azerbajdžan  Bielorusko  Gruzínsko  Moldavsko  územie Ukrajiny, ako ho uznáva medzinárodné právo | Alžírsko  Egypt  Izrael  Jordánsko  Libanon  Líbya  Maroko  Palestína[[22]](#footnote-23)  Sýria  Tunisko | územie Ruska, ako ho uznáva medzinárodné právo |

Časť B – Účasť mladých ľudí   
na solidárnych aktivitách

V tejto časti sa nachádzajú tieto informácie o všetkých akciách a aktivitách v rámci tejto oblasti, ktorých sa týka sprievodca Európskym zborom solidarity:

* opis ich cieľov a očakávaného vplyvu,
* opis podporovaných aktivít,
* tabuľky obsahujúce kritériá, ktoré sa používajú na posúdenie návrhov,
* doplňujúce informácie o kvalitatívnych vlastnostiach aktivít,
* opis pravidiel financovania.

Pred predložením žiadosti sa žiadateľom odporúča, aby si pozorne prečítali celý oddiel týkajúci sa akcie, v rámci ktorej chcú podať žiadosť.

### Podporované akcie

Podporu môžu získať tieto akcie uvedené v tomto oddiele:

* dobrovoľnícke projekty,
* dobrovoľnícke tímy v oblastiach s vysokou prioritou,
* solidaritné projekty,
* dobrovoľnícka činnosť v oblasti humanitárnej pomoci.

V tomto oddiele sú zahrnuté aj všetky relevantné informácie a kritériá pre značku kvality, ktorá je predpokladom účasti na dobrovoľníckych projektoch a v dobrovoľníckych tímoch v oblastiach s vysokou prioritou.

V súlade so všeobecnými a s konkrétnymi cieľmi Európskeho zboru solidarity sa očakáva, že uvedené akcie podporené v rámci zboru budú mať pozitívne a dlhotrvajúce účinky na zapojených účastníkov a účastnícke organizácie, ako aj na komunity, v ktorých sa tieto akcie uskutočnia.

Pokiaľ ide o účastníkov, solidárne aktivity, ako aj všetky ostatné podporované aktivity, ktoré sa ich týkajú (napr. opatrenia na zabezpečenie kvality a podporné opatrenia) majú docieliť tieto hlavné výsledky:

* zlepšenie zručností a schopností pre ich osobný, vzdelávací, sociálny, občiansky, kultúrny a profesijný rozvoj,
* aktívnejšie zapojenie sa do demokratického života a do spoločnosti vo všeobecnosti,
* vyššia zamestnateľnosť a lepší prechod na trh práce,
* väčší zmysel pre iniciatívnosť a podnikavosť,
* vyššia sebestačnosť a sebadôvera,
* zlepšenie kompetencií v oblasti cudzích jazykov,
* širšie interkultúrne povedomie,
* lepšia informovanosť o európskom projekte a o spoločných hodnotách EÚ,
* vyššia motivácia na ďalšiu účasť na solidárnych aktivitách.

Pokiaľ ide o účastnícke organizácie, od podporovaných solidárnych aktivít sa očakáva aj dosiahnutie týchto výsledkov:

* lepšia schopnosť fungovať na úrovni EÚ, resp. na medzinárodnej úrovni,
* inovatívne a vylepšené spôsoby fungovania vo vzťahu k cieľovým skupinám,
* lepšie pochopenie rozmanitosti a lepšia schopnosť na ňu reagovať (spoločenská, jazyková, kultúrna, rodová a etnická rozmanitosť, rôznorodé schopnosti atď.),
* modernejšie, dynamickejšie, angažovanejšie a profesionálnejšie prostredie vnútri organizácií.

Pokiaľ ide o komunity, v ktorých sa realizujú činnosti súvisiace s podporovanými solidárnymi aktivitami, očakávajú sa tieto výsledky:

* lepšia schopnosť riešiť spoločenské výzvy,
* lepšie pochopenie rozmanitosti a lepšia schopnosť na ňu reagovať (spoločenská, jazyková, kultúrna, rodová a etnická rozmanitosť, rôznorodé schopnosti atď.).

Z dlhodobého hľadiska sa očakáva, že spojený účinok podporovaných solidárnych aktivít bude mať pozitívny vplyv na veľké množstvo zainteresovaných strán v členských štátoch EÚ a tretích krajinách pridružených k programu alebo tretích krajinách, ktoré nie sú pridružené k programu.

# Dobrovoľnícke projekty

## Čo sú dobrovoľnícke projekty?

Dobrovoľnícke projekty ponúkajú mladým ľuďom príležitosti na zapojenie sa do solidárnych aktivít, ktoré prispievajú ku každodennej práci účastníckych organizácií a v konečnom dôsledku predstavujú prínos pre komunity, v ktorých sa aktivity vykonávajú.

Dobrovoľníctvo je neplatená činnosť na plný úväzok[[23]](#footnote-24), ktorá môže trvať až dvanásť mesiacov. Tento druh solidárnej aktivity sa vykonáva prostredníctvom účastníckych organizácií, ktoré mladým ľuďom ponúkajú možnosť vykonávať širokú škálu aktivít štruktúrovaným spôsobom.

Rozsah pôsobnosti dobrovoľníckych projektov je široký, pričom pokrýva oblasti, ako ochrana životného prostredia, zmiernenie zmeny klímy alebo väčšie sociálne začlenenie.

Dobrovoľnícka činnosť sa môže uskutočniť v krajine, ktorá nie je krajinou trvalého pobytu účastníka (v zahraničí), alebo v krajine jeho trvalého pobytu (v rámci krajiny).

## Aktivity podporované v rámci tejto akcie

Podporujú sa tieto aktivity:

**Individuálna dobrovoľnícka činnosť**

**Individuálna dobrovoľnícka činnosť** je solidárna aktivita, ktorá trvá od dvoch do dvanástich mesiacov. Tento typ solidárnej aktivity poskytuje mladým ľuďom príležitosť prispievať ku každodennej práci organizácií, ktoré vykonávajú solidárne aktivity v najvyššej miere prospešné pre komunity, v ktorých sa dané aktivity vykonávajú.

Individuálne dobrovoľnícke aktivity môžu prebiehať:

* **cezhranične,** čiže aktivity sa uskutočňujú v inej krajine, ako je krajina trvalého pobytu účastníka (účastníkov), alebo
* ako **vnútroštátne aktivity,** čiže aktivity sa uskutočňujú v tej istej krajine, ako je krajina trvalého pobytu účastníka. Tieto aktivity sú otvorené pre všetkých účastníkov, hoci ich cieľom je podnietiť a uľahčiť účasť mladých ľudí s nedostatkom príležitostí.

**C:\Program Files (x86)\Microsoft Office\MEDIA\CAGCAT10\j0293236.wmf** **Vnútroštátne aktivity** by mali predstavovať jasnú európsku pridanú hodnotu, pričom by mali byť doplnkom k existujúcim vnútroštátnym schémam. Projekty s vnútroštátnymi činnosťami, ktoré majú nízku alebo nemajú žiadnu európsku pridanú hodnotu, sa v kontexte zboru nebudú považovať za relevantné.

Pokiaľ ide o trvanie aktivity, individuálna dobrovoľnícka činnosť môže byť krátkodobá (účasť trvajúca 14 až 59 dní okrem dní potrebných na cestovanie) alebo dlhodobá (účasť trvajúca 60 až 366 dní okrem dní potrebných na cestovanie).

**Dobrovoľnícke tímy**

**Dobrovoľnícke tímy** sú solidárne aktivity, ktoré umožňujú skupinám účastníkov pochádzajúcich aspoň z dvoch rôznych krajín, aby vykonávali dobrovoľnícku činnosť spoločne počas obdobia v rozmedzí od dvoch týždňov do dvoch mesiacov.

Zloženie dobrovoľníckych tímov musí byť medzinárodné, aspoň štvrtina dobrovoľníkov musí pochádzať z inej krajiny, než je krajina, v ktorej sa činnosť uskutočňuje. Príklady:

* Žiadosť o grant predkladá organizácia, ktorá je zákonne zriadená v krajine B na dobrovoľnícku aktivitu s 20 účastníkmi, ktorá sa koná v krajine B. V tomto prípade najmenej päť účastníkov musí pochádzať z iných krajín, ako je krajina B (krajina A, C, D atď.).
* Žiadosť o grant predkladá organizácia, ktorá je zákonne zriadená v krajine A, na účely dobrovoľníckej aktivity s 20 účastníkmi, ktorá sa koná v krajine B. V tomto prípade najmenej päť účastníkov musí pochádzať z krajiny A, keďže musí byť zachované spojenie s národnou agentúrou žiadateľa (pozri kritériá oprávnenosti na strane 22). Môžu sa zúčastniť aj dobrovoľníci z iných krajín (krajina B, C, D atď.).

Dobrovoľníci Európskeho zboru solidarity v dobrovoľníckych tímoch plnia úlohy projektu v krátkom časovom období (zvyčajne, ale nie výlučne, počas prázdnin, prestávok medzi časťami štúdia, prechodu zo vzdelávania do zamestnania atď.). Napriek kratšiemu trvaniu budú tieto aktivity cenným prínosom pre jednotlivcov aj pre komunity, v rámci ktorých sa dobrovoľnícka činnosť uskutočňuje.

Medzi príklady hodnotnej práce, ktorú je možné vykonať v krátkom časovom období, patrí napríklad obnova kultúrneho dedičstva poškodeného v dôsledku prírodnej katastrofy alebo katastrofy spôsobenej ľudskou činnosťou, starostlivosť o druhy zvierat a rastlín, ktorým hrozí vyhynutie; organizácia vzdelávacích aktivít v záchytných táboroch atď.

Aktivity dobrovoľníckych tímov môžu významne prispieť k začleneniu mladých ľudí s nedostatkom príležitostí do Európskeho zboru solidarity.

Výhody tohto konkrétneho typu skupinových aktivít v porovnaní s bežnými individuálnymi dobrovoľníckymi aktivitami sú okrem iného tieto:

* Dobrovoľníci vykonávajú aktivitu v skupine. To môže poslúžiť ako stimul pre mladých ľudí, ktorí sa necítia pripravení, aby sa do náročných skúseností pustili sami. Táto aktivita takisto trvá kratšie. To môže podporiť účasť tých mladých ľudí, ktorí nemôžu aktivite venovať dlhý čas z dôvodu svojho štúdia alebo zamestnania, ale aj tak by chceli pomôcť komunite.
* Na základe uvedeného sú dobrovoľnícke tímy vhodné najmä v prípade prvých skúseností s dobrovoľníctvom. Môžu slúžiť ako vstupná brána k dlhodobým aktivitám alebo ako stimul na spustenie ich vlastného solidaritného projektu.

Okrem toho sa môže financovať aj tento dodatočný typ aktivity:

* **Prípravné návštevy** miesta vykonávania dobrovoľníckych aktivít pred začiatkom týchto aktivít. Cieľom prípravných návštev je zaistiť kvalitné aktivity uľahčením a prípravou administratívnych opatrení, budovaním dôvery a porozumenia a prípravou stabilného partnerstva medzi zapojenými organizáciami a mladými ľuďmi. Tieto návštevy sa budú organizovať v súvislosti s aktivitami, do ktorých sa zapájajú mladí ľudia s nedostatkom príležitostí, alebo v prípade, že je návšteva potrebná na realizáciu aktivity so silným inkluzívnym rozmerom. Účastníci s nedostatkom príležitostí, ktorí sa zúčastnia na plánovaných dobrovoľníckych aktivitách, sa môžu zúčastniť na návšteve, čo im pomôže pri príprave a zahrnie ich do návrhu aktivity – ich potreby sa tak vezmú do úvahy hneď od začiatku. Prípravné návštevy sa môžu uskutočniť aj online. Finančné prostriedky sa však poskytnú len na prípravné návštevy s osobnou účasťou.

## Vytvorenie projektu

Dobrovoľnícky projekt pozostáva zo štyroch fáz: plánovanie, príprava, realizácia a nadväzujúce činnosti. Účastnícke organizácie a mladí ľudia zapojení do aktivít by mali zohrávať aktívnu rolu vo všetkých týchto fázach, aby sa z ich skúsenosti čo najviac naučili.

* plánovanie (vrátane stanovenia vzdelávacích výstupov, formátov aktivít, vypracovania pracovného programu, harmonogramu aktivít),
* prípravná fáza vrátane praktických opatrení, výberu účastníkov, uzavretia dohôd s partnermi a účastníkmi, prípravy účastníkov pred odchodom v prispôsobenej jazykovej/interkultúrnej oblasti a v súvislosti s projektovými činnosťami),
* realizácia aktivít,
* fáza nadväzujúcich činností vrátane hodnotenia aktivít, vystavenia osvedčenia o účasti, podpory účastníkov po návrate, ako aj hodnotenia, šírenia a využívania výsledkov projektu.

Väčšinu aktivít Európskeho zboru solidarity vykonáva jedna alebo viaceré účastnícke organizácie. Všetky účastnícke organizácie zapojené do dobrovoľníckej aktivity musia byť držiteľmi **platnej značky kvality**. Zapojené organizácie majú za úlohu „podporovať“ vykonávanie aktivít a podporovať dobrovoľníkov a/alebo „hostiť“ dobrovoľníkov:

* **Táto hostiteľská rola** sa týka celej skupiny činností súvisiacich s prijatím účastníka zboru solidarity vrátane prípravy programu aktivít pre mladých ľudí a poskytovania náležitých usmernení a podpory účastníkovi počas všetkých fáz (niektoré z týchto činností môže vykonávať podporná organizácia zapojená do toho istého projektu).
* **Podporná rola** zahŕňa podporu, prípravu a/alebo školenia účastníkov pred odchodom, sprostredkovanie medzi nimi a ich hostiteľskými organizáciami a/alebo poskytovanie podpory účastníkom po návrate z aktivity, ako aj riadenie a koordináciu projektu.

Ak je zapojená len jedna organizácia (vnútroštátne aktivity alebo dobrovoľnícke tímy), tá musí zabezpečiť, aby boli všetky fázy vykonané a všetky uvedené úlohy a povinnosti splnené. Vo všetkých prípadoch sa pri aktivitách, do ktorých sa zapájajú mladí ľudia s nedostatkom príležitostí, veľmi odporúča účasť podpornej organizácie.

Okrem toho organizácie žiadajúce o grant musia byť držiteľmi **platnej značky kvality pre vedúce organizácie**. Viac informácií o značke kvality nájdete v oddiele „Značka kvality pre dobrovoľnícku činnosť v rámci solidárnych aktivít“.

Výber účastníkov

Mladí ľudia, ktorí majú záujem zapojiť sa do Európskeho zboru solidarity, sa musia registrovať na <https://youth.europa.eu/solidarity>. Mladí ľudia s nedostatkom príležitostí môžu na dokončenie fázy registrácie získať podporu od organizácií. Portál Európskeho zboru solidarity predstavuje miesto, kde sa stretávajú mladí ľudia a zástupcovia organizácií so značkou kvality, ktoré majú záujem realizovať solidárne aktivity. Organizácie musia účastníkov vyberať z databázy registrovaných mladých ľudí.

Opatrenia na zabezpečenie kvality a podporné opatrenia

Na zabezpečenie kvality dobrovoľníckych činností a silného vzdelávacieho rozmeru pre účastníkov sa plánuje zaviesť súbor opatrení a služieb, ako je odborná príprava, podpora učenia sa cudzích jazykov, identifikácia a dokumentácia nadobudnutých schopností a poistenie. Niektoré z týchto opatrení sú voliteľné a môžu sa použiť v závislosti od záujmu a potrieb účastníkov, iné opatrenia sú povinné. Organizácie by mali mať za cieľ podporiť využívanie všeobecných online školení ako súčasti vzdelávania dobrovoľníkov. Podrobné informácie o daných opatreniach sú dostupné v časti D tohto sprievodcu.

### Priority

Začlenenie a rozmanitosť

Cieľom Európskeho zboru solidarity je podporovať rovnosť príležitostí, ako aj prístup, začleňovanie a spravodlivosť. Organizácie by mali navrhnúť dostupné a inkluzívne aktivity a brať pri tom do úvahy názory a potreby účastníkov s nedostatkom príležitostí.

Dobrovoľnícke projekty by takisto mali mať za cieľ podporiť projekty a aktivity, ktoré zo všeobecnejšieho hľadiska aktívne riešia problém začlenenia a rozmanitosti v spoločnosti.

**C:\Program Files (x86)\Microsoft Office\MEDIA\CAGCAT10\j0293236.wmf** V záujme podpory **začleňovania mladých ľudí s nedostatkom príležitostí** sú k dispozícii dodatočné podporné opatrenia a financovanie, ktoré umožňujú, aby účastnícke organizácie lepšie vyhoveli potrebám mladých ľudí s nedostatkom príležitostí a zaisťovali ich.

Na to, aby žiadatelia mohli využívať dodatočné financovanie, musia opísať, akým spôsobom zapoja do aktivít mladých ľudí, ktorí majú komparatívnu nevýhodu, t. j. majú porovnateľne menej príležitostí ako ich rovesníci v tej istej krajine/oblasti/vekovej skupine/situácii. V tomto zmysle sa pojem „zapájanie“ netýka cieľovej skupiny, s ktorou môže žiadateľská organizácia pracovať. Znamená to uľahčiť účasť mladých ľudí s nedostatkom príležitostí navrhnutím projektových aktivít inkluzívnym a dostupným spôsobom. To si vyžaduje osobitné opatrenia v oblasti pomoci a podpory, aby sa mladí ľudia s nedostatkom príležitostí mohli zúčastňovať na aktivitách za rovnakých podmienok ako ostatní.

Ochrana životného prostredia, udržateľný rozvoj a opatrenia v oblasti klímy

Dobrovoľnícke aktivity by mali propagovať environmentálne udržateľné a zodpovedné správanie účastníkov a zvyšovať povedomie o dôležitosti takého konania, ktorým sa zmierňuje alebo kompenzuje environmentálna stopa aktivít. Dobrovoľnícke aktivity by mali byť navrhnuté a vykonávané s povedomím v oblasti životného prostredia, čiže ich súčasťou by mali byť napr. udržateľné postupy ako uprednostňovanie opätovne použiteľných alebo ekologických materiálov, znižovanie množstva odpadu a recyklácia, či používanie udržateľných dopravných prostriedkov.

Podporovať by sa mali aj projekty a aktivity, ktoré riešia spoločenské výzvy týkajúce sa ochrany životného prostredia, udržateľnosti a cieľov v oblasti klímy. Takéto projekty môžu riešiť rôzne problémy, pričom ich cieľ môže byť napríklad chrániť, zachovávať a zveľaďovať prírodný kapitál alebo zvyšovať informovanosť o udržateľnosti životného prostredia a umožniť zmeny správania, pokiaľ ide o osobné preferencie, spotrebiteľské návyky a životný štýl. Dobrovoľnícke iniciatívy by takisto mali byť zamerané na zabránenie nepriaznivým vplyvom extrémnych výkyvov počasia a živelných pohrôm, na ich zmierňovanie alebo nápravu škôd, ktoré spôsobili, ako aj aktivity na podporu postihnutým komunitám po takýchto extrémnych výkyvoch počasia alebo živelných pohromách.

Digitálna transformácia

Európsky zbor solidarity môže zohrávať úlohu pri podpore Európanov bez ohľadu na ich pohlavie, vek a pôvod, aby mohli žiť a prosperovať v digitálnom veku. Mali by sa podporovať aj projekty a aktivity, ktorých cieľom je zlepšiť digitálne zručnosti, podporiť digitálnu gramotnosť a/alebo rozvíjať chápanie rizík a príležitostí digitálnych technológií. V závislosti od návrhu a cieľov aktivít sa môže pri dobrovoľníckych aktivitách v rámci programu Európskeho zboru solidarity zavádzať rozvoj kompetencií a povedomia o digitálnej problematike, ako aj využívanie nových technológií.

Účastníckym organizáciám sa odporúča, aby využili digitálne nástroje a vzdelávacie metódy s cieľom doplniť a zvýšiť hodnotu ich aktivít, zlepšiť spoluprácu medzi partnerskými organizáciami, podporiť ďalšie šírenie výsledkov alebo podporiť budovanie komunity. Mala by sa používať aj platforma pre všeobecnú online prípravu a platforma Akadémia EÚ (viac informácií o týchto nástrojoch pozri v časti D).

Organizácie by takisto mohli zvážiť pridanie virtuálnej spolupráce medzi dobrovoľníkmi a medzi dobrovoľníkmi a účastníckymi organizáciami pred aktivitami, počas nich a po ich skončení. Online aktivity môžu prispieť k zníženiu prahovej hodnoty pre účasť mladých ľudí s nedostatkom príležitostí alebo k posilneniu celkového vplyvu projektov. Prepojenie dobrovoľníckych aktivít s inými virtuálnymi komponentmi môže takisto prispieť ku kvalite projektu.

Účasť na demokratickom živote

Dobrovoľnícke projekty by mali podporovať účasť mladých ľudí na demokratických procesoch a ich občiansku angažovanosť. Keďže podstatou programu Európskeho zboru solidarity je dobrovoľníctvo, program zapája mladých ľudí a umožňuje im, aby boli aktívni v spoločnosti, a zameriava sa na celoeurópske trendy obmedzenej účasti mládeže na demokratickom živote a nižšie úrovne znalostí a informovanosti o európskych záležitostiach, ktoré ovplyvňujú životy všetkých európskych občanov.

Európsky zbor solidarity podporuje všetky účastnícke organizácie pri zlepšovaní kvality ich projektov prostredníctvom integrácie participatívneho rozmeru, pričom ponúka mladým ľuďom relevantné príležitosti aktívne sa zapájať a podieľať sa na vzniku a realizácii projektových aktivít ako spôsob objavovania výhod aktívneho občianstva a účasti na demokratickom živote.

Zdroje na posilnenie participatívneho rozmeru podporovaných projektov sú okrem iného prístupné na webovom sídle participationpool.eu. Podporujú sa aj prepojenia s existujúcimi národnými, medzinárodnými alebo (inými) iniciatívami a platformami EÚ, ktoré sa týkajú účasti a občianskej angažovanosti, a zapojenie sa do nich.

## Kritériá oprávnenosti pre dobrovoľnícke aktivity

Pre dobrovoľnícke aktivity realizované v rámci dobrovoľníckych projektov platia tieto kritériá oprávnenosti:

|  |  |  |
| --- | --- | --- |
| **Oprávnené účastnícke organizácie** | Akýkoľvek verejný alebo súkromný subjekt, či už má neziskový alebo ziskový charakter, je miestny, regionálny, národný alebo medzinárodný a je zákonne zriadený v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, alebo akákoľvek medzinárodná organizácia.  Účastnícke organizácie musia byť držiteľmi platnej značky kvality pre dobrovoľnícku činnosť najneskôr na začiatku realizácie aktivít a počas celého obdobia ich realizácie[[24]](#footnote-25). | |
| **Počet účastníckych organizácií** | Individuálna dobrovoľnícka činnosť | Na cezhraničných aktivitách sa musia zúčastniť aspoň dve organizácie, jedna hostiteľská organizácia a jedna podporná organizácia z krajiny, v ktorej má účastník oprávnený pobyt (krajina pôvodu účastníka).  V prípade vnútroštátnych aktivít je potrebná aspoň jedna hostiteľská organizácia. |
| Dobrovoľnícke tímy | Potrebná je aspoň jedna organizácia – buď hostiteľská, alebo podporná. |
| **Trvanie** | Individuálna dobrovoľnícka činnosť | Od 2 týždňov do 12 mesiacov okrem času potrebného na cestovanie. |
| Dobrovoľnícke tímy | Od 2 týždňov do 2 mesiacov[[25]](#footnote-26) okrem času potrebného na cestovanie. |
| **Miesto**  **realizácie**  **aktivít** | Individuálna dobrovoľnícka činnosť | Aktivity sa musia uskutočniť v hostiteľskej organizácii alebo na jednom z miest jej pôsobenia. Dobrovoľník z členského štátu EÚ alebo z tretej krajiny pridruženej k programu musí vykonávať aktivity v členskej krajine EÚ alebo v tretej krajine pridruženej k programu alebo v tretej krajine, ktorá nie je pridružená k programu. Dobrovoľník z tretej krajiny, ktorá nie je pridružená k programu, musí vykonávať aktivity v členskej krajine EÚ alebo v tretej krajine pridruženej k programu. |
| Dobrovoľnícke tímy | Aktivity sa musia vykonávať v členskom štáte EÚ alebo v tretej krajine pridruženej k programu alebo v tretej krajine, ktorá nie je pridružená k programu. |
| Prípravné návštevy | Prípravné návštevy sa musia uskutočniť na mieste vykonávania dobrovoľníckej aktivity. |
| **Oprávnení účastníci** | Individuálna dobrovoľnícka činnosť  a  dobrovoľnícke tímy | Mladí ľudia vo veku od 18 do 30 rokov[[26]](#footnote-27), ktorí majú oprávnený pobyt v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, a ktorí sa zaregistrovali na portáli Európskeho zboru solidarity.  Jeden dobrovoľník sa môže zúčastniť na:   * jednej individuálnej cezhraničnej dobrovoľníckej aktivite dlhšej ako dva mesiace. Druhá individuálna cezhraničná dobrovoľnícka aktivita dlhšia ako dva mesiace je povolená len v prípade mladých ľudí s nedostatkom príležitostí alebo v riadne odôvodnených prípadoch určených národnou agentúrou, * viacerých individuálnych cezhraničných dobrovoľníckych aktivitách trvajúcich najviac dva mesiace[[27]](#footnote-28), * viacerých aktivitách dobrovoľníckych tímov, * viacerých vnútroštátnych dobrovoľníckych aktivitách.   Celkový čas, ktorý jeden mladý človek strávi dobrovoľníckymi aktivitami Európskeho zboru solidarity, nesmie presiahnuť 12 mesiacov a realizované aktivity sa nesmú prekrývať. Do celkového povoleného trvania 12 mesiacov sa rátajú aktivity realizované v rámci dobrovoľníctva Erasmus+/Európskej dobrovoľníckej služby. |
| Prípravné návštevy | Zástupcovia účastníckych organizácií a mladí ľudia s nedostatkom príležitostí, ktorí sa zapoja do dobrovoľníckej aktivity, prípadne vrátane sprevádzajúcej osoby (osôb). |
| **Počet účastníkov** | Dobrovoľnícke tímy | Aspoň päť účastníkov na jednu aktivitu dobrovoľníckeho tímu pochádzajúcich aspoň z dvoch rôznych krajín, z ktorých jedna je členským štátom EÚ alebo treťou krajinou pridruženou k programu. Aspoň štvrtina dobrovoľníkov by mala mať oprávnený pobyt v inej krajine, než je krajina, v ktorej sa aktivita uskutočňuje. |
| **Ďalšie kritériá** | S cieľom zachovať jasné spojenie s krajinou, v ktorej sídli národná agentúra, buď   * miestom konania aktivity (individuálnej alebo aktivity dobrovoľníckeho tímu) musí byť krajina národnej agentúry, ktorej sa príslušná žiadosť predkladá,   alebo   * účastník individuálnej dobrovoľníckej aktivity musí byť z krajiny národnej agentúry, ktorej sa príslušná žiadosť predkladá. Pokiaľ ide o dobrovoľnícke tímy, musí byť zapojený účastník (účastníci) z krajiny národnej agentúry, ktorej sa príslušná žiadosť predkladá. | |

## Aké sú oprávnené náklady a platné pravidlá financovania?

|  |  |  |  |  |  |
| --- | --- | --- | --- | --- | --- |
| **Oprávnené náklady** | | **Mechanizmus financovania** | **Suma** | **V prípade  tzv. zeleného cestovania** | **Pravidlo pridelenia** |
| **Cestovné náklady** | Príspevok na cestovné náklady účastníkov z miesta ich pôvodu do miesta realizácie aktivity a späť. | Príspevok  na základe jednotkových nákladov | Cestovné vzdialenosti od 10 do 99 km: 28 EUR na účastníka. | 56 EUR | Na základe cestovnej vzdialenosti každého účastníka vrátane sprevádzajúcich osôb. Cestovné vzdialenosti sa musia vypočítať pomocou kalkulačky na výpočet vzdialeností podporovanej Európskou komisiou[[28]](#footnote-29).  Na výpočet výšky grantu EÚ, ktorý bude pokrývať aj spiatočnú cestu, musí žiadateľ uviesť cestovnú vzdialenosť jedným smerom[[29]](#footnote-30). |
| Cestovné vzdialenosti od 100 do 499 km: 211 EUR na účastníka | 285 EUR |
| Cestovné vzdialenosti od 500 do 1 999 km: 309 EUR na účastníka | 417 EUR |
| Cestovné vzdialenosti od 2 000 do 2 999 km: 395 EUR na účastníka | 535 EUR |
| Cestovné vzdialenosti od 3 000 do 3 999 km: 580 EUR na účastníka | 785 EUR |
| Cestovné vzdialenosti od 4 000 do 7 999 km: 1 188 EUR na účastníka | 1 188 EUR |
| Cestovné vzdialenosti 8 000 km alebo viac: 1 735 EUR na účastníka | 1 735 EUR |
| **Oprávnené náklady** | | **Mechanizmus financovania** | **Suma** | | **Pravidlo pridelenia** |
| **Náklady na riadenie** | Náklady na riadenie  (napr. plánovanie, financie, koordinácia a komunikácia medzi partnermi, administratívne náklady). | Príspevok  na základe jednotkových nákladov | 238 EUR na účastníka individuálnej dobrovoľníckej aktivity  125 EUR na účastníka v dobrovoľníckych tímoch | | Na základe počtu účastníkov, okrem sprevádzajúcich osôb. |
| **Organizačná podpora** | Náklady, ktoré priamo súvisia s realizáciou dobrovoľníckych aktivít (napr. s prípravou, monitorovaním a podporou účastníkov, s potvrdzovaním vzdelávacích výstupov) a náklady, ktoré súvisia s nákladmi účastníkov spojenými s pobytom (napr. náklady na stravovanie a ubytovanie a miestne cestovné náklady). | Príspevok na základe jednotkových nákladov | A1 na deň na účastníka | | Na základe hostiteľskej krajiny a dĺžky trvania aktivity každého účastníka vrátane sprevádzajúcich osôb, (v prípade potreby) takisto vrátane jedného dňa na cestovanie pred aktivitou a jedného dňa na cestovanie po nej, a až štyroch dodatočných dní pre účastníkov, ktorí dostávajú grant na ekologickú prepravu. |
| **Podpora na začlenenie** | Príspevok na náklady, ktoré organizáciám vznikli v súvislosti s posilneným mentorstvom, t. j. na prípravu, vykonávanie a následnú kontrolu prispôsobených aktivít s cieľom podporiť účasť mladých ľudí s nedostatkom príležitostí. | Príspevok na základe jednotkových nákladov | A2 na deň na účastníka s nedostatkom príležitostí | | Na základe hostiteľskej krajiny a dĺžky trvania aktivity každého účastníka s nedostatkom príležitostí okrem sprevádzajúcich osôb, (v prípade potreby) takisto vrátane jedného dňa na cestovanie pred aktivitou a jedného dňa na cestovanie po nej, a až štyroch dodatočných dní pre účastníkov, ktorí dostávajú grant na ekologickú prepravu.  Podmienené: iba pre aktivity s účasťou mladých ľudí s nedostatkom príležitostí. |
| **Vreckové** | Príspevok pre účastníkov na dodatočné osobné výdavky. | Príspevok na základe jednotkových nákladov | A3 na deň na účastníka | | Na základe hostiteľskej krajiny a dĺžky trvania aktivity každého účastníka okrem sprevádzajúcich osôb, (v prípade potreby) takisto vrátane jedného dňa na cestovanie pred aktivitou a jedného dňa na cestovanie po nej, a až štyroch dodatočných dní pre účastníkov, ktorí dostávajú grant na ekologickú prepravu. |
| **Podpora jazykového vzdelávania** | Náklady spojené s podporou, ktorá sa poskytuje účastníkom (pred odchodom alebo počas aktivity) s cieľom zlepšiť znalosť jazyka, ktorý budú používať pri vykonávaní svojich dobrovoľníckych úloh. | Príspevok na základe jednotkových nákladov | 150 EUR na účastníka | | Podmienka:  Len v prípade aktivít, ktoré trvajú 60 dní alebo viac.  V prípade cezhraničných aktivít – iba v prípade jazykov a/alebo úrovní, ktoré sa neposkytujú v rámci online jazykovej podpory. |
| **Prípravná návšteva** | Náklady súvisiace s realizáciou prípravnej návštevy s osobnou účasťou vrátane cestovných nákladov a nákladov spojených s pobytom. | Príspevok  na základe jednotkových nákladov | 609 EUR na účastníka na prípravnú návštevu. | | Na základe počtu účastníkov vrátane sprevádzajúcich osôb. Na jednu dobrovoľnícku aktivitu sa môžu financovať najviac dvaja účastníci na každú účastnícku organizáciu za predpokladu, že jeden z nich je mladý človek s nedostatkom príležitostí, ktorý sa zúčastní na dobrovoľníckej aktivite. |
|  | Náklady na poskytnutie finančnej záruky v prípade, že o ňu požiada národná agentúra.  Víza a náklady spojené s vízami, povolenia na pobyt, očkovania, zdravotné potvrdenia, náklady na požiadavky na bezpečnostnú previerku.  Náklady spojené s osobným poistením v prípade vnútroštátnych aktivít.  Vysoké cestovné náklady pre účastníkov (napr. náklady na cestovanie z najvzdialenejších regiónov a späť) vrátane nákladov na použitie čistejšieho dopravného prostriedku s nižšími emisiami uhlíka, čo vedie k vysokým cestovným nákladom.  Náklady, ktoré vznikli organizáciám v súvislosti s podporou účasti mladých ľudí s nedostatkom príležitostí za rovnakých podmienok, ako majú ostatní, a ktoré sa týkajú posilneného mentorstva, t. j. prípravy, vykonávania a následnej kontroly prispôsobených aktivít.  Náklady, ktoré vznikli organizáciám v súvislosti s podporou účasti mladých ľudí s nedostatkom príležitostí za rovnakých podmienok, ako majú ostatní, a ktoré sa týkajú primeraných úprav hmotného majetku alebo investícií doň. Oprávnené môžu byť aj náklady súvisiace so sprevádzajúcimi osobami. | Skutočné náklady | Náklady na finančnú záruku: 80 % oprávnených nákladov  Vysoké cestovné náklady: 80 % oprávnených nákladov  Ostatné náklady: 100 % oprávnených nákladov | | Podmienka:  Žiadosť o finančnú podporu na úhradu mimoriadnych nákladov sa musí zdôvodniť a schváliť zo strany národnej agentúry.  Pri mimoriadnych nákladoch súvisiacich s poistením iba v prípade vnútroštátnych účastníkov, ktorí potrebujú súkromné osobné poistenie na dosiahnutie rovnakého krytia ako v rámci poistenia pri cezhraničných aktivitách.  V prípade úhrady mimoriadne vysokých cestovných nákladov musia žiadatelia zdôvodniť, že štandardné pravidlá financovania (založené na jednotkových nákladoch na pásmo cestovných vzdialeností) nepokrývajú aspoň 70 % cestovných nákladov účastníkov. V prípade uznania nahradí úhrada mimoriadne vysokých cestovných nákladov štandardný cestovný grant.  V prípade mimoriadnych nákladov pri posilnenom mentorstve musia žiadatelia zdôvodniť, že štandardné pravidlá financovania (jednotkové náklady „podpory na začlenenie“ na deň na účastníka) nepokrývajú aspoň 80 % vzniknutých nákladov.  V prípade uznania nahradia grant na podporu na začlenenie mimoriadne náklady na podporu účasti mladých ľudí s nedostatkom príležitostí. |
| **Mimoriadne náklady** |  |  | |

## Aké sú jednotkové náklady na deň na účastníka?

|  |  |  |  |
| --- | --- | --- | --- |
|  | **Organizačná podpora – náklady na aktivity**  **(v eurách na deň)** | **Podpora na začlenenie**  **(v eurách na deň)** | **Vreckové**  **(v eurách na deň)** |
|  | **A1** | **A2** | **A3** |
| **Rakúsko** | 35 | 12 | 7 |
| **Belgicko** | 36 | 12 | 6 |
| **Bulharsko** | 30 | 10 | 7 |
| **Chorvátsko** | 40 | 13 | 10 |
| **Cyprus** | 30 | 9 | 7 |
| **Česko** | 24 | 8 | 7 |
| **Dánsko** | 55 | 19 | 12 |
| **Estónsko** | 25 | 8 | 5 |
| **Fínsko** | 36 | 12 | 7 |
| **Francúzsko** | 28 | 9 | 8 |
| **Nemecko** | 33 | 12 | 7 |
| **Grécko** | 30 | 9 | 7 |
| **Maďarsko** | 24 | 8 | 7 |
| **Írsko** | 52 | 18 | 11 |
| **Taliansko** | 28 | 9 | 6 |
| **Lotyšsko** | 25 | 8 | 5 |
| **Litva** | 26 | 8 | 6 |
| **Luxembursko** | 37 | 13 | 7 |
| **Malta** | 29 | 11 | 6 |
| **Holandsko** | 36 | 13 | 7 |
| **Poľsko** | 25 | 8 | 6 |
| **Portugalsko** | 27 | 9 | 6 |
| **Rumunsko** | 23 | 8 | 4 |
| **Slovensko** | 24 | 8 | 6 |
| **Slovinsko** | 26 | 8 | 5 |
| **Španielsko** | 25 | 8 | 6 |
| **Švédsko** | 35 | 12 | 7 |
| **Severomacedónska republika** | 20 | 6 | 4 |
| **Island** | 36 | 12 | 8 |
| **Lichtenštajnsko** | 34 | 11 | 8 |
| **Turecko** | 24 | 8 | 6 |
| **Tretia krajina susediaca s EÚ** | 29 | 9 | 6 |

## Získanie financovania

O financovanie v rámci dobrovoľníckych projektov môžu žiadať len organizácie, ktoré sú držiteľmi značky kvality pre vedúcu organizáciu[[30]](#footnote-31).

Žiadosti o grant vychádzajú z aktivít schválených vopred počas postupu hodnotenia na získanie značky kvality pre vedúce organizácie. Ďalšie informácie o tom, ako získať značku kvality, si prečítajte v príslušnom oddiele. Pre tento zjednodušený postup podávania žiadosti o grant sa preto nevyžaduje podrobný opis plánovaných aktivít. Žiadosti sa skôr zameriavajú na odhad počtu aktivít, ktoré sa majú realizovať, počtu zapojených účastníkov a na riešené politické priority.

Aktivity, ktoré sa majú realizovať, musia spĺňať pravidlá a zásady stanovené v rámci každého druhu aktivity v príslušných oddieloch tohto sprievodcu.

### Kritériá oprávnenosti a informácie o žiadostiach

|  |  |
| --- | --- |
| **Oprávnení žiadatelia** | Organizácie, ktoré sú v čase termínu podania žiadosti o grant držiteľmi značky kvality pre vedúcu organizáciu. |
| **Oprávnené aktivity** | * Individuálne dobrovoľnícke aktivity * Aktivity dobrovoľníckych tímov   Okrem toho možno vykonávať tieto podporné činnosti:   * prípravné návštevy.   Opis všetkých týchto aktivít a kritériá oprávnenosti, ktoré sa na ne vzťahujú, sú vymedzené v príslušných oddieloch tohto sprievodcu: „Aktivity podporované v rámci tejto akcie“, „Kritériá oprávnenosti pre dobrovoľnícke aktivity“. |
| **Trvanie projektov** | Maximálne 24 mesiacov |
| **Kde podať žiadosť?** | Národnej agentúre krajiny, v ktorej je zriadená žiadateľská organizácia[[31]](#footnote-32). |
| **Kedy podať žiadosť?** | Žiadatelia musia podať žiadosť o grant do týchto termínov:   * 20. februára do 12.00 hod. (poludnie bruselského času) v prípade projektov, ktoré sa začínajú medzi 1. júnom a 31. decembrom toho istého roku, * (nepovinné) 1. októbra do 12.00 hod. (poludnie bruselského času) v prípade projektov, ktoré sa začínajú medzi 1. januárom a 31. májom nasledujúceho roku.   Národné agentúry môžu zorganizovať dve výberové kolá stanovením oboch uvedených termínov alebo len prvého z nich. Tieto informácie sa uverejnia na webovom sídle národnej agentúry. |
| **Počet žiadostí** | Organizácia môže podať žiadosť len raz v každom kole.  V prípade konania druhého výberového kola sa národná agentúra môže rozhodnúť, že tie organizácie, ktorým bol udelený grant na dobrovoľnícke projekty v prvom kole, nebudú oprávnené na účasť na druhom kole tej istej výzvy na predkladanie návrhov. Žiadateľom sa odporúča, aby si na webovom sídle národnej agentúry overili presnejšie informácie. |
| **Ako podať žiadosť?** | Podrobné informácie o spôsobe podania žiadosti nájdete v časti E tohto sprievodcu. |
| **Kritériá vylúčenia** | K formuláru žiadosti musí byť priložené čestné vyhlásenie zákonného zástupcu podľa dostupného vzoru. |

### Kritériá výberu

Pozri časť E sprievodcu, kroky 2 a 3.

### **Pridelenie rozpočtových prostriedkov**

Pri tomto zjednodušenom postupe podávania žiadostí žiadosti neprechádzajú kontrolou kvality, a preto sa neuplatňujú kritériá na vyhodnotenie návrhov. Výška poskytnutého grantu bude závisieť od viacerých faktorov:

* celkový rozpočet k dispozícii na pridelenie,
* požadované aktivity,
* minimálna a maximálna výška grantu,
* počet bodov, ktorý získala žiadosť o značku kvality pre vedúcu organizáciu,
* výkonnosť žiadateľa,
* politické priority a tematické oblasti, ktoré sa riešia prostredníctvom aktivít, o ktoré sa žiada.

Podrobné pravidlá týkajúce sa grantov v základnej a maximálnej výške, bodové hodnotenie kritérií prideľovania rozpočtových prostriedkov, váhu každého kritéria, metódu pridelenia rozpočtových prostriedkov a rozpočet, ktorý je dostupný na akreditované projekty, zverejní národná agentúra pred uzávierkou výzvy.

# Dobrovoľnícke tímy v oblastiach s vysokou prioritou

## Čo sú dobrovoľnícke tímy v oblastiach s vysokou prioritou?

Dobrovoľnícke tímy v oblastiach s vysokou prioritou predstavujú rozsiahle projekty s veľkým vplyvom, ktorými sa podporujú dobrovoľnícke aktivity, ktoré vykonávajú mladí ľudia aspoň z dvoch rôznych krajín, aby vyjadrili svoju solidaritu realizáciou krátkodobých akcií zaoberajúcich sa spoločnými európskymi výzvami v oblastiach politiky, ktoré sa každý rok vymedzujú na úrovni EÚ.

## Aké sú priority výzvy 2024 pre túto akciu?

### Pomoc osobám utekajúcim pred ozbrojenými konfliktmi a iným obetiam prírodných katastrof alebo katastrof spôsobených ľudskou činnosťou

Program môže predstavovať významnú pridanú hodnotu tým, že bude prispievať k poskytovaniu pomoci a podpory ľuďom, ktorých životy, živobytie a komunity boli narušené prírodnými katastrofami alebo katastrofami spôsobenými ľudskou činnosťou vrátane ozbrojených konfliktov. Dôležitosť solidarity medzi jednotlivcami a komunitami na ich území alebo za hranicami sa ešte výraznejšie prejavila v dôsledku ruskej invázie na Ukrajinu a z nej vyplývajúceho veľkého prílevu utečencov do EÚ, častého výskytu extrémnych výkyvov počasia (napr. záplavy a lesné požiare), ako aj nedávnych rozsiahlych zemetrasení v niektorých krajinách.

### Podpora pozitívnych vzdelávacích skúseností a výstupov pre mladých ľudí s nedostatkom príležitostí

Zbor môže poskytnúť značnú hodnotu pomocou deťom a mladým ľuďom zo znevýhodneného prostredia alebo inak zraniteľným skupinám pri dosahovaní primeraných vzdelávacích výstupov, čo je plne v súlade s opatreniami nadväzujúcimi na Európsky rok mládeže a s jeho odkazom, pokiaľ ide o oslovenie všetkých mladých ľudí vrátane mladých ľudí s nedostatkom príležitostí.

## Aké sú ciele?

Činnosti dobrovoľníckych tímov v oblastiach s vysokou prioritou budú zamerané na:

* riešenie jasne vymedzených nevyriešených spoločenských výziev v oblasti „pomoci osobám utekajúcim pred ozbrojenými konfliktmi a iným obetiam prírodných katastrof alebo katastrof spôsobených ľudskou činnosťou“ a/alebo „podpory pozitívnych vzdelávacích skúseností a výstupov pre mladých ľudí s nedostatkom príležitostí“, podporu solidarity medzi zúčastnenými krajinami, pomoc mladým ľuďom získať zručnosti a schopnosti, ktoré sú užitočné pre ich osobný, vzdelávací, spoločenský a profesijný rozvoj,
* poskytovanie hmotných výhod komunitám, v ktorých sa aktivity vykonávajú,
* zabezpečenie priameho kontaktu medzi účastníkom a prijímateľmi solidárnych aktivít s cieľom pomôcť účastníkovi získať zručnosti, ktoré sú užitočné pre jeho vzdelávací a sociálny rozvoj,
* oslovenie mladých ľudí s nedostatkom príležitostí vrátane utečencov, žiadateľov o azyl a migrantov,
* podporu rozmanitosti, medzikultúrneho a medzináboženského dialógu a hodnôt EÚ, ktorými sú ľudská dôstojnosť, sloboda, rovnosť a dodržiavanie ľudských práv vrátane práv osôb patriacich k menšinám, ako aj projektov v oblasti posilňovania mediálnej gramotnosti, kritického myslenia a zmyslu pre iniciatívnosť mladých ľudí,
* posilnenie kapacít a medzinárodného rozsahu účastníckych organizácií,
* zlepšenie informovanosti mladých dobrovoľníkov o iných kultúrach a krajinách a ich porozumenie, pričom sa účastníkom poskytne možnosť vybudovať siete medzinárodných kontaktov, aby boli aktívni v spoločnosti a rozvíjali zmysel pre európske občianstvo a identitu.

## Aktivity podporované v rámci tejto akcie

Podporujú sa tieto aktivity:

**Dobrovoľnícke tímy**

**Dobrovoľnícke tímy** súsolidárne neplatené aktivity na plný úväzok[[32]](#footnote-33), pri ktorých skupiny aspoň piatich účastníkov spoločne vykonávajú dobrovoľnícku činnosť počas obdobia v rozmedzí od dvoch týždňov do dvoch mesiacov (až do 59 dní okrem dní potrebných na cestovanie). Zloženie tímu by malo byť medzinárodné (vrátane účastníkov z aspoň dvoch rôznych krajín). Aspoň štvrtina počtu členov tímu by mala pochádzať z iných krajín, ako je krajina, v ktorej sa aktivita vykonáva. Mladí ľudia sa môžu zapojiť len do jednej aktivity naraz. Dobrovoľníci Európskeho zboru solidarity v dobrovoľníckych tímoch plnia úlohy projektu v krátkom časovom období (zvyčajne, ale nie výlučne, počas prázdnin, prestávok medzi časťami štúdia, prechodu zo vzdelávania do zamestnania atď.). Cieľom jedného projektu by v zásade malo byť zorganizovať dobrovoľnícke tímy pre aspoň 40 alebo viac účastníkov.

Medzi príklady hodnotnej práce, ktorú môžu vykonávať dobrovoľnícke tímy v rámci tejto akcie, patrí:

organizovanie rekreačných a vzdelávacích aktivít pre deti, integrácia a podpora kultúrnej výmeny s utečencami v miestnych komunitách, zapojenie utečencov do poskytovania služieb komunite a najzraniteľnejším skupinám obyvateľstva, napr. obnova zelených plôch, zhodnotenie a redistribúcia nepoužitých potravín alebo recyklácia materiálov.

**C:\Program Files (x86)\Microsoft Office\MEDIA\CAGCAT10\j0293236.wmf** V dobrovoľníckych tímoch budú dobrovoľníci vykonávať aktivitu v skupine. Môže to byť stimulom pre mladých ľudí, ktorí sa necítia pripravení čeliť takejto výzve sami. Tieto aktivity trvajú kratšie. To môže podporiť účasť tých mladých ľudí, ktorí nemôžu aktivite venovať dlhý čas z dôvodu svojho štúdia alebo zamestnania, ale aj tak by chceli pomôcť komunite.

Vďaka tomu majú aj dobrovoľnícke tímy **inkluzívny formát,** ktorý je vhodný najmä pre prvé skúsenosti s dobrovoľníctvom a účasť mladých ľudí s nedostatkom príležitostí. Môžu slúžiť ako

vstupná brána k dlhodobým činnostiam alebo dokonca ako stimul na spustenie vlastného solidaritného projektu.

**Doplnkové aktivity**

Doplnkové aktivity sú relevantné vedľajšie aktivity navrhnuté tak, aby pridali hodnotu výsledkom projektu a rozšírili ich a aby zvýšili jeho vplyv na miestnej, regionálnej a/alebo európskej úrovni. Tieto doplnkové aktivity sú zamerané na zvyšovanie informovanosti o hodnote dobrovoľníckej činnosti pre mladých ľudí a komunity, ako aj na zvýšenie miery uznávania zručností a schopností, ktoré dobrovoľníci nadobudli. Tieto aktivity by takisto mohli posilniť kapacitu organizácií v oblasti solidarity s cieľom riešiť spoločné európske výzvy, ako aj ich schopnosti rozvíjať dobrovoľnícke projekty.

Medzi doplnkové aktivity by mohli patriť: dielne, konferencie, semináre, školenia, pozorovanie pri práci (tzv. job shadowing), koučing, výmena osvedčených postupov atď. Doplnkové aktivity, ktoré vyžadujú fyzickú prítomnosť dobrovoľníka (dobrovoľníkov) by sa mali uskutočniť v časovom rámci dobrovoľníckej aktivity.

**Prípravná návšteva**

Prípravné návštevy sú návštevy miesta vykonávania dobrovoľníckych aktivít pred tým, než sa začnú vykonávať. Mala by sa nimi zabezpečiť vysoká kvalita aktivít, do ktorých sa zapájajú mladí ľudia s nedostatkom príležitostí, alebo v prípade, keď je návšteva potrebná, vykonanie aktivity so silným rozmerom začlenenia. Návšteva sa môže zamerať na uľahčenie a prípravu administratívnych opatrení, budovanie dôvery a porozumenia a prípravu stabilného partnerstva medzi zapojenými organizáciami a ľuďmi. Mladí ľudia s nedostatkom príležitostí, ktorí sa zúčastnia na plánovaných aktivitách, sa môžu zúčastniť návštevy, čo im pomôže pri príprave a zahrnie ich do návrhu aktivity – ich potreby sa tak vezmú do úvahy hneď od začiatku.

## Vytvorenie projektu

Projekt vykonávajú aspoň tri oprávnené organizácie z minimálne dvoch rôznych členských štátov EÚ alebo tretích krajín pridružených k programu a zvyčajne ho tvoria tieto fázy:

* plánovanie (stanovenie potrieb, cieľov, vypracovanie pracovného programu, harmonogramu aktivít atď.),
* príprava (praktické opatrenia, výber účastníkov, uzavretie dohôd s partnermi a účastníkmi, príprava účastníkov pred odchodom v jazykovej, interkultúrnej oblasti a v súvislosti so stanovenými úlohami),
* realizácia aktivít (vrátane podpory a usmernenia pre účastníkov počas aktivít),
* nadväzujúce činnosti (vyhodnotenie aktivít, nadväzujúce činnosti týkajúce sa účastníkov, vystavenie osvedčenia o účasti, ako aj šírenie a využívanie výsledkov projektu).

Vykonávanie cezhraničných solidárnych aktivít pre skupiny dobrovoľníkov je základom projektu. Projekt preto musí zahŕňať aspoň jednu aktivitu dobrovoľníckeho tímu a v zásade by mal ponúkať dobrovoľnícku činnosť pre najmenej 40 mladých ľudí.

Projekt by takisto mohol zahŕňať doplnkové aktivity. Okrem toho sa organizáciám odporúča, aby organizovali prípravné návštevy s cieľom zabezpečiť kvalitu aktivít, ktoré zahŕňajú mladých ľudí s nedostatkom príležitostí.

Stanovené kritériá oprávnenosti sa musia dodržiavať.

### Výber účastníkov

Mladí ľudia, ktorí majú záujem zapojiť sa do Európskeho zboru solidarity, sa musia registrovať na [portáli Európskeho zboru solidarity](https://europa.eu/youth/solidarity_sk). Mladí ľudia s nedostatkom príležitostí môžu na dokončenie fázy registrácie získať podporu od organizácií. Portál Európskeho zboru solidarity predstavuje miesto, kde sa títo mladí ľudia stretávajú so zástupcami organizácií so značkou kvality, ktoré majú záujem realizovať solidárne aktivity. Organizácie musia účastníkov vyberať z databázy registrovaných mladých ľudí.

### Opatrenia na zabezpečenie kvality a podporné opatrenia

Na zabezpečenie kvality dobrovoľníckych činností a silného vzdelávacieho rozmeru pre účastníkov sa plánuje zaviesť súbor opatrení a služieb, ako je odborná príprava, podpora učenia sa cudzích jazykov, identifikácia a dokumentácia nadobudnutých schopností a poistenie. Niektoré z týchto opatrení sú voliteľné a môžu sa použiť v závislosti od záujmu a potrieb účastníkov, iné opatrenia sú povinné. Organizácie by mali mať za cieľ podporiť používanie všeobecných online školení a online jazykovej podpory ako súčasti vzdelávania dobrovoľníkov. Podrobné informácie o daných opatreniach sú dostupné v časti D tohto sprievodcu.

### Priority

Začlenenie a rozmanitosť

Cieľom Európskeho zboru solidarity je podporovať rovnosť príležitostí, ako aj prístup, inklúziu a spravodlivosť. Organizácie by mali navrhnúť dostupné a inkluzívne aktivity a brať pri tom do úvahy názory a potreby mladých ľudí s nedostatkom príležitostí.

**C:\Program Files (x86)\Microsoft Office\MEDIA\CAGCAT10\j0293236.wmf** V záujme podpory **začleňovania mladých ľudí s nedostatkom príležitostí** sú k dispozícii dodatočné podporné opatrenia a financovanie, ktoré umožňujú, aby účastnícke organizácie lepšie vyhoveli potrebám mladých ľudí s nedostatkom príležitostí a zaisťovali ich.

Na to, aby žiadatelia mohli využívať dodatočné financovanie, musia opísať, akým spôsobom zapoja do aktivít mladých ľudí, ktorí majú komparatívnu nevýhodu, t. j. majú porovnateľne menej príležitostí ako ich rovesníci v tej istej krajine/oblasti/vekovej skupine/situácii. V tomto zmysle sa pojem „zapájanie“ netýka cieľovej skupiny, s ktorou môže žiadateľská organizácia pracovať. Znamená to uľahčiť účasť mladých ľudí s nedostatkom príležitostí navrhnutím projektových aktivít inkluzívnym a dostupným spôsobom. To si vyžaduje osobitné opatrenia v oblasti pomoci a podpory, aby sa mladí ľudia s nedostatkom príležitostí mohli zúčastňovať na aktivitách za rovnakých podmienok ako ostatní.

Ochrana životného prostredia, udržateľný rozvoj a opatrenia v oblasti klímy

Dobrovoľnícke aktivity by mali propagovať environmentálne udržateľné a zodpovedné správanie účastníkov a zvyšovať povedomie o dôležitosti takého konania, ktorým sa zmierňuje alebo kompenzuje environmentálna stopa aktivít. Dobrovoľnícke aktivity by mali by navrhnuté a vykonávané s povedomím v oblasti životného prostredia, napr. začleňovaním udržateľných postupov, ako je znižovanie množstva odpadu a recyklácia či používanie udržateľných prostriedkov dopravy.

Digitálna transformácia

Účastníckym organizáciám sa odporúča, aby využili digitálne nástroje a vzdelávacie metódy s cieľom doplniť a zvýšiť hodnotu ich aktivít, zlepšiť spoluprácu medzi partnerskými organizáciami, podporiť ďalšie šírenie výsledkov alebo podporiť budovanie komunity. Mala by sa používať aj platforma pre **všeobecné online školenia** a platforma pre **online jazykovú podporu** (viac informácií o týchto nástrojoch pozri v časti D).

Organizácie by takisto mohli zvážiť pridanie virtuálnej spolupráce medzi dobrovoľníkmi a medzi dobrovoľníkmi a účastníckymi organizáciami pred aktivitami, počas nich a po ich skončení. Online aktivity môžu prispieť k zníženiu prahovej hodnoty pre účasť mladých ľudí s nedostatkom príležitostí alebo k posilneniu celkového vplyvu projektov. Prepojenie dobrovoľníckych aktivít s inými virtuálnymi komponentmi môže takisto prispieť ku kvalite projektu.

Účasť na demokratickom živote

Európsky zbor solidarity podporuje všetky účastnícke organizácie pri zlepšovaní kvality ich projektov prostredníctvom integrácie participatívneho rozmeru, pričom ponúka mladým ľuďom relevantné príležitosti aktívne sa zapájať a podieľať sa na vzniku a realizácii projektových aktivít ako spôsob objavovania výhod aktívneho občianstva a účasti na demokratickom živote. Zdroje na posilnenie participatívneho rozmeru podporovaných projektov sú okrem iného prístupné na webovom sídle participationpool.eu. Podporujú sa aj prepojenia s existujúcimi národnými, medzinárodnými alebo (inými) iniciatívami a platformami EÚ, ktoré sa týkajú účasti a občianskej angažovanosti, a zapojenie sa do nich.

## Kritériá používané pri posudzovaní projektov

Projekty vyberá a riadi Európska výkonná agentúra pre vzdelávanie a kultúru (EACEA).

Projekty sa budú posudzovať na základe týchto kritérií: prípustnosť, oprávnenosť, vylúčenie, podmienky účasti a kritériá na vyhodnotenie návrhov (viac informácií o kritériách prípustnosti, podmienkach účasti a kritériách vylúčenia pozri v časti E).

### Kritériá oprávnenosti a informácie o žiadostiach

|  |  |
| --- | --- |
| **Oprávnené účastnícke organizácie** | Akýkoľvek verejný alebo súkromný subjekt, či už má neziskový alebo ziskový charakter, je miestny, regionálny, národný alebo medzinárodný a je zákonne zriadený v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, alebo akákoľvek medzinárodná organizácia.  Účastnícke organizácie (v podpornej alebo hostiteľskej role) musia byť držiteľmi platnej značky kvality pre dobrovoľnícku činnosť najneskôr v čase uzávierky prijímania žiadostí a počas celého trvania projektu[[33]](#footnote-34). |
| **Kto môže požiadať o grant?** | Návrhy musí predložiť konzorcium najmenej troch oprávnených účastníckych organizácií s platnou značkou kvality pre dobrovoľnícku činnosť z najmenej dvoch rôznych členských štátov EÚ alebo tretích krajín pridružených k programu.  Žiadosť o finančné prostriedky môže v mene konzorcia podať iba oprávnená účastnícka organizácia zriadená v jednom z členských štátov EÚ alebo v jednej z tretích krajín pridružených k programu. |
| **Oprávnení účastníci** | Mladí ľudia vo veku od 18 do 30 rokov[[34]](#footnote-35), ktorí majú oprávnený pobyt v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, a ktorí sa zaregistrovali na portáli Európskeho zboru solidarity. |
| **Prioritné oblasti** | Projekty musia byť v súlade s prioritnými oblasťami EÚ (pomoc osobám utekajúcim pred ozbrojenými konfliktmi a iným obetiam prírodných katastrof alebo katastrof spôsobených ľudskou činnosťou a/alebo podpora pozitívnych vzdelávacích skúseností a výstupov pre mladých ľudí s nedostatkom príležitostí). |
| **Miesto realizácie aktivít** | Aktivity sa musia konať v krajine jednej zo žiadateľských organizácií s výnimkou riadne odôvodnených prípadov súvisiacich s cieľmi výzvy. |
| **Počet aktivít** | Vykonať sa musí aspoň jedna aktivita dobrovoľníckych tímov. |
| **Trvanie projektu** | 12, 24 alebo 36 mesiacov (predĺženia sú možné, ak sú riadne odôvodnené a prostredníctvom zmeny).  Trvanie projektu sa musí určiť vo fáze podania žiadosti v závislosti od cieľov projektu a typu plánovaných aktivít v danom období. |
| **Kde podať žiadosť?** | Výkonnej agentúre pre vzdelávanie a kultúru prostredníctvom systému na elektronické predkladanie ponúk portálu financovania a ponúk (pozri časť E). |
| **Kedy podať žiadosť?** | Žiadosti musia byť predložené do 8. februára 2024 do 17.00 hod. (bruselského času) prostredníctvom systému na elektronické predkladanie ponúk portálu pre financovanie a verejné súťaže (pozri časť E). |
| **Kritériá vylúčenia** | K žiadosti musí byť priložené čestné vyhlásenie s podpisom štatutárneho zástupcu. |

### Kritériá na vyhodnotenie návrhov

Aby sa mohlo zvažovať poskytnutie finančných prostriedkov, návrhy musia získať:

1. aspoň 60 bodov;
2. aspoň polovicu maximálneho počtu bodov v každej kategórii kritérií na vyhodnotenie návrhov uvedených ďalej.

V prípadoch *ex aequo* sa priorita udelí návrhom s najvyšším počtom bodov za „relevantnosť, odôvodnenie a vplyv“ a následne za „kvalitu riadenia projektu“ a „kvalitu návrhu projektu“.

|  |  |
| --- | --- |
| **Relevantnosť, odôvodnenie a vplyv**  (najviac 30 bodov) | * Relevantnosť projektu pre ciele Európskeho zboru solidarity a pre tematickú prioritu stanovenú pre túto akciu. * Rozsah, v akom návrh súvisí s príslušnými aktivitami a integruje ich do štruktúry projektu. * Rozsah, v akom sa návrhom budú riešiť dobre vymedzené a dôležité potreby spoločnosti. * Relevantnosť projektu z hľadiska potrieb a cieľov jednotlivých účastníkov a účastníckych organizácií. Rozsah, v akom sú do projektu zapojení ako účastníci mladí ľudia s nedostatkom príležitostí. * Rozsah, v akom bude projekt predstavovať prínos pre komunity, v ktorých sa aktivity vykonávajú. * Potenciálny vplyv projektu na miestnej, regionálnej, vnútroštátnej a/alebo európskej úrovni. * Rozsah, v akom projekt vytvára európsku pridanú hodnotu. * Rozsah, v akom je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita návrhu projektu**  (najviac 40 bodov) | * Súdržnosť medzi cieľmi projektu a navrhovanými aktivitami. * Zrozumiteľnosť, úplnosť a kvalita všetkých fáz projektu (príprava účastníkov, realizácia aktivít, nadväzujúce činnosti a podpora poskytované po návrate účastníkov). * Kvalita navrhovaných opatrení na poskytnutie pomoci mladým ľuďom s nedostatkom príležitostí a na ich zapojenie. * Kvalita mechanizmov na uznávanie a potvrdzovanie vzdelávacích výstupov účastníkov, ako aj dôsledné využívanie európskych nástrojov transparentnosti a uznávania kvalifikácie. * Primeranosť opatrení na výber a/alebo zapojenie dobrovoľníkov do aktivít. * Kvalita metód neformálneho vzdelávania a opatrení navrhovaných s cieľom umožniť účastníkom získať zručnosti a kompetencie, ktoré majú význam pre ich osobný, vzdelávací, sociálny, občiansky a kultúrny rozvoj. * Hodnota, ktorú doplnkové aktivity pridávajú cieľom projektu a vplyv projektu. |
| **Kvalita riadenia projektu**  (najviac 30 bodov) | * Kvalita praktických opatrení, foriem riadenia a podpory. * Kvalita spolupráce a komunikácie medzi účastníckymi organizáciami a s inými relevantnými zainteresovanými stranami. * Kvalita opatrení na vyhodnotenie a šírenie výsledkov projektu. |

## Aké sú oprávnené náklady a platné pravidlá financovania?

Maximálna výška grantu EÚ na jeden projekt predstavuje 400 000 EUR.

|  |  |  |  |  |
| --- | --- | --- | --- | --- |
| **Oprávnené náklady** | | **Mechanizmus financovania** | **Suma** | **Pravidlo pridelenia** |
| **Podpora dobrovoľníkov** | Príspevok na cestovné a mimoriadne náklady, ako sú náklady na víza a očkovanie, na osobné poistenie v prípade vnútroštátnych aktivít, povolenia na pobyt, lekárske potvrdenia a príspevok pre dobrovoľníkov na dodatočné osobné výdavky (vreckové). | Príspevok na základe jednotkových nákladov | 26 EUR na deň na dobrovoľníka | Na základe trvania aktivity tímu dobrovoľníkov(v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) na každého dobrovoľníka vrátane sprevádzajúcich osôb. |
| **Organizačná podpora** | Príspevok na náklady na riadenie (napr. plánovanie, financie, koordináciu a komunikáciu medzi partnermi, administratívne náklady) a náklady, ktoré priamo súvisia s realizáciou dobrovoľníckych aktivít (napr. s prípravou, monitorovaním a podporou účastníkov, s potvrdzovaním vzdelávacích výstupov) a náklady, ktoré súvisia s nákladmi účastníkov spojenými s pobytom (napr. náklady na stravovanie a ubytovanie a miestne cestovné náklady).  Príspevok na náklady na doplnkové aktivity.  Príspevok na iné náklady, ako je finančná záruka. | Príspevok na základe jednotkových nákladov | 43 EUR na deň na dobrovoľníka | Na základe trvania aktivity tímu dobrovoľníkov(v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) na každého dobrovoľníka vrátane sprevádzajúcich osôb. |
| **Podpora na začlenenie** | Príspevok na náklady, ktoré vznikli organizáciám v súvislosti s podporou účasti mladých ľudí s nedostatkom príležitostí za rovnakých podmienok ako ostatní a ktoré sa týkajú napr. investícií do hmotného majetku, posilneného mentorstva či prípravných návštev. | Príspevok na základe jednotkových nákladov | 25 EUR na deň na dobrovoľníka s nedostatkom príležitostí | Na základe trvania aktivity tímu dobrovoľníkov(v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) na každého dobrovoľníka s nedostatkom príležitostí okrem sprevádzajúcich osôb. |

# Značka kvality pre dobrovoľnícku činnosť v rámci solidárnych aktivít

## Čo je značka kvality?

Značka kvality je proces, ktorým sa potvrdzuje, že organizácia je schopná a ochotná realizovať kvalitné solidárne aktivity v súlade so zásadami, cieľmi a štandardmi kvality Európskeho zboru solidarity. Získanie značky kvality je podmienkou účasti na dobrovoľníckych aktivitách.

## Aké sú jednotlivé typy značiek kvality?

Existujú tri druhy značky kvality, ktoré závisia od roly (rolí), ktorú (ktoré) organizácia chce zohrávať v rámci procesu:

* **hostiteľská rola** – sa týka celej skupiny činností súvisiacich s prijatím účastníka vrátane prípravy programu aktivít pre mladých ľudí a poskytovania náležitých usmernení a podpory účastníkovi počas všetkých fáz,
* **podporná rola** – zahŕňa podporu, prípravu a/alebo školenia účastníkov pred odchodom, sprostredkovanie medzi nimi a ich hostiteľskými organizáciami a/alebo poskytovanie podpory účastníkom po návrate z aktivity,
* **vedúca rola** – v prípade organizácií žiadajúcich o granty, ktoré riadia a koordinujú dobrovoľnícke projekty. Túto rolu nemožno udeliť nezávisle. Organizácie musia mať značku kvality pre hostiteľskú/podpornú rolu, aby mohli konať vo vedúcom postavení. Ďalšie informácie o vedúcich organizáciách sú k dispozícii v oddiele „Čo je značka kvality pre vedúce organizácie?“.

## Ako to funguje?

Požiadavky na získanie značky kvality sa rôznia v závislosti od druhu požadovanej značky kvality.

Značka kvality sa udelí po spravodlivom a transparentnom výberovom procese, ktorý uskutočňujú národné agentúry a ktorý má tri hlavné fázy: predloženie žiadosti o značku kvality, posúdenie žiadosti a udelenie značky kvality.

Žiadosti o značku kvality sa môžu predkladať priebežne (t. j. kedykoľvek). Organizácie predložia formuláre žiadostí s vyplnenými časťami, ktoré sú relevantné pre roly v rámci značky kvality, ktoré chcú vykonávať.

Žiadosti posudzuje národná agentúra na základe kritérií oprávnenosti, výberu, vylúčenia a kritérií na vyhodnotenie návrhov (viac informácií o poslednom kritériu sa nachádza v časti E tohto sprievodcu).

Národná agentúra môže uskutočňovať monitorovacie návštevy, formálne kontroly alebo iné činnosti zamerané na posúdenie schopnosti uchádzajúcej sa organizácie dodržiavať požadované štandardy kvality a poskytovať podporu. Formálne kontroly môžu mať formu administratívnych kontrol alebo návštev organizácie. Národná agentúra môže na účely kontroly a monitorovania žiadostí požiadať o spoluprácu iné národné agentúry alebo externých odborníkov v iných krajinách.

Značka kvality sa udeľuje na celé trvanie programového obdobia a podlieha stálemu dodržiavaniu požiadaviek. Značka kvality zostáva v platnosti až do skončenia poslednej aktivity, do ktorej je organizácia zapojená ako partner a ktorú realizuje prostredníctvom grantu v rámci súčasného programového obdobia. Národné agentúry budú monitorovať jej súlad a môžu vykonávať pravidelné prehodnocovania.

Organizácie, ktoré nemajú značku kvality pre vedúcu organizáciu, môžu v projektoch vystupovať ako partneri, nemôžu však žiadať o financovanie.

V záujme uľahčenia vyhľadávania partnerov sa profily všetkých organizácií so značkou kvality zverejnia v databáze[[35]](#footnote-36) organizácií, ktorým bola udelená značka kvality.

Po udelení značky kvality získajú organizácie prístup na portál Európskeho zboru solidarity, na ktorom môžu uverejňovať dobrovoľnícke aktivity, pre ktoré hľadajú účastníkov. Organizácie musia na vyhľadávanie potenciálnych účastníkov využívať databázu portálu Európskeho zboru solidarity. Informácie v databáze sa zverejňujú vo forme, v akej sú uvedené vo formulári žiadosti o značku kvality.

### Vopred určené aktivity a miesta ich realizácie

Organizácia, ktorá žiada o značku kvality s hostiteľskou rolou, musí nahlásiť vopred určené aktivity, t. j. štandardné aktivity, do ktorých sú zapojení dobrovoľníci, spolu so súborom úloh, ktoré budú v organizácii vykonávať.

Organizácie žiadajúce o hostiteľskú rolu môžu takisto počas podávania žiadosti o značku kvality nahlásiť miesta realizácie aktivít. Miesto realizácie je miesto, v ktorom sa organizujú aktivity pre špecifický počet dobrovoľníkov. Miesto realizácie nesmie mať odlišnú právnu subjektivitu od hostiteľskej organizácie žiadateľa. Spravidla sa za prvé miesto realizácie považuje hlavná adresa hostiteľskej organizácie, ale organizácie môžu nahlásiť viac ako jedno hostiteľské miesto pre dobrovoľníkov. Organizácie môžu pre svojich dobrovoľníkov, ktorí pôsobia na rôznych miestach, zorganizovať nejakú aktivitu, a to za podmienky, že hostiteľská kapacita, pokiaľ ide o počet dobrovoľníkov, nie je prekročená. Vhodnosť miest na realizáciu dobrovoľníckych aktivít by sa mala preukázať v žiadosti o značku kvality. Národné agentúry posúdia všetky nahlásené miesta s ohľadom na kritériá udelenia značky. Všetky miesta sa musia nachádzať v tej istej krajine, v ktorej je zriadená hostiteľská organizácia.

Pokiaľ ide o úlohy, ktoré sa majú vykonávať, musia sa pre každé miesto vymedziť aj vopred určené aktivity, do ktorých sa dobrovoľníci zapoja.

## Zásady a štandardy kvality

Európsky zbor solidarity zaručuje kvalitné dobrovoľnícke aktivity prostredníctvom procesu značky kvality. Aktivity sa zakladajú na spoločnom chápaní kľúčových zásad a noriem, medzi ktoré patria aj:

* **Najprísnejšie etické normy.** Dobrovoľnícke aktivity sa musia organizovať s prihliadnutím na hodnoty EÚ a etické zásady zdôraznené v článku 2 Zmluvy o Európskej únii a článku 21 Charty základných práv EÚ a iných uplatniteľných právnych predpisov EÚ, medzinárodných a vnútroštátnych právnych predpisov (vrátane všeobecného nariadenia o ochrane údajov 2016/679).
* **Rovnosť príležitostí a nediskriminácia**. Dobrovoľníci sa musia vyberať spravodlivým, transparentným a nestranným spôsobom bez ohľadu na ich pohlavie, etnickú príslušnosť, náboženstvo, sexuálnu orientáciu, politické presvedčenie alebo zdravotné postihnutie. Nesmie sa vyžadovať žiadna predchádzajúca kvalifikácia, úroveň vzdelania, osobitné skúsenosti alebo jazykové vedomosti. Ak si to preukázateľne vyžaduje charakter úloh danej aktivity alebo kontext projektu, môže sa vypracovať aj konkrétnejší profil dobrovoľníka. V záujme podpory začlenenia musí byť účasť na dobrovoľníckych aktivitách pre dobrovoľníka bezplatná s výnimkou možných príspevkov na cestovné náklady (ak grant v plnej miere nepokryje tieto náklady). Pri týchto aktivitách by sa mali dodržiavať zásady stanovené v článku 9 Dohovoru OSN o právach osôb so zdravotným postihnutím.
* **Vyhýbanie sa nahrádzaniu zamestnania**. Dobrovoľnícke aktivity nesmú nahrádzať stáže alebo pracovné miesta, aby sa zabránilo negatívnym účinkom na potenciálne alebo existujúce platené zamestnanie. Zapojenie dobrovoľníkov by malo dopĺňať prácu plateného personálu. Nemali by nahrádzať platený personál alebo znižovať ich plat a podmienky služby.
* **Vyhýbanie sa škodlivým aktivitám**. Musí sa zabezpečiť bezpečnosť a ochrana účastníkov, účastníckych organizácií a cieľových skupín. Táto bezpečnosť a ochrana by mala obsahovať príslušné požiadavky na bezpečnostnú previerku účastníkov, ktorí pracujú so zraniteľnými skupinami, v súlade s platným vnútroštátnym právom. Dobrovoľnícke aktivity by sa mali realizovať s náležitým zohľadnením vplyvu nepredvídaných okolností, ako sú environmentálne krízy, konflikty alebo pandémie. Pri aktivitách by sa mali dodržiavať zásady stanovené v usmerneniach EÚ pre presadzovanie a ochranu práv dieťaťa[[36]](#footnote-37).
* **Poskytovanie kvalitných, ľahko dostupných a inkluzívnych aktivít**. Dobrovoľnícke úlohy by mali účastníkom umožniť rozvíjať zručnosti a schopnosti pre osobný, sociálny a občiansky rozvoj. Organizácie by mali začleniť aktivity dobrovoľníkov do miestneho kontextu a uľahčiť interakciu dobrovoľníkov s miestnou komunitou a občianskou spoločnosťou. Hodnota a prínosy dobrovoľníctva v rámci Európskeho zboru solidarity by sa mali pre dobrovoľníkov uznávať prostredníctvom potvrdzovania vzdelávacích výstupov.
* **Primerané vzdelávacie a dobrovoľnícke opatrenia**. Účastníkom sa musia zabezpečiť bezpečné a dôstojné životné a dobrovoľnícke podmienky. Mladí ľudia a organizácie musia podpísať dohodu o dobrovoľníckej činnosti, v ktorej sa načrtnú práva a povinnosti oboch strán a ktorá bude obsahovať presne vymedzený súbor dobrovoľníckych úloh.
* **Zásada neziskovosti**. V súlade s nariadením o rozpočtových pravidlách sa nesmú prijímatelia usilovať o dosiahnutie zisku z aktivít financovaných z udelených grantov (podrobné informácie nájdete v časti E tohto sprievodcu programom). Organizácie by navyše mali pokryť výdavky účastníkov vyplývajúce z účasti na takýchto solidárnych aktivitách, nemali by im však poskytovať mzdu či ekonomické výhody.

Okrem dodržiavania uvedených zásad musia organizácie vykonávajúce dobrovoľnícke aktivity vykonať tento súbor úloh a povinností.

Organizácie musia byť pri podávaní žiadosti o značku kvality schopné preukázať svoju spôsobilosť vykonávať úlohy a povinnosti relevantné pre rolu, v súvislosti s ktorou podávajú žiadosť.

### Úlohy a povinnosti organizácií so značkou kvality

|  |  |
| --- | --- |
| **Riadenie**  *(Vedúca organizácia)* | * Zabezpečiť účinnú koordináciu projektu v spolupráci so všetkými ostatnými účastníckymi organizáciami. * Zabezpečiť dodržiavanie zásad dobrovoľníctva a štandardov kvality všetkými organizáciami, ktoré sú do projektu zapojené. * Predložiť žiadosti o grant a niesť finančnú a administratívnu zodpovednosť za celý projekt voči národnej agentúre. * Vykonávať všetky alebo niektoré administratívne úlohy ďalšej zapojenej organizácie (ďalších zapojených organizácií). * Rozdeliť grant medzi všetky organizácie. * Vykonávať monitorovanie, podávanie správ a hodnotenie v súlade s postupmi programu. * Vykonávať aktivity zamerané na šírenie informácií a informovanie. |
| **Pred**  **aktivitou**  *(podporná rola)* | * Vybrať a spojiť registrovaných uchádzačov na portáli Európskeho zboru solidarity alebo poskytnúť podporu registrovaným uchádzačom pri hľadaní vhodných príležitostí (to môže vykonať aj hostiteľská organizácia). * Zabezpečiť, že dobrovoľník podpíše dohodu o dobrovoľníckej činnosti, ktorá obsahuje prvok vzdelávania a odbornej prípravy. * Povzbudiť dobrovoľníka, aby sa prihlásil na všeobecné online školenia, ktoré sa ponúkajú na portáli Európskeho zboru solidarity, a aby sa na nich zúčastnil. * Zabezpečiť, aby dobrovoľník dostal podporu pri absolvovaní jazykovej prípravy (v prípade potreby pomoc pri absolvovaní online jazykovej podpory a hodnotenia, ktoré poskytuje Komisia). * Poskytnúť dobrovoľníkovi náležitú prípravu pred odchodom, a to podľa individuálnych potrieb a v súlade so školiacim a hodnotiacim cyklom (to môže v osobitných prípadoch vykonať aj hostiteľská organizácia). * Zabezpečiť účasť dobrovoľníka na školení pred odchodom, ak takúto prípravu organizuje národná agentúra alebo centrum SALTO. * Zaistiť, aby bol dobrovoľník držiteľom európskeho preukazu zdravotného poistenia a mal povinné poistenie, ako to stanovuje Európsky zbor solidarity (v náležitých prípadoch). * Zabezpečiť, aby dobrovoľník dostal informačný balík o Európskom zbore solidarity. * Udržiavať kontakt s dobrovoľníkom a hostiteľskou organizáciou v priebehu celej aktivity. |
| **V priebehu aktivity**  *(hostiteľská rola)* | *Vzdelávanie, mentorstvo a podpora*   * Zabezpečiť, aby sa dobrovoľník zúčastnil na celom školiacom a hodnotiacom cykle (v náležitých prípadoch). * Zabezpečiť, aby dobrovoľník využíval európsky preukaz zdravotného poistenia náležitým spôsobom a poistenie použil iba v prípadoch, keď si to vyžadujú okolnosti (v náležitých prípadoch). * Ponúkať dobrovoľníkovi možnosť vykonať podrobne vymedzený súbor úloh, ktoré umožnia využiť niektoré z nápadov dobrovoľníka, jeho kreativitu a skúsenosti. * Určiť jasné možnosti vzdelávania pre dobrovoľníka a v spolupráci s ním. * Poskytovať dobrovoľníkovi podporu, dohľad a usmernenia súvisiace s úlohou. * Poskytovať dobrovoľníkom podporu s cieľom zvážiť vzdelávací proces a zaistiť a zdokumentovať ich vzdelávacie výstupy, a to prostredníctvom nástrojov na validáciu na úrovni EÚ, najmä nástrojov Youthpass alebo Europass, alebo nástrojov na vnútroštátnej úrovni (túto úlohu môže vykonať aj podporná organizácia). * V prípade potreby podporiť dobrovoľníka, ktorý absolvuje jazykové kurzy. * Určiť mentora, ktorý zodpovedá za to, že sa dobrovoľníkovi poskytuje: * podpora sebareflexie pri vzdelávaní, * osobná podpora, * Podporovať kontakt s ďalšími účastníkmi Európskeho zboru solidarity vždy, keď je to možné. * Poskytovať príležitosti na začlenenie do miestnej komunity, na stretávanie sa s inými ľuďmi atď.   *Životné a pracovné podmienky*   * Poskytovať dobrovoľníkovi vhodné ubytovanie a zdravú stravu (alebo príspevky na stravu), a to aj počas prázdnin. * Zabezpečiť, že dobrovoľník bude mať k dispozícii prostriedky miestnej hromadnej dopravy. * Poskytovať dobrovoľníkovi náležité vreckové v týždenných alebo mesačných intervaloch. |
| **Po aktivite**  *(podporná rola)* | * Poskytovať podporu s cieľom opätovne začleniť dobrovoľníka do komunity v jeho krajine. * Poskytovať dobrovoľníkovi možnosti vymieňať si a zdieľať skúsenosti a vzdelávacie výstupy. * Podporovať účasť dobrovoľníka na šírení a využívaní výsledkov. * Poskytovať usmernenia týkajúce sa príležitostí na ďalšie vzdelávanie, odbornú prípravu alebo zamestnanie. * Zabezpečiť účasť dobrovoľníka na každoročných podujatiach Európskeho zboru solidarity. |

## Čo je značka kvality pre vedúce organizácie?

Získanie značky kvality pre vedúce organizácie je podmienkou pre podanie žiadosti o finančné prostriedky na vykonávanie dobrovoľníckych projektov. Úspešní žiadatelia o takýto druh značky kvality získajú zjednodušený prístup k možnostiam financovania pre dobrovoľnícke projekty, ako je opísané v oddiele „Dobrovoľnícke projekty“, pododdiele „Získanie financovania“ tohto sprievodcu, a to v závislosti od dostupnosti finančných prostriedkov a posudzovaní výkonnosti.

Organizácie, ktoré žiadajú o vedúcu rolu, musia vo formulári žiadosti stanoviť svoje dlhodobejšie ciele a zámery, očakávané prínosy, ako aj svoj prístup k riadeniu projektu. V záujme zabezpečenia realistického plánovania môže plán aktivít predkladaný ako súčasť žiadosti pokrývať obdobie najmenej troch rokov a bude sa pravidelne aktualizovať.

Žiadosti o značku kvality pre vedúce organizácie sa budú posudzovať na základe kritérií oprávnenosti, výberu, vylúčenia a kritérií na vyhodnotenie návrhov. Príslušná časť vo formulári žiadosti sa bude takisto posudzovať na základe doplňujúceho súboru kritérií udelenia značky.

Na získanie značky kvality pre vedúce organizácie musí mať žiadateľ zavedené vhodné a účinné procesy a opatrenia na koordináciu a zavádzanie kvalitných solidárnych aktivít podľa plánu. Predchádzajúce skúsenosti s Európskym zborom solidarity alebo programom Erasmus+ (2014 – 2020) nie sú požiadavkou žiadosti.

Udelenie značky kvality pre vedúce organizácie závisí od úspešnosti žiadosti o značku kvality pre hostiteľskú a/alebo podpornú rolu (partnerské organizácie).

Organizácie, ktoré sú držiteľmi značky kvality pre hostiteľskú/podpornú rolu, budú mať možnosť požiadať o značku kvality pre vedúcu organizáciu, a to kedykoľvek počas celého programového obdobia.

## Kritériá, ktoré sa uplatňujú na posúdenie značky kvality

### Kritériá oprávnenosti

|  |  |
| --- | --- |
| **Oprávnení žiadatelia** | Značka kvality – akýkoľvek verejný alebo súkromný subjekt, či už má neziskový alebo ziskový charakter, je miestny, regionálny, národný alebo medzinárodný a je zákonne zriadený v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, alebo akákoľvek medzinárodná organizácia.  Značka kvality pre vedúce organizácie – akýkoľvek verejný alebo súkromný subjekt, či už má neziskový alebo ziskový charakter, je miestny, regionálny, národný alebo medzinárodný a zákonne zriadený v členskom štáte EÚ alebo v tretej krajine pridruženej k programu aspoň jeden rok, alebo akákoľvek medzinárodná organizácia. |
| Žiadosť o značku kvality by sa mala týkať iba celej organizácie spolu s jej útvarmi a/alebo pobočkami[[37]](#footnote-38). Skupiny mladých ľudí nie sú oprávnené. |
| **Obdobie platnosti značky kvality** | Všetky druhy značky kvality sú platné počas celej dĺžky programového obdobia 2021 – 2027 v závislosti od monitorovania súladu a pravidelného prehodnocovania, ktoré bude vykonávať národná agentúra.  Po skončení programového obdobia 2021 – 2027 zostáva značka kvality v platnosti až do skončenia poslednej aktivity, do ktorej je organizácia zapojená. Značka kvality pre vedúce organizácie zostáva v platnosti až do skončenia platnosti poslednej dohody o grante, ktorú podpísala prijímateľská organizácia. |
| **Kedy podať žiadosť?** | Žiadosti sa môžu predkladať priebežne.  Vedúce organizácie, ktoré sú ochotné predložiť žiadosť o grant v prvom kole výzvy v danom roku, musia predložiť svoju značku kvality pre žiadosť o vedúcu rolu do 31. októbra predchádzajúceho roka. V roku 2023 bola lehota výnimočne stanovená na 31. decembra 2023. |
| **Kde podať žiadosť?** | V prípade organizácií zriadených[[38]](#footnote-39) v členskom štáte EÚ alebo v tretej krajine pridruženej k programu sa podáva národnej agentúre krajiny, v ktorej je žiadajúca organizácia zriadená.  Medzinárodné organizácie, ktoré nie sú zriadené v členskom štáte EÚ alebo v tretej krajine pridruženej k programu môžu podávať žiadosť v ktorejkoľvek národnej agentúre.  Príslušnému centru SALTO v prípade organizácií zriadených v tretej krajine, ktorá nie je pridružená k programu:   * SALTO pre juhovýchodnú Európu v prípade organizácií zriadených v krajinách západného Balkánu, * SALTO pre východnú Európu a oblasť Kaukazu v prípade organizácií zriadených v krajinách Východného partnerstva, na území Ruska, ako ho uznáva medzinárodné právo, a v Nórsku, * SALTO EuroMed v prípade organizácií zriadených v južnom Stredozemí. |
| **Kritériá vylúčenia** | K formuláru žiadosti musí byť priložené čestné vyhlásenie podpísané zákonným zástupcom podľa dostupného vzoru. |

### Kritériá výberu (len pre značku kvality pre vedúce organizácie)

Prevádzková kapacita

Udeľovanie značky kvality závisí od kladného vyhodnotenia schopnosti organizácie plniť príslušné úlohy a povinnosti. Vedúca organizácia musí mať dostatočnú odbornú a prevádzkovú kapacitu na vykonávanie navrhovaného plánu aktivít.

Prevádzková kapacita bude overená na základe žiadosti (vrátane informácií o žiadateľovej predchádzajúcej účasti na programe Erasmus+ alebo/a Európskom zbore solidarity) a dokumentov predložených prostredníctvom systému na registráciu organizácií. Žiadatelia, ktorí nevyplnia požadované informácie vo formulári žiadosti, môžu byť vyradení. Národná agentúra si vyhradzuje právo požiadať o dodatočné podporné dokumenty na účely overenia informácií uvedených v žiadosti.

Finančná spôsobilosť

Organizácie, ktoré žiadajú o vedúcu rolu, musia mať stabilné a dostatočné zdroje financovania na zachovanie svojich pravidelných činností počas vykonávania navrhovaného plánu aktivít. Finančná spôsobilosť však nebude kontrolovaná v rámci výberového konania pre značku kvality. Bude kontrolovaná, keď organizácie so značkou kvality žiadajú o grant. Viac informácií sa nachádza v časti E tohto sprievodcu.

### Kritériá na vyhodnotenie návrhov

Udeľovanie značky kvality musí byť v súlade s uvedenými zásadami a štandardmi kvality. Jednotlivé žiadosti sa budú posudzovať na základe nasledujúcich kritérií na vyhodnotenie návrhov. Niektoré kritériá sú špecifické pre rolu, o ktorú organizácia žiada.

|  |  |
| --- | --- |
| **Relevantnosť** | Rozsah, v akom:   * sú presvedčivé a jasne vysvetlené motívy organizácie pre účasť v Európskom zbore solidarity, * sa v rámci cieľov a pravidelných činností organizácie riešia otázky relevantné pre ciele Európskeho zboru solidarity a či majú tieto ciele a činnosti silný rozmer solidarity, * je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita opatrení** | Miera, do akej organizácia dodržiava štandardy kvality programu tým, že:   * vyberá účastníkov a/alebo ich zapája do aktivít na základe transparentného a spravodlivého procesu, * zabezpečuje primerané praktické a logistické opatrenia, * zabezpečuje podľa potreby primeranú podporu pre účastníkov pred aktivitou, počas a po nej, * zabezpečuje, aby účastníci spĺňali príslušné požiadavky na bezpečnostnú previerku a absolvovali osobitnú prípravu, a to najmä pre účastníkov pracujúcich so zraniteľnými skupinami v súlade s platným vnútroštátnym právom, * zabezpečuje primeranú osobnú podporu pre účastníkov, * zabezpečuje účastníkom silný vzdelávací prvok a uznanie a potvrdenie vzdelávacích výstupov, * zaručuje bezpečnosť a ochranu účastníkov a cieľových skupín, a to v súlade so zásadou vyhýbania sa škodlivým činnostiam, * vyhýba sa nahrádzaniu zamestnania, rutinným úlohám a úlohám s nízkym vplyvom na učenie, * navrhuje a zavádza aktivity s vysokými kvalitatívnymi štandardmi, ktoré reagujú na neuspokojené spoločenské potreby a sú prospešné pre účastníkov, komunity a cieľové skupiny, * oslovuje, podporuje a zapája mladých ľudí s nedostatkom príležitostí. |
| **Organizačná spôsobilosť** | Rozsah, v akom:   * organizácia preukazuje schopnosť a záväzok prideliť vhodné zdroje na riadenie aktivít Európskeho zboru solidarity v súlade s platnými štandardmi kvality, * organizácia navrhuje príslušné kroky na zabezpečenie kontinuity aktivít v prípade organizačných zmien, * organizácia preukazuje dobrý prístup k identifikácii partnerov a spolupráci s nimi. |

Dodatočné kritériá na vyhodnotenie návrhov len pre vedúce organizácie

Návrhy musia získať aspoň 60 bodov. Okrem toho musia získať aspoň polovicu maximálneho počtu bodov v každej kategórii kritérií na vyhodnotenie návrhov uvedených ďalej.

|  |  |
| --- | --- |
| **Strategický prístup**  *(najviac 50 bodov):* | Rozsah, v akom:   * žiadateľ sformuluje presvedčivý dlhodobý rámec na dosiahnutie vhodne vymedzených a jasných cieľov, ako aj opatrenia na prispôsobenie, * budú stanovené ciele riešiť významné spoločenské potreby a v akom sú relevantné pre ciele Európskeho zboru solidarity, * sú plánované aktivity vhodné na riešenie identifikovaných potrieb a cieľov, * sú navrhované ciele realistické a dostatočne ambiciózne v súvislosti s cieľmi a schopnosťami, * sú plánované aktivity skutočne prospešné pre účastníkov, zúčastnené organizácie a cieľové skupiny a majú potenciálny väčší vplyv (napr. na miestnej, regionálnej, národnej a nadnárodnej úrovni), * plánované aktivity a ciele preukazujú európsku pridanú hodnotu, * má žiadateľ za cieľ navrhnúť dostupné a inkluzívne aktivity a/alebo podporovať projekty a aktivity, ktoré zo všeobecnejšieho hľadiska aktívne riešia otázku inklúzie a rozmanitosti v spoločnosti, * má žiadateľ za cieľ podporovať udržateľnosť životného prostredia a zodpovednosť, a plánuje zahrnúť udržateľné a k životnému prostrediu šetrné postupy do aktivít, * žiadateľ plánuje využívať digitálne nástroje a metódy na doplnenie a zlepšenie aktivít. |
| **Riadenie a koordinácia projektu**  *(najviac 50 bodov):* | Rozsah, v akom:   * organizácia zabezpečuje kvalitné riadenie projektov vrátane náležitých opatrení v oblasti komunikácie a koordinácie s partnermi, * sú opatrenia zamerané na šírenie výsledkov aktivít v rámci účastníckych organizácií a mimo nich primerané a kvalitné, * sú opatrenia na monitorovanie a hodnotenie aktivít primerané a kvalitné. |

## Opatrenia na monitorovanie, podávanie správ a zabezpečovanie kvality

### Monitorovanie a podávanie správ

Značka kvality sa bude pravidelne prehodnocovať. Národná agentúra môže vykonávať monitorovacie návštevy, formálne kontroly alebo požadovať a posudzovať správy o pokroku na sledovanie výkonnosti organizácií, posudzovať dodržiavanie dohodnutých štandardov kvality a poskytovať podporu.

Formálne kontroly môžu mať podobu kontrol dokumentácie alebo návštev organizácie a akýchkoľvek iných priestorov, v ktorých sa uskutočňujú alebo uskutočňovali aktivity. Národná agentúra môže požiadať o spoluprácu národné agentúry alebo externých odborníkov v iných krajinách s cieľom kontrolovať a monitorovať aktivity, ktoré sa tam uskutočňujú.

Organizácie so značkou kvality musia národnej agentúre oznámiť všetky zmeny svojej organizácie, ktoré by sa mali zohľadniť v ich značke kvality. Národná agentúra môže opätovne posúdiť, či daná organizácia naďalej spĺňa požiadavky, ktoré viedli k získaniu značky kvality.

### Osobitné ustanovenia týkajúce sa značky kvality pre vedúce organizácie

Povinnosťou organizácií je aspoň raz počas obdobia platnosti značky kvality pre vedúce organizácie:

* podať správu o tom, ako napredujú z hľadiska dosahovania svojich cieľov,
* podať správu o tom, ako zabezpečujú dodržiavanie štandardov kvality,
* aktualizovať svoj plán aktivít.

Národná agentúra si zároveň môže vyžiadať správu o pokroku týkajúcu sa rôznych prvkov uvedených vyššie alebo si ju môže vyžiadať samostatne.

Národná agentúra sa môže rozhodnúť nahradiť požiadavku na podávanie správ o štandardoch kvality monitorovacou návštevou.

Na základe výkonnosti organizácie vyplývajúcej z predložených správ, monitorovania a kontrol zabezpečenia kvality alebo v dôsledku podstatných zmien v rámci organizácie môže národná agentúra zmeniť počet a rozvrhnutie správ o pokroku.

Organizácie so značkou kvality pre vedúce organizácie môžu požiadať o aktualizáciu a opätovné posúdenie svojej značky kvality a plánu aktivít. Môžu tak urobiť v dvojročných intervaloch počas trvania platnosti ich značky kvality. Žiadosti o administratívne zmeny, ktoré nemajú vplyv na plány aktivít a nevyžadujú posúdenie kvality, možno predložiť kedykoľvek.

### Nápravné opatrenia

V prípade organizácií, ktoré sú považované za vysoko rizikové alebo ktoré nedodržiavajú pokyny a lehoty národnej agentúry, majú nedostatočnú výkonnosť vyplývajúcu z podaných správ, monitorovania a kontrol zabezpečenia kvality alebo opakovane porušujú pravidlá programu (aj v rámci inej akcie), môže národná agentúra prijať tieto nápravné opatrenia:

* Pozastavenie. Ak je činnosť organizácie pozastavená, organizácie sa už nebudú môcť zúčastňovať na programe, a to až dovtedy, kým neprijmú opatrenia a nezlepšia svoju výkonnosť. Organizácie so značkou kvality pre vedúce organizácie, ktorých činnosť je pozastavená, už nemôžu žiadať o financovanie. Národná agentúra môže aj ukončiť niektoré alebo všetky ich prebiehajúce dohody o grante.
* Dohľad (iba pre vedúce organizácie). Ak je organizácia, ktorá je držiteľom značky kvality pre vedúce organizácie pod dohľadom, národná agentúra môže obmedziť úroveň financovania, o ktorú môže organizácia žiadať. Organizácie, ktoré získali tento druh značky kvality po prvýkrát, môžu byť pod dohľadom, ak sa počas kontroly prevádzkovej spôsobilosti zistilo riziko nekvalitnej realizácie.

Obdobie dohľadu alebo pozastavenia potrvá, až kým národná agentúra nepotvrdí, že podmienky a požiadavky na kvalitu stanovené v tejto výzve sú opäť splnené a že organizácia eliminovala riziko nízkej výkonnosti.

Organizácie s pozastavenou činnosťou alebo pod dohľadom nemôžu žiadať o novú značku kvality.

### Ukončenie

Značku kvality možno odobrať v prípadoch nedostatočnej výkonnosti, nesplnenia inštrukcií a lehôt národnej agentúry alebo opakovaných porušení pravidiel programu. Národná agentúra náležite zváži každý prípad neplnenia povinností a v dostatočnom predstihu vystríha organizáciu, aby mala dosť času na prijatie nápravných opatrení.

Okrem toho môžu národné agentúry odobrať značku kvality, ak organizácia zanikne alebo v prípade vedúcich organizácií po období aspoň troch po sebe nasledujúcich rokov, počas ktorých neboli predložené žiadne žiadosti o grant.

# Solidaritné projekty

## Čo je solidaritný projekt?

|  |
| --- |
| **Solidaritný projekt** je nezisková solidárna aktivita, ktorú začali, vytvorili a realizujú samotní mladí ľudiapočas dvoch až dvanástich mesiacov. Skupine najmenej piatich mladých ľudí dáva možnosť vyjadriť solidaritu tým, že na seba vezmú zodpovednosť a zaviažu sa k tomu, že vo svojej miestnej komunite dosiahnu pozitívnu zmenu. Projekt by mal mať jasne určenú tému, ktorej sa chce skupina mladých ľudí venovať a ktorú treba premietnuť do konkrétnych každodenných aktivít projektu, a mali by doň byť zapojení všetci členovia skupiny. Solidaritné projekty by mali riešiť kľúčové výzvy v komunitách, a prípadne aj tie, ktoré sa spoločne identifikujú v pohraničných regiónoch, a mali by takisto predstavovať európsku pridanú hodnotu. Účasť na solidaritnom projekte predstavuje dôležitú skúsenosť neformálneho vzdelávania, vďaka ktorej môžu mladí ľudia zintenzívniť svoj osobný, vzdelávací, sociálny a občiansky rozvoj. |

Solidaritný projekt obyčajne pozostáva z týchto fáz:

* plánovanie,
* príprava,
* realizácia aktivít,
* nadväzujúce činnosti (vrátane vyhodnotenia aktivít, ako aj zdieľania výsledkov projektu).

## Aké sú ciele?

Solidaritný projekt by sa mal jasne odvolávať na **Ciele a zásady Európskeho zboru solidarity**, najmä vo vzťahu k solidarite. Táto spoločná hodnota je zdrojom jednoty potrebnej na zvládnutie súčasných a budúcich spoločenských výziev, ktoré sú mladí Európania ochotní pomôcť riešiť vyjadrením svojej solidarity v praxi. Solidaritný projekt by mohol byť zameraný na mladých ľudí, ktorí sa nachádzajú situáciách, ktoré sťažujú ich začlenenie do spoločnosti. V solidaritnom projekte by sa takisto mali zvážiť udržateľné a pre životné prostredie šetrné postupy v plánovaných aktivitách.

Mladí ľudia by sa mali chopiť iniciatívy a reagovať na otázky a problémy v ich okolí, čo je dôvod, prečo by solidaritný projekt mal priamo súvisieť s **miestnou komunitou**, v ktorej žijú, hoci niektorí z nich sa môžu zaoberať aj regionálnymi či dokonca národnými otázkami. Niektoré solidaritné projekty by mohli riešiť aj spoločné výzvy identifikované spoločne v pohraničných regiónoch. Solidaritný projekt by mal mať vplyv na miestnu komunitu tým, že sa bude zaoberať miestnymi otázkami, bude zacielený na konkrétnu skupinu alebo bude rozvíjať miestne príležitosti (najmä v komunitách nachádzajúcich sa vo vidieckych, izolovaných, marginalizovaných alebo cezhraničných oblastiach), ale aj prostredníctvom zapojenia rôznych aktérov a vytvorenia nových partnerstiev. V dôsledku stanovenia spoločných cieľov a spolupráce na ich dosahovaní tak komunity môžu mať prospech zo solidaritného projektu.

Zároveň s riešením miestnych problémov by solidaritný projekt mal takisto ukázať, že má **európsku pridanú hodnotu**, a to tak, že sa bude zaoberať prioritami určenými na európskej úrovni. Solidaritný projekt by mal odzrkadľovať spoločný záujem o témy v európskej spoločnosti, ako je napríklad integrácia štátnych príslušníkov tretej krajiny, zmena klímy alebo aktívna demokratická angažovanosť. Európsku pridanú hodnotu možno vyjadriť prostredníctvom každého prvku solidaritného projektu, ktorý súvisí s európskymi otázkami, hodnotami a prioritami. Európske priority sa budú presadzovať aj prostredníctvom zdieľania výsledkov projektu. V prípade cezhraničných projektov by malo byť jasné, aké sú spoločné výzvy miestnych prihraničných komunít a akým spôsobom by solidárny projekt mohol priniesť výhody týmto regiónom riešením daných výziev[[39]](#footnote-40).

Účasť mladých ľudí na solidaritnom projekte bude pre nich takisto znamenať významnú **skúsenosť s neformálnym vzdelávaním**. Mal by sa ňou posilniť zmysel pre iniciatívnosť, aktívne európske občianstvo a podnikavosť. Konkrétne mladých ľudí, ktorí riadia projekt, by mohla v praxi zaujať myšlienka sociálneho podnikania prostredníctvom tvorby nových výrobkov alebo služieb, ktoré prospievajú miestnej komunite alebo spoločnosti vo všeobecnosti a ktoré riešia dôležité spoločenské výzvy. Uvádzaním vlastných nápadov do praxe, riešením neočakávaných situácií, skúšaním inovačných a kreatívnych opatrení sa mladí ľudia učia nové zručnosti a rozvíjajú svoje schopnosti, vyjadrujú vlastnú tvorivosť a preberajú zodpovednosť za svoje konanie. Zvyšujú si sebaúctu, samostatnosť a motiváciu učiť sa. Účasť na riadení a vykonávaní solidaritného projektu by mohla predstavovať aj prvý krok k samostatnej zárobkovej činnosti alebo založeniu organizácií pôsobiacich v oblasti solidarity, neziskovom či mládežníckom sektore.

## Vytvorenie solidaritného projektu

Mladí ľudia, ktorí chcú vytvoriť skupinu na realizáciu solidaritného projektu, musia byť zaregistrovaní na portáli Európskeho zboru solidarity. Maximálny počet členov skupiny nie je stanovený. Aktivity sa uskutočnia v krajine pobytu žiadateľa, čím sa uľahčí najmä účasť mladých ľudí, ktorí môžu narážať na ťažkosti so zapojením sa do nadnárodných aktivít.

Skupina samostatne rozhodne o pracovných metódach a o spôsobe riadenia projektu. Jeden z členov skupiny prevezme rolu štatutárneho zástupcu, ktorý predloží žiadosť (pokiaľ organizácia nepodáva žiadosť v mene skupiny). Skupina sa dohodne na rozdelení úloh a povinností, zabezpečí účinnú koordináciu a komunikáciu medzi jej členmi a určí množstvo času potrebného na vykonávanie úloh vo vzťahu k cieľom projektu. Pracovné metódy by mali byť zamerané na zapojenie všetkých členov skupiny v rozličných fázach projektu a aktivít (príprava, realizácia, zdieľanie výsledkov). Fázy by mali byť jasne štruktúrované pomocou harmonogramu projektu.

Skupina mladých ľudí, ktorí plánujú solidaritný projekt, môže požiadať o podporu **organizácie** (akéhokoľvek verejného alebo súkromného subjektu). Organizácia môže v ich mene požiadať o grant v rámci Európskeho zboru solidarity. Rola organizácie by mala byť administratívna, zameraná na podporu skupiny pri administratívnych a finančných úlohách v rámci životného cyklu projektu. Môže však ponúkať aj podporu a usmernenia pri identifikovaní a dokumentovaní vzdelávacích výstupov.

Mladých ľudí, ktorí vykonávajú solidaritný projekt, môžu podporovať **kouči**. Kouč je osoba, ktorá môže mať skúsenosti v oblasti práce s mládežou a ktorá sprevádza skupiny mladých ľudí a podporuje ich účasť v rôznych fázach projektu. Kouč stojí mimo solidaritného projektu, a teda nie je členom skupiny, a v prípade potreby môže pochádzať z organizácie, ktorá podáva žiadosť v mene skupiny. Kouč podporuje skupinu mladých ľudí v tých oblastiach a témach, v ktorých potrebujú podporu, aby sami úspešne realizovali projekt a mohli zohrávať rozdielne roly na základe potrieb skupiny. To sa môže dosiahnuť prostredníctvom pravidelných odborných príprav počas obdobia trvania projektu, príležitostných školení o osobitných témach alebo kombináciou oboch. Kouč môže poskytovať poradenstvo o kvalitnom vzdelávacom procese a pomáhať pri identifikovaní a dokumentovaní vzdelávacích výstupov na konci projektu. Skupina mladých ľudí môže v závislosti od svojich potrieb využívať podporu jedného alebo viacerých koučov. Kouč v zásade pracuje so skupinou žiadateľov, ktorí sú mladí ľudia, a nie s cieľovou skupinou (cieľovými skupinami) projektu.

Kouč môže byť napríklad osoba, na ktorú sa možno obrátiť v prípade pochybností, otázok či konfliktov v skupine, poskytuje odbornú prípravu v súvislosti s riadením projektu, učí skupinu určité zručnosti potrebné na vykonávanie projektu, podporuje a monitoruje vzdelávací proces.

V jednotlivých fázach projektu by sa skupina mala zamýšľať nad **vzdelávacím procesom**, s ktorým majú a mali skúsenosť. V priebehu plánovania projektu by sa malo diskutovať o cieľoch vzdelávania a zároveň o všeobecných cieľoch projektu. Počas vykonávania sa odporúča pravidelné zamyslenie a ku koncu projektu by skupina mala zvážiť opatrenia, ktoré zviditeľňujú vzdelávacie výstupy. Na uznanie a potvrdenie týchto vzdelávacích výstupov sa odporúča použiť Youthpass a súvisiace osvedčenia o vzdelávacom procese.

Skupina by mala spoločne uvažovať o opatreniach zameraných na viditeľnosť ich projektu a viditeľnosť Európskeho zboru solidarity vo všeobecnosti. Skupina by mala uvažovať aj o **nadväzujúcich opatreniach**. Projekt by sa teda mal zasadiť do dlhodobejšej perspektívy a mal by sa naplánovať s cieľom dosiahnuť účinok aj po jeho skončení. Na zabezpečenie väčšej udržateľnosti projektu a jeho výsledkov sa od skupiny očakáva, že vykoná záverečné hodnotenie. To by malo umožniť posúdiť, či sa dosiahli ciele projektu, a či sa naplnili očakávania skupiny, ako aj zhodnotiť celkový úspech. Skupina by mala zvážiť spôsoby zverejnenia výsledkov projektu a posúdiť, komu by sa mali sprístupniť.

### Priority

Začlenenie a rozmanitosť

Cieľom Európskeho zboru solidarity je podporovať rovnosť príležitostí, ako aj prístup, začleňovanie a spravodlivosť. Mladí ľudia realizujúci solidaritné projekty by mali navrhnúť dostupné a inkluzívne aktivity a brať pri tom do úvahy potreby účastníkov s nedostatkom príležitostí. Pokiaľ ide o účasť ľudí s nedostatkom príležitostí, k dispozícii je osobitné financovanie pre členov skupiny, ako aj pre cieľovú skupinu.

Ochrana životného prostredia, udržateľný rozvoj a opatrenia v oblasti klímy

Solidaritné projekty by mali propagovať environmentálne udržateľné a zodpovedné správanie účastníkov a zvyšovať povedomie o dôležitosti takého konania, ktorým sa zmierňuje alebo kompenzuje environmentálna stopa aktivít. Solidaritné projekty by mali by navrhnuté a vykonávané s povedomím v oblasti životného prostredia, napr. začleňovaním udržateľných postupov, ako je znižovanie množstva odpadu a recyklácia či používanie udržateľných prostriedkov dopravy.

Digitálna transformácia

Európsky zbor solidarity podporuje zapájanie používania digitálnych nástrojov a metód výučby do solidaritných projektov. Skupinám mladých ľudí, ktoré realizujú solidaritné projekty, sa odporúča využívať digitálne nástroje a metódy výučby, ktoré dopĺňajú fyzické aktivity a zvyšujú kvalitu projektu.

Účasť na demokratickom živote

Európsky zbor solidarity podporuje zahrnutie participatívneho rozmeru do solidaritných projektov, vďaka ktorému projekty ponúkajú mladým ľuďom relevantné príležitosti aktívne sa zapájať a podieľať sa na vzniku a realizácii projektových aktivít ako spôsob objavovania výhod aktívneho občianstva a účasti na demokratickom živote.

## Kritériá používané pri posudzovaní projektov

### Kritériá oprávnenosti a informácie o žiadostiach

|  |  |
| --- | --- |
| **Kto vykonáva projekt?** | Skupina aspoň piatich mladých ľudí vo veku od 18 do 30 rokov[[40]](#footnote-41), ktorí majú oprávnený pobyt v jednom a tom istom členskom štáte EÚ alebo v tretej krajine pridruženej k programu a ktorí sa zaregistrovali na portáli Európskeho zboru solidarity. Maximálny počet členov skupiny nie je stanovený. |
| **Kto môže podať žiadosť?** | Skupina, ktorá projekt realizuje. Jeden z mladých ľudí v skupine preberie rolu štatutárneho zástupcu skupiny a prevezme zodpovednosť za predloženie žiadosti.  Každý verejný alebo súkromný subjekt zákonne zriadený v členskom štáte EÚ alebo v tretej krajine pridruženej k programu, ktorý vystupuje v mene skupiny realizujúcej projekt. |
| **Miesto realizácie projektov** | Projekt by sa mal realizovať v krajine žiadateľa.  V prípadoch, keď sa projekt zaoberá cezhraničnými výzvami, sa projektové aktivity môžu uskutočniť aj v cezhraničných regiónoch členských štátov EÚ, tretích krajín pridružených k programu a tretích krajín, ktoré nie sú pridružené k programu, a majú spoločnú hranicu s krajinou žiadateľa. |
| **Trvanie projektov** | 2 až 12 mesiacov. |
| **Kde podať žiadosť?** | Národnej agentúre krajiny, v ktorej má žiadateľ oprávnený pobyt. |
| **Kedy podať žiadosť?** | Žiadatelia musia podať žiadosť o grant do týchto dátumov:   * 20. februára do 12.00 hod. (poludnie bruselského času) v prípade projektov, ktoré sa začínajú medzi 1. júnom a 31. decembrom toho istého roku, * (nepovinné) 7. mája do 12.00 hod. (poludnie bruselského času) v prípade projektov, ktoré sa začínajú medzi 1. augustom a 31. decembrom toho istého roku, * do 1. októbra do 12.00 hod. (poludnie bruselského času) v prípade projektov, ktoré sa začínajú medzi 1. januárom a 31. májom nasledujúceho roku.   Národné agentúry môžu zorganizovať tri výberové kolá stanovením troch uvedených termínov alebo len prvého (20. februára) a posledného z nich (1. októbra).  Tieto informácie sa uverejnia na webovom sídle jednotlivých národných agentúr. |
| **Ako podať žiadosť?** | Podrobné informácie o spôsobe podania žiadosti nájdete v časti E tohto sprievodcu. |
| **Kritériá vylúčenia** | K formuláru žiadosti musí byť priložené čestné vyhlásenie podpísané zákonným zástupcom podľa dostupného vzoru. |

### Kritériá výberu

Pozri časť E sprievodcu, kroky 2 a 3.

### Kritériá na vyhodnotenie návrhov

Návrhy musia získať aspoň 60 bodov, aby sa mohlo zvažovať poskytnutie finančných prostriedkov. Okrem toho musia získať aspoň polovicu maximálneho počtu bodov v každej kategórii kritérií na vyhodnotenie návrhov uvedených ďalej.

V prípadoch *ex aequo* sa priorita udelí návrhom s najvyšším počtom bodov za „relevantnosť, odôvodnenie a vplyv“ a následne za „kvalitu riadenia projektu“ a „kvalitu návrhu projektu“.

|  |  |
| --- | --- |
| **Relevantnosť, odôvodnenie a vplyv**  *(najviac 40 bodov)* | * Relevantnosť projektu pre ciele a priority Európskeho zboru solidarity. * Miera, do akej sa v projekte zohľadňujú zásady a hodnoty Európskeho zboru solidarity. * Rozsah, v akom projekt vytvára európsku pridanú hodnotu tým, že sa zameriava sa na príslušné témy. * Relevantnosť projektu pre potreby členov skupiny. * Relevantnosť projektu pre potreby cieľovej skupiny (v prípade potreby) a miestnych komunít. * Potenciálny vplyv projektu na členov skupiny, a to aj na ich osobné a podnikateľské zručnosti a sociálnu angažovanosť. * Potenciálny vplyv na cieľovú skupinu (v prípade potreby) a na miestne komunity. * Rozsah, v akom je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita návrhu projektu**  *(najviac 40 bodov)* | * Súdržnosť medzi cieľmi projektu a navrhovanými aktivitami. * Rozsah, v akom projekt navrhujú, vytvárajú a vykonávajú mladí ľudia. * Rozsah, v akom zloženie skupiny umožňuje dosiahnuť ciele projektu. * Zapojenie členov skupiny v rozličných fázach projektu. * Zrozumiteľnosť, úplnosť a kvalita všetkých fáz projektu (plánovanie, príprava, realizácia, hodnotenie a šírenie výsledkov). * Rozsah, v akom sa premýšľa o vzdelávacom procese a vzdelávacích výstupoch v projekte a v akom sa identifikujú a dokumentujú, najmä prostredníctvom nástroja Youthpass. * Rozsah, v akom sú do projektu začlenené udržateľné postupy šetrné k životnému prostrediu, prístupné a inkluzívne aktivity, ako aj rozsah, v akom sa využívajú digitálne nástroje a metódy na doplnenie a zlepšenie aktivít. |
| **Kvalita riadenia projektu**  *(najviac 20 bodov)* | * Praktické opatrenia, riadenie, spolupráca a komunikácia medzi členmi skupiny. * Opatrenia na vyhodnotenie výsledkov projektu. * Opatrenia na zviditeľnenie projektu pre ostatných, ktorí nie sú do projektu zapojení. * Opatrenia na šírenie výsledkov projektu. |

## Aké sú oprávnené náklady a platné pravidlá financovania?

|  |  |  |  |  |
| --- | --- | --- | --- | --- |
| **Oprávnené náklady** | | **Mechanizmus financovania** | **Suma** | **Pravidlo pridelenia** |
| **Náklady na riadenie projektu** | Náklady, ktoré súvisia s riadením a realizáciou projektu (napr. náklady na prípravu a vykonávanie aktivít, hodnotenie, šírenie a následné aktivity). | Príspevok na základe jednotkových nákladov | 630 EUR mesačne | Na základe trvania solidaritného projektu. |
| **Náklady na koučing** | Náklady, ktoré súvisia so zapojením kouča do projektu. | Príspevok na základe jednotkových nákladov | B1 na deň na účastníka.  Maximálne 12 dní. | Na základe krajiny žiadateľa a počtu pracovných dní.  Definícia pracovného dňa závisí od vnútroštátnych právnych predpisov krajiny žiadateľa.  Podmienka:  Žiadosť o finančnú podporu na úhradu nákladov na kouča sa musí zdôvodniť vo formulári žiadosti.  Trvanie koučingu nesúvisí s dĺžkou trvania projektu. |
| **Mimoriadne náklady** | Náklady na podporu účasti mladých ľudí s nedostatkom príležitostí (členovia skupiny realizujúcej projekt).  Náklady na podporu účasti ľudí s nedostatkom príležitostí, ktorí sú cieľovou skupinou projektu. | Skutočné náklady | 100 % oprávnených nákladov | Podmienka:  Žiadosť (žiadosti) o finančnú podporu na úhradu mimoriadnych nákladov musí(-ia) byť riadne opodstatnená(-é) a zdôvodnená(-é) vo formulári žiadosti a schválená(-é) národnou agentúrou.  Žiadosť o finančnú podporu na úhradu mimoriadnych nákladov pre osoby s nedostatkom príležitostí, ktoré sú cieľovou skupinou projektu, by nemala presiahnuť 7 000 EUR na projekt. |

## Aké sú jednotkové náklady na deň práce?

|  |  |
| --- | --- |
|  | **Náklady na koučing**  **(v eurách na deň)** |
|  | **B1** |
| **Belgicko, Dánsko, Fínsko, Francúzsko, Holandsko, Írsko, Island, Lichtenštajnsko, Luxembursko, Nemecko, Rakúsko, Švédsko, Taliansko** | 255 |
| **Cyprus, Česko, Estónsko, Grécko, Lotyšsko, Malta, Portugalsko, Slovensko, Slovinsko, Španielsko** | 227 |
| **Bulharsko, Chorvátsko, Litva, Maďarsko, Poľsko, Rumunsko, Severné Macedónsko, Turecko** | 137 |

Časť C – Účasť mladých ľudí na solidárnych aktivitách súvisiacich s humanitárnou pomocou

V tejto časti nájdu čitatelia príslušné informácie a kritériá pre značku kvality pre dobrovoľnícku činnosť v oblasti humanitárnej pomoci, ako aj informácie a kritériá účasti na Európskom dobrovoľníckom zbore pre humanitárnu pomoc (dobrovoľnícka činnosť v oblasti humanitárnej pomoci).

Táto kapitola poskytne najmä tieto informácie:

* opis značky kvality pre dobrovoľnícku činnosť v oblasti humanitárnej pomoci,
* opis cieľov, očakávaného vplyvu a podporovaných aktivít v rámci Európskeho dobrovoľníckeho zboru pre humanitárnu pomoc,
* tabuľky obsahujúce kritériá, ktoré sa používajú na posúdenie žiadostí o projekty,
* doplňujúce informácie o kvalitatívnych vlastnostiach aktivít,
* opis pravidiel financovania.

Pred predložením žiadosti sa žiadateľom odporúča, aby si pozorne prečítali celý oddiel.

### Podporované akcie

V rámci tejto oblasti podporuje Európsky zbor solidarity dobrovoľníctvo v rámci solidárnych aktivít súvisiacich s humanitárnou pomocou.

Vzhľadom na výrazné zvýšenie celosvetových potrieb v oblasti humanitárnej pomoci a s cieľom posilniť podporu solidarity a viditeľnosti humanitárnej pomoci medzi občanmi Únie je potrebné rozvíjať solidaritu medzi členskými štátmi a s tretími krajinami, ktoré sú postihnuté katastrofami spôsobenými ľudskou činnosťou alebo prírodnými katastrofami. Dôležitým prejavom solidarity je prispievanie k pomoci ľuďom a komunitám mimo Únie, ktoré potrebujú humanitárnu pomoc, založené na základných zásadách neutrality, ľudskosti, nezávislosti a nestrannosti.

Cieľom aktivít implementovaných v rámci Európskeho dobrovoľníckeho zboru pre humanitárnu pomoc je najmä prispievanie k poskytovaniu humanitárnej pomoci vychádzajúcej z potrieb, ktorá je zameraná na ochranu života, predchádzanie ľudskému utrpeniu a jeho zmierňovanie a zachovanie ľudskej dôstojnosti a posilňovanie kapacity a odolnosti zraniteľných komunít alebo komunít zasiahnutých katastrofou. Dobrovoľnícke projekty v oblasti humanitárnej pomoci financované v rámci tejto oblasti poskytnú príležitosť mladým ľuďom vo veku od 18 do 35 rokov zúčastniť sa na dobrovoľníckych aktivitách zameraných na podporu operácií humanitárnej pomoci. Takéto aktivity poskytnú mladým ľuďom príležitosť realizovať úlohy potrebné na podporu činností, ktoré vykonáva ich hostiteľská organizácia.

Z dôvodu zaistenia bezpečnosti mladých ľudí sa dobrovoľníctvo v rámci tejto oblasti môže uskutočňovať iba v krajinách:

* v ktorých sa uskutočňujú aktivity a operácie zamerané na humanitárnu pomoc a
* v ktorých neprebiehajú žiadne medzinárodné ani vnútroštátne ozbrojené konflikty[[41]](#footnote-42).

# Značka kvality pre dobrovoľnícku činnosť v oblasti humanitárnej pomoci

## Čo je značka kvality?

Značka kvality pre dobrovoľnícku činnosť v oblasti humanitárnej pomoci potvrdzuje, že organizácia je schopná realizovať kvalitné solidárne aktivity v súlade so zásadami, cieľmi a požiadavkami akcie „Európsky dobrovoľnícky zbor pre humanitárnu pomoc“. Získanie tejto značky kvality je predpokladom účasti iba na dobrovoľníckych aktivitách na podporu operácií v oblasti humanitárnej pomoci.

## Aké sú jednotlivé typy značiek kvality?

Pri podávaní žiadosti o značku kvality pre dobrovoľnícku činnosť v oblasti humanitárnej pomoci si môžu žiadateľské organizácie vybrať jednu z nasledujúcich úloh:

* **podporná rola** – zahŕňa podporu, prípravu a/alebo školenia účastníkov pred odchodom, sprostredkovanie medzi nimi a ich hostiteľskými organizáciami a/alebo poskytovanie podpory účastníkom po návrate z aktivity. Podporná rola zároveň oprávňuje organizáciu predkladať žiadosti o projekty a koordinovať partnerstvá v rámci dobrovoľníckych projektov v oblasti humanitárnej pomoci,
* **hostiteľská rola** – sa týka celej skupiny činností súvisiacich s prijatím účastníka zboru solidarity vrátane prípravy programu aktivít pre mladých ľudí a poskytovania náležitých usmernení a podpory účastníkovi počas všetkých fáz.

## Ako to funguje?

Značka kvality pre dobrovoľnícku činnosť v oblasti humanitárnej pomoci sa udeľuje na základe výberového konania, ktoré zahŕňa tri hlavné fázy: predloženie žiadosti, posúdenie žiadosti a udelenie značky kvality.

Žiadosti o udelenie značky kvality pre dobrovoľnícku činnosť v oblasti humanitárnej pomoci možno predkladať nepretržite (t. j. kedykoľvek) počas programového obdobia **výkonnej agentúre, ktorá je jediným vykonávacím orgánom pre túto akciu**. Žiadosti sa budú hodnotiť v stanovených intervaloch podľa ročného harmonogramu, ktorý je v súlade s harmonogramom výzvy na predkladanie dobrovoľníckych projektov v oblasti humanitárnej pomoci.

Žiadosti sa budú hodnotiť na základe kritérií prípustnosti, oprávnenosti, podmienok účasti, vylúčenia a kritérií na vyhodnotenie návrhov (ďalšie informácie o kritériách prípustnosti, podmienkach účasti a kritériách vylúčenia nájdete v časti E tohto sprievodcu). Úspešným organizáciám bude udelená značka kvality pre dobrovoľnícku činnosť v oblasti humanitárnej pomoci. Túto značku kvality udelí výkonná agentúra, ktorá bude monitorovať jej súlad a zároveň môže vykonávať pravidelné prehodnocovania. Značka kvality bude platná počas celého programového obdobia a až do konca posledného projektu, na ktorom sa organizácia zúčastňuje.

V záujme uľahčenia vyhľadávania partnerov a zakladania združení projektov sa profily všetkých organizácií so značkou kvality zverejnia v databáze[[42]](#footnote-43) organizácií, ktorým bola udelená značka kvality na portáli Európskeho zboru solidarity. Na identifikáciu potenciálnych partnerov možno použiť nástroj na vyhľadávanie partnerov na portáli pre financovanie a verejné súťaže[[43]](#footnote-44).

### Žiadosť o značku kvality v mene hostiteľských organizácií

Organizácia, ktorá žiada o značku kvality v podpornej role alebo v hostiteľskej role, môže zároveň požiadať o hostiteľskú rolu v mene svojich pobočiek nachádzajúcich sa v tých regiónoch tretích krajín, v ktorých sa uskutočňujú aktivity a operácie v oblasti humanitárnej pomoci a v ktorých neprebiehajú žiadne medzinárodné ani vnútroštátne ozbrojené konflikty a ktoré majú rovnakú právnu subjektivitu.

Tento postup je navrhnutý na pomoc väčším organizáciám s niekoľkými pobočkami vrátane pobočiek nachádzajúcich sa v rôznych krajinách.

Žiadateľská organizácia je zodpovedná za kvalitu a bezpečnosť aktivít, ktoré ponúka(-jú) hostiteľská(-é) organizácia(-ie), v mene ktorej(-ých) podáva žiadosť.

## Aké sú štandardy kvality?

Európsky zbor solidarity zaručuje kvalitné dobrovoľnícke aktivity prostredníctvom procesu značky kvality. Účastnícke organizácie musia dodržiavať tieto zásady a normy:

* **Rovnosť príležitostí a nediskriminácia**. Dobrovoľníci sa musia vyberať spravodlivým, transparentným a nestranným spôsobom bez ohľadu na ich pohlavie, etnickú príslušnosť, náboženstvo, sexuálnu orientáciu, politické presvedčenie alebo zdravotné postihnutie. Nesmie sa vyžadovať žiadna predchádzajúca kvalifikácia, úroveň vzdelania, osobitné skúsenosti alebo jazykové vedomosti. V záujme podpory začlenenia musí byť účasť na dobrovoľníckych aktivitách pre dobrovoľníka bezplatná. Pri týchto aktivitách by sa mali dodržiavať zásady stanovené v článku 9 Dohovoru OSN o právach osôb so zdravotným postihnutím.
* **Vyhýbanie sa nahrádzaniu zamestnania**. Dobrovoľnícke aktivity nesmú nahrádzať stáže alebo pracovné miesta, aby sa zabránilo negatívnym účinkom na potenciálne alebo existujúce platené zamestnanie. Zapojenie dobrovoľníkov by malo dopĺňať prácu plateného personálu. Nemali by nahrádzať platený personál alebo znižovať ich plat a podmienky služby.
* **Vyhýbanie sa škodlivým aktivitám**. Musí sa zaistiť bezpečnosť a ochrana mladých ľudí, účastníckych organizácií a cieľových skupín. Táto bezpečnosť a ochrana by mala zahŕňať príslušné požiadavky na bezpečnostnú previerku dobrovoľníkov, ktorí pracujú so zraniteľnými skupinami, v súlade s platným vnútroštátnym právom. Dobrovoľnícke aktivity by sa mali realizovať s náležitým zohľadnením vplyvu nepredvídaných okolností, ako sú environmentálne krízy, konflikty alebo pandémie. Pri aktivitách by sa mali dodržiavať zásady stanovené v usmerneniach EÚ pre presadzovanie a ochranu práv dieťaťa[[44]](#footnote-45).
* **Poskytovanie kvalitných, ľahko dostupných a inkluzívnych aktivít**. Dobrovoľnícke úlohy by mali účastníkom umožniť rozvíjať zručnosti a schopnosti pre osobný, sociálny a občiansky rozvoj. Osobitná pozornosť sa bude venovať kapacite hostiteľských organizácií v tretích krajinách a potrebe začleniť aktivity dobrovoľníkov do miestneho kontextu a uľahčiť interakciu dobrovoľníkov s miestnymi humanitárnymi aktérmi, hostiteľskou komunitou a občianskou spoločnosťou. Hodnota a prínosy dobrovoľníctva v rámci Európskeho zboru solidarity by sa mali pre dobrovoľníkov uznávať prostredníctvom potvrdzovania vzdelávacích výstupov.
* **Primerané vzdelávacie, pracovné a dobrovoľnícke opatrenia**. Dobrovoľníkom sa musia zaistiť bezpečné a dôstojné životné a pracovné podmienky. Mladí ľudia a organizácie musia podpísať dohodu o dobrovoľníckej činnosti, v ktorej sa načrtnú práva a povinnosti oboch strán a ktorá bude obsahovať presne vymedzený súbor dobrovoľníckych úloh.
* **„Zásada neziskovosti“**. V súlade s nariadením o rozpočtových pravidlách sa nesmú prijímatelia usilovať o dosiahnutie zisku z aktivít financovaných z udelených grantov. Pri dobrovoľníckej činnosti by sa navyše mali pokryť výdavky účastníkov vyplývajúce z účasti na takýchto solidárnych aktivitách, nemala by sa im však poskytovať mzda či ekonomické výhody.

### Úlohy a povinnosti organizácií so značkou kvality pre dobrovoľnícku činnosť v oblasti humanitárnej pomoci

Organizácie vykonávajúce dobrovoľnícke projekty v oblasti humanitárnej pomoci musia okrem dodržiavania uvedených zásad vykonávať osobitné úlohy a povinnosti s cieľom zabezpečiť kvalitné aktivity. Organizácie musia byť pri podávaní žiadosti o značku kvality schopné preukázať svoju spôsobilosť plniť si úlohy a povinnosti relevantné pre rolu, o ktorú žiadajú, ako je uvedené v nasledujúcich požiadavkách. Tento zoznam nie je úplný a v niektorých prípadoch sa súbor úloh a povinností môže prekrývať medzi hostiteľskými a podpornými organizáciami bez toho, aby bola dotknutá celková kvalita aktivity.

Organizácie žiadajúce o podpornú rolu

|  |  |
| --- | --- |
| **Riadenie** | * Zabezpečiť súlad s nariadením o Európskom zbore solidarity, najmä s jeho článkami a odôvodneniami, ktoré sa týkajú dobrovoľníckej činnosti v rámci Európskeho dobrovoľníckeho zboru pre humanitárnu pomoc. * Pre koordinátorov: Zabezpečiť účinnú koordináciu v spolupráci so všetkými ostatnými účastníckymi organizáciami. * Pripraviť posúdenie rizík/bezpečnostné postupy/plán evakuácie. * Vykonávať monitorovanie, podávanie správ a hodnotenie v súlade s postupmi programu. * Vykonávať aktivity zamerané na šírenie informácií a informovanie. |
| **Pred**  **aktivitou** | * Zabezpečiť výberové konanie v súlade so zásadami transparentnosti a rovnakého zaobchádzania. * Vyberať vyškolených mladých ľudí z portálu Európskeho zboru solidarity. * Zabezpečiť, že dobrovoľník podpíše dohodu o dobrovoľníckej činnosti[[45]](#footnote-46). * Zabezpečiť, aby dobrovoľník dostal podporu pri absolvovaní jazykovej prípravy (v prípade potreby podporu pri absolvovaní online jazykového kurzu a posúdenia, ktoré poskytuje Komisia). * Identifikovať vzdelávacie potreby a stanoviť vzdelávacie ciele. * Poskytovať dobrovoľníkom primeranú prípravu pred odchodom podľa individuálnych potrieb, ktorá je prispôsobená špecifikám daného projektu, aktivity a hostiteľskej krajiny a je v súlade so školiacim a hodnotiacim cyklom. * Poskytovať podporu dobrovoľníkom s cieľom zamýšľať sa nad vzdelávacím procesom a identifikovať a dokumentovať ich vzdelávacie výstupy prostredníctvom nástrojov na ich potvrdzovanie na úrovni EÚ, najmä nástrojov Youthpass, Europass, alebo nástrojov na vnútroštátnej úrovni. * Povzbudiť dobrovoľníka, aby absolvoval všeobecné online školenia, ktoré sa ponúkajú na portáli Európskeho zboru solidarity. * Zabezpečiť, aby dobrovoľníci spĺňali príslušné požiadavky na bezpečnostnú previerku a absolvovali osobitnú prípravu, a to najmä v prípade dobrovoľníkov zapojených do aktivít so zraniteľnými skupinami v súlade s platným vnútroštátnym právom. * Zabezpečiť účasť dobrovoľníkov na školení pred odchodom vrátane inštruktáže o bezpečnosti. * Zabezpečiť, aby dobrovoľníci absolvovali pred odchodom lekárske vyšetrenie. * Zabezpečiť, aby bol dobrovoľník krytý povinným poistením, ako to stanovuje zbor. * Zabezpečiť, aby dobrovoľník porozumel podmienkam poistenia. * Zabezpečiť, aby dobrovoľník mal všetky nevyhnutné víza/povolenia na pobyt alebo akýkoľvek ďalší dokument požadovaný na dobrovoľnícke aktivity v krajine hostiteľskej organizácie. * Zabezpečiť, aby dobrovoľník dostal informačný balík o Európskom zbore solidarity. * Prijať alebo uľahčiť cestovné opatrenia do/z krajiny, v ktorej sa koná dobrovoľnícka aktivita. * Prijať potrebné opatrenia na zaistenie bezpečnosti a ochrany dobrovoľníkov. * Určiť podporný kontakt pre dobrovoľníka a udržiavať kontakt s dobrovoľníkom a hostiteľskou organizáciou v priebehu celej aktivity. * Podporovať zabývanie a prechod dobrovoľníka. * Poskytovať potrebnú dodatočnú podporu pre dobrovoľníka a hostiteľskú organizáciu, najmä ak sú dobrovoľníkmi mladí ľudia s nedostatkom príležitostí. |
| **V priebehu aktivity** | * Koordinátori: koordinovať spoluprácu s hostiteľskými organizáciami s cieľom zabezpečiť, aby projekt prebiehal podľa plánu. * Zúčastňovať sa na hodnotení v polovici trvania a záverečných preskúmaniach. * Poskytovať sprostredkovateľskú podporu v prípade nezhody medzi hostiteľskou organizáciou a dobrovoľníkom. |
| **Po aktivite** | * Zabezpečiť poskytovanie lekárskeho a psychologického vyšetrenia dobrovoľníkov. * Poskytovať podporu s cieľom pomôcť pri opätovnom začlenení dobrovoľníka do komunity v jeho krajine. * Poskytovať dobrovoľníkovi možnosti vymieňať si a zdieľať skúsenosti a vzdelávacie výstupy. * Podporovať účasť dobrovoľníka na šírení a využívaní výsledkov. * Poskytovať usmernenia týkajúce sa príležitostí na ďalšie vzdelávanie, odbornú prípravu alebo zamestnanie. * Zabezpečiť účasť dobrovoľníka na každoročných podujatiach Európskeho zboru solidarity. |

Organizácie žiadajúce o hostiteľskú rolu

|  |  |
| --- | --- |
| **Riadenie** | * Zabezpečiť súlad s nariadením o Európskom zbore solidarity, najmä s jeho článkami a odôvodneniami, ktoré sa týkajú dobrovoľníckej činnosti v rámci Európskeho dobrovoľníckeho zboru pre humanitárnu pomoc. |
| **Pred**  **aktivitou** | * V prípade potreby spolupracovať pri príprave aktivity s koordinátorom a podpornou organizáciou, a najmä s dobrovoľníkmi pri príprave na ich dobrovoľnícke aktivity. |
| **V priebehu aktivity** | *Vzdelávanie, mentorstvo a podpora*   * Zabezpečiť, aby sa dobrovoľník zúčastnil na školení po príchode vrátane inštruktáže o bezpečnosti. * Zabezpečiť zorganizovanie hodnotenia v polovici trvania. * Zabezpečiť, aby sa dobrovoľník zúčastnil na celom školiacom a hodnotiacom cykle (v náležitých prípadoch). * Ponúkať dobrovoľníkovi možnosť vykonať podrobne vymedzený súbor úloh, ktoré umožnia využiť niektoré z nápadov dobrovoľníka, jeho kreativitu a skúsenosti. * Určiť jasné možnosti vzdelávania pre dobrovoľníka a v spolupráci s ním. * Prostredníctvom skúsených zamestnancov poskytovať dobrovoľníkovi podporu, dohľad a usmernenia súvisiace s úlohou. * Poskytovať podporu dobrovoľníkom vo vzdelávacom procese. * V prípade potreby podporiť dobrovoľníka, ktorý absolvuje jazykové kurzy. * Určiť mentora, ktorý zodpovedá za to, že sa dobrovoľníkovi poskytuje:   + podpora sebareflexie pri vzdelávaní,   + osobná podpora.   *Životné a pracovné podmienky dobrovoľníctva*   * Podporovať žiadosti dobrovoľníkov o víza a/alebo povolenie na pobyt alebo iné zákonom vyžadované dokumenty na dobrovoľnícku aktivitu. * Zaistiť bezpečnosť a ochranu účastníkov v súlade so schválenými postupmi/s plánom evakuácie. * Poskytovať dobrovoľníkovi primerané životné a pracovné podmienky. * Uľahčiť integráciu dobrovoľníkov do miestnej komunity a interakciu s komunitou vyslaných dobrovoľníkov. * Zabezpečiť prevenciu konfliktov, mediáciu a pohodu, v prípade potreby vrátane psychologickej podpory. * Zabezpečiť, že dobrovoľník bude mať k dispozícii prostriedky miestnej hromadnej dopravy. * Zabezpečiť prístup ku komunikačným prostriedkom na účely kontaktu s konzorciom partnerov, ostatnými dobrovoľníkmi Európskeho zboru solidarity a blízkymi príbuznými. * Poskytnúť dobrovoľníkovi schválené finančné príspevky. * Poskytovať potrebnú dodatočnú podporu pre dobrovoľníkov, najmä ak sú dobrovoľníkmi mladí ľudia s nedostatkom príležitostí. |
| **Po aktivite** | * Poskytnúť dobrovoľníkovi záverečné preskúmanie a vyhodnotenie výsledkov jeho činnosti. * Vykonať následnú kontrolu a hodnotenie akcie s koordinátorom a/alebo podpornou organizáciou ihneď po ukončení dobrovoľníckej aktivity. * Prispievať k vplyvu a šíreniu výsledných fáz a podporovať záverečné hodnotenie projektu. |

## Kritériá, ktoré sa uplatňujú na posúdenie značky kvality

### **Kritériá oprávnenosti a informácie o žiadostiach**

|  |  |
| --- | --- |
| **Oprávnení žiadatelia** | Značka kvality pre podpornú rolu – medzinárodné organizácie[[46]](#footnote-47) a každá organizácia zákonne zriadená v členskom štáte EÚ alebo v tretej krajine pridruženej k programu.  Značka kvality pre hostiteľskú rolu – každá organizácia zákonne pôsobiaca v tých regiónoch tretích krajín, v ktorých sa uskutočňujú aktivity a operácie humanitárnej pomoci a v ktorých neprebiehajú medzinárodné ani vnútroštátne ozbrojené konflikty. |
| Žiadosť o značku kvality by sa mala týkať iba celej organizácie spolu s jej útvarmi a/alebo pobočkami[[47]](#footnote-48). Skupiny mladých ľudí nie sú oprávnené. |
| **Obdobie platnosti značky kvality** | Značka kvality je platná počas celej dĺžky programového obdobia 2021 – 2027 v závislosti od monitorovaniu súladu a pravidelného prehodnocovania, ktoré bude vykonávať agentúra EACEA.  Po skončení programového obdobia 2021 – 2027 zostáva značka kvality v platnosti až do skončenia poslednej aktivity, do ktorej je organizácia zapojená. Značka kvality pre vedúce organizácie zostáva v platnosti až do skončenia platnosti poslednej dohody o grante, ktorú podpísala prijímateľská organizácia. |
| **Kedy podať žiadosť?** | Žiadosti sa môžu predkladať priebežne. Organizácie, ktoré sú ochotné zúčastniť sa na dobrovoľníckych projektoch v oblasti humanitárnej pomoci v rámci výzvy na rok 2024, museli podať žiadosť o udelenie značky kvality elektronicky, a to do 21. septembra 2023, 17.00 hod. (bruselského času). Organizácie, ktoré sú ochotné zúčastniť sa na dobrovoľníckych projektoch v oblasti humanitárnej pomoci v rámci výzvy na rok 2025, musia podať svoje žiadosti o udelenie značky kvality elektronicky prostredníctvom systému na elektronické predkladanie ponúk portálu pre financovanie a verejné súťaže (pozri časť E) do 24. septembra 2024, 17.00 hod. (bruselského času). |
| **Kde podať žiadosť?** | Výkonnej agentúre pre vzdelávanie a kultúru prostredníctvom systému na elektronické predkladanie ponúk portálu financovania a ponúk (pozri časť E). |
| **Kritériá vylúčenia** | K formuláru žiadosti musí byť priložené čestné vyhlásenie s podpisom štatutárneho zástupcu. |

### Kritériá na vyhodnotenie návrhov

Na to, aby mohli návrhy získať značku kvality, musia spĺňať nasledujúce kritériá na vyhodnotenie návrhov:

**Organizácie žiadajúce o podpornú rolu**

|  |  |
| --- | --- |
| **Relevantnosť** | Miera, do akej:   * sú presvedčivé a jasne vysvetlené motívy organizácie pre účasť v Európskom zbore solidarity, * sa v rámci cieľov organizácie riešia problémy súvisiace s cieľmi Európskeho zboru solidarity, * činnosti a skúsenosti organizácie majú význam pre oblasť humanitárnej pomoci a rozvojovej spolupráce a majú silný solidaritný rozmer, * organizácia preukazuje záväzok k humanitárnym zásadám ľudskosti, neutrality, nestrannosti a nezávislosti, ako aj k zásade „nespôsobovať škodu“, * je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita opatrení** | Miera, do akej organizácia dodržiava štandardy kvality programu tým, že:   * uskutočňuje aktivity, ktoré zodpovedajú potrebám humanitárnej pomoci a poskytujú hmatateľné prínosy cieľovým skupinám a miestnym komunitám, * zabezpečuje, aby bola zaručená ochrana, zdravie a bezpečnosť dobrovoľníkov a aby sa náležite riešili všetky riziká týkajúce sa navrhovaného ubytovania a odbornej stáže, * prijíma potrebné opatrenia na dodržanie zásady vyhýbania sa škodlivým aktivitám, * zabezpečuje primerané praktické a logistické opatrenia, * zabezpečuje primeranú mentorskú podporu pre dobrovoľníkov, * zabezpečuje primeranú osobnú podporu pre dobrovoľníkov vrátane opatrení na predchádzanie konfliktom a ich zmierňovanie a psychologickej podpory, * prijíma primerané opatrenia na zabezpečenie vhodných životných podmienok a podmienok dobrovoľníckej činnosti pre mladých ľudí, * prijíma primerané opatrenia na podporu osobitných potrieb mladých dobrovoľníkov s nedostatkom príležitostí, * vyhýba sa nahrádzaniu zamestnania, rutinným úlohám a úlohám s nízkym vplyvom na učenie, * podporuje environmentálnu udržateľnosť a zodpovednosť a do aktivít začleňuje udržateľné postupy šetrné k životnému prostrediu, * využíva digitálne nástroje a metódy na doplnenie a zlepšenie aktivít. |
| **Organizačná spôsobilosť** | Miera, do akej:   * organizácia preukázala schopnosť, kapacitu a odhodlanie vyčleniť príslušné zdroje na riadenie aktivít Európskeho zboru solidarity v súlade s platnými štandardmi kvality, najmä s normami bezpečnosti a ochrany pre dobrovoľnícku činnosť v oblasti humanitárnej pomoci, * organizácia navrhla príslušné kroky na zabezpečenie kontinuity aktivít v prípade organizačných zmien, * organizácia preukazuje dobrý prístup k spolupráci s partnermi, * majú opatrenia na zaistenie udržateľnosti plánovaných aktivít primerane vysokú kvalitu, * organizácia zabezpečuje kvalitné riadenie projektu vrátane náležitých komunikačných a koordinačných opatrení s ostatnými podpornými alebo hostiteľskými organizáciami, * sú opatrenia zamerané na šírenie výsledkov aktivít v rámci účastníckych organizácií a mimo nich primerané a kvalitné, * sú opatrenia na monitorovanie a hodnotenie aktivít primerané a kvalitné. |

**Organizácie žiadajúce o hostiteľskú rolu**

|  |  |
| --- | --- |
| **Relevantnosť** | Miera, do akej:   * sú presvedčivé a jasne vysvetlené motívy organizácie pre účasť v Európskom zbore solidarity, * sa v rámci cieľov organizácie riešia problémy súvisiace s cieľmi Európskeho zboru solidarity, * činnosti a skúsenosti organizácie majú význam pre oblasť humanitárnej pomoci a rozvojovej spolupráce a majú silný solidaritný rozmer, * organizácia preukazuje záväzok k humanitárnym zásadám ľudskosti, neutrality, nestrannosti a nezávislosti, ako aj k zásade „nespôsobovať škodu“, * je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita opatrení** | Miera, do akej organizácia rešpektuje štandardy kvality programu tým, že:   * uskutočňuje aktivity, ktoré zodpovedajú potrebám humanitárnej pomoci a poskytujú hmatateľné prínosy cieľovým skupinám a miestnym komunitám, * zabezpečuje, aby bola zaručená ochrana, zdravie a bezpečnosť dobrovoľníkov a aby sa náležite riešili všetky riziká týkajúce sa navrhovaného ubytovania a dobrovoľníckej aktivity, * prijíma primerané opatrenia s cieľom zabezpečiť, aby pre dobrovoľníkov boli vytvorené vhodné životné podmienky a podmienky dobrovoľníckej činnosti, * prijíma potrebné opatrenia na dodržanie zásady vyhýbania sa škodlivým aktivitám, * zabezpečuje primerané praktické a logistické opatrenia, * zabezpečuje primeranú mentorskú podporu pre dobrovoľníkov v priebehu aktivity, * zabezpečuje primeranú osobnú podporu pre dobrovoľníkov vrátane opatrení na predchádzanie konfliktom a ich zmierňovanie a psychologickej podpory, * prijíma primerané opatrenia na podporu osobitných potrieb mladých dobrovoľníkov s nedostatkom príležitostí, * vyhýba sa nahrádzaniu zamestnania, rutinným úlohám a úlohám s nízkym vplyvom na učenie, * podporuje environmentálnu udržateľnosť a zodpovednosť a do aktivít začleňuje udržateľné postupy šetrné k životnému prostrediu, * využíva digitálne nástroje a metódy na doplnenie a zlepšenie aktivít. |
| **Organizačná spôsobilosť** | Miera, do akej:   * organizácia preukázala schopnosť, kapacitu a odhodlanie vyčleniť príslušné zdroje na riadenie aktivít Európskeho zboru solidarity v súlade s platnými štandardmi kvality, najmä s normami bezpečnosti a ochrany pre dobrovoľnícku činnosť v oblasti humanitárnej pomoci, * organizácia navrhla príslušné kroky na zabezpečenie kontinuity aktivít v prípade organizačných zmien, * organizácia preukazuje dobrý prístup k spolupráci s partnermi, * organizácia zabezpečuje kvalitné riadenie projektu vrátane náležitých komunikačných a koordinačných opatrení s koordinátorom a/alebo podpornou organizáciou, * majú opatrenia na zaistenie udržateľnosti plánovaných aktivít primerane vysokú kvalitu, * sú opatrenia zamerané na šírenie výsledkov aktivít v rámci účastníckych organizácií a mimo nich primerané a kvalitné, * sú opatrenia na monitorovanie a hodnotenie aktivít primerané a kvalitné. |

## Opatrenia na monitorovanie, podávanie správ a zabezpečovanie kvality

### Zmena/aktualizácia značky kvality

Organizácie so značkou kvality pre dobrovoľnícku činnosť v oblasti humanitárnej pomoci musia certifikačnému orgánu oznámiť všetky zmeny svojej organizácie, ktoré by sa mali zohľadniť v ich značke kvality.

### Monitorovanie a kontroly

Výkonná agentúra môže vykonávať pravidelné alebo *ad hoc* monitorovacie návštevy s cieľom overiť, či organizácie so značkou kvality stále spĺňajú štandardy kvality.

### Ukončenie

Značku kvality pre dobrovoľnícku činnosť v oblasti humanitárnej pomoci možno v prípade vážnej podvýkonnosti, nedodržania pokynov a lehôt výkonnej agentúry alebo opakovaného porušovania pravidiel programu odobrať. Výkonná agentúra náležite zváži každý prípad nesúladu a vyzve organizáciu v dostatočnom predstihu, aby mala dosť času na prijatie nápravných opatrení.

Výkonná agentúra môže okrem toho platnosť značky kvality ukončiť, ak organizácia zanikne.

# Dobrovoľnícka činnosť v rámci Európskeho dobrovoľníckeho zboru pre humanitárnu pomoc (dobrovoľnícka činnosť v oblasti humanitárnej pomoci)

## Čo je dobrovoľnícka činnosť na podporu operácií humanitárnej pomoci?

Dobrovoľnícka činnosť v rámci Európskeho dobrovoľníckeho zboru pre humanitárnu pomoc[[48]](#footnote-49) (dobrovoľnícka činnosť v oblasti humanitárnej pomoci) sa vykonáva v tretích krajinách, v ktorých prebiehajú operácie humanitárnej pomoci. Táto akcia dáva príležitosť mladým ľuďom vo veku od 18 do 35 rokov stať sa prínosom pre spoločnosť prostredníctvom krátkodobých alebo dlhodobých dobrovoľníckych aktivít zameraných na zlepšenie životných podmienok ľudí v núdzi. Dobrovoľníctvo je neplatená činnosť na plný úväzok[[49]](#footnote-50). Projekty musia byť v súlade so zásadami humanitárnej pomoci, ktorými sú ľudskosť, neutralita, nestrannosť a nezávislosť, ako aj so zásadou „nespôsobovať škodu“.

## Aké sú ciele?

Projekty financované v rámci dobrovoľníckej činnosti v oblasti humanitárnej pomoci by mali:

1. v prípade potreby uľahčovať prechod od humanitárnej reakcie k dlhodobo udržateľnému a inkluzívnemu rozvoju;
2. prispievať k posilneniu kapacity a odolnosti zraniteľných komunít alebo komunít postihnutých katastrofou;
3. posilňovať pripravenosť na katastrofy a znižovanie rizika katastrof;
4. prepojiť pomoc, obnovu a rozvoj;
5. zabezpečiť vysokú úroveň bezpečnosti a ochrany dobrovoľníkov.

Okrem toho by v záujme zvýšenia kvality a vplyvu akcie na miestne komunity mohli projekty zahŕňať doplnkové aktivity. Takisto by mali uľahčovať aktívne zapojenie miestnych zamestnancov a dobrovoľníkov z krajín a komunít, v ktorých sa akcie realizujú.

## Podporované aktivity

V rámci dobrovoľníckej činnosti v oblasti humanitárnej pomoci sú podporované tieto aktivity:

* individuálna dobrovoľnícka činnosť,
* dobrovoľnícke tímy,
* doplnkové aktivity.

|  |
| --- |
| **Individuálna dobrovoľnícka činnosť**  Individuálna dobrovoľnícka činnosť je aktivita v oblasti humanitárnej pomoci, ktorá trvá od dvoch do dvanástich mesiacov okrem času potrebného na cestovanie.  Tento typ dobrovoľníckej činnosti poskytne mladým ľuďom príležitosť realizovať úlohy potrebné na podporu aktivít, ktoré vykonáva hostiteľská organizácia.  Individuálne dobrovoľnícke aktivity sa uskutočňujú cezhranične v inej krajine, ako je krajina trvalého pobytu dobrovoľníka(-ov), ako je podrobne uvedené v oddiele o všeobecných kritériách oprávnenosti – „geografické miesto“.  Odborné znalosti mentora by mali podporovať individuálne dobrovoľnícke aktivity. |

|  |
| --- |
| **Dobrovoľnícke tímy**  Dobrovoľnícke tímy sú aktivity, ktoré v zásade umožňujú skupinám 5 až 40 účastníkov pochádzajúcich aspoň z dvoch rôznych členských štátov EÚ alebo tretích krajín pridružených k programu, aby vykonávali dobrovoľnícku činnosť spoločne počas obdobia v rozmedzí od dvoch týždňov do dvoch mesiacov okrem času potrebného na cestovanie.  Aktivity dobrovoľníckych tímov sa uskutočňujú cezhranične v inej krajine, ako je krajina trvalého pobytu účastníkov, ako je podrobne uvedené v oddiele o všeobecných kritériách oprávnenosti – „geografické miesto“.  V dobrovoľníckych tímoch sú dobrovoľníci vyslaní na krátke obdobie, aby vykonali jasne vymedzenú aktivitu, ktorú možno realizovať v krátkom časovom úseku. Napriek ich krátkemu trvaniu budú tieto aktivity cenným prínosom pre dobrovoľníkov aj pre komunity využívajúce túto službu. Tento formát môže uľahčiť účasť ľudí s nedostatkom príležitostí vzhľadom na jeho krátke trvanie a účasť na kolektívnom úsilí.  Aktivity dobrovoľníckych tímov by mohli podporiť osobitné odborné znalosti mentorov s posilnenou prítomnosťou na miestach, kde sú zapojení mladí ľudia s nedostatkom príležitostí.  Výhody tohto konkrétneho typu skupinových aktivít v porovnaní s individuálnymi dobrovoľníckymi aktivitami sú tieto:   * Dobrovoľníci vykonávajú aktivitu v skupine. To môže poslúžiť ako stimul pre mladých ľudí, ktorí sa necítia pripravení, aby sa do náročných skúseností pustili sami. * Tieto aktivity trvajú kratšie. To môže podporiť účasť tých mladých ľudí, ktorí nemôžu aktivite venovať dlhý čas z dôvodu svojho štúdia alebo zamestnania, ale aj tak by chceli pomôcť miestnej komunite. |

|  |
| --- |
| **Doplnkové aktivity**  Doplnkové aktivity sú relevantné vedľajšie projektové aktivity navrhnuté tak, aby pridali hodnotu, zlepšili dosah výsledkov projektov a zvýšili ich vplyv na miestnej a/alebo regionálnej úrovni. Cieľom takýchto doplnkových aktivít je takisto zvýšiť povedomie o hodnote dobrovoľníckej činnosti a solidarity na miestnej úrovni oslovovaním miestnej komunity. Doplnkové aktivity, ktoré si vyžadujú fyzickú prítomnosť dobrovoľníka (dobrovoľníkov), by sa mali uskutočniť v časovom rámci dobrovoľníckej aktivity.  Doplnkové aktivity môžu prispieť k budovaniu kapacity miestnych organizácií a komunít, vytvoriť pocit zodpovednosti aktérov na miestnej úrovni. V tomto rámci sa môžu uzatvárať zmluvy s odborníkmi, ktorí majú v profile osobitné odborné znalosti a skúsenosti, s cieľom zabezpečiť ďalšiu podporu dobrovoľníkov (vrátane ľudí s nedostatkom príležitostí) a medzigeneračnú výmenu skúseností.  Medzi doplnkové aktivity by mohli patriť stretnutia, koučing, konferencie, pozorovanie pri práci (tzv. job shadowing), školenia, praktické dielne so zapojením miestnej mládeže atď. |

## Vytvorenie projektu

Projekt podporený v rámci tejto oblasti by mal zahŕňať jednu alebo viac dobrovoľníckych aktivít aspoň s 15 účastníkmi na projekt. Dobrovoľnícke aktivity možno flexibilne kombinovať v závislosti od cieľov projektu, zistených potrieb na miestnej úrovni a potrieb účastníckych organizácií a dobrovoľníkov.

Projekt realizujú najmenej traja oprávnení žiadatelia s platnou značkou kvality pre dobrovoľnícku činnosť v oblasti humanitárnej pomoci, z ktorých minimálne dvaja musia byť podporné organizácie z dvoch rôznych krajín a najmenej jeden musí byť hostiteľská organizácia bez prepojenia na podpornú organizáciu zúčastňujúcu sa na projekte.

Projekt zvyčajne tvoria tieto fázy:

* plánovanie (stanovenie potrieb, cieľov, vypracovanie pracovného programu, harmonogramu aktivít atď.),
* príprava (praktické opatrenia, výber dobrovoľníkov, uzavretie dohôd s partnermi a účastníkmi, príprava dobrovoľníkov pred odchodom v jazykovej, medzikultúrnej a vzdelávacej oblasti a príprava dobrovoľníkov v súvislosti so stanovenými úlohami, prípravné stretnutia),
* realizácia dobrovoľníckych aktivít (vrátane podpory a usmernenia pre dobrovoľníkov počas aktivít),
* nadväzujúce činnosti (vrátane vyhodnotenia aktivít, vystavenia osvedčenia o účasti, ako aj šírenia a využívania výsledkov projektu).

Všetky účastnícke organizácie zapojené do dobrovoľníckej činnosti v oblasti humanitárnej pomoci musia byť držiteľmi platnej značky kvality. Viac informácií o značke kvality pre dobrovoľnícku činnosť v oblasti humanitárnej pomoci nájdete v príslušnom oddiele tohto sprievodcu (časť C – značka kvality pre dobrovoľnícku činnosť v oblasti humanitárnej pomoci).

Organizácie, ktoré sa zúčastňujú na dobrovoľníckej činnosti v oblasti humanitárnej pomoci, by mali plniť tieto úlohy:

* **Podporná rola**, ktorá zahŕňa podporu, prípravu a/alebo školenia dobrovoľníkov pred odchodom (vrátane školení prispôsobených pre ľudí s nedostatkom príležitostí), sprostredkovanie medzi nimi a ich hostiteľskými organizáciami a/alebo poskytovanie podpory účastníkom po návrate z aktivity. Podporná rola zároveň oprávňuje koordinátora predkladať žiadosti o projekty a riadiť konzorcium.
* **Hostiteľská rola**, ktorá sa týka celej skupiny činností súvisiacich s prijatím dobrovoľníka vrátane prípravy programu aktivít pre dobrovoľníka a poskytovania náležitých usmernení a podpory dobrovoľníkovi počas všetkých fáz projektu (niektoré z týchto činností môže vykonávať podporná organizácia zapojená do toho istého projektu). Musia byť zavedené osobitné opatrenia pre ľudí s nedostatkom príležitostí.

Pridružené partnerské organizácie môžu prispieť k projektu s cieľom uspokojiť osobitné potreby, napríklad uľahčiť začlenenie mladých ľudí s nedostatkom príležitostí. Pridružené partnerské organizácie nemusia byť držiteľmi značky kvality pre dobrovoľnícku činnosť v oblasti humanitárnej pomoci, pretože nie sú určené na prijímanie a vysielanie dobrovoľníkov.

Plánované mechanizmy a postupy na zaistenie ochrany a bezpečnosti dobrovoľníkov vrátane ich bezpečného návratu v prípade závažného bezpečnostného incidentu musí mať hostiteľská organizácia zavedené pred príchodom dobrovoľníka na miesto dobrovoľníckej aktivity v tretej krajine.

Na koučov, mentorov a odborníkov, ktorí sú súčasťou „prvku vzdelávania a odbornej prípravy“ v rámci dobrovoľníckej činnosti v oblasti humanitárnej pomoci, ako sa uvádza v článku 10 ods. 1 nariadenia, sa nevzťahuje žiadne vekové obmedzenie a nepovažujú sa za „účastníkov“ v zmysle článku 2 bodu 3 nariadenia.

### Výber účastníkov

Mladí ľudia, ktorí majú záujem zapojiť sa do Európskeho zboru solidarity, sa musia registrovať na [portáli Európskeho zboru solidarity[[50]](#footnote-51)](https://youth.europa.eu/solidarity_sk). Mladí ľudia s nedostatkom príležitostí môžu na dokončenie fázy registrácie získať podporu od príslušných subjektov špecializovaných na zaobchádzanie s mladými ľuďmi s nedostatkom príležitostí. Portál Európskeho zboru solidarity predstavuje miesto, kde sa stretávajú mladí ľudia a zástupcovia organizácií so značkou kvality, ktoré majú záujem realizovať solidárne aktivity. Organizácie musia vybrať účastníkov, ktorí sú zaregistrovaní na portáli a úspešne absolvovali povinné školenia organizované Komisiou.

Mladí ľudia, ktorí majú záujem zapojiť sa do dobrovoľníckej činnosti v oblasti humanitárnej pomoci, musia na portáli Akadémia EÚ[[51]](#footnote-52) absolvovať sebahodnotenie a osobitnú odbornú prípravu online, po ktorej nasleduje test. Táto možnosť je dostupná počas celého roka. Tí, ktorí úspešne absolvujú test, môžu byť pozvaní na prezenčnú odbornú prípravu v trvaní piatich dní, ktorá sa ponúka na viacerých školiacich strediskách v Európe. Treba poznamenať, že počet miest na prezenčnú odbornú prípravu je obmedzený. Po ukončení prezenčnej odbornej prípravy sa uchádzači budú môcť prihlásiť na voľné miesta navrhnuté v rámci dobrovoľníckych projektov v oblasti humanitárnej pomoci pre individuálnu dobrovoľnícku činnosť alebo dobrovoľnícke tímy. Celé výberové konanie a informovanie uchádzačov o jeho výsledku sa bude riadiť prostredníctvom projektov.

### Opatrenia na zabezpečenie kvality a podporné opatrenia

Na zabezpečenie kvality dobrovoľníckych aktivít a silného vzdelávacieho rozmeru pre mladých ľudí sa plánuje zaviesť súbor opatrení a služieb, ako je odborná príprava, podpora učenia sa cudzích jazykov, poistenie, identifikácia a zdokumentovanie nadobudnutých schopností. Niektoré z týchto opatrení sú voliteľné a môžu sa použiť v závislosti od záujmu a potrieb mladých ľudí, iné opatrenia sú povinné. Organizácie by mali mať za cieľ podporiť používanie všeobecných online školení a online jazykovej podpory a posúdenia, ktoré ponúka Komisia, ako súčasti vzdelávania dobrovoľníkov. Podrobné informácie o daných opatreniach sú dostupné v časti D tohto sprievodcu.

### Priority

Začlenenie a rozmanitosť

Cieľom Európskeho zboru solidarity je podporovať rovnosť príležitostí, ako aj prístup, začleňovanie a spravodlivosť. Organizácie by mali navrhnúť dostupné a inkluzívne aktivity a brať pri tom do úvahy názory a potreby účastníkov s nedostatkom príležitostí.

**C:\Program Files (x86)\Microsoft Office\MEDIA\CAGCAT10\j0293236.wmf** V záujme podpory **začleňovania mladých ľudí s nedostatkom príležitostí** sú k dispozícii dodatočné podporné opatrenia a financovanie, ktoré umožňujú, aby účastnícke organizácie lepšie vyhoveli potrebám mladých ľudí s nedostatkom príležitostí a zaisťovali ich.

Na to, aby žiadatelia mohli využívať dodatočné financovanie, musia opísať, akým spôsobom zapoja do aktivít mladých ľudí, ktorí majú komparatívnu nevýhodu, t. j. majú porovnateľne menej príležitostí ako ich rovesníci v tej istej krajine/oblasti/vekovej skupine/situácii. V tomto zmysle sa pojem „zapájanie“ netýka cieľovej skupiny, s ktorou môže žiadateľská organizácia pracovať. Znamená to uľahčiť účasť mladých ľudí s nedostatkom príležitostí navrhnutím projektových aktivít inkluzívnym a dostupným spôsobom. To si vyžaduje osobitné opatrenia v oblasti pomoci a podpory, aby sa mladí ľudia s nedostatkom príležitostí mohli zúčastňovať na aktivitách za rovnakých podmienok ako ostatní.

**C:\Program Files (x86)\Microsoft Office\MEDIA\CAGCAT10\j0293236.wmf** Projekty by mali vždy, keď je to relevantné, zohľadňovať **osobitné potreby žien** a snažiť sa zapojiť ženy a skupiny a siete žien.

Ochrana životného prostredia, udržateľný rozvoj a opatrenia v oblasti klímy

Projekt by mal zahŕňať ekologické postupy vo všetkých aspektoch. Zapojené organizácie a dobrovoľníci by mali svoje aktivity navrhovať na základe prístupu šetrného k životnému prostrediu, ktorý ich bude motivovať k diskusiám o problematike životného prostredia a k vzdelávaniu sa v tejto oblasti, premýšľaniu o tom, čo môžu urobiť na svojej úrovni, a zároveň im pomôže pri hľadaní alternatívnych ekologickejších spôsobov realizácie svojich aktivít.

Dobrovoľnícke aktivity by mali propagovať environmentálne udržateľné a zodpovedné správanie mladých ľudí a zvyšovať povedomie o dôležitosti takého konania, ktorým sa zmierňuje alebo kompenzuje environmentálna stopa aktivít.

Dobrovoľnícke aktivity by mali by navrhnuté a vykonávané s povedomím v oblasti životného prostredia, napr. začleňovaním udržateľných postupov, ako je znižovanie množstva odpadu a recyklácia.

Digitálna transformácia

Účastníckym organizáciám sa odporúča, aby využili digitálne nástroje a vzdelávacie metódy s cieľom doplniť a zvýšiť hodnotu ich aktivít, zlepšiť spoluprácu medzi partnerskými organizáciami, podporiť ďalšie šírenie výsledkov alebo podporiť budovanie komunity. Mala by sa používať aj platforma pre všeobecné online školenia a platforma pre online jazykovú podporu, ktorá je dostupná na portáli Akadémia EÚ (viac informácií o týchto nástrojoch pozri v časti D).

Organizácie by takisto mohli zvážiť pridanie virtuálnej spolupráce medzi dobrovoľníkmi a medzi dobrovoľníkmi a účastníckymi organizáciami pred aktivitami, počas nich a po ich skončení. Online aktivity môžu prispieť k zníženiu prahovej hodnoty pre účasť mladých ľudí s nedostatkom príležitostí alebo k posilneniu celkového vplyvu projektov. Prepojenie dobrovoľníckych aktivít s inými virtuálnymi komponentmi môže takisto prispieť ku kvalite projektu.

Účasť na demokratickom živote

Európsky zbor solidarity podporuje všetky účastnícke organizácie pri zlepšovaní kvality ich projektov prostredníctvom integrácie participatívneho rozmeru, pričom ponúka mladým ľuďom relevantné príležitosti aktívne sa zapájať a podieľať sa na vzniku a realizácii projektových aktivít ako spôsob objavovania výhod aktívneho občianstva a účasti na demokratickom živote. Zdroje na posilnenie participatívneho rozmeru podporovaných projektov sú okrem iného prístupné na webovom sídle participationpool.eu. Podporujú sa aj prepojenia s existujúcimi národnými, medzinárodnými alebo (inými) iniciatívami a platformami EÚ, ktoré sa týkajú účasti a občianskej angažovanosti, a zapojenie sa do nich.

## Kritériá používané pri posudzovaní projektov

Projekty vyberá a riadi Európska výkonná agentúra pre vzdelávanie a kultúru (EACEA).

Projekty sa budú posudzovať na základe týchto kritérií: prípustnosť, oprávnenosť, kritériá na vyhodnotenie návrhov (pokiaľ ide o kritériá prípustnosti, vylúčenia a podmienky účasti, pozri časť E tohto sprievodcu).

Kritériá oprávnenosti, ktoré musia byť splnené, sa uvádzajú ďalej:

### Kritériá oprávnenosti

|  |  |
| --- | --- |
| **Oprávnení žiadatelia** | Akýkoľvek verejný alebo súkromný subjekt, či už má neziskový alebo ziskový charakter, je miestny, regionálny, národný alebo medzinárodný a je zákonne zriadený v členskom štáte EÚ, v tretej krajine pridruženej k programu alebo v tretej krajine, ktorá nie je pridružená k programu, kde sa uskutočňujú aktivity a operácie v oblasti humanitárnej pomoci a kde neprebiehajú žiadne medzinárodné ani vnútroštátne ozbrojené konflikty[[52]](#footnote-53), alebo akákoľvek medzinárodná organizácia[[53]](#footnote-54).  Účastnícke organizácie (v podpornej a hostiteľskej roli) musia byť v čase termínu podania žiadosti a počas celého trvania projektu držiteľmi platnej značky kvality pre dobrovoľnícku činnosť v oblasti humanitárnej pomoci. Od oprávnených účastníckych organizácií sa očakáva, že vytvoria konzorcium. |
| **Zloženie konzorcia** | Konzorcium musí pozostávať aspoň z troch oprávnených účastníckych organizácií s platnou značkou kvality pre dobrovoľnícku činnosť v oblasti humanitárnej pomoci. Jeho súčasťou by mali byť aspoň dve podporné organizácie z rôznych členských štátov EÚ alebo tretích krajín pridružených k programu a aspoň jedna hostiteľská organizácia, ktorá je samostatným právnym subjektom bez prepojenia na podporné organizácie zúčastňujúce sa na projekte.  Žiadosť o finančné prostriedky môže v mene konzorcia podať iba oprávnená účastnícka organizácia zriadená v jednom z členských štátov EÚ alebo v jednej z tretích krajín pridružených k programu.  Prepojené subjekty sa nezapočítavajú do minimálnych kritérií oprávnenosti týkajúcich sa zloženia konzorcia. |
| **Oprávnení účastníci** | Mladí ľudia vo veku od 18 do 35 rokov[[54]](#footnote-55), ktorí majú oprávnený pobyt v členskom štáte EÚ alebo v tretej krajine pridruženej k programu a ktorí sa zaregistrovali na portáli Európskeho zboru solidarity, aby vyjadrili svoj záujem zapojiť sa do dobrovoľníckej činnosti v oblasti humanitárnej pomoci, ale ešte sa na individuálnej dobrovoľníckej činnosti v oblasti humanitárnej pomoci v rámci Európskeho zboru solidarity nezúčastnili.  Účastník musí úspešne absolvovať povinné školenia organizované Komisiou. |
| **Miesto realizácie aktivít** | Aktivity sa musia konať v krajine jednej zo žiadateľských organizácií s výnimkou riadne odôvodnených prípadov súvisiacich s cieľmi výzvy.  Dobrovoľnícka činnosť v rámci tejto akcie sa môže uskutočňovať len v účastníckych organizáciách v tretích krajinách, ktoré nie sú na zozname členských štátov EÚ alebo tretích krajín pridružených k programu a v ktorých sa uskutočňujú aktivity a operácie v oblasti humanitárnej pomoci a v ktorých zároveň neprebiehajú medzinárodné ani vnútroštátne ozbrojené konflikty. |
| **Trvanie projektu** | Projekty by mali trvať 12, 24 alebo 36 mesiacov (predĺženia sú možné, ak sú riadne odôvodnené a prostredníctvom zmeny). Trvanie projektu sa musí určiť vo fáze podania žiadosti v závislosti od cieľov projektu a typu plánovaných aktivít v danom období. |
| **Kde podať žiadosť?** | Výkonnej agentúre pre vzdelávanie a kultúru prostredníctvom systému na elektronické predkladanie ponúk portálu financovania a ponúk (pozri časť E). |
| **Kedy podať žiadosť?** | Žiadosti musia byť predložené do 16. apríla 2024, 17.00 hod. (bruselského času). |
| **Ako podať žiadosť?** | Informácie o spôsobe podania žiadosti pozri v časti E tohto sprievodcu. |
| **Kritériá vylúčenia** | K žiadosti musí byť priložené čestné vyhlásenie s podpisom štatutárneho zástupcu. |

### Kritériá na vyhodnotenie návrhov

Aby sa mohlo zvažovať poskytnutie finančných prostriedkov, návrhy musia:

1. získať aspoň 60 bodov a
2. získať aspoň polovicu maximálneho počtu bodov v každej kategórii kritérií na vyhodnotenie návrhov uvedených ďalej.

V prípade rovnakého počtu bodov sa uprednostnia návrhy, ktoré získali najvyšší počet bodov za „relevantnosť, odôvodnenie a vplyv“, a následne tie návrhy, ktoré získali najvyšší počet bodov za „kvalitu návrhu projektu“, a následne tie návrhy, ktoré získali najvyšší počet bodov za „kvalitu riadenia projektu“.

|  |  |
| --- | --- |
| **Relevantnosť, odôvodnenie a vplyv** (najviac 40 bodov) | * Relevantnosť projektu pre ciele Európskeho zboru solidarity a pre špecifické ciele tejto akcie. * Rozsah, v akom návrh súvisí s príslušnými aktivitami a integruje ich do štruktúry projektu. * Relevantnosť projektu pre potreby a ciele účastníckych hostiteľských organizácií a cieľových skupín v tretích krajinách. * Miera, v akej bude návrh riešiť dobre vymedzené humanitárne potreby miestnych komunít, a rozsah, v akom bude projekt predstavovať prínos pre takéto komunity, v ktorých sa aktivity vykonávajú. * Rozsah, v akom je projekt v súlade s ostatnými oblasťami vonkajšej činnosti Únie, najmä s politikou humanitárnej pomoci, politikou rozvojovej spolupráce, politikou rozširovania, susedskou politikou a mechanizmom Únie v oblasti civilnej ochrany, a v akom sa s nimi dopĺňa. * Rozsah, v akom sú do projektu zapojení ako účastníci mladí ľudia s nedostatkom príležitostí. * Kvalita opatrení na hodnotenie vplyvu projektu, zabezpečenie jeho udržateľnosti a šírenie jeho výsledkov. * Pridaná hodnota doplnkových aktivít k cieľom projektu a rozsah, v akom prispievajú k budovaniu kapacity miestnych organizácií a komunít. * Rozsah, v akom je návrh relevantný z hľadiska rešpektovania a presadzovania spoločných hodnôt EÚ, ako je úcta k ľudskej dôstojnosti, sloboda, demokracia, rovnosť, právny štát a dodržiavanie ľudských práv, ako aj boj proti akejkoľvek forme diskriminácie. |
| **Kvalita návrhu projektu**  (najviac 40 bodov) | * Primeranosť a kvalita všetkých fáz projektu: Konzistentnosť medzi cieľmi projektu a navrhovanými aktivitami. Logická súvislosť medzi identifikovanými problémami, potrebami a navrhovanými riešeniami (napr. logika intervencie). Uskutočniteľnosť projektu v navrhovanom časovom rámci. * Zrozumiteľnosť, úplnosť a kvalita akcie vrátane primeraných fáz prípravy, realizácie, monitorovania, hodnotenia a šírenia výsledkov. * Primeranosť opatrení na výber a/alebo zapojenie dobrovoľníkov do aktivít. * Kvalita navrhovaných opatrení na poskytnutie pomoci mladým ľuďom s nedostatkom príležitostí a na ich zapojenie. * Kvalita metód neformálneho vzdelávania a opatrení navrhovaných s cieľom umožniť dobrovoľníkom získať zručnosti a kompetencie, ktoré majú význam pre ich osobný, vzdelávací, sociálny, občiansky a kultúrny rozvoj. * Kvalita mechanizmov na uznávanie a potvrdzovanie vzdelávacích výstupov účastníkov, ako aj dôsledné využívanie európskych nástrojov transparentnosti a uznávania kvalifikácie. * Kvalita praktických opatrení pre dobrovoľníkov (logistika, cestovné opatrenia, životné podmienky atď.). * Kvalita riadenia práce dobrovoľníkov a foriem podpory. * Osobitné opatrenia zavedené na zaistenie ochrany, zdravia a bezpečnosti dobrovoľníkov a na riešenie rizík v navrhovanom ubytovacom zariadení a na pracovisku vrátane postupu evakuácie. * Rozsah, v akom projekt uľahčuje aktívne zapojenie miestnych zamestnancov a dobrovoľníkov z krajín a komunít, v ktorých sa akcia realizuje. |
| **Kvalita riadenia projektu**  (najviac 20 bodov) | * Rozsah, v akom projekt zahŕňa vhodnú kombináciu komplementárnych účastníckych organizácií s potrebným profilom a skúsenosťami na úspešnú realizáciu všetkých aspektov projektu. * Kvalita spolupráce a komunikácie medzi účastníckymi organizáciami a s inými relevantnými zainteresovanými stranami. * Rozsah, v akom sú riadiace štruktúry a rozhodovacie mechanizmy organizované v rámci konzorcia. * Kvalita hodnotiacich metód a ukazovateľov, monitorovanie a overovanie dosahu a pokrytia aktivít a výsledkov. * Nákladová účinnosť: navrhovaný rozpočet je dostatočný na riadnu realizáciu a projekt je navrhnutý tak, aby sa ním dosiahol najlepší pomer ceny a kvality. |

## Aké sú oprávnené náklady a platné pravidlá financovania?

Maximálna výška grantu EÚ na projekt: 650 000 EUR

|  |  |  |  |  |
| --- | --- | --- | --- | --- |
| **Oprávnené náklady** | | **Mechanizmus financovania** | **Suma** | **Pravidlo pridelenia** |
| **Podpora dobrovoľníkov** | Príspevok na cestovné a mimoriadne náklady, ako sú víza a náklady súvisiace s očkovaním, povolenia na pobyt, lekárske potvrdenia a príspevok pre dobrovoľníkov na dodatočné osobné výdavky (vreckové). | Príspevok na základe jednotkových nákladov | 35 EUR na deň na dobrovoľníka | Na základe trvania aktivity (v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) každého dobrovoľníka vrátane sprevádzajúcich osôb. |
| **Organizačná podpora** | Príspevok na náklady na riadenie (napr. plánovanie, financie, koordináciu a komunikáciu medzi partnermi, administratívne náklady) a náklady, ktoré priamo súvisia s realizáciou dobrovoľníckych aktivít (napr. s prípravou, monitorovaním a podporou dobrovoľníkov, s potvrdzovaním vzdelávacích výstupov) a náklady, ktoré súvisia s nákladmi spojenými s pobytom dobrovoľníkov (napr. náklady na stravovanie a ubytovanie a miestne cestovné náklady).  Príspevok na náklady na doplnkové aktivity.  Príspevok na iné náklady, ako je finančná záruka. | Príspevok na základe jednotkových nákladov | 63 EUR na deň na dobrovoľníka | Na základe trvania dobrovoľníckej aktivity (v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) každého dobrovoľníka vrátane sprevádzajúcich osôb. |
| **Podpora na začlenenie** | Príspevok na náklady, ktoré vznikli organizáciám v súvislosti s podporou účasti mladých ľudí s nedostatkom príležitostí za rovnakých podmienok ako ostatní a ktoré sa týkajú napr. investícií do hmotného majetku, posilneného mentorstva či prípravných návštev. | Príspevok na základe jednotkových nákladov | 25 EUR na deň na dobrovoľníka | Na základe trvania aktivity (v prípade potreby takisto vrátane jedného dňa na cestovanie pred aktivitou a jedného dňa na cestovanie po nej) na každého dobrovoľníka s nedostatkom príležitostí okrem sprevádzajúcich osôb. Tento príspevok sa prideľuje dodatočne k podpore pre dobrovoľníkov. |

Časť D – Opatrenia na zabezpečenie kvality a podporné opatrenia

V tejto časti sa nachádzajú tieto informácie:

* opis podporných opatrení,
* opis ich cieľov a toho, pre koho sú určené,
* doplňujúce informácie o kľúčových prvkoch účasti na projekte Európskeho zboru solidarity.

Opatrenia na zabezpečenie kvality a podporné opatrenia opísané v tejto časti sú relevantné iba pre akcie, na ktoré sa vzťahuje tento sprievodca.

Pred predložením žiadosti sa žiadateľom odporúča, aby si pozorne prečítali celý oddiel.

### Podporované opatrenia

Európsky zbor solidarity ponúka účastníkom a účastníckym organizáciám množstvo služieb na zabezpečenie kvality a podporných služieb. Tieto opatrenia sa líšia v závislosti od akcie a typu aktivity, do ktorej sú účastníci a organizácie zapojení.

* Podpora vzdelávania
  + mentorstvo
  + všeobecné online školenia
  + podpora výučby jazykov
  + povinná odborná príprava pre uchádzačov o dobrovoľnícku činnosť v oblasti humanitárnej pomoci
  + školiaci a hodnotiaci cyklus
  + uznávanie vzdelávacích výstupov
* Poistenie
* Portál Európskeho zboru solidarity
* Ďalšie podporné opatrenia
  + osvedčenie o účasti
  + dohody
  + víza


### Ciele týchto opatrení

Pokiaľ ide o opatrenia na zabezpečenie kvality a podporné opatrenia, špecifické ciele Európskeho zboru solidarity sa budú vykonávať prostredníctvom akcií zameraných na:

* zabezpečenie súladu so zásadami a cieľmi Európskeho zboru solidarity zo strany všetkých verejných a súkromných organizácií, ktoré majú záujem o účasť na aktivitách Európskeho zboru solidarity,
* zaistenie vysokej kvality a náležitého uznávania solidárnych aktivít, ktoré sa ponúkajú účastníkom Európskeho zboru solidarity, ako aj ich prínosu k riešeniu konkrétnych, neuspokojených spoločenských potrieb a posilňovaniu komunít.

# Podpora vzdelávania

Na účely podpory, posilnenia a doplnenia vzdelávania získaného účasťou na aktivitách sa plánujú konkrétne opatrenia na zabezpečenie kvality a podporné opatrenia: všeobecné online školenia, podpora výučby jazykov, školiaci a hodnotiaci cyklus, mentorstvo a uznávanie vzdelávacích výstupov.



## Všeobecné online školenia

### Čo sú všeobecné online školenia?

Ide o súbor modulov odbornej prípravy pre registrovaných uchádzačov a účastníkov, ktorí boli vybratí na ponúkanú aktivitu prostredníctvom portálu Európskeho zboru solidarity na platforme Akadémia EÚ. Všeobecné online školenia sú všeobecným úvodom s rozličnými modulmi, ktoré sa vzťahujú na účastníkov a registrujúcich bez ohľadu na ich postavenie v rámci Európskeho zboru solidarity. Venujú sa témam, ako je poslanie Európskeho zboru solidarity, etika, integrita, úlohy a povinnosti účastníkov, európske hodnoty, medzikultúrne povedomie, tematická odborná príprava, zdravie a bezpečnosť, mládežnícke rozhovory ako odkaz Európskeho roka mládeže 2022 atď. Cieľom týchto školení je podporovať registrovaných uchádzačov Európskeho zboru solidarity v ich zapojení sa do kvalitných solidárnych aktivít a prispievať k budovaniu komunity Európskeho zboru solidarity. Odborná príprava by sa mala stať súčasťou procesu neformálneho vzdelávania účastníkov Európskeho zboru solidarity, ktorí sa zúčastnia na konkrétnych projektoch, a registrovaných uchádzačov na portáli, ktorí ešte neboli vybratí, s cieľom upútať ich pozornosť a zvýšiť ich motiváciu. Všeobecné online školenia takisto zahŕňajú príručku, ktorá sa považuje za vhodnú pre pracovníkov s mládežou, s cieľom obohatiť skúsenosti so všeobecnými online školeniami a zároveň umožniť mladým ľuďom vykonávať aktivity aj offline.

### Pre koho sú určené?

Všeobecné online školenia sú k dispozícii predovšetkým registrovaným uchádzačom a účastníkom, ktorí boli vybratí na aktivitu prostredníctvom portálu Európskeho zboru solidarity.

## Podpora jazykového vzdelávania

### Čo je podpora jazykového vzdelávania?

Podpora jazykového vzdelávania je k dispozícii účastníkom, ktorí vykonávajú solidárnu aktivitu v rámci Európskeho zboru solidarity. V závislosti od akcie má podpora jazykového vzdelávania buď formu grantu (jazyková podpora vo výške 150 EUR), alebo online kurzu prostredníctvom platformy Online jazyková podpora (OLS). OLS sa poskytuje na korporátnej platforme Európskej komisie venovanej riadeniu vzdelávania, ktorá sa nazýva Akadémia EÚ[[55]](#footnote-56). Online kurzy sú odporúčanou formou, keďže elektronické vzdelávanie je pre učenie sa jazykov výhodné z hľadiska prístupu a flexibilnosti. OLS umožňuje účastníkom hodnotiť, precvičovať a zlepšovať svoje znalosti zvoleného jazyka. Platforma Akadémia EÚ poskytne funkcie, ako napríklad sociálne siete, ktoré umožnia vzdelávanie založené na spolupráci, ako aj bezplatný materiál na výučbu jazykov. Poskytovanie jazykovej podpory vo výške 150 EUR musí byť založené na vzájomnej dôvere medzi organizáciami, ktoré by mali zabezpečovať náležitú jazykovú podporu. Na podporu jazykových potrieb konkrétnych cieľových skupín sa môžu ponúknuť iné formy podpory. Účastníkom dobrovoľníckych projektov sa môže poskytnúť osobitný grant (jazyková podpora vo výške 150 EUR) na podporu pri učení sa jazykov, ak požadovaný jazyk alebo úroveň (v jazyku mobility) ešte nie je dostupný (-á) na platforme OLS. V takýchto prípadoch musia toto jazykové vzdelávanie zabezpečiť účastnícke organizácie. Prijímatelia tohto grantu na jazykovú podporu vo výške 150 EUR by mali účastníkov podnecovať, aby sa začali učiť príslušný jazyk ešte pred aktivitou. Okrem toho zapojené organizácie môžu na napĺňanie potrieb účastníkov z hľadiska pedagogickej, medzikultúrnej alebo osobitnej jazykovej prípravy alebo jazykovej prípravy súvisiacej s úlohami využívať rozpočtovú kategóriu grantu na organizačnú podporu (pozri oddiel „pravidlá financovania“ v časti B tohto sprievodcu).

### Komu je určená?

Účastníci dobrovoľníckych aktivít vrátane dobrovoľníckych tímov v oblastiach s vysokou prioritou a dobrovoľníckej činnosti v oblasti humanitárnej pomoci, ako aj solidaritných projektov majú nárok na podporu pri učení sa jazykov prostredníctvom platformy OLS. V odôvodnených prípadoch môžu byť na osobitnú finančnú podporu vo výške 150 EUR oprávnení aj iní účastníci[[56]](#footnote-57):

* dobrovoľnícke projekty,
* dobrovoľnícke tímy v oblastiach s vysokou prioritou,
* dobrovoľnícka činnosť v oblasti humanitárnej pomoci.

## Školiaci a hodnotiaci cyklus

### Čo je školiaci a hodnotiaci cyklus?

Jedným z hlavných prvkov Európskeho zboru solidarity je školiaci a hodnotiaci cyklus, ktorý je k dispozícii účastníckym organizáciám, účastníkom a mentorom. V prvom rade sprevádza mladých účastníkov procesom neformálneho učenia sa pred začiatkom aktivity, počas aktivity a po nej. V druhom rade podporuje organizácie so značkou kvality tým, že ponúka kvalitatívny rámec pre nadchádzajúcu skúsenosť. Rozmer školiaceho a hodnotiaceho cyklu v rámci Európskeho zboru solidarity je zameraný na:

* poskytovanie nepretržitého poradenstva a podpory mladým účastníkom počas celého obdobia realizácie aktivity. Školiaci a hodnotiaci cyklus prispieva k vzdelávaniu a rozvoju každého mladého človeka a uľahčuje kontakty medzi účastníkmi, účastníckymi organizáciami a národnými agentúrami, resp. centrami SALTO (centrá podpory možností pokročilého vzdelávania a odbornej prípravy). Pomáha aj riešiť konflikty a predchádzať rizikám a poskytuje prostriedok na posúdenie skúseností účastníkov. Školiaci a hodnotiaci cyklus pre účastníkov dopĺňa ďalšiu prebiehajúcu podporu, ktorú ponúkajú účastnícke organizácie pred obdobím realizácie aktivity a počas neho,
* poskytovanie potrebnej podpory a nástrojov pre zúčastnené organizácie na tvorbu a vykonávanie kvalitných projektov, ako aj príležitosti na výmenu informácií a vytváranie sietí s ostatnými aktérmi Európskeho zboru solidarity,
* poskytovanie usmernení mentorom o tom, ako ponúkať podporu a posilnené mentorstvo účastníkom zapojeným do dobrovoľníckych aktivít.

Hlavným cieľom prípravy, odbornej prípravy a hodnotenia je kvalita. Formát odbornej prípravy sa vzhľadom na rozmanitosť krajín, národných agentúr, organizácií so značkou kvality a účastníkov vyznačuje vysokým stupňom flexibility, zatiaľ čo ukazovatele kvality by mali byť spoločné pre všetky školenia.

V ďalšej časti sa nachádza opis minimálnych štandardov, ktoré by mali byť súčasťou školenia, resp. hodnotenia. Školitelia a organizátori môžu, samozrejme, pridávať akékoľvek prvky typické pre krajinu alebo projekt, ktoré považujú za potrebné alebo zaujímavé pre osoby, ktoré sa zúčastňujú na školení, resp. hodnotení. V minimálnych štandardoch kvality sa vysvetľuje, aké dosiahnuté výsledky môžu od školenia, resp. hodnotenia, očakávať či už jeho organizátori, poradcovia projektu, mentori alebo samotní účastníci. Zároveň by sa národné agentúry, regionálne centrá SALTO a účastnícke organizácie mali v súvislosti s odbornou prípravou účastníkov čo najviac snažiť zabezpečiť, aby sa každému účastníkovi ponúkli možnosti na odbornú prípravu, resp. hodnotenie, ktoré sú v súlade s jeho osobitnými potrebami.

Poskytovatelia školení môžu prepojiť jednotlivé fázy školení, resp. hodnotenia, pričom sa vyhnú prekrývaniu obsahu, čím môžu pomôcť vytvoriť nepretržitý proces vzdelávania účastníkov v čase pred obdobím realizácie ich aktivity, v jeho priebehu a po ňom.

Okrem školiaceho a hodnotiaceho cyklu účastníci dostávajú priebežné poradenstvo a usmernenia pred obdobím realizácie aktivity, počas neho a po ňom, kým odborná príprava pre projektových manažérov, mentorov a školiteľov rozširuje komplexný súbor opatrení na podporu účastníkov a účastníckych organizácií počas celej ich skúsenosti s Európskym zborom solidarity.

### Komu je určený školiaci a hodnotiaci cyklus?

* Účastníci: Školiaci a hodnotiaci cyklus je určený pre dobrovoľníkov vrátane dobrovoľníkov v oblasti humanitárnej pomoci. Účastníci solidaritných projektov sa môžu zúčastniť len na výročnom podujatí.
* Organizácie so značkou kvality vrátane dobrovoľníckej činnosti v oblasti humanitárnej pomoci.
* Mentori môžu využívať štruktúrovaný prenos poznatkov a najlepšie postupy, konkrétne možno vyškoliť nových mentorov.

### Školiaci a hodnotiaci cyklus pre účastníkov – ako funguje?

Školiaci a hodnotiaci cyklus pre účastníkov tvoria tieto podujatia:

* osobitná odborná príprava pre záujemcov o dobrovoľnícku činnosť v oblasti humanitárnej pomoci, ktorú riadi agentúra EACEA a realizuje dodávateľ,
* školenie pred odchodom pre účastníkov cezhraničných dobrovoľníckych aktivít – zabezpečujú podporné organizácie pre jednotlivé dobrovoľnícke aktivity alebo hostiteľská/podporná organizácia pre dobrovoľnícke tímy (pre tých dobrovoľníkov, ktorí prichádzajú z iných krajín, ako je krajina, kde sa daná aktivita realizuje),
* školenie po príchode pre účastníkov dobrovoľníckych aktivít v trvaní najmenej dvoch mesiacov – zabezpečujú národné agentúry (v prípade dobrovoľníckych aktivít v členských štátoch EÚ alebo v tretích krajinách pridružených k programu), centrá SALTO (v prípade dobrovoľníckych aktivít v tretích krajinách, ktoré nie sú pridružené k programu), hostiteľské alebo podporné organizácie (v prípade individuálnej dobrovoľníckej aktivity v trvaní menej ako dva mesiace, dobrovoľníckych tímov a dobrovoľníckej činnosti v oblasti humanitárnej pomoci),
* hodnotenie v polovici trvania (pre dobrovoľnícke aktivity v trvaní najmenej šesť mesiacov) – zabezpečujú národné agentúry alebo centrá SALTO alebo podporné a hostiteľské organizácie (v prípade dobrovoľníckej činnosti v oblasti humanitárnej pomoci).

Okrem uvedených podujatí sa pre všetkých účastníkov dobrovoľníckej činnosti vrátane účastníkov dobrovoľníckej činnosti v oblasti humanitárnej pomoci plánuje výročné podujatie Európskeho zboru solidarity. Dobrovoľníci majú právo a povinnosť zúčastniť sa na školení pred odchodom, školení po príchode a na hodnotení v polovici trvania a účastnícke organizácie musia zabezpečiť, aby sa ich účastníci zapojili do školiaceho a hodnotiaceho cyklu, ktorý sa považuje za neoddeliteľnú súčasť aktivity. Poskytovatelia školení môžu ich obsah prispôsobiť každej cieľovej skupine s ohľadom na rôzne požiadavky na informácie medzi účastníkmi cezhraničných a vnútroštátnych aktivít alebo dobrovoľníckych aktivít.

#### Osobitná odborná príprava pre uchádzačov o dobrovoľnícku činnosť v oblasti humanitárnej pomoci

Mladí ľudia, ktorí sa chcú zapojiť do dobrovoľníckej činnosti v oblasti humanitárnej pomoci, musia absolvovať dodatočnú osobitnú odbornú prípravu, aby boli oprávnení sa na uvedenej činnosti zúčastniť. Hlavným cieľom odbornej prípravy pre uchádzačov o dobrovoľnícku činnosť v oblasti humanitárnej pomoci je vyškoliť a pripraviť mladých ľudí na dobrovoľnícku činnosť v tretích krajinách zabezpečením toho, aby mali potrebné zručnosti a kompetencie na čo najúčinnejšiu pomoc ľuďom v núdzi. Odborná príprava sa bude zaoberať napríklad vonkajšími politikami EÚ a všeobecnými zásadami humanitárnej a rozvojovej pomoci, ako aj osobitnými normami vystupovania požadovanými pre dobrovoľnícku činnosť v tretích krajinách.

Prvá časť odbornej prípravy sa má dokončiť na platforme Akadémia EÚ a začína sa sebahodnotením, pokračuje odbornou prípravou online v trvaní približne 25 hodín, po ktorej nasleduje test. Tí, ktorí úspešne absolvujú test, budú oprávnení na postup do ďalšej fázy, prezenčnej odbornej prípravy v trvaní piatich dní v špecializovaných školiacich strediskách v Európe. Počet miest na prezenčnú odbornú prípravu je obmedzený. Uchádzači, ktorí absolvovali prezenčnú odbornú prípravu, budú k dispozícii na portáli Európskeho zboru solidarity, aby si ich mohli vybrať organizácie zapojené do dobrovoľníckych projektov v oblasti humanitárnej pomoci.

Odborná príprava je povinná pre všetkých uchádzačov, ktorí sa chcú zúčastniť na dobrovoľníckej činnosti v oblasti humanitárnej pomoci. Riadi ju agentúra EACEA a realizuje ju dodávateľ.

#### Školenie pred odchodom

V záujme úspešnosti projektu a pozitívnych a obohacujúcich skúseností účastníka s Európskym zborom solidarity je zásadné, aby podporná alebo hostiteľská organizácia náležite pripravila účastníka pred jeho odchodom. Toto školenie je povinné iba v prípade účastníkov cezhraničných dobrovoľníckych aktivít. Príprava by sa mala uskutočniť aspoň jeden mesiac pred odchodom a mala by byť prispôsobená individuálnym potrebám účastníka a špecifickým okolnostiam projektu, aktivity a hostiteľskej krajiny. Organizácia poverená školením musí zabezpečiť, aby všetci účastníci zapojení do jej projektu dostali informačný balík.

Za nevyhnutné sa považuje poskytnutie informácií na tému „Čo možno očakávať od Európskeho zboru solidarity“ (súčasť informačného balíka), ako aj informácie o základoch predchádzania konfliktom a krízového riadenia. Účastníkom sa musia poskytnúť praktické a technické informácie o záležitostiach, ako je poistenie, víza, vreckové a pracovný čas atď.

Kým hlavnú zodpovednosť za organizáciu školenia pred odchodom nesie žiadateľská organizácia, národné agentúry môžu zorganizovať jednodňové informačné stretnutie pred odchodom s cieľom nadviazať kontakt s odchádzajúcimi účastníkmi a zabezpečiť, aby ich podporné organizácie pripravili na ich nadchádzajúce aktivity (nevzťahuje sa na dobrovoľníkov v oblasti humanitárnej pomoci).

#### Školenie po príchode

Hlavným cieľom odbornej prípravy po príchode je predstaviť účastníkom hostiteľskú krajinu a pripraviť ich na obdobie realizácie aktivity a skúsenosť v rámci Európskeho zboru solidarity. Školenie po príchode účastníkom pomáha prispôsobiť sa kultúrnym a osobným výzvam. Umožňuje im spoznať sa a vybudovať si vzťahy. Účastníci by mali dostať aj usmernenia o predchádzaní konfliktom a krízovom riadení. Mali by byť informovaní o environmentálne udržateľnom správaní, ktoré program podporuje.

Toto školenie zároveň účastníkov učí komunikačné zručnosti vrátane aspektov medzikultúrneho vzdelávania. Pomáha im uvedomovať si, že kultúrne rozdiely si vyžadujú odlišné spôsoby správania. Školenie je takisto vhodným časom pre účastníkov na plánovanie nadchádzajúcich mesiacov, na spoznanie koncepcií a procesov Youthpass a na rozvíjanie vlastných osobných cieľov pre ich obdobie realizácie aktivity v súlade s filozofiou Európskeho zboru solidarity, pokiaľ ide o neformálne vzdelávanie.

Školenie po príchode pre účastníkov dlhodobých cezhraničných a vnútroštátnych aktivít organizujú národné agentúry alebo centrá SALTO. V prípade dobrovoľníckej činnosti v oblasti humanitárnej pomoci musí byť odborná príprava pri príchode poskytovaná hostiteľskou organizáciou v súlade s minimálnymi štandardmi kvality uvedenými v tabuľke ďalej.

V prípade dobrovoľníkov v rámci aktivít trvajúcich menej než dva mesiace musí hostiteľská alebo podporná organizácia usporiadať školenie v súlade s minimálnymi štandardmi kvality rozpísanými v tabuľke uvedenej ďalej, i keď možno s kratším trvaním.

#### Hodnotenie v polovici trvania

Hodnotenie v polovici trvania účastníkom umožňuje vyhodnotiť skúsenosti, ktoré dovtedy získali, a zamyslieť sa nad činnosťami, rolou a podporou hostiteľskej organizácie a nad vlastným príspevkom. Hodnotenie poskytuje príležitosť poučiť sa zo skúseností všetkých účastníkov a umožňuje im plánovať rozvoj a/alebo ďalšie zlepšenia svojej činnosti a zvážiť, čo budú robiť v dlhodobom horizonte po ukončení pôsobenia v zbore. Hodnotenie by malo zvýšiť aj informovanosť o osobnom vzdelávacom procese a spojiť ho s kľúčovými kompetenciami celoživotného vzdelávania používanými v rámci osvedčenia Youthpass alebo so zriadením Europassu. Hodnotenie v polovici trvania je povinné aj pre vnútroštátnych účastníkov. Pokiaľ ide o dobrovoľnícku činnosť v oblasti humanitárnej pomoci, hostiteľská organizácia by mala zorganizovať online hodnotenie v polovici trvania v spolupráci s podpornou organizáciou.

Dôležité je, aby bolo podujatie navrhnuté ako stretnutie medzi účastníkmi. Uskutočňuje sa dostatočne dlho po príchode účastníkov, aby mohli získať dostatok skúseností na posúdenie svojej situácie, ale aj dostatočne dlho pred koncom obdobia realizácie aktivity, aby im ostal čas na prípadné zlepšenie situácie.

#### Výročné podujatia

Podujatie Európskeho zboru solidarity je príležitosťou na stretnutie bývalých, súčasných a potenciálnych účastníkov dobrovoľníckej činnosti vrátane projektov v oblasti humanitárnej pomoci a solidaritných projektov. Podujatie organizujú národné agentúry alebo centrá SALTO. Môže plniť funkciu hodnotiaceho stretnutia, stretnutia absolventov a/alebo propagačného podujatia. Je mimoriadne dôležité pre osoby, ktoré absolvovali solidárnu aktivitu v predchádzajúcom roku, ako príležitosť na diskusiu a vyhodnotenie ich skúseností a na ich odovzdanie súčasným a potenciálnym účastníkom. Jedným z cieľov podujatia je zabezpečiť, aby národné agentúry dostali spätnú väzbu o projektoch, účastníckych organizáciách, praktických opatreniach a celkovom dojme z účasti na aktivitách. Rozhodujúcou otázkou bude to, aký malo obdobie realizácie aktivity na účastníka vplyv z hľadiska vzdelávania.

#### Prehľad o školiacom a hodnotiacom cykle pre účastníkov a záujemcov

|  |  |  |  |  |
| --- | --- | --- | --- | --- |
|  | Pred odchodom | Po príchode | V polovici obdobia | Ročne |
| Dlhodobí individuálni cezhraniční dobrovoľníci | Povinné  (organizuje podporná organizácia) | Povinné  (organizujú národné agentúry alebo regionálne centrá SALTO) | Povinné  pre aktivity dlhšie ako 6 mesiacov  (organizujú národné agentúry alebo regionálne centrá SALTO) | Povinné  (organizujú národné agentúry alebo regionálne centrá SALTO) |
| Dlhodobí individuálni vnútroštátni dobrovoľníci | Nepovinné  (organizuje hostiteľská organizácia) | Povinné  (organizujú národné agentúry) | Povinné  pre aktivity dlhšie ako 6 mesiacov  (organizujú národné agentúry) | Povinné  (organizujú národné agentúry) |
| Krátkodobí individuálni cezhraniční dobrovoľníci | Povinné  (organizuje podporná organizácia) | Povinné  (organizuje hostiteľská organizácia) | Neuplatňuje sa | Povinné  (organizujú národné agentúry alebo regionálne centrá SALTO) |
| Krátkodobí individuálni vnútroštátni dobrovoľníci | Nepovinné  (organizuje hostiteľská alebo podporná organizácia) | Povinné  (organizuje hostiteľská organizácia) | Neuplatňuje sa | Povinné  (organizujú národné agentúry) |
| Dobrovoľnícke tímy cezhraniční dobrovoľníci | Povinné  (organizuje hostiteľská alebo podporná organizácia) | Povinné  (organizuje hostiteľská alebo podporná organizácia) | Neuplatňuje sa | Povinné  (organizujú národné agentúry alebo regionálne centrá SALTO) |
| Dobrovoľnícke tímy vnútroštátni dobrovoľníci | Nepovinné  (organizuje hostiteľská alebo podporná organizácia) | Povinné  (organizuje hostiteľská alebo podporná organizácia) | Neuplatňuje sa | Povinné  (organizujú národné agentúry) |
| Solidaritné projekty | Neuplatňuje sa | Neuplatňuje sa | Neuplatňuje sa | Nepovinné  (organizujú národné agentúry) |
| Dobrovoľníci v oblasti humanitárnej pomoci[[57]](#footnote-58) | Povinné  (organizuje podporná organizácia) | Povinné  (organizuje hostiteľská organizácia) | Povinné  (organizujú hostiteľské a podporné organizácie) | Nepovinné  (organizujú národné agentúry) |

#### Očakávané výstupy

|  |  |
| --- | --- |
| **Osobitná oprávňujúca odborná príprava pre záujemcov o dobrovoľnícku činnosť v oblasti humanitárnej pomoci** | Očakávaným výsledkom je schopnosť dobrovoľníkov prispieť k poskytovaniu humanitárnej pomoci založenej na potrebách a zásadách s prihliadnutím na osobitné potreby zraniteľných skupín a zapojenie sa do aktivít, ktoré môžu prispieť k vytváraniu udržateľnej a inkluzívnej spoločnosti. |
| **Školenie pred odchodom** | Príprava pred odchodom sa bude líšiť podľa postupov školení, organizačných možností a potrieb účastníkov. Prípravou pred odchodom by sa však malo zabezpečiť, aby ešte pred odchodom všetci účastníci:   * poznali koncepciu Európskeho zboru solidarity, * oboznámili sa s partnermi zapojenými do aktivity, t. j. s hostiteľskou a podpornou organizáciou v rámci dobrovoľníckych aktivít, s mentorom a prípadne s národnou/výkonnou agentúrou, s podpornými centrami a s Európskou komisiou, * oboznámili sa s dokumentmi v informačnom balíku, * boli nabádaní, aby využili príležitosti na vzdelávanie v rámci všeobecných online školení; * mali spoločné motivácie, očakávania a obavy a museli sa zamyslieť nad svojimi cieľmi vrátane cieľov v oblasti vzdelávania, * dostali primerané praktické a technické informácie o vízach, povolení na pobyt, právnom postavení účastníka, poistení (vrátane usmernení, ako pred odchodom získať povinný európsky preukaz zdravotného poistenia), o vreckovom, o príslušnej dohode v rámci Európskeho zboru solidarity, * porozumeli významu medzikultúrneho vzdelávania a boli informovaní o prebiehajúcom procese medzikultúrneho vzdelávania, * dostali usmernenia alebo aspoň rady týkajúce sa krízového riadenia, * boli oboznámení s rozmerom udržateľnosti programu, * chápali význam a užitočnosť získania uznania individuálnych vzdelávacích výstupov, najmä prostredníctvom nástrojov na úrovni EÚ, ako sú Youthpass a Europass.   Odborná príprava by mala obsahovať aj moduly jazykových kurzov v jazyku hostiteľskej krajiny alebo v jazyku, ktorý sa používa v súvislosti s aktivitou, ak sa takáto jazyková príprava neposkytuje v rámci online jazykovej podpory alebo prostredníctvom grantov na jazykové vzdelávanie. |
| **Školenie po príchode** | Školenie po príchode sa bude líšiť podľa podmienok v daných štátoch, ich reálií a postupov odbornej prípravy. Malo by sa ním však zabezpečiť, aby každý účastník:   * bol oboznámený s otázkami súvisiacimi s vízami, s povoleniami na pobyt, so svojím právnym postavením účastníka, s poistením, s dohodou v rámci Európskeho zboru solidarity a s dokumentmi v informačnom balíku, * dostal informácie o prispôsobení sa zahraničnému pracovnému prostrediu, o právach a povinnostiach, o užitočných kontaktoch, ktoré mu pomôžu pri zabývaní sa atď., * poznal systémy poistenia a predkladania žiadostí o preplatenie nákladov (dokumentácia a postupy súvisiace s poistením) a jasne si uvedomoval, že použitie európskeho preukazu zdravotného poistenia, keď je to možné, je povinné, * vedel, akú podporu poskytuje národná agentúra, centrá SALTO a agentúra EACEA, * dostal informácie o historickej, politickej a spoločenskej situácii hostiteľskej krajiny, o kľúčových aspektoch hostiteľskej kultúry a o tom, ako sa zapojiť do miestnej komunity, * vedel, ako pristupovať k riešeniu kultúrnych rozdielov a konfliktov, * oboznámil sa s rolou každej účastníckej organizácie v danej aktivite a poznal svoje práva a povinnosti, * bol informovaný o environmentálne udržateľnom správaní, ktoré program podporuje, * mal možnosť stretávať sa a budovať si vzťahy s ostatnými účastníkmi, * dostal základné informácie o Európskej únii a jej politikách a programoch v oblasti mládeže, * oboznámil sa s cieľmi a zásadami Európskeho zboru solidarity, * vedel, čo to znamená byť účastníkom Európskeho zboru solidarity, * chápal význam a užitočnosť získania uznania individuálnych vzdelávacích výstupov, najmä prostredníctvom nástrojov na úrovni EÚ, ako sú Youthpass a Europass, * určil si jasné vzdelávacie ciele a nápady pre svoju činnosť.   V prípade potreby by sa účastníkom po online jazykovej podpore mala ponúkať podpora na účasť na posúdení jazykových kompetencií a na jazykových kurzoch. |
| **Hodnotenie v polovici trvania** | Hodnotenia v polovici trvania sa budú líšiť podľa podmienok v daných štátoch, ich reálií a postupov odbornej prípravy. Do ukončenia hodnotenia by však každý účastník mal:   * osobne posúdiť dovtedy absolvovanú časť aktivity a zvážiť rozsah svojich činností, * podeliť sa o osobné skúsenosti (osvojenie si nových zručností a schopností, skúsenosti z účasti na živote komunity, skúsenosti zo života v odlišnej kultúre, používanie jazyka), * určiť problémy, ťažkosti, konflikty, ktorým čelil alebo ktorým bude čeliť, a následne by mal dostať uspokojivú podporu a návod týkajúci sa „ďalších krokov“ na vyriešenie týchto problémov, * pracovať na rozvoji/zlepšení aktivít, na ktorých sa zúčastňuje, * dostať informácie a usmernenia týkajúce sa príležitostí, ktoré by mohol využiť po ukončení obdobia realizácie aktivity, * vedieť, ako používať nástroje na uznávanie na úrovni EÚ, ako je Youthpass a Europass, ako identifikovať a dokumentovať individuálne vzdelávacie výstupy, * dostať informácie o správe účastníka, ktorú treba vyplniť. |
| **Výročné podujatia** | Podujatia sa budú líšiť podľa podmienok v daných štátoch, ich reálií a postupov. Do konca podujatia by však každý účastník, ktorý dokončil svoju aktivitu v predchádzajúcom roku, mal vyhodnotiť svoje skúsenosti z hľadiska:   * spolupráce medzi účastníkom a účastníckymi organizáciami a osobnej podpory a dohľadu, * svojho osobného príspevku k aktivite, * celkového pedagogického prístupu a svojich vzdelávacích výstupov (osobných, odborných, sociálnych) vrátane uvedomenia si vlastných osobných schopností a zručností a (prípadne) dokončenia svojho portfólia Youthpass a Europass, * väčších znalostí o Európe, zmeny svojho postoja voči Európe a lepšieho chápania rozmanitosti, * výmeny skúseností s rovesníkmi.   Podujatie okrem toho môže byť:   * možnosťou pre potenciálnych účastníkov a účastnícke organizácie, aby sa stretli so skúsenými účastníkmi vrátane účastníkov, ktorí vykonávali solidaritné projekty, * príležitosťou propagovať Európsky zbor solidarity a jeho vplyv prostredníctvom kontaktov so zainteresovanými stranami, činiteľmi s rozhodovacími právomocami a médiami, * podujatím na nadväzovanie vzťahov s cieľom preskúmať a rozvíjať nové projekty a ďalšie spôsoby využitia skúseností, ktoré z nich vyplývajú, * prehliadkou úspešných projektov, * oslavou solidarity a krokom k posilneniu komunity Európskeho zboru solidarity. |

### Školiaci a hodnotiaci cyklus pre organizácie – ako to funguje?

Školiaci a hodnotiaci cyklus pre organizácie tvoria:

* školenia pre organizácie, ktoré sú držiteľmi značky kvality vrátane značky kvality pre dobrovoľnícku činnosť v oblasti humanitárnej pomoci, s dôrazom na nové organizácie a zamestnancov,
* výročné podujatie pre organizácie so značkou kvality vrátane značky kvality pre dobrovoľnícku činnosť v oblasti humanitárnej pomoci.

Za organizáciu týchto školení pre všetky organizácie so značkou kvality v danej krajine zodpovedajú národné agentúry. V prípade organizácií v tretích krajinách, ktoré nie sú pridružené k programu, nesú zodpovednosť príslušné centrá SALTO. V prípade organizácií zapojených do dobrovoľníckej činnosti v oblasti humanitárnej pomoci nesie zodpovednosť za tieto školenia EACEA. Národné agentúry, resp. centrá SALTO, môžu rozhodnúť, že školenia nebudú organizovať, ak na zabezpečenie monitorovania a kvalitnej realizácie boli zavedené iné nástroje.

Národné agentúry, resp. centrá SALTO, sa môžu rozhodnúť, že organizáciou všetkých alebo niektorých podujatí poveria subdodávateľov. Ich účasť na podujatiach by však mala ostať čo najvyššia a mali by udržiavať pravidelný kontakt so školiteľmi.

Organizáciám so značkou kvality sa odporúča účasť na týchto podujatiach.

#### Školenia pre organizácie so značkou kvality Európskeho zboru solidarity

V záujme úspešnosti projektu a pozitívnych a obohacujúcich skúseností pre všetkých zapojených aktérov musia organizácie zapojené do Európskeho zboru solidarity, ktorým bola udelená značka kvality, dôkladne chápať základné hodnoty a prvky zboru. Počas školenia sa tieto organizácie zamerajú na prvky, ktoré sú potrebné na úspech, a na úvahy o tom, ako by sa ich projekt mal premyslieť a rozvíjať.

Školenie by malo:

* zabezpečiť, že každá organizácia pochopí svoje roly a povinnosti,
* poskytnúť vhodné praktické a technické informácie o riadení projektov,
* zvýšiť informovanosť o významných prvkoch programu, ako je napríklad osobitná podpora pre mladých ľudí s nedostatkom príležitostí, nástroje na uznávanie na úrovni EÚ, napríklad Youthpass a Europass, online jazyková podpora, rola mentora atď.,
* poskytnúť potrebnú podporu a nástroje na rozvoj a vykonávanie kvalitného mentorstva,
* podporovať organizácie pri príprave kvalitných projektov (výber partnerov a účastníkov, vypracovanie úloh pre účastníkov, krízové riadenie, šírenie atď.),
* poskytovať organizáciám príležitosti na nadväzovanie vzťahov a budovanie partnerstiev.

#### Výročné podujatie Európskeho zboru solidarity

Na tomto každoročnom podujatí by sa mali stretávať zástupcovia všetkých organizácií Európskeho zboru solidarity so značkou kvality, aby sa navzájom podelili o svoje skúsenosti, nápady a postupy, predviedli úspešné príklady a vytvorili a upevnili siete vzťahov, resp. budovali partnerstvá. Podujatie je takisto príležitosťou pripomenúť si základné hodnoty a prvky programu. Navyše umožní posúdiť ťažkosti, s ktorými sa organizácie stretávajú, a dôvody nečinnosti niektorých organizácií so značkou kvality. Toto podujatie sa môže spojiť s výročným podujatím Európskeho zboru solidarity pre účastníkov.

### Školiaci a hodnotiaci cyklus pre mentorov – ako funguje?

Školiaci a hodnotiaci cyklus pre mentorov je voliteľný a pozostáva zo školení pre mentorov, ktorí ponúkajú podporu a posilnené mentorstvo účastníkom dobrovoľníckych aktivít.

Školenia pre mentorov môžu byť s osobnou účasťou, virtuálne alebo ich môže tvoriť kombinácia aktivít.

Za organizovanie takýchto školení pre mentorov sú podľa potreby zodpovedné národné agentúry a regionálne centrá SALTO, ktoré sa môžu rozhodnúť poveriť organizáciou všetkých alebo niektorých podujatí subdodávateľov. Ich účasť na podujatiach by však mala ostať čo najvyššia a mali by udržiavať pravidelný kontakt so školiteľmi a s mentormi.

Školenie by malo:

* zabezpečiť, že mentor pochopí svoje roly a povinnosti,
* poskytnúť vhodné praktické a technické informácie o vlastnostiach programu relevantných pre dobrovoľníkov,
* zabezpečiť, aby mentori vedeli usmerňovať dobrovoľníkov a poskytovať im podporu pri identifikácii poznatkov získaných počas ich skúseností,
* odhaliť problémy týkajúce sa telesnej a duševnej pohody, ktoré sa bežne vyskytujú pri dobrovoľníckych aktivitách, a podporiť účastníkov pri hľadaní pomoci,
* ponúknuť usmernenia týkajúce sa posilneného mentorstva pre mladých ľudí s nedostatkom príležitostí,
* poskytnúť mentorom príležitosti na nadviazanie kontaktov.

## Mentorstvo

### Mentorstvo v oblasti dobrovoľníckych aktivít

Všetkým účastníkom zapojeným do dobrovoľníckych aktivít by sa mala poskytovať osobná podpora v podobe mentorstva. Mentorstvo tvoria pravidelné stretnutia medzi mentorom, ktorého určila hostiteľská alebo podporná organizácia, a účastníkom v mieste, kde sa aktivita realizuje, ako aj mimo tohto miesta. Stretnutia by mali byť zamerané na osobnú pohodu účastníkov a mali by takisto usmerňovať a poskytovať podporu dobrovoľníkom pri identifikácii poznatkov získaných počas ich skúseností. Mentorstvo je zamerané na jednotlivých účastníkov, a preto sa obsah a frekvencia stretnutí bude v závislosti od individuálnych potrieb líšiť. Možné témy mentorských stretnutí: osobná pohoda, pohoda v tíme, spokojnosť s úlohami, praktické záležitosti atď.

### Posilnené mentorstvo

„Posilnené mentorstvo“ je zintenzívnený proces mentorstva, ktorý môže byť potrebný na podporu mladých ľudí s nedostatkom príležitostí, pokiaľ nie sú schopní realizovať aktivitu samostatne alebo s obvyklou podporou mentora či tútora. Tento typ mentorstva sa uplatňuje v prípade dobrovoľníckych aktivít. Posilnené mentorstvo predstavuje užší kontakt, častejšie stretnutia a viac času na plnenie úloh. Tým sa účastníkom zaručuje postupná podpora počas projektových aktivít, ako aj mimo pracovného času. Posilnené mentorstvo účastníkom umožňuje dosiahnuť čo najväčšiu nezávislosť, čím prispieva k úspešnej realizácii projektu.

## Uznávanie vzdelávacích výstupov

### Čo je uznávanie vzdelávacích výstupov?

V záujme podpory vplyvu aktivít Európskeho zboru solidarity na osobný, vzdelávací, sociálny, občiansky a profesijný rozvoj účastníkov by sa kompetencie (kombinácia znalostí, zručností a postojov), ktoré sú výstupmi neformálneho vzdelávania a informálneho učenia sa, dosiahnuté v rámci solidárnych aktivít mali náležite identifikovať a zdokumentovať, a to najmä prostredníctvom nástrojov na uznávanie na úrovni EÚ, ako je Youthpass a Europass.

### Komu je určené?

Identifikácia a zdokumentovanie výstupov neformálneho vzdelávania a informálneho učenia sa sú ponúkané účastníkom (na základe dobrovoľnosti) a účastníckym organizáciám (povinné, pokiaľ o to účastník požiada). To znamená, že každý mladý človek, ktorý sa zapojí do aktivity Európskeho zboru solidarity, môže využiť proces a osvedčenie, ktoré slúžia na identifikovanie a zdokumentovanie individuálnych vzdelávacích výstupov.

### Ako to funguje?

Každý mladý človek, ktorý sa zúčastňuje na aktivitách Európskeho zboru solidarity, má nárok prejsť procesom Youthpass a na jeho konci získať osvedčenie Youthpass. Nástroj Youthpass identifikuje a dokumentuje kompetencie rozvíjané počas projektu. Odporúča sa začleniť vzdelávací prístup Youthpass od začiatku projektu a používať ho počas aktivít projektu ako nástroj, ktorý účastníkom pomáha lepšie si uvedomiť a hodnotiť svoj vzdelávací proces a jeho výsledky a reagovať naň. V závislosti od charakteru potrieb týkajúcich sa uznávania a jednotlivých solidárnych aktivít sa môžu použiť aj iné nástroje, napr. Europass.

Viac informácií o nástroji Youthpass a jeho podpore sa nachádza na adrese: <https://www.youthpass.eu/sk/>.

Viac informácií o nástroji Europass sa nachádza na adrese: <https://europa.eu/europass/sk>.

# Poistenie

### Čo treba vedieť o poistení účastníkov?

Jeden z kľúčových aspektov aktivít vykonávaných v rámci Európskeho zboru solidarity je to, že účastník sa vždy musí nachádzať v bezpečnom prostredí. S cieľom zaručiť, že účastník dobrovoľníckych aktivít bude krytý v prípade nepredvídaných okolností, sa musí poistenie vzťahovať na tieto oblasti:

* lekárska a zubná starostlivosť, tehotenstvo a pôrod, úrazy a hospitalizácia,
* životné poistenie (poistenie pre prípad úmrtia),
* trvalá invalidita,
* občianskoprávna zodpovednosť

(v príslušných prípadoch vrátane poistenia zodpovednosti za škodu pri výkone povolania/poistenia zodpovednosti účastníckych organizácií),

* cestovné poistenie.

Európsky zbor solidarity podporuje poistné krytie v prípade potreby:

* buď prostredníctvom poistenia poskytovaného Európskou komisiou (pri cezhraničných aktivitách),
* alebo prostredníctvom úhrady nákladov spojených s poistením (pri vnútroštátnych aktivitách).

### Cezhraničné aktivity

Každý účastník cezhraničnej aktivity musí byť zaradený do poistnej schémy Európskeho zboru solidarity. Poistná schéma Európskeho zboru solidarity dopĺňa krytie potrebnej zdravotnej starostlivosti v zahraničí na základe európskeho preukazu zdravotného poistenia (EPZP)[[58]](#footnote-59) alebo v prípade potreby poskytuje primárne krytie. Konkrétne Európsky zbor solidarity poskytuje poistné krytie od chvíle, keď účastník opustí svoje miesto pobytu na ceste do hostiteľskej krajiny, až do návratu domov po skončení aktivity[[59]](#footnote-60), a to takto:

* **Doplnkové** krytie z poistenia Európskeho zboru solidarity sa poskytuje účastníkom, ktorí majú nárok na európsky preukaz zdravotného poistenia.
* **Primárne** krytie sa poskytuje účastníkom, ktorí:
* nemajú nárok na európsky preukaz zdravotného poistenia,
* nie sú oprávnení na bezplatné získanie európskeho preukazu zdravotného poistenia (t. j. bez výdavkov vynaložených účastníkom) alebo nie sú oprávnení z dôvodu vnútroštátneho regulačného rámca vzťahujúceho sa na činnosti, ktoré vykonávajú, alebo z dôvodu ich individuálnej situácie,
* prichádzajú z krajiny alebo odchádzajú do krajiny, v ktorej sa neuplatňuje koordinácia sociálneho zabezpečenia EÚ.

Účastníci cezhraničných aktivít musia vlastniť európsky preukaz zdravotného poistenia ešte pred príchodom do hostiteľskej krajiny. Tento preukaz umožňuje prístup k nevyhnutnej štátnej zdravotnej starostlivosti počas dočasného pobytu v ktoromkoľvek členskom štáte EÚ a na Islande, v Lichtenštajnsku a Nórsku za rovnakých podmienok a za rovnaké ceny (v niektorých krajinách bezplatne), aké sa vzťahujú na osoby poistené v príslušných krajinách.

Informácie o poistnom krytí a podpore poskytovanej prostredníctvom poistenia účastníkov, ako aj pokyny týkajúce sa uzavretia príslušného poistenia sú k dispozícii na webovom sídle poisťovne.

### Vnútroštátne aktivity

Ak účastník potrebuje súkromné osobné poistenie stanovené vo vnútroštátnom regulačnom rámci, účastnícke organizácie mu musia poskytnúť osobné poistenie, ktoré musí ponúkať rovnaké krytie ako krytie v prípade cezhraničných aktivít, konkrétne krytie, ktoré nesúvisí s aktivitou, na celé jej trvanie. Ak je potrebné takéto súkromné poistenie, organizácia si na jeho financovanie môže uplatniť mimoriadne náklady.

V prípade vnútroštátnych aktivít Európska komisia nestanovuje jednotný formát poistenia zodpovednosti za škodu voči tretím osobám ani neodporúča konkrétne poisťovne. Záleží na organizátoroch projektu, aby sa usilovali o uzavretie najvhodnejších poistných zmlúv podľa typu realizovaného projektu a podľa poistných formátov dostupných na vnútroštátnej úrovni. Nie je potrebné uzatvárať osobitné poistenie výlučne na účely daného projektu, pokiaľ sa na účastníkov vzťahujú už existujúce poistné zmluvy, ktoré uzavreli organizátori projektu.

### Poistenie poskytované Európskou komisiou

### Komu je určené?


Každý účastník cezhraničnej aktivity musí uzavrieť poistnú zmluvu v rámci Európskeho zboru solidarity alebo v rámci národného systému zdravotnej starostlivosti. Poistenie dopĺňa krytie poskytované povinným európskym preukazom zdravotného poistenia a/alebo vnútroštátnymi systémami sociálneho zabezpečenia alebo pokrýva 100 % nákladov vynaložených v osobitných prípadoch.

### Ako to funguje?

Pri aktivitách podporovaných v rámci dobrovoľníckych projektov zodpovedá prijímateľská organizácia za správu svojho projektu v nástroji IT, ktorý poskytuje Európska komisia na správu projektov (modul prijímateľa). Prijímateľ musí vložiť všetky informácie o aktivite, na ktorej sa účastníci podieľajú. Uzatváranie poistenia účastníkov prebieha automaticky prostredníctvom systému a na základe vložených informácií. Poistenie sa musí uzatvoriť pred odchodom účastníka (-kov). Prijímateľ musí teda vložiť informácie do systému pred tým, ako sa aktivita začne (obyčajne dva týždne vopred). Poistenie sa vzťahuje na trvanie aktivít vrátane dní na cestovanie. Okrem toho prijímateľ zodpovedá za aktualizáciu informácií v module prijímateľa, najmä pokiaľ ide o dátum začiatku a konca aktivity, miesto atď., keďže tieto informácie sú spojené s poistným krytím. V prípade aktivít podporovaných v rámci dobrovoľníckych tímov v oblastiach s vysokou prioritou a aktivít súvisiacich s dobrovoľníckou činnosťou v oblasti humanitárnej pomoci je prijímateľská organizácia zodpovedná za registráciu účastníkov a vkladanie údajov o aktivite (dátum začiatku, dátum konca, miesto) do IT systémov poskytnutých Európskou komisiou alebo výkonnou agentúrou. Tieto informácie sa automaticky zašlú poskytovateľovi poistenia[[60]](#footnote-61).

Poistenie zabezpečuje doplnkové krytie k európskemu preukazu zdravotného poistenia alebo k akémukoľvek inému poisteniu, ktoré by účastníci mohli mať. Účastníci musia mať európsky preukaz zdravotného poistenia ešte pred odchodom. V určitých prípadoch, keď dobrovoľníci v dôsledku vnútroštátnych právnych predpisov prídu o krytie poskytované európskym preukazom zdravotného poistenia na obdobie trvania aktivity alebo účastníci prichádzajú z krajiny alebo idú do krajiny, v ktorej sa neuplatňuje koordinácia sociálneho zabezpečenia EÚ, poisťovňa im poskytne plné krytie (pozri vyššie). Poistné krytie má svoje výnimky a stropy a je určené na úhradu naliehavej a nevyhnutnej starostlivosti, ktorá nemôže počkať do konca obdobia realizácie aktivity a návratu účastníka domov.

Účastníci a organizácie by v neposlednom rade nemali zabúdať na to, že ide o súkromné poistenie. Vzhľadom na túto skutočnosť sa dôrazne odporúča obrátiť sa pred vznikom výdavkov na zdravotnú starostlivosť na poisťovňu, ktorá bude schopná účastníka informovať o tom, či jeho nárok uhradí a ako.

V tomto vývojovom diagrame sa vysvetľuje každé možné poistné krytie. Treba upozorniť, že bez ohľadu na aktivitu a typ poistného krytia, za zabezpečenie primeraného poistenia účastníka nesie v konečnom dôsledku zodpovednosť organizácia.

# Portál Európskeho zboru solidarity

Portál Európskeho zboru solidarity ponúka európske a národné informácie a príležitosti zaujímavé pre mladých ľudí, ktorí sa chcú angažovať v oblasti solidarity. Portál predstavuje jednotné kontaktné miesto pre mladých ľudí a organizácie, ktorí majú záujem zapojiť sa a stať sa súčasťou zboru. Portál mladým ľuďom umožňuje aj absolvovať online odbornú prípravu, získať prístup k ďalším službám a predovšetkým budovať komunitu podobne zmýšľajúcich mladých ľudí. Portál Európskeho zboru solidarity sa nachádza na adrese: <https://youth.europa.eu/solidarity>.

### Ako to funguje?

### Spájanie mladých ľudí a organizácií

Mladí ľudia (vo veku najmenej 17 rokov), ktorí sa chcú zapojiť do solidárnych aktivít, sa registrujú na portáli Európskeho zboru solidarity. Portál Európskeho zboru solidarity predstavuje miesto, kde títo mladí ľudia môžu nájsť organizácie so značkou kvality, ktoré majú záujem realizovať solidárne aktivity, a naopak. Organizácie so značkou kvality môžu na portáli inzerovať príležitosti týkajúce sa dobrovoľníckych aktivít, vyhľadávať registrovaných uchádzačov a kontaktovať ich. Registrovaní uchádzači môžu takisto hľadať príležitosti a vyjadriť svoj záujem o ne. Keď sa organizácia a registrovaný uchádzač nájdu, organizácia pošle registrovanému uchádzačovi ponuku.



### Budovanie komunity a poskytovanie služieb

Portál Európskeho zboru solidarity ponúka registrovaným uchádzačom dodatočné služby. Okrem všeobecných online školení poskytovaných prostredníctvom portálu môžu registrovaní uchádzači využívať aktivity na budovanie komunity, aktualizované informácie sprístupnené prostredníctvom informačných bulletinov a iné užitočné funkcie, ktoré sa postupne vyvíjajú. Registrovaní mladí ľudia môžu využiť aj mobilnú aplikáciu, ktorá im umožňuje vymieňať si skúsenosti s ostatnými mladými ľuďmi registrovanými v zbore. Zároveň môžu zmysluplne prispievať do spoločnosti prostredníctvom svojej účasti v Európskej sieti solidarity (EuSN) alebo sieti EuroPeers, prípadne v iných sieťach.

# Ďalšie podporné opatrenia

## Osvedčenie o účasti

Osvedčenie o účasti je potvrdenie, ktoré slúži na zviditeľnenie účasti na aktivitách Európskeho zboru solidarity. Na konci svojej solidárnej aktivity majú účastníci nárok na osvedčenie o účasti, ktoré sa vystavuje na portáli Európskeho zboru solidarity, a to za predpokladu, že aktivita je dokončená a účastníci predložili svoju správu účastníka.

## Dohody

### Dohody medzi partnermi projektu

Všetkým účastníckym organizáciám zapojeným do projektu Európskeho zboru solidarity sa dôrazne odporúča podpísať medzi sebou internú dohodu. Účelom tejto dohody je jasne vymedziť povinnosti, úlohy a finančný príspevok všetkých strán zapojených do aktivít. O spôsobe rozdelenia grantu EÚ a nákladoch, ktoré sa z neho uhradia, rozhodujú účastnícke organizácie spoločne.

Interná dohoda predstavuje kľúčový nástroj na zabezpečenie stabilnej a bezproblémovej spolupráce medzi partnermi solidárnej aktivity a na zabránenie prípadným konfliktom, prípadne na riadenie týchto konfliktov. Mala by orientačne obsahovať aspoň tieto informácie:

* odkaz na dohodu o grante medzi žiadateľskou účastníckou organizáciou a orgánom udeľujúcim grant,
* názvy a kontaktné údaje všetkých účastníckych organizácií zapojených do aktivít,
* rolu a povinnosti jednotlivých účastníckych organizácií, rozdelenie grantu EÚ,
* podmienky platieb a presuny rozpočtových prostriedkov medzi účastníckymi organizáciami.

Aj keď sa tento postup dôrazne odporúča na ochranu záujmov jednotlivých partnerov, príslušná dohoda zostáva interným dokumentom medzi partnermi a orgán udeľujúci grant ju nebude požadovať.

### Dohody s účastníkmi

Pred odchodom musí každý mladý účastník individuálnej alebo tímovej dobrovoľníckej aktivity podporenej Európskym zborom solidarity podpísať dohodu o dobrovoľníckej činnosti podľa šablóny, ktorú poskytla Európska komisia, v ktorej sa vymedzujú aspoň tieto ustanovenia:

* práva a povinnosti strán dohody, trvanie a miesto vyslania a opis príslušných úloh,
* odkaz na poistné podmienky účastníkov,
* finančný príspevok zo zboru,
* úlohy, ktoré sa majú vykonávať počas aktivity,
* podľa potreby odkaz na príslušné požiadavky na previerku v súlade s platným vnútroštátnym právom.

## Víza a povolenia na pobyt

Účastníci projektov Európskeho zboru solidarity možno budú potrebovať víza na zahraničný pobyt v členských štátoch EÚ a tretích krajinách nepridružených k programu, ktoré sú hostiteľskými krajinami danej aktivity. Všetky účastnícke organizácie zodpovedajú za to, že pred uskutočnením plánovanej aktivity vybavia všetky požadované povolenia (víza na krátkodobý alebo dlhodobý pobyt alebo povolenia na pobyt). Dôrazne sa odporúča, aby sa potrebné povolenia žiadali od príslušných orgánov s dostatočným časovým predstihom, keďže tento proces môže trvať niekoľko týždňov. Ďalšie poradenstvo a podporu, pokiaľ ide o víza, povolenia na pobyt, sociálne zabezpečenie atď. môžu poskytnúť národné agentúry a výkonná agentúra. Všeobecné informácie o vízach a povoleniach na pobyt pri krátkodobých aj dlhodobých pobytoch sa nachádzajú na imigračnom portáli EÚ:

<https://immigration-portal.ec.europa.eu/index_en>.

Časť E – Informácie pre žiadateľov

Všetkým potenciálnym žiadateľom (vrátane skupín mladých ľudí v prípade solidaritných projektov, ktoré sa ďalej zaraďujú medzi „organizácie“), ktorí chcú predložiť návrh projektu s cieľom získať finančnú podporu EÚ alebo značku kvality v rámci Európskeho zboru solidarity, odporúčame, aby si pozorne prečítali tento oddiel vypracovaný v súlade s príslušnými ustanoveniami nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie[[61]](#footnote-62) (ďalej len „nariadenie EÚ o rozpočtových pravidlách“).

Všetky zmluvné a finančné ustanovenia, ktoré sa uplatňujú na udelené granty, sa uvádzajú vo vzorových dohodách o grante, ktoré sú k dispozícii pre projekty realizované agentúrou EACEA na portáli pre financovanie a verejné súťaže[[62]](#footnote-63) a pre projekty realizované národnými agentúrami na webovom sídle príslušnej národnej agentúry. V prípade rozporu s informáciami uvedenými v tomto sprievodcovi majú prednosť ustanovenia dohôd o grante a vzorových dohôd o grante pred ustanoveniami uvedenými v časti E v tomto sprievodcovi. Mnohé opísané kroky a informácie poskytnuté v tejto časti sú relevantné aj pre organizácie, ktoré chcú požiadať o značku kvality.

Jednotlivci nie sú oprávnení predkladať návrhy projektov v rámci Európskeho zboru solidarity, s výnimkou prípadu, keď podávajú žiadosť v mene skupiny (najmenej piatich členov) mladých ľudí, ktorí chcú vykonávať solidaritný projekt (ďalej len „skupiny mladých ľudí“).

# Ako sa predkladá žiadosť?

Pri predkladaní žiadosti o projekt Európskeho zboru solidarity musia žiadatelia postupovať podľa týchto štyroch krokov:

1. registrácia. Každý žiadateľ sa musí [zaregistrovať:](http://ec.europa.eu/education/participants/portal/desktop/en/organisations/register.html)
2. v prípade akcií riadených výkonnou agentúrou sa žiadatelia, prepojené subjekty a pridružení partneri musia zaregistrovať na portáli financovania a ponúk (Funding and Tender Opportunities Portal)[[63]](#footnote-64) a musia získať identifikačný kód účastníka (PIC)[[64]](#footnote-65). Organizácie/skupiny, ktoré už získali PIC prostredníctvom účasti na iných programoch EÚ, sa nemusia znovu registrovať. Identifikačný kód PIC získaný pri predchádzajúcej registrácii platí aj pri predkladaní žiadostí v rámci Európskeho zboru solidarity,
3. v prípade akcií riadených národnými agentúrami sa organizácie/skupiny mladých ľudí, ktorých sa žiadosť týka, musia zaregistrovať prostredníctvom systému na registráciu organizácií na adrese https://webgate.ec.europa.eu/erasmus-esc pre Erasmus+ a Európsky zbor solidarity a získať identifikačné číslo (ID) organizácie. Organizácie/skupiny mladých ľudí, ktoré už takýto identifikačný kód získali, sa nemusia znovu registrovať.
4. Kontrola súladu s kritériami pre danú akciu.
5. Kontrola finančných podmienok (vzťahuje sa len na žiadosti o financovanie, netýka sa značky kvality).
6. Vyplnenie a podanie formulára žiadosti.

## Krok 1: Registrácia organizácie

Organizácie/skupiny mladých ľudí zapojené do akejkoľvek žiadosti sa musia zaregistrovať a poskytnúť svoje základné právne a finančné údaje buď na platforme Erasmus+ a Európskeho zboru solidarity pre projekty predložené národným agentúram, alebo na portáli registrácie účastníkov v prípade projektov predložených Výkonnej agentúre pre vzdelávanie a kultúru (EACEA).

Po dokončení registrácie organizácia/skupina získa ID organizácie (ak sa žiadosti predkladajú národnej agentúre) a identifikačný kód účastníka (PIC) (ak sa žiadosti predkladajú agentúre EACEA). Tento kód je identifikátor potrebný na podávanie žiadostí, ktorý umožňuje organizácii/skupine vyplniť online formuláre žiadostí jednoduchším spôsobom (t. j. po zadaní kódu do formulára žiadosti sa v žiadosti automaticky zobrazia všetky informácie, ktoré poskytla organizácia/skupina pri registrácii).

Upozorňujeme, že organizácie/skupiny mladých ľudí, ktoré sa už zúčastnili na akciách programu Erasmus+ alebo Európskeho zboru solidarity a sú držiteľmi kódu PIC, sa nemusia znova registrovať, aby mohli podať žiadosť na decentralizovanej úrovni. ID organizácie bolo pridelené automaticky a možno ho nájsť pomocou vyhľadávania na platforme Erasmus+ a Európskeho zboru solidarity.

### Kde sa zaregistrovať?

**V prípade akcií riadených národnými agentúrami** musí osoba zastupujúca organizáciu (alebo skupinu mladých ľudí) vykonať tieto kroky na účely zaregistrovania do systému na registráciu organizácií v rámci programu Erasmus+ a Európskeho zboru solidarity:

* vytvoriť účet EU Login (pokiaľ osoba zastupujúca organizáciu/subjekty, ktoré nemajú právnu subjektivitu, takýto účet ešte nemá/nemajú vytvorený), Nové účty EU Login možno vytvoriť na tomto webovom sídle:

<https://webgate.ec.europa.eu/cas/eim/external/register.cgi>,

* pripojiť sa do systému na registráciu organizácií v rámci programu Erasmus+ a Európskeho zboru solidarity <https://webgate.ec.europa.eu/erasmus-esc> a zaregistrovať sa v mene organizácie/skupiny, ktorú zastupuje.

Organizácia alebo skupina mladých ľudí sa registruje len raz. Po dokončení registrácie organizácia/skupina mladých ľudí získa identifikačné číslo organizácie.

V prípade akcií riadených výkonnou agentúrou musí osoba zastupujúca organizáciu vykonať tieto kroky na účely zaregistrovania na portáli financovania a ponúk:

* Vytvoriť používateľský účet, tzv. EU Login (pokiaľ osoba zastupujúca organizáciu takýto účet ešte nemá vytvorený). Nové účty EU Login možno vytvoriť na tomto webovom sídle: <https://webgate.ec.europa.eu/cas/>.
* Pripojiť sa na portál registrácie https://ec.europa.eu/info/funding-tenders/opportunities/portal/screen/home a zaregistrovať sa v mene organizácie. Na portáli sú dostupné usmernenia a často kladené otázky.

Organizácia sa registruje len raz. Po dokončení registrácie získa organizácia identifikačný kód účastníka (PIC)[[65]](#footnote-66).

### Dôkaz o právnom postavení a finančnej spôsobilosti

Počas registrácie musia žiadatelia zároveň nahrať tieto dokumenty:

* formulár právneho subjektu. Tento formulár možno prevziať z webového sídla Európskej komisie na adrese: <https://ec.europa.eu/info/publications/legal-entities_sk>,
* formulár finančnej identifikácie. Vyplňte formulár pre krajinu, v ktorej sa nachádza banka, aj ak je žiadateľská organizácia úradne zaregistrovaná v inej krajine. Tento formulár možno prevziať z webového sídla: <https://ec.europa.eu/info/publications/financial-identification_sk>. Formulár finančnej identifikácie by mala predložiť len žiadateľská organizácia a nevyžaduje sa v prípade partnerských organizácií.

V prípade grantov vyšších ako 60 000 EUR môže byť potrebné, aby žiadatelia odovzdali osobitné dokumenty ako dôkaz svojej finančnej spôsobilosti. Ďalšie informácie sa nachádzajú ďalej v oddiele „Podmienky účasti“.

## Krok 2: Kontrola súladu s kritériami

Účastnícke organizácie/skupiny mladých ľudí sa musia pri vypracúvaní projektu a pred podaním žiadosti o podporu zo strany EÚ presvedčiť, že projekt spĺňa tieto kritériá: kritériá prípustnosti, oprávnenosti, vylúčenia, podmienky účasti a kritériá na vyhodnotenie návrhov.

### Kritériá prípustnosti

Žiadosti sa musia zaslať **pred uplynutím lehoty na predkladanie žiadostí uvedenej vo výzve.**

Žiadosti musia byť čitateľné a prístupné.

Žiadosti musia byť úplné a musia obsahovať všetky časti a povinné prílohy. Na požiadanie riadiacej agentúry sa po termíne podania žiadosti môžu v riadne odôvodnených prípadoch opravovať iba chyby v písaní.

**V prípade akcií riadených národnými agentúrami** sa žiadosti musia predkladať **elektronicky** prostredníctvom formulárov dostupných na webovom sídle Európskej komisie a na webových sídlach národných agentúr.

**V prípade akcií riadených výkonnou agentúrou** sa žiadosti sa musia predkladať **elektronicky** prostredníctvom systému na elektronické predkladanie ponúk portálu financovania a ponúk: <https://ec.europa.eu/info/funding-tenders/opportunities/portal/screen/home>. Žiadosti (vrátane príloh a podporných dokumentov) sa musia predkladať na formulároch poskytnutých v systéme na predkladanie.

V prípade výziev na granty s nízkou hodnotou (60 000 EUR alebo menej) je maximálny rozsah žiadostí 40 strán, v prípade všetkých ostatných výziev je to 70 strán. Počet strán pre žiadosť o značku kvality pre dobrovoľnícku činnosť v oblasti humanitárnej pomoci je obmedzený na 40 strán. Strany nad uvedený rozsah nebudú hodnotitelia posudzovať.

### Kritériá oprávnenosti

Kritériá oprávnenosti sa používajú na určenie toho, či sa žiadateľ môže zúčastniť na výzve na predkladanie návrhov a či môže predložiť návrh akcie. Vzťahujú sa na žiadateľov a na projekty/aktivity, v prípade ktorých sa podáva žiadosť o grant: (napr. profil a/aIebo počet zapojených účastníckych organizácií, typ projektu alebo/a aktivít, obdobie realizácie, profil a/alebo počet zapojených účastníkov).

Na to, aby boli aktivity a projekty oprávnené, musia spĺňať všetky kritériá oprávnenosti súvisiace s akciou a aktivitami, v rámci ktorých sa návrh predkladá. Ak žiadosť vo fáze podania žiadosti nespĺňa uvedené kritériá, bude bez ďalšieho posúdenia zamietnutá. Ak sa však vo fáze realizácie projektu alebo vo fáze predloženia záverečnej správy preukáže, že tieto kritériá neboli splnené, aktivity sa môžu považovať za neoprávnené s následným vrátením grantu EÚ, ktorý bol pôvodne pridelený na projekt.

Kritériá oprávnenosti, ktoré sa uplatňujú v prípade jednotlivých akcií, sa uvádzajú v časti B a C tohto sprievodcu.

### Kritériá vylúčenia

Žiadateľ sa vylúči z účasti na výzvach na predkladanie návrhov projektov v rámci Európskeho zboru solidarity, ak sa nachádza v akejkoľvek z ďalej uvedených situácií v súlade s článkami 136 až 140 a/alebo s článkom 141 nariadenia o rozpočtových pravidlách EÚ.[[66]](#footnote-67)

a) žiadateľ je v konkurze, v insolvenčnom konaní alebo v likvidácii, jeho aktíva spravuje likvidátor alebo súd, podlieha dohode s veriteľmi, jeho podnikateľské činnosti sú pozastavené alebo sa nachádza v akejkoľvek podobnej situácii vyplývajúcej z podobného postupu podľa práva Únie alebo vnútroštátneho práva;

b) konečným rozsudkom alebo konečným správnym rozhodnutím sa stanovilo, že žiadateľ nesplnil záväzky týkajúce sa platieb daní alebo príspevkov na sociálne zabezpečenie v súlade s uplatniteľným právom;

c) konečným rozsudkom alebo konečným správnym rozhodnutím sa stanovilo, že sa žiadateľ dopustil závažného odborného pochybenia tým, že porušil platné zákony alebo právne predpisy alebo etické normy profesie, ku ktorej žiadateľ patrí, alebo tým, že sa dopustil akéhokoľvek pochybenia, ktoré má dosah na jeho profesionálnu dôveryhodnosť, ak takéto konanie svedčí o zlom úmysle alebo hrubej nedbanlivosti, a to ak ide najmä o akékoľvek z týchto konaní:

i) podvodné alebo nedbanlivé skreslenie informácií vyžadovaných na overenie neexistencie dôvodov na vylúčenie alebo na overenie splnenia kritérií oprávnenosti alebo podmienok účasti alebo počas plnenia zmluvy alebo dohody;

ii) uzatvorenie dohody s inými osobami alebo subjektmi s cieľom narušiť hospodársku súťaž;

iii) porušenie práv duševného vlastníctva;

iv) pokus o ovplyvnenie procesu rozhodovania zodpovedného povoľujúceho úradníka počas postupu udeľovania;

v) pokus získať dôverné informácie, ktoré mu počas postupu udeľovania môžu poskytnúť nenáležité výhody;

d) konečným rozsudkom sa stanovilo, že sa žiadateľ dopustil ktoréhokoľvek z týchto skutkov:

i) podvodu v zmysle článku 3 smernice Európskeho parlamentu a Rady (EÚ) 2017/1371[[67]](#footnote-68) a článku 1 Dohovoru o ochrane finančných záujmov Európskych spoločenstiev vypracovaného na základe aktu Rady z 26. júla 1995[[68]](#footnote-69);

ii) korupcie, ako sa vymedzuje v článku 4 ods. 2 smernice (EÚ) 2017/1371, alebo aktívnej korupcie v zmysle článku 3 Dohovoru o boji proti korupcii úradníkov Európskych spoločenstiev alebo úradníkov členských štátov Európskej únie, vypracovaného na základe aktu Rady z 26. mája 1997[[69]](#footnote-70), alebo správania uvedeného v článku 2 ods. 1 rámcového rozhodnutia Rady 2003/568/SVV[[70]](#footnote-71), alebo korupcie, ako sa vymedzuje v iných uplatniteľných právnych predpisoch;

iii) konania súvisiaceho so zločineckou organizáciou, ako sa uvádza v článku 2 rámcového rozhodnutia Rady 2008/841/SVV[[71]](#footnote-72);

iv) prania špinavých peňazí alebo financovania terorizmu v zmysle článku 1 ods. 3, 4 a 5 smernice Európskeho parlamentu a Rady (EÚ) 2015/849[[72]](#footnote-73);

v) trestných činov terorizmu alebo trestných činov spojených s trestnými činmi terorizmu alebo podnecovania alebo napomáhania trestných činov, navádzania na ne alebo pokusu o ich spáchanie, ako sa vymedzuje v článkoch 3 a 14 a hlave III smernice Európskeho parlamentu a Rady (EÚ) 2017/541 z 15. marca 2017 o boji proti terorizmu;

vi) využívania detskej práce alebo iných trestných činov súvisiacich s obchodovaním s ľuďmi, ako sa uvádza v článku 2 smernice Európskeho parlamentu a Rady 2011/36/EÚ[[73]](#footnote-74);

e) žiadateľ vykazuje závažné nedostatky pri dodržiavaní hlavných povinností v rámci plnenia zmluvy alebo dohody financovaných z rozpočtu, ktoré:

i) viedli k jej predčasnému ukončeniu;

ii) viedli k uplatneniu náhrady škody, alebo k iným zmluvným sankciám; alebo

iii) ich zistil povoľujúci úradník, OLAF alebo Dvor audítorov na základe kontrol, auditov alebo vyšetrovaní;

f) konečným rozsudkom alebo konečným správnym rozhodnutím sa stanovilo, že žiadateľ spôsobil nezrovnalosť v zmysle článku 1 ods. 2 nariadenia Rady (ES, Euratom) č. 2988/95[[74]](#footnote-75);

g) sa konečným rozsudkom alebo konečným správnym rozhodnutím stanovilo, že žiadateľ vytvoril subjekt v inej jurisdikcii s úmyslom obísť daňové, sociálne alebo akékoľvek iné právne povinnosti v jurisdikcii svojho sídla, ústredia alebo hlavného miesta podnikateľskej činnosti;

h) sa konečným rozsudkom alebo konečným správnym rozhodnutím stanovilo, že sa vytvoril subjekt s úmyslom uvedeným v písmene g);

i) ak neexistuje konečný rozsudok či v relevantných prípadoch konečné správne rozhodnutie, žiadateľ sa ocitne v jednej zo situácií uvedených v písmenách c), d), f), g) a h) založených najmä na:

i) skutočnostiach preukázaných pri auditoch alebo vyšetrovaniach vykonávaných Európskou prokuratúrou v prípade členských štátov zapojených do posilnenej spolupráce podľa nariadenia Rady (EÚ) 2017/1939, Dvorom audítorov, úradom OLAF alebo vnútorným audítorom, alebo akýchkoľvek iných overovaniach, auditoch alebo kontrolách vykonaných v rámci zodpovednosti povoľujúceho úradníka inštitúcie EÚ, európskeho úradu alebo agentúry či orgánu EÚ;

ii) neprávoplatných správnych rozhodnutiach, ktoré môžu zahŕňať disciplinárne opatrenia prijaté príslušným dozorným orgánom zodpovedným za overenie uplatňovania noriem profesijnej etiky,

iii) skutočnostiach uvedených v rozhodnutiach osôb a subjektov implementujúcich finančné prostriedky Únie podľa článku 62 ods. 1 prvého pododseku písm. c);

iv) informáciách zasielaných v súlade s článkom 142 ods. 2 písm. d) nariadenia o rozpočtových pravidlách EÚ subjektmi implementujúcimi finančné prostriedky Únie podľa článku 62 ods. 1 prvého pododseku písm. b) nariadenia o rozpočtových pravidlách EÚ;

v) rozhodnutiach Komisie týkajúcich sa porušenia práva Únie v oblasti hospodárskej súťaže alebo rozhodnutiach vnútroštátneho príslušného orgánu týkajúcich sa porušenia práva Únie v oblasti hospodárskej súťaže alebo vnútroštátneho práva v oblasti hospodárskej súťaže;

vi) skutočnosti, že žiadateľ bol každým dostupným prostriedkom oboznámený s tým, že je predmetom vyšetrovania Európskeho úradu pre boj proti podvodom (OLAF): buď preto, že mu OLAF poskytol možnosť vyjadriť sa ku skutočnostiam, ktoré sa ho týkajú, alebo bol v priebehu vyšetrovania podrobený kontrolám na mieste zo strany úradu OLAF, alebo mu bolo oznámené začatie alebo ukončenie vyšetrovania úradu OLAF, ktoré sa ho týka, alebo akákoľvek okolnosť s ním súvisiaca;

j) žiadateľ uvedený v článku 135 ods. 2, ak:

i) sa v jednej zo situácií alebo vo viacerých situáciách uvedených v písmenách c) až h) nachádza fyzická alebo právnická osoba, ktorá je členom správneho, riadiaceho alebo dozorného orgánu žiadateľa, ktorý je uvedený v článku 135 ods. 2, alebo ktorá v ňom má právomoc zastupovať, prijímať rozhodnutia alebo vykonávať kontrolu vo vzťahu k tomuto žiadateľovi;

ii) sa v jednej zo situácií alebo vo viacerých situáciách uvedených v písmenách a) alebo b) nachádza fyzická alebo právnická osoba, ktorá preberá neobmedzenú zodpovednosť za dlhy žiadateľa podľa článku 135 ods. 2;

iii) sa v jednej zo situácií alebo vo viacerých situáciách uvedených v písmenách c) až h) nachádza fyzická osoba, ktorá je nevyhnutná pre udelenie alebo pre plnenie právneho záväzku.

Ak sa žiadateľ nachádza v jednej z uvedených situácií týkajúcich sa vylúčenia, mal by uviesť opatrenia, ktoré prijal na nápravu situácie, ktorá predstavuje dôvod vylúčenia, čím by preukázal svoju spoľahlivosť. Môže ísť napríklad o technické, organizačné či personálne opatrenia s cieľom zabrániť opakovanému vzniku danej situácie, o kompenzáciu škôd alebo zaplatenie pokút. To neplatí pre žiadnu zo situácií uvedených v písmene d) tohto oddielu.

V prípadoch uvedených v písmenách c) až h), pri neexistencii konečného rozsudku alebo prípadne konečného správneho rozhodnutia môže národná alebo výkonná agentúra dočasne vylúčiť žiadateľa z účasti na výzve na predkladanie návrhov projektov, ak by jeho účasť predstavovala vážne a bezprostredné ohrozenie finančných záujmov Únie.

Ak sa pri akcii, v rámci ktorej žiadateľ predložil svoj návrh projektu, stanovuje účasť pridružených subjektov, rovnaké kritériá vylúčenia sa vzťahujú aj na tieto pridružené subjekty.

Žiadatelia alebo pridružené subjekty môžu byť prípadne z postupu udeľovania vylúčení, ak sa niektoré z vyhlásení alebo informácií poskytnutých ako podmienka účasti v tomto postupe ukážu ako nepravdivé.

V prípadoch uvedených v písmenách c) až h) môže národná alebo výkonná agentúra na svojom webovom sídle zverejniť tieto informácie súvisiace s vylúčením a v relevantných prípadoch s peňažnou sankciou:

a) meno dotknutého žiadateľa;

b) situáciu vyžadujúcu si vylúčenie;

c) dĺžku trvania vylúčenia a/alebo výšku peňažnej sankcie.

Uvedené kritériá vylúčenia sa vzťahujú na žiadateľov v rámci všetkých akcií programu Európsky zbor solidarity. Na preukázanie, že sa nenachádzajú v žiadnej z uvedených situácií, musia žiadatelia o grant EÚ predložiť čestné vyhlásenie, v ktorom potvrdzujú, že sa nenachádzajú v žiadnej z uvedených situácií. Toto čestné vyhlásenie tvorí osobitný oddiel formulára žiadosti alebo prílohu k nemu.

V súlade s článkom 135 ods. 4 a s článkom 138 nariadenia o rozpočtových pravidlách sa príjemcovi finančných prostriedkov EÚ, s ktorým bola uzatvorená zmluva alebo dohoda a ktorý vykazuje závažné nedostatky pri dodržiavaní hlavných povinností v rámci plnenia zmluvy alebo dohody financovanej z prostriedkov EÚ, môžu uložiť peňažné sankcie.

Komisia okrem toho zastáva názor, že z hľadiska realizácie akcií, na ktoré sa vzťahuje tento sprievodca, sú alebo by mohli byť v situácii konfliktu záujmov, a teda nie sú alebo by nemuseli byť oprávnené na účasť, tieto organizácie:

* národné orgány zodpovedné za vykonávanie dozoru nad národnými agentúrami a za realizáciu programu Európsky zbor solidarity vo svojej krajine nesmú podať žiadosť v rámci žiadnej akcie, ktorú riadia národné agentúry v ktorejkoľvek krajine, ani sa na takejto akcii zúčastňovať, môžu však požiadať o účasť (ako žiadatelia alebo partneri) na akciách, ktoré riadi výkonná agentúra alebo GR EAC, pokiaľ to v prípade príslušnej akcie nie je výslovne vylúčené (ako sa uvádza v časti B tohto sprievodcu),
* národné agentúry (výhradná činnosť ich právnickej osoby) alebo oddelenia národných agentúr v právnických osobách, ktoré sa zaoberajú činnosťami mimo pôsobnosti národných agentúr, nesmú podať žiadosť v rámci žiadnej akcie ani sa podieľať na žiadnej akcii vykonávanej prostredníctvom tohto sprievodcu,
* štruktúry a siete identifikované alebo určené v nariadení o Európskom zbore solidarity alebo v rámci akéhokoľvek ročného pracovného programu Komisie, ktoré boli prijaté na realizáciu Európskeho zboru solidarity osobitne na získanie finančného príspevku Komisie v rámci realizácie Európskeho zboru solidarity a ktoré hosťuje právnická osoba, ktorá hosťuje aj národnú agentúru, nesmú podať žiadosť v rámci žiadnej akcie, ktorú riadia národné agentúry v ktorejkoľvek krajine, ani sa na takejto akcii zúčastňovať, ale môžu požiadať o účasť na akciách (ako žiadatelia alebo partneri), ktoré riadi výkonná agentúra alebo GR EAC, pokiaľ to v prípade príslušnej akcie nie je výslovne vylúčené (ako sa uvádza v časti B tohto sprievodcu); pred pridelením grantu alebo zadaním zákazky by mali byť schopné preukázať, že nie sú v konflikte záujmov, či už v dôsledku preventívnych opatrení, ktoré prijali, alebo preto, že ich vnútorná organizácia sa vyznačuje jasným oddelením záujmov. Okrem toho musia byť určené náklady a výnosy z každej akcie alebo aktivity, na ktoré sa prideľujú prostriedky EÚ. Výkonná agentúra alebo GR EAC prijmú v rámci vlastnej zodpovednosti rozhodnutie, podľa ktorého existuje dostatočná istota, že u nich neexistuje konflikt záujmov,
* právnické osoby, ktoré hosťujú národné agentúry, ale zaoberajú sa inými činnosťami v rámci alebo mimo rozsahu pôsobnosti Európskeho zboru solidarity, ako aj subjekty, ktoré sú k týmto právnickým osobám pridružené, nesmú podať žiadosť v rámci žiadnej akcie, ktorú riadia národné agentúry v ktorejkoľvek krajine, ani sa na takejto akcii zúčastňovať, v zásade však môžu požiadať o účasť na akciách, ktoré riadi výkonná agentúra alebo GR EAC, pokiaľ to v prípade príslušnej akcie nie je výslovne vylúčené (ako sa uvádza v časti B tohto sprievodcu). Pred pridelením grantu alebo zadaním zákazky však musia preukázať, že nie sú v konflikte záujmov, či už v dôsledku preventívnych opatrení, ktoré prijali, alebo preto, že ich vnútorná organizácia sa vyznačuje jasným oddelením záujmov (napr. minimálne oddelené účty, oddelené výkazníctvo od procesov rozhodovania, opatrenia na zabránenie prístupu k tajným informáciám). Okrem toho musia byť určené náklady a výnosy z každej akcie alebo aktivity, na ktoré sa prideľujú prostriedky EÚ. Inštitúcia v rámci vlastnej zodpovednosti prijme rozhodnutie, podľa ktorého existuje dostatočná istota, že u nej neexistuje konflikt záujmov.

### Podmienky účasti

Prostredníctvom podmienok účasti posudzuje národná alebo výkonná agentúra finančnú a prevádzkovú kapacitu žiadateľa dokončiť navrhovaný projekt.

#### Finančná spôsobilosť

Finančná spôsobilosť znamená, že žiadateľ má stabilné a dostatočné zdroje financovania, ktoré mu umožnia vykonávať jeho činnosť počas obdobia realizácie projektu alebo počas roka, na ktorý sa grant udeľuje, a podieľať sa na jeho financovaní.

Overenie finančnej spôsobilosti sa zvyčajne vykoná v prípade všetkých prijímateľov, no nevzťahuje sa na:

* verejné subjekty vrátane organizácií členských štátov,
* verejné právnické osoby, inštitúcie a organizácie pôsobiace v oblasti vzdelávania a odbornej prípravy, mládeže a športu, ktoré za posledné dva roky získali viac ako 50 % svojich ročných príjmov z verejných zdrojov[[75]](#footnote-76),
* medzinárodné organizácie,
* prípady, keď požadovaná výška grantu na projekt nepresahuje 60 000 EUR.

V prípade žiadostí o grant EÚ, ktorého výška nepresahuje 60 000 EUR a ktoré predkladajú iné typy organizácií než vyššie uvedené organizácie, musia žiadatelia predložiť čestné vyhlásenie, v ktorom potvrdzujú, že majú finančnú spôsobilosť na realizáciu projektu. Toto čestné vyhlásenie tvorí osobitný oddiel formulára žiadosti.

V prípade žiadostí o grant EÚ presahujúci 60 000 EUR, ktoré podávajú iné druhy organizácií než vyššie uvedené organizácie, musí žiadateľ okrem čestného vyhlásenia predložiť prostredníctvom portálu financovania a ponúk/systému na registráciu organizácií tieto dokumenty:

* výkaz ziskov a strát žiadateľa a
* súvahu za posledné účtovné obdobie, za ktoré sa vykonala závierka,
* ďalšie doklady, ak sa vyžadujú,
* ak sa žiadosť týka grantov na projekt, ktorých výška presahuje 750 000 EUR, sa okrem vyššie uvedeného môže vyžiadať audítorská správa vypracovaná schváleným externým audítorom. Táto správa osvedčuje účtovnú závierku za posledný dostupný rozpočtový rok.

V prípade subjektov, ktoré nemôžu predložiť uvedené dokumenty, pretože sú novozaložené, sa môžu uvedené dokumenty nahradiť finančným vyhlásením alebo poistným vyhlásením s uvedením finančných rizík žiadateľa.

**V prípade akcií riadených výkonnou agentúrou**: Ďalšie informácie sú uvedené aj v Pravidlách validácie právneho subjektu, vymenovania LEAR a posúdenia finančnej spôsobilosti[[76]](#footnote-77). V prípade návrhu predloženého v mene konzorcia partnerov, ak má výkonná agentúra pochybnosti o finančnej spôsobilosti konzorcia, by mala vykonať posúdenie rizík, na základe ktorého možno od účastníckych organizácií požadovať rovnaké dokumenty, ako sú uvedené vyššie. Toto platí bez ohľadu na udelenú sumu.

Organizácie musia tieto dokumenty nahrať prostredníctvom portálu financovania a ponúk/systému na registráciu organizácií buď pri svojej registrácii (pozri vyššie oddiel „Krok 1: Registrácia organizácie“) v lehote stanovenej v rámci konkrétnej akcie, alebo po kontaktovaní útvarov EÚ pre validáciu, ktoré budú od žiadateľa požadovať poskytnutie potrebných podporných dokladov. V prípade centralizovaných akcií bude táto požiadavka odoslaná prostredníctvom systému posielania správ integrovaného do príslušného systému.

Ak národná alebo výkonná agentúra na základe analýzy vyššie uvedených dokumentov dospeje k záveru, že požadovaná finančná spôsobilosť je nedostatočná, môže:

* požiadať o doplňujúce informácie,
* rozhodnúť sa poskytnúť predbežné financovanie kryté bankovou zárukou (jednou alebo viacerými),
* rozhodnúť sa neposkytnúť predbežné financovanie alebo poskytnúť znížené predbežné financovanie,
* rozhodnúť sa poskytnúť predbežné financovanie v niekoľkých splátkach,
* vyžadovať zavedenie režimu zvýšenej finančnej zodpovednosti, t. j. solidárnej zodpovednosti za všetkých prijímateľov alebo spoločnej a nerozdielnej zodpovednosti prepojených subjektov.

Ak je finančná spôsobilosť nedostatočná, národná alebo výkonná agentúra žiadosť zamietne.

#### Prevádzková kapacita

Prevádzková kapacita znamená, že žiadateľ má potrebné odborné schopnosti a kvalifikáciu na realizáciu navrhovaného projektu. Žiadatelia musia mať praktické alebo odborné znalosti, kvalifikáciu a zdroje na úspešnú realizáciu projektov a na to, aby mohli prispieť svojím podielom (vrátane dostatočných skúseností s projektmi porovnateľnej veľkosti a povahy).

Zodpovedný povoľujúci úradník môže v závislosti od posúdenia rizika upustiť od povinnosti overovať operačnú kapacitu verejnoprávnych subjektov, organizácií členských štátov alebo medzinárodných organizácií.

**V prípade akcií riadených národnými agentúrami** musia žiadatelia predložiť čestné vyhlásenie, v ktorom potvrdzujú, že majú prevádzkovú kapacitu na realizáciu projektu. V prípade značky kvality sa prevádzková kapacita posúdi na základe relevantných otázok vo formulári. Okrem toho (ak sa to vyžaduje vo formulári žiadosti a ak grant prevyšuje 60 000 EUR) môžu byť žiadatelia vyzvaní, aby predložili životopisy kľúčových osôb zapojených do projektu na preukázanie ich príslušnej odbornej praxe alebo ďalšie podporné dokumenty, napríklad:

* zoznam relevantných publikácií hlavného tímu,
* úplný zoznam predchádzajúcich realizovaných projektov a aktivít, ktoré sa týkali danej oblasti politiky alebo tejto konkrétnej akcie.

Okrem toho musia mať žiadatelia v rámci oblasti „Účasť mladých ľudí na solidárnych aktivitách“ pre značku kvality pre vedúcu organizáciu aspoň jeden rok skúseností s vykonávaním činností, vďaka ktorým sú oprávnení ako žiadatelia. Skúsenosti predchádzajúce fúziám alebo podobným štrukturálnym zmenám verejných subjektov sa zohľadnia ako relevantné skúsenosti v zmysle tohto ustanovenia.

Uvedená podmienka sa overí na základe žiadosti (vrátane informácií o žiadateľovej predchádzajúcej účasti na programe Erasmus+ na roky 2014 – 2020 a/alebo na programe Európskeho zboru solidarity) a dokumentov predložených prostredníctvom systému na registráciu organizácií. Žiadatelia, ktorí nevyplnia požadované informácie vo formulári žiadosti, môžu byť vyradení. Národná agentúra môže požiadať o dodatočné doplňujúce dokumenty na účely overenia informácií uvedených v žiadosti.

**V prípade akcií riadených výkonnou agentúrou** sa prevádzková kapacita bude hodnotiť súbežne s kritériom udelenia „Kvality“ na základe schopností a skúseností žiadateľov a ich projektových tímov vrátane prevádzkových zdrojov (ľudských, technických a iných) alebo, výnimočne na základe opatrení navrhovaných na jej získanie do začiatku plnenia úlohy.

Žiadatelia majú dostatočnú prevádzkovú kapacitu, keď sú splnené požiadavky na prevádzkovú kapacitu stanovené vo výzve na predkladanie návrhov.

Žiadatelia budú musieť preukázať svoje kapacity pomocou týchto informácií vo formulári žiadosti:

* všeobecné profily (kvalifikácia a skúsenosti) zamestnancov zodpovedných za riadenie a vykonávanie projektu,
* opis zloženia konzorcia,
* zoznam projektov financovaných z prostriedkov EÚ za posledné štyri roky.

Národná agentúra alebo výkonná agentúra môže požiadať o dodatočné doplňujúce dokumenty na účely overenia informácií uvedených v žiadosti.

### Kritériá na vyhodnotenie návrhov

Kritériá na vyhodnotenie návrhov umožňujú národnej alebo výkonnej agentúre vyhodnotiť kvalitu návrhov predložených v rámci Európskeho zboru solidarity.

V prípade solidaritných projektov a dobrovoľníckych tímov v oblastiach s vysokou prioritou sa pri financovaní v rámci limitov dostupného rozpočtu zvážia návrhy, ktoré prekonajú individuálne prahové hodnoty kvality a celkovú prahovú hodnotu kvality. Zvyšné návrhy sa napíšu na rezervný zoznam pre prípad, že bude k dispozícii dodatočný rozpočet (v príslušných prípadoch), alebo budú zamietnuté.

Kritériá na vyhodnotenie návrhov, ktoré sa vzťahujú na jednotlivé akcie vykonávané prostredníctvom tohto sprievodcu, sú uvedené v časti B a C tohto sprievodcu.

## Krok 3: Kontrola finančných podmienok

### Formy grantov

Grant môže mať niektorú z týchto foriem[[77]](#footnote-78):

Kombinácia:

* refundácia skutočne vynaložených oprávnených nákladov: napr. výnimočných nákladov na pokrytie nákladov súvisiacich s vízami,
* refundácia na základe jednotkových nákladov, ktoré pokrývajú všetky alebo určité osobitné kategórie oprávnených nákladov, ktoré sú vopred jasne určené stanovením jednotkovej sumy: napr. organizačná podpora pre dobrovoľnícke projekty,

Tento druh grantov umožňuje žiadateľom ľahko vypočítať požadovanú výšku grantu a uľahčuje realistické finančné plánovanie projektu. Informácie o tom, aký druh grantu sa uplatňuje na jednotlivé financované položky v rámci jednotlivých aktivít Európskeho zboru solidarity uvedených v tomto sprievodcovi, sú v tabuľkách oprávnených nákladov a platných pravidiel financovania v stĺpci mechanizmus financovania.

### Zásady, ktoré sa uplatňujú na granty EÚ

Zákaz retroaktivity

Žiadny grant EÚ sa nemôže udeliť so spätnou platnosťou na projekty, ktoré už boli skončené.

Grant EÚ sa môže udeliť na projekt, ktorý sa už začal, len ak žiadateľ preukáže potrebu začať projekt pred podpísaním dohody o grante. V takýchto prípadoch nesmie dôjsť k vynaloženiu nákladov oprávnených na financovanie pred dňom predloženia žiadosti o grant[[78]](#footnote-79).

Ak žiadateľ začne realizovať projekt pred podpísaním dohody o grante, koná tak na svoje vlastné riziko.

Viacnásobné podania

**Pokiaľ ide o akcie riadené národnými agentúrami**, v prípade viacnásobného podania tej istej žiadosti od jednej žiadateľskej organizácie rôznym agentúram budú všetky žiadosti zamietnuté. Ak takmer rovnaké alebo veľmi podobné žiadosti podajú rovnaké alebo rôzne žiadateľské organizácie rovnakým alebo rôznym agentúram, budú predmetom osobitného posúdenia a môžu byť všetky zamietnuté.

**V prípade akcií riadených výkonnou agentúrou** môžu žiadatelia predložiť viac ako jeden návrh na rôzne projekty v rámci tej istej výzvy (a získať na ne finančné prostriedky). Organizácie sa môžu zúčastniť na viacerých návrhoch. ALE: ak existuje niekoľko návrhov na veľmi podobné projekty, bude prijatý a hodnotený iba jeden návrh; žiadatelia budú vyzvaní, aby jeden z nich stiahli (alebo bude zamietnutý).

Návrhy je možné meniť a opätovne predkladať až do konečného termínu na predkladanie návrhov.

Originálny obsah a autorstvo

Všetky žiadosti o projekty a značku kvality musia mať originálny obsah, ktorého tvorcom je žiadateľská organizácia. Žiadosť nemôžu za finančnú odmenu vypracovať žiadne iné organizácie ani externé osoby. Národná agentúra môže žiadateľa kedykoľvek vylúčiť z výberového konania alebo ukončiť projekt, na ktorý mu bol udelený grant/odobrať udelenú značku kvality, ak skonštatuje, že tieto pravidlá neboli dodržané.

Zásada nekumulácie

Každému prijímateľovi sa môže z rozpočtu EÚ udeliť iba jeden grant na každý projekt/každú aktivitu financovaný/financovanú z prostriedkov EÚ. Tie isté náklady sa z rozpočtu Únie nemôžu za žiadnych okolností financovať dvakrát.

V záujme zabránenia riziku dvojitého financovania musí žiadateľ v príslušnej časti formulára žiadosti uviesť zdroje a sumy akéhokoľvek iného financovania, ktoré získal alebo o ktoré požiadal, a to bez ohľadu na to, či sa týkalo rovnakého projektu alebo akéhokoľvek iného projektu vrátane grantov na prevádzku.

Zásada neziskovosti

Účelom ani výsledkom grantu financovaného z rozpočtu Únie nesmie byť vytváranie zisku v rámci projektu, ktorý prijímateľ realizuje. Za zisk sa považuje prebytok, vypočítaný pri platbe zostatku – prijatých finančných prostriedkov nad oprávnenými nákladmi akcie alebo pracovného programu, pričom prijaté finančné prostriedky sa obmedzujú na grant Únie a príjmy z danej akcie alebo daného pracovného programu[[79]](#footnote-80). Zásada neziskovosti sa neuplatňuje na granty poskytnuté vo forme jednotkových nákladov, jednorazovej platby alebo paušálneho financovania, na akcie vykonávané neziskovými organizáciami ani na žiadosti o grant, ktoré nepresahujú 60 000 EUR.

V prípade dosiahnutia zisku je Komisia oprávnená vymáhať percentuálny podiel na tomto zisku zodpovedajúci príspevku Únie na oprávnené náklady, ktoré prijímateľ skutočne vynaložil na vykonanie akcie.

Na účely výpočtu zisku vytvoreného grantom sa neberie do úvahy spolufinancovanie vo forme vecných príspevkov.

Spolufinancovanie

Grant EÚ je stimulom pre realizáciu projektu, ktorý by bez finančnej podpory EÚ nebolo možné realizovať, a je založený na zásade spolufinancovania. Spolufinancovanie znamená, že grant EÚ nemožno použiť na financovanie všetkých nákladov na projekt. Spolufinancovanie projektu musí byť zabezpečené z iných zdrojov ako z grantov EÚ (napr. z vlastných zdrojov prijímateľa, príjmov plynúcich z akcie, finančných príspevkov tretích strán).

Ak sa grant EÚ poskytuje vo forme príspevku na jednotkové náklady, čo je prípad väčšiny akcií, na ktoré sa vzťahuje tento sprievodca, Komisia zabezpečí zásady neziskovosti a spolufinancovania v rámci celej akcie vopred tým, že vymedzí sadzby alebo percentuálne podiely príslušných jednotiek, jednorazových platieb a paušálnych sadzieb. Dodržiavanie zásad neziskovosti a spolufinancovania nie je vo všeobecnosti spochybňované, a preto žiadatelia nie sú povinní poskytovať informácie o iných zdrojoch financovania, ako je grant EÚ, ani nemusia zdôvodňovať náklady vynaložené na projekt.

Vyplatením grantu založeného na refundácii na základe príspevku na jednotkové náklady, na jednorazových platbách alebo na paušálnom financovaní však nie je dotknuté právo na prístup k povinným záznamom prijímateľov. Ak sa kontrolou alebo auditom zistí, že skutočnosť, na základe ktorej vzniká nárok, nenastala (napr. aktivity v rámci projektu neboli vykonávané tak, ako boli schválené vo fáze podania žiadosti, účastníci sa nezapájali do aktivít atď.) a prijímateľovi bola neoprávnene vyplatená suma grantu založeného na náhrade na základe príspevku na jednotkové náklady, na jednorazových platbách alebo na paušálnom financovaní, národná agentúra alebo agentúra EACEA je oprávnená vymáhať sumu do výšky grantu. Podobne, ak majú realizované aktivity alebo vyprodukované výstupy nedostatočnú kvalitu, môže sa výška grantu čiastočne alebo úplne znížiť, aj keď sa aktivity realizovali a sú oprávnené.

Okrem toho môže Európska komisia na štatistické a monitorovacie účely vykonávať prieskumy na vzorkách prijímateľov zamerané na vyčíslenie skutočných nákladov vynaložených v rámci projektov, ktorých financovanie je založené na refundácii na základe príspevku na jednotkové náklady, na jednorazových platbách alebo na paušálnom financovaní.

### Oprávnené a neoprávnené náklady a príspevky, ktoré sa vzťahujú na granty

Náklady a príspevok sú oprávnené, ak spĺňajú ďalej uvedené podmienky oprávnenosti:

### **Oprávnené náklady**

#### **Všeobecné podmienky oprávnenosti**

1. V prípade skutočných nákladov:

* musia byť skutočne vynaložené prijímateľom,
* vznikli počas trvania projektu s výnimkou nákladov súvisiacich so záverečnými správami a osvedčeniami o audite, ktoré môžu vzniknúť neskôr,
* musia byť uvedené v odhadovanom celkovom rozpočte projektu,
* musia byť potrebné na realizáciu projektu, na ktorý sa grant vzťahuje,
* musia byť identifikovateľné a overiteľné predovšetkým tak, že sú zaznamenané v účtovných záznamoch prijímateľa a stanovené v súlade s platnými účtovnými štandardmi krajiny, v ktorej je prijímateľ usadený, a v súlade s obvyklými postupmi nákladového účtovníctva prijímateľa,
* musia spĺňať požiadavky platných daňových predpisov a predpisov v oblasti sociálneho zabezpečenia,
* sú primerané, opodstatnené a spĺňajú zásady správneho finančného riadenia, najmä pokiaľ ide o hospodárnosť a efektívnosť.

1. V prípade príspevkov na jednotkové náklady:

* musia byť vykázané v rámci jednej z rozpočtových kategórií stanovených v odhadovanom rozpočte projektu,

ii) jednotky musia:

* + - byť skutočne použité alebo vytvorené prijímateľom v období realizácie,
    - byť potrebné na vykonávanie akcie a

ii) počet jednotiek musí byť identifikovateľný a overiteľný, a najmä podložený záznamami a dokumentáciou.

#### **Osobitné podmienky oprávnenosti**

Oprávnené náklady môžu byť priame aj nepriame.

Priame náklady

Oprávnené priame náklady na akciu sú náklady, ktoré sa s náležitým ohľadom na uvedené podmienky účasti považujú za osobitné náklady priamo spojené s realizáciou akcie a ktoré sa tak môžu priamo zaúčtovať na túto akciu. Okrem priamych oprávnených nákladov, ktoré sa uvedú vo výzve na predkladanie návrhov, sa za oprávnené takisto považujú tieto kategórie nákladov:

* náklady súvisiace so zárukou na predbežné financovanie, ktorú zloží prijímateľ grantu, ak túto záruku vyžaduje národná alebo výkonná agentúra,
* náklady súvisiace s osvedčeniami o finančných výkazoch a správami o operačnom overení, ak takéto osvedčenia alebo správy vyžaduje národná agentúra na účely doloženia žiadostí o platbu,
* amortizačné náklady pod podmienkou, že prijímateľovi skutočne vznikli.

Interné účtovné postupy a postupy vnútornej kontroly prijímateľa musia umožniť priame zosúladenie nákladov a príjmov vykázaných v súvislosti s projektom s príslušnými účtovnými výkazmi a dokladmi.

Daň z pridanej hodnoty (DPH)

Daň z pridanej hodnoty sa bude považovať za oprávnený náklad len v prípade, že nie je vratná v zmysle platných vnútroštátnych právnych predpisov o DPH[[80]](#footnote-81). Jediná výnimka sa týka aktivít alebo transakcií, na ktorých sa štátna, regionálna a miestna správa, ako aj ďalšie verejné subjekty zúčastňujú ako subjekty verejného sektora[[81]](#footnote-82). Okrem toho:

* odpočítateľná DPH, ktorá v skutočnosti nebola odpočítaná (z dôvodu vnútroštátnych podmienok alebo nedbanlivosti prijímateľov), sa nepovažuje za oprávnenú,
* smernica o DPH sa nevzťahuje na krajiny, ktoré nie sú členmi EÚ. Organizácie z krajín, ktoré nie sú pridružené k programu, môžu byť oslobodené od daní (vrátane DPH), ciel a poplatkov, ak bola podpísaná dohoda medzi Európskou komisiou a krajinou, ktorá nie je pridružená k programu, v ktorej je daná organizácia zriadená.

Oprávnené nepriame náklady

Na určité typy aktivít (podrobné informácie o pravidlách financovania akcií sa nachádzajú v časti B a C tohto sprievodcu) sa za oprávnené nepriame náklady považuje paušálna suma nepresahujúca 7 % oprávnených priamych nákladov projektu (s výnimkou prípadných dobrovoľníckych nákladov), ktorá predstavuje všeobecné administratívne náklady prijímateľa, ktoré už nie sú kryté z oprávnených priamych nákladov (napr. elektrická energia alebo účty za internet, náklady na priestory atď.), ale ktoré priamo súvisia s daným projektom.

Nepriame náklady nesmú zahŕňať náklady uvedené v rámci inej rozpočtovej kategórie. Nepriame náklady nie sú oprávnené v prípade prijímateľa, ktorý už dostal grant na prevádzku z rozpočtu Únie.

### **Neoprávnené náklady**

Za neoprávnené sa považujú tieto náklady:

* kapitálové výnosy a dividendy, ktoré vypláca prijímateľ,
* dlhy a poplatky za dlhovú službu,
* rezervy na straty alebo dlhy,
* dlžné úroky,
* pochybné pohľadávky,
* kurzové straty,
* DPH, ak sa považuje za vratnú v zmysle platných vnútroštátnych právnych predpisov o DPH (pozri predchádzajúci odsek o dani z pridanej hodnoty),
* náklady vykázané prijímateľom, ktoré sú zahrnuté v rámci iného projektu alebo pracovného programu, na ktorý sa poskytuje grant EÚ (pozri aj uvedený odsek o oprávnených nepriamych nákladoch),
* nadmerné alebo nezodpovedné náklady,
* vecné príspevky od tretích strán,
* náklady na akúkoľvek možnosť odkúpenia na konci obdobia lízingu alebo prenájmu v prípade prenájmu alebo lízingu zariadenia,
* náklady na otváranie a prevádzku bankových účtov (vrátane nákladov na bankové prevody z národnej alebo výkonnej agentúry a naopak, ktoré si účtuje banka prijímateľa),
* bezplatné nepeňažné príspevky sú povolené, sú však nákladovo neutrálne, t. j. nemožno ich vykazovať ako náklady.

### **Zdroje financovania**

Žiadateľ musí vo formulári žiadosti uviesť príspevok z iných zdrojov, ako je grant EÚ. Externé spolufinancovanie môže mať formu vlastných zdrojov prijímateľa, finančných príspevkov od tretích strán alebo príjmov plynúcich z projektu. Ak v čase záverečnej správy a žiadosti o vyplatenie zostatku existuje dôkaz, že existuje prebytok príjmov (pozri oddiel o zásade neziskovosti a spolufinancovaní) nad oprávnenými nákladmi, ktoré vznikli v súvislosti s projektom, národná agentúra alebo výkonná agentúra sú oprávnené vymáhať percentuálny podiel zisku zodpovedajúci príspevku Únie na oprávnené náklady, ktoré prijímateľ skutočne vynaložil na realizáciu projektu. Toto ustanovenie sa nevzťahuje na projekty, v ktorých sa žiada o grant vo výške nepresahujúcej 60 000 EUR.

Vecné príspevky sa nepovažujú za možný zdroj spolufinancovania.

## Krok 4: Vyplnenie a predloženie formulára žiadosti

Žiadatelia o grant EÚ v rámci Európskeho zboru solidarity musia použiť osobitné formuláre žiadostí pre jednotlivé akcie, ktoré sú k dispozícii na webových sídlach Európskej komisie, národných agentúr alebo výkonnej agentúry (pozri nasledujúci odkaz: <https://youth.europa.eu/solidarity/contacts_sk>).

### Postup podávania žiadosti

formuláre žiadosti

Žiadatelia musia predložiť svoju žiadosť online príslušnej národnej alebo výkonnej agentúre prostredníctvom správneho elektronického formulára vrátane všetkých požadovaných príloh. Žiadosti odoslané poštou, kuriérskou službou, faxom alebo e-mailom nebudú akceptované.

**V prípade akcií riadených národnými agentúrami** – elektronické formuláre sú prístupné na webovom sídle <https://webgate.ec.europa.eu/erasmus-esc> a musia byť vyplnené v jednom z úradných jazykov, ktoré sa používajú v členských štátoch EÚ a tretích krajinách pridružených k programu. Viac informácií sa nachádza v usmerneniach o vypĺňaní a predkladaní elektronického formulára. Tieto usmernenia obsahujú aj informácie o postupe v prípade technických problémov. Hypertextový odkaz na ne je uvedený v elektronických formulároch. Takisto sú prístupné na webových sídlach národných agentúr.

**V prípade akcií riadených výkonnou agentúrou** – žiadosti sa musia predkladať elektronicky prostredníctvom systému na elektronické predkladanie ponúk portálu pre financovanie a verejné súťaže <https://ec.europa.eu/info/funding-tenders/opportunities/portal/screen/home>. Viac informácií o predkladaní (vrátane aspektov súvisiacich s informačnými technológiami) sa nachádza v online príručke na adrese: [https://ec.europa.eu/info/funding-tenders/opportunities/docs/2021-2027/common/guidance/om\_en.pdf](https://ec.europa.eu/info/funding-tenders/opportunities/docs/2021-2027/common/guidance/om_en.pdf.).

V prípade projektov predkladaných v rámci konzorcia predkladá koordinátor jednu žiadosť na celý projekt v mene všetkých členov konzorcia.

Žiadosť sa musí predložiť príslušnej národnej alebo výkonnej agentúre. V prípade, že žiadateľ predložil žiadosť inej národnej agentúre ako tej, ktorá je zodpovedná za príslušnú výzvu na predkladanie návrhov, národná agentúra presmeruje žiadosť na správnu národnú agentúru.

Dodržanie termínu

Žiadosť sa musí predložiť do termínu stanoveného pre príslušnú akciu. Termíny na predloženie projektov v rámci jednotlivých akcií sú uvedené v častiach „Kritériá oprávnenosti“ v časti B a C tohto sprievodcu.

**Pozn.:**

**V prípade akcií, ktoré riadia národné agentúry, sa elektronické formuláre musia bez ohľadu na deň termínu vždy podať do 12.00.00 hod. (poludnie bruselského času).**

**V prípade akcií, ktoré riadi výkonná agentúra a na ktoré sa vzťahuje tento sprievodca, v súlade s požiadavkami portálu pre financovanie a verejné súťaže Komisie sa návrhy agentúre EACEA musia bez ohľadu na deň termínu predložiť do 17.00.00 hod. (bruselského času).**

Žiadatelia zriadení v krajinách nachádzajúcich sa v inom časovom pásme by mali dôkladne zohľadniť príslušný časový posun, aby sa vyhli zamietnutiu.

# Postup po predložení žiadosti

Všetky žiadosti prijaté národnými agentúrami alebo výkonnou agentúrou sa podrobia postupu hodnotenia.

## Postup hodnotenia

Návrhy projektov sa posudzujú výlučne na základe kritérií opísaných v tomto sprievodcovi.

Národná alebo výkonná agentúra:

* vykoná kontrolu na overenie dodržiavania kritérií prípustnosti, oprávnenosti, vylúčenia a podmienok účasti,
* vyhodnotí, do akej miery účastnícke organizácie spĺňajú kritériá na vyhodnotenie návrhov (okrem prípadu žiadosti o grant v rámci dobrovoľníckych projektov). Takéto hodnotenie kvality sa vo väčšine prípadov realizuje s podporou nezávislých odborníkov. Odborníci by pri hodnotení kvality mohli postupovať podľa usmernení vypracovaných Európskou komisiou; tieto usmernenia, ak sú k dispozícii, budú sprístupnené na webových sídlach Európskej komisie a agentúr zodpovedných za riadenie projektov,
* overí, že návrh nepredstavuje riziko dvojitého financovania. Ak je to potrebné, takéto overenie sa vykoná v spolupráci s inými agentúrami alebo ďalšími zainteresovanými stranami.

Národná alebo výkonná agentúra vymenuje komisiu pre vyhodnotenie, ktorá bude riadiť celý výberový proces. Na základe posúdenia komisiou pre vyhodnotenie (v prípade potreby s pomocou odborníkov) sa vyberie a zostaví zoznam projektov, ktoré sa navrhujú na udelenie grantu.

V prípade všetkých akcií, na ktoré sa vzťahuje tento sprievodca, môžu byť žiadatelia počas postupu hodnotenia vyzvaní, aby poskytli doplňujúce informácie alebo vysvetlili doplňujúce dokumenty predložené v súvislosti so žiadosťou za predpokladu, že uvedené informácie alebo vysvetlenie podstatným spôsobom nemenia návrh. Doplňujúce informácie a vysvetlenia sú zvlášť opodstatnené v prípade očividných chýb v písaní, ktorých sa žiadateľ dopustil, alebo v prípadoch, v ktorých (v prípade projektov financovaných prostredníctvom dohôd s viacerými prijímateľmi) chýba jeden alebo viacero mandátov partnerov (v prípade dohôd s viacerými prijímateľmi, pozri oddiel Dohoda o grante).

## Konečné rozhodnutie

Po ukončení hodnotiaceho procesu národná alebo výkonná agentúra rozhodne o projektoch, ktorým sa udelí grant, na základe:

* poradovníka navrhnutého výberovou komisiou (pre solidaritné projekty a dobrovoľnícke tímy v oblastiach s vysokou prioritou),
* rozpočtu, ktorý je k dispozícii na danú akciu.

Po ukončení výberového konania sa dokumentácia a sprievodný materiál k žiadosti bez ohľadu na výsledok neposielajú späť žiadateľovi.

## Oznamovanie výsledkov

Orientačný harmonogram oznamovania výsledkov výberu v rámci jednotlivých akcií je uvedený ďalej v oddiele „Termíny, ktoré sa vzťahujú na životný cyklus projektu, a spôsoby platieb“. Všetci žiadatelia budú informovaní o výsledku hodnotenia v oznamovacom liste o výsledku hodnotenia.

**V prípade akcií riadených výkonnou agentúrou** – Úspešné žiadosti budú pozvané na prípravu grantu. Ostatní žiadatelia sa zapíšu na rezervný zoznam alebo budú zamietnutí. Pozvánka na prípravu grantu neznamená formálny záväzok na poskytnutie financovania. Pred udelením grantu bude potrebné vykonať rôzne právne kontroly: validácia právneho subjektu, overenie finančnej spôsobilosti, kontrola vylúčenia atď. Zároveň sa žiadatelia vyzvú, aby predložili finančné údaje svojej organizácie a vymenovali LEAR. Ak sa žiadateľ domnieva, že hodnotenie bolo chybné, môže predložiť sťažnosť (v termínoch a podľa postupov stanovených v oznamovacom liste o výsledku hodnotenia). Na sťažnosti podané elektronicky sa môžu vzťahovať obmedzenia počtu znakov. Oznámenia, ktoré neboli otvorené do desiatich dní od odoslania, sa považujú za prijaté a termíny sa začnú počítať od otvorenia/prijatia listu (pozri aj podmienky používania portálu financovania a ponúk).

# Postup po schválení žiadosti

## Dohoda o grante

Ak je projekt vybratý na udelenie grantu EÚ v rámci Európskeho zboru solidarity, podpíše sa dohoda o grante medzi národnou alebo výkonnou agentúrou a žiadateľom. Žiadateľovi sa doručí dohoda o grante, ktorú podpíše a ktorá sa následne vráti národnej alebo výkonnej agentúre. Národná alebo výkonná agentúra je posledná strana, ktorá ju podpisuje. Keď dohodu o grante podpíšu obidve strany, žiadateľ sa stáva prijímateľom grantu EÚ a môže začať realizovať projekt[[82]](#footnote-83). V závislosti od typu akcie môžu mať dohody o grante formu dohôd s jedným prijímateľom, v ktorých je žiadateľ jediným prijímateľom, alebo dohôd s viacerými prijímateľmi, v ktorých sa prijímateľmi v rámci dohody stávajú všetky partnerské organizácie. Dohodu s viacerými prijímateľmi grantu podpisuje koordinátor, ktorý je pre národnú alebo výkonnú agentúru jediným kontaktným bodom. Všetky ostatné účastnícke organizácie projektu (spoluprijímatelia), však musia podpísať mandát, v ktorom na koordinátora prenášajú právomoci konať ako hlavný prijímateľ. Platí všeobecné pravidlo, že mandáty jednotlivých partnerov udelené žiadateľovi sa musia predložiť vo fáze podania žiadosti. Ak sa uvedené mandáty predložia v neskoršej fáze, musia byť k dispozícii najneskôr v čase podpisu dohody o grante.

Orientačný harmonogram prijímania dohôd o grante v rámci jednotlivých akcií je uvedený ďalej v oddiele „Termíny, ktoré sa vzťahujú na životný cyklus projektu, a spôsoby platieb“.

## Výška grantu

Prijatie žiadosti nepredstavuje záväzok udeliť finančný príspevok vo výške, ktorú požaduje prijímateľ. Požadovaná výška financovania sa môže znížiť na základe osobitných rozpočtových pravidiel, ktoré sa vzťahujú na danú akciu.

Udelenie grantu v určitom výberovom kole nevytvára nárok v nasledujúcich kolách.

Treba poznamenať, že výška grantu stanovená v dohode predstavuje maximálnu sumu, ktorú nie je možné zvýšiť ani v prípade, ak prijímateľ požaduje vyššiu sumu.

Finančné prostriedky prevedené národnou agentúrou alebo výkonnou agentúrou musia byť na účte alebo podúčte, ktorý prijímateľ uviedol na platbu grantu, rozpoznateľné.

**V prípade akcií riadených výkonnou agentúrou** – sú opatrenia o podávaní správ a platbách poskytnuté vo vzorovej dohode o grante uverejnenej na portáli pre financovanie a verejné súťaže.

## Platobné postupy

Na projekty/žiadosti o grant podporované v rámci Európskeho zboru solidarity sa vzťahujú rozličné platobné postupy v závislosti od typu akcie, trvania dohody o grante a od posúdenia finančného rizika.

Okrem prvej platby v rámci predbežného financovania sa ďalšie platby alebo vymáhanie budú realizovať na základe analýzy správ alebo žiadostí o platbu predložených prijímateľom (formuláre uvedených dokumentov budú sprístupnené v priebehu roka na webových sídlach národných agentúr alebo výkonnej agentúry).

Platobné postupy uplatňované v rámci Európskeho zboru solidarity sú opísané ďalej.

### Platba v rámci predbežného financovania

Platba v rámci predbežného financovania sa prevedie prijímateľovi do 30 dní od dátumu podpisu dohody o grante poslednou z obidvoch strán dohody a v prípade potreby po prijatí všetkých príslušných finančných záruk (pozri ďalej oddiel „Finančná záruka“). Predbežné financovanie má prijímateľovi poskytnúť počiatočnú hotovosť. Národné agentúry alebo výkonná agentúra sa môžu rozhodnúť rozdeliť prvú platbu v rámci predbežného financovania na viacero splátok. Ak je finančná spôsobilosť prijímateľa nedostatočná, môžu sa rozhodnúť znížiť aj predbežné financovanie alebo ho vôbec nevyplatiť.

### Ďalšie platby v rámci predbežného financovania

V rámci niektorých akcií sa prijímateľovi prevedie druhá (a v niektorých prípadoch tretia) platba predbežného financovania do 30 kalendárnych dní odo dňa prijatia prijímateľovej žiadosti o ďalšiu platbu predbežného financovania národnou agentúrou alebo výkonnou agentúrou, prípadne do 60 kalendárnych dní, ak je k žiadosti o ďalšiu platbu predbežného financovania priložená priebežná správa. O ďalšie platby v rámci predbežného financovania možno požiadať až po vyčerpaní minimálne 70 % predchádzajúcej platby v rámci predbežného financovania. Ak z výkazu o použití predchádzajúcej platby (predchádzajúcich platieb) v rámci predbežného financovania vyplýva, že sa na pokrytie nákladov akcie vyčerpalo menej ako 70 % predchádzajúcej platby (predchádzajúcich platieb) v rámci predbežného financovania, výška novej platby v rámci predbežného financovania, ktorá sa má vyplatiť, sa zníži o neminutú sumu z predchádzajúceho predbežného financovania.

### Priebežná správa (alebo správa o pokroku/technická správa)

V rámci niektorých akcií môžu byť prijímatelia vyzvaní, aby predložili priebežnú správu, ako aj správu o pokroku/technickú správu, v ktorej informujú o štádiu realizácie aktivít a ktorá je (v niektorých prípadoch) prílohou k žiadosti o ďalšiu platbu predbežného financovania. Priebežná správa a správa o pokroku/technická správa sa musí predložiť do termínu uvedeného v dohode o grante.

### Vyplatenie alebo vrátenie zostatku

Výška záverečnej platby prijímateľovi sa stanoví na základe záverečnej správy, ktorú je potrebné predložiť do termínu uvedeného v dohode o grante. Výška finančnej pomoci sa môže pomerne znížiť, resp. prijímateľ bude povinný vrátiť akékoľvek nadmerné sumy, ktoré mu boli vyplatené ako platby v rámci predbežného financovania, ak: a) sa skutočnosti, na základe ktorých sa udeľuje grant, nevykonávajú alebo sa vykonávajú iným ako plánovaným spôsobom alebo b) sú skutočne vynaložené oprávnené náklady prijímateľa nižšie ako oprávnené náklady plánované vo fáze podania žiadosti, alebo c) je kvalita realizovaných aktivít/výstupov nedostatočná.

V prípade niektorých akcií môže národná agentúra alebo výkonná agentúra v odôvodnených prípadoch previesť 100 % prideleného grantu prostredníctvom splátok predbežného financovania. V takýchto prípadoch nie je platba zostatku splatná. Prijímateľ však bude povinný vrátiť akékoľvek nadmerné sumy, ktoré mu boli vyplatené ako platby v rámci predbežného financovania, ak (na základe záverečnej správy, ktorú má prijímateľ predložiť do termínu uvedeného v dohode o grante): a) sa aktivity, na základe ktorých sa udeľuje grant, nevykonávajú alebo sa vykonávajú iným ako plánovaným spôsobom, alebo b) sú skutočne vynaložené oprávnené náklady prijímateľa nižšie ako oprávnené náklady plánované vo fáze podania žiadosti, alebo c) je kvalita realizovaných aktivít/výstupov nedostatočná.

Vo všeobecnosti platí, že záverečná platba alebo žiadosť o vrátenie zostatku sa vystaví do 60 kalendárnych dní od prijatia záverečnej správy.

Podrobné informácie o spôsoboch platieb, ktoré sa vzťahujú na jednotlivé akcie, sa nachádzajú ďalej v oddiele „Termíny, ktoré sa vzťahujú na životný cyklus projektu, a spôsoby platieb“.

## Termíny, ktoré sa vzťahujú na životný cyklus projektu, a spôsoby platieb

Treba pripomenúť, že orientačné dátumy uvedené v tejto tabuľke majú len informatívny charakter a národným agentúram alebo výkonným agentúram z nich nevyplýva právny záväzok. Podobne v súvislosti s uvedenými spôsobmi platieb treba poznamenať, že sa síce budú uplatňovať vo všeobecnosti, ale v závislosti od individuálnej situácie žiadateľskej organizácie (napr. v závislosti od finančnej spôsobilosti) sa môžu v dohode o grante stanoviť aj iné opatrenia. V prípade nedostatku rozpočtových prostriedkov EÚ na príslušný rozpočtový rok sa môžu úrovne prvej platby v rámci predbežného financovania ešte viac znížiť.

|  |  |  |  |  |  |  |
| --- | --- | --- | --- | --- | --- | --- |
|  | **Termíny, ktoré sa vzťahujú na životný cyklus projektu** | | | **Spôsoby platieb** | | |
| **Orientačný dátum oznámenia rozhodnutia o udelení grantu** | **Orientačný dátum podpísania dohody o grante** | **Dátum záverečnej platby/žiadosti o vrátenie zostatku** | **Všeobecný počet platieb v rámci predbežného financovania** | **Priebežná (technická) správa** | **Bežná sadzba grantu poskytovaná v rozličných fázach** |
| Účasť mladých ľudí na solidárnych aktivitách | | | | | | |
| **Značka kvality** | 2 mesiace od termínu na predloženie | Neuplatňuje sa | Neuplatňuje sa | Neuplatňuje sa | Neuplatňuje sa | Neuplatňuje sa |
| **Žiadosť o grant na dobrovoľnícku činnosť** | 3 mesiace od termínu na predloženie | 6 mesiacov od termínu na predloženie | Do 60 kalendárnych dní od prijatia záverečnej správy národnou agentúrou | 1 | Nepovinné | Predbežné financovanie: 80 %  Zostatok: 20 % |
| **Dobrovoľnícke tímy v oblastiach s vysokou prioritou** | 6 mesiacov od termínu na predloženie | 9 mesiacov od termínu na predloženie | Do 60 kalendárnych dní od prijatia záverečnej správy agentúrou EACEA | 1 | Nie | Predbežné financovanie: 80 %  Zostatok: 20 % |
| **Solidaritné projekty** | 3 mesiace od termínu na predloženie | 4 mesiace od termínu na predloženie | Do 60 kalendárnych dní od prijatia záverečnej správy národnou agentúrou | 1 | Nie | Predbežné financovanie: 80 %  Zostatok: 20 % |
| Účasť mladých ľudí na aktivitách súvisiacich s humanitárnou pomocou | | | | | | |
| **Značka kvality** | 6 mesiacov od termínu na predloženie | Neuplatňuje sa | Neuplatňuje sa | Neuplatňuje sa | Neuplatňuje sa | Neuplatňuje sa |
| **Dobrovoľnícka činnosť v oblasti humanitárnej pomoci** | 6 mesiacov od termínu na predloženie | 9 mesiacov od termínu na predloženie | Do 60 kalendárnych dní od prijatia záverečnej správy agentúrou EACEA | 1 | Nie | Predbežné financovanie: 80 %  Zostatok: 20 % |

## Ďalšie dôležité zmluvné ustanovenia

### Finančná záruka

Ak sa finančná spôsobilosť považuje za nedostatočnú, národná agentúra alebo výkonná agentúra môže požadovať, aby každý prijímateľ, ktorému bol pridelený grant vo výške presahujúcej 60 000 EUR, vopred zložil záruku s cieľom obmedziť finančné riziká súvisiace s platbou v rámci predbežného financovania. Táto záruka sa môže vyžadovať do výšky platby (platieb) v rámci predbežného financovania.

Účelom tejto záruky je, aby banka alebo finančná inštitúcia poskytli neodvolateľnú vecnú záruku alebo vystupovali ako prvý ručiteľ záväzkov prijímateľa vyplývajúcich z dohody o grante.

Túto finančnú záruku (v eurách) poskytne schválená banka alebo finančná inštitúcia zriadená v členskom štáte EÚ. Ak má prijímateľ sídlo v krajine mimo EÚ, národná alebo výkonná agentúra môže súhlasiť, aby záruku poskytla banka alebo finančná inštitúcia zriadená v príslušnej krajine, ak usúdi, že príslušná banka alebo finančná inštitúcia ponúka rovnocenné finančné záruky a podmienky ako banka alebo finančná inštitúcia zriadená v členskom štáte EÚ.

Uvedená záruka sa môže nahradiť spoločnou zárukou tretej strany alebo niekoľkými zárukami tretích strán od účastníckych organizácií, ktoré sú stranami tej istej dohody o grante.

Záruka sa uvoľní, keď sa predbežné financovanie postupne zúčtuje voči priebežnej platbe alebo platbe zostatku prijímateľovi v súlade s podmienkami stanovenými v dohode o grante. V prípade, že platba zostatku je vo forme vratky, záruka sa uvoľní po doručení oznámenia prijímateľa alebo ostane jasne v platnosti až do záverečnej platby, a ak záverečná platba je vo forme vratky, ostane v platnosti tri mesiace po doručení oznámenia o dlhu prijímateľovi.

### Zadanie zákazky subdodávateľovi a udelenie verejnej zákazky

V prípade špecifických technických služieb, ktoré sú súčasťou úloh súvisiacich s akciou a vyžadujú si špecializované zručnosti (týkajúce sa právnej, účtovnej, daňovej oblasti, oblasti ľudských zdrojov, IT atď.) alebo vykonávacie zmluvy, môže prijímateľ zadať zákazku subdodávateľovi. Náklady, ktoré vznikli prijímateľovi za tieto typy služieb, sa preto môžu považovať za oprávnené, ak spĺňajú všetky ostatné kritériá opísané v dohode o grante.

Ak si realizácia projektu vyžaduje obstarávanie tovaru, prác alebo služieb (vykonávacia zmluva), prijímatelia musia zadať zákazku ekonomicky najvýhodnejšej ponuke, t. j. ponuke, ktorá predstavuje najvýhodnejší pomer medzi kvalitou a cenou, alebo (ak je to vhodné) ponuke s najnižšou cenou, pričom musia zabrániť akémukoľvek konfliktu záujmov a zabezpečiť uchovanie dokumentácie v prípade konania auditu.

Ak výška vykonávacej zmluvy presahuje sumu 60 000 EUR, národná alebo výkonná agentúra môže prijímateľovi okrem pravidiel uvedených v predchádzajúcom odseku uložiť aj osobitné pravidlá. Tieto osobitné pravidlá sa uverejnia na webových sídlach národných agentúr alebo výkonnej agentúry.

### Informácie o udelených grantoch

V súlade so zásadou transparentnosti a s požiadavkou na uverejnenie *ex post* sa informácie o prijímateľoch finančných prostriedkov Únie musia zverejniť na webových sídlach Komisie, výkonnej agentúry a/alebo národných agentúr v prvej polovici roku nasledujúceho po skončení rozpočtového roku, v ktorom sa granty udelili.

Tieto informácie sa môžu zverejniť aj akýmkoľvek iným vhodným spôsobom vrátane Úradného vestníka Európskej únie.

Národné agentúry a výkonná agentúra zverejnia tieto informácie:

* názov a lokalitu prijímateľa,
* výšku udeleného grantu,
* charakter a účel udelenia grantu.

Na základe odôvodnenej a riadne podloženej žiadosti prijímateľa sa od zverejnenia upustí, ak takéto zverejnenie ohrozuje práva a slobody dotknutých osôb chránené Chartou základných práv Európskej únie alebo poškodzuje obchodné záujmy prijímateľov.

Pokiaľ ide o osobné údaje fyzických osôb, zverejnené informácie sa odstránia po dvoch rokoch od konca rozpočtového roka, v ktorom sa finančné prostriedky poskytli. Rovnaký postup sa uplatňuje aj v prípade osobných údajov uvedených v oficiálnych názvoch právnických osôb (napr. združenie alebo spoločnosť, ktorej názov tvoria mená jej zakladateľov).

Takisto organizácie, ktoré sú prijímateľmi grantu, nesmú tento typ informácií zverejňovať v súvislosti s mladými ľuďmi, ktorí sa zúčastňujú na aktivitách Európskeho zboru solidarity.

### Publicita

Okrem požiadaviek týkajúcich sa zviditeľnenia projektu/aktivít a šírenia a využívania ich výsledkov (ktoré sú kritériami na vyhodnotenie návrhov) sa od každého podporeného projektu vyžaduje povinná minimálna publicita.

Prijímatelia musia jednoznačne uviesť podporu Európskej únie vo všetkých oznámeniach alebo publikáciách v akejkoľvek forme alebo médiu (vrátane internetu) alebo pri aktivitách, na ktoré sa grant používa[[83]](#footnote-84).

Musí sa tak stať v súlade s ustanoveniami uvedenými v dohode o grante. Pokiaľ sa nedosiahne úplný súlad s týmito ustanoveniami, výška prijímateľovho grantu sa môže znížiť.

### Kontroly a audity

Národná alebo výkonná agentúra a/alebo Európska komisia môžu v súvislosti s používaním grantu vykonávať technické a finančné kontroly a audity. Môžu kontrolovať aj povinné záznamy prijímateľa na účely pravidelných hodnotení jednorazových platieb, jednotkových nákladov alebo paušálneho financovania. Prijímateľ sa podpisom svojho štatutárneho zástupcu zaviaže poskytnúť dôkaz o správnom použití grantu. Európska komisia, výkonná agentúra, národné agentúry a/alebo Európsky dvor audítorov, prípadne subjekt nimi poverený, môžu kontrolovať využitie grantu kedykoľvek počas piatich rokov, alebo počas troch rokov v prípade grantov, ktorých výška nepresahuje 60 000 EUR, a to od dátumu vyplatenia zostatku alebo vykonania vratky zo strany národnej alebo výkonnej agentúry. Prijímatelia preto musia počas tohto obdobia uchovávať záznamy, originály dokladov, štatistické záznamy a iné dokumenty týkajúce sa grantu.

Podrobné ustanovenia týkajúce sa kontrol a auditov sú opísané v dohode o grante.

### Ochrana údajov

Národná alebo výkonná agentúra, prípadne Európska komisia, spracúva všetky osobné údaje uvedené vo formulári žiadosti alebo v dohode či rozhodnutí o grante v súlade s:

* nariadením Európskeho parlamentu a Rady (EÚ) 2018/1725 o ochrane osôb pri spracúvaní osobných údajov inštitúciami a orgánmi Únie a o voľnom pohybe takýchto údajov,
* v druhom rade a len v rozsahu, v akom sa neuplatňuje nariadenie (EÚ) 2018/1725, v súlade so všeobecným nariadením o ochrane údajov [nariadením Európskeho parlamentu a Rady (EÚ) 2016/679] alebo s vnútroštátnymi právnymi predpismi v oblasti ochrany osobných údajov v prípade, keď sa neuplatňuje všeobecné nariadenie o ochrane údajov (krajiny mimo EÚ).

Odpovede žiadateľa na otázky uvedené vo formulári žiadosti sú, s výnimkou otázok označených ako nepovinné, potrebné na vyhodnotenie a ďalšie spracovanie žiadosti o grant v súlade so sprievodcom Európskym zborom solidarity. Osobné údaje spracuje výhradne na tento účel oddelenie alebo útvar zodpovedný za príslušný grantový program Únie (subjekt konajúci ako prevádzkovateľ v súvislosti s údajmi). Osobné údaje sa môžu na základe opodstatnenej potreby poskytnúť tretím stranám zapojeným do hodnotenia žiadostí alebo do postupu riadenia grantu bez toho, aby tým bolo dotknuté poskytnutie príslušných údajov orgánom zodpovedným za monitorovanie a kontrolu v súlade s právnymi predpismi Európskej únie alebo orgánom povereným vykonávaním hodnotenia programu alebo akejkoľvek jeho akcie. Osobné údaje môžu byť poskytnuté útvarom vnútorného auditu, Európskemu dvoru audítorov, komisii pre finančné nezrovnalosti alebo Európskemu úradu pre boj proti podvodom a môže prebiehať ich výmena medzi povoľujúcimi úradníkmi Komisie a výkonnými agentúrami, a to najmä na účely ochrany finančných záujmov Únie. Žiadateľ má právo na prístup k svojim vlastným osobným údajom a na ich opravu. Ak má žiadateľ akékoľvek otázky týkajúce sa spracovania svojich osobných údajov, mal by ich adresovať agentúre, ktorá projekt vybrala. V prípade konfliktov má žiadateľ právo kedykoľvek sa obrátiť aj na európskeho dozorného úradníka pre ochranu údajov. Ďalšie informácie týkajúce sa spracovania osobných údajov sú uvedené v dohode o grante.

Pokiaľ ide o spracovávanie osobných údajov v rámci Európskeho zboru solidarity, na webovom sídle Komisie je k dispozícii podrobné vyhlásenie o ochrane osobných údajov vrátane kontaktných informácií.

V prípade akcií riadených národnými agentúrami:

<https://erasmus-plus.ec.europa.eu/erasmus-and-data-protection>

V prípade akcií riadených agentúrou EACEA:

<https://ec.europa.eu/research/participants/data/support/legal_notice/h2020-ssps-grants-sedia_en.pdf>

V rámci akcií riadených výkonnou agentúrou žiadatelia (a ak sú právnickými osobami, osobami, ktoré sú členmi správneho, riadiaceho alebo kontrolného orgánu žiadateľa alebo ktoré majú právomoc zastupovať, rozhodovať alebo vykonávať kontrolu vo vzťahu k žiadateľovi, alebo fyzickými alebo právnickými osobami, ktoré preberajú neobmedzenú zodpovednosť za dlhy žiadateľa) berú na vedomie, že ich osobné údaje (priezvisko a meno v prípade fyzickej osoby, adresa, právna forma a priezviská a mená osôb oprávnených na zastupovanie, rozhodovacie alebo kontrolné funkcie v prípade právnickej osoby) môžu byť povoľujúcim úradníkom agentúry zaregistrované v systéme včasného odhaľovania rizika a vylúčenia v prípade, že sa ocitnú v jednej zo situácií uvedených v nariadení (EÚ, Euratom) 2018/1046.

### Otvorená licencia a práva duševného vlastníctva

Otvorená licencia je spôsob, ktorým vlastník diela udeľuje všetkým povolenie používať zdroj. Existujú rozličné otvorené licencie v závislosti od rozsahu udelených oprávnení alebo uložených obmedzení a prijímatelia si môžu vybrať konkrétnu licenciu, ktorá sa vzťahuje na ich prácu. S každým vytvoreným zdrojom musí byť spojená otvorená licencia.

Otvorená licencia neznamená prevod autorských práv ani práv duševného vlastníctva. Prijímatelia zostávajú držiteľmi autorských práv týkajúcich sa nimi vypracovaných materiálov a môžu ich používať podľa svojho uváženia. Jedinou požiadavkou na prijímateľov grantu je, aby prostredníctvom otvorených licencií zabezpečili voľný prístup k vzdelávacím zdrojom (alebo iným dokumentom a médiám vytvoreným v rámci projektu). Na splnenie tejto požiadavky je potrebné, aby licencie prinajmenšom udeľovali práva na používanie a v ideálnom prípade aj na výmenu a prispôsobenie. Prijímatelia môžu výsledky svojho projektu použiť aj na komerčné účely. Zo skúseností vyplýva, že otvorený prístup zabezpečuje zviditeľnenie a môže záujemcov podnietiť ku kúpe tlačenej verzie alebo fyzického materiálu, dokumentu alebo médií.

Príloha I – Slovník pojmov

|  |  |
| --- | --- |
| **Sprevádzajúca osoba** | Osoba, ktorá sprevádza účastníkov s nedostatkom príležitostí (najmä účastníkov so zdravotným postihnutím) celou aktivitou, aby im zaistila bezpečnosť, poskytovala podporu a ďalšiu pomoc, ako aj pomoc účastníkovi pri účinnom nadobúdaní poznatkov počas tejto skúsenosti. |
| **Aktivita** | Súbor úloh vykonávaných ako súčasť projektu. Aktivita je vymedzená rovnakým miestom realizácie, rovnakým časovým obdobím a rovnakým rozsahom. |
| **Žiadateľ** | Akákoľvek účastnícka organizácia alebo skupina mladých ľudí, ktorá podáva žiadosť o grant. |
| **Termín podania žiadosti** | Konečný termín, do ktorého sa musí žiadosť predložiť národnej alebo výkonnej agentúre, aby sa považovala za prípustnú. |
| **Pridružený partner** | Účastnícka organizácia, ktorá prispieva k realizácii konkrétnych úloh/aktivít v rámci projektu alebo podporuje presadzovanie a udržateľnosť projektu, ktorá sa však z hľadiska správy zmlúv nepovažuje za prijímateľa a nezískava žiadne finančné prostriedky z programu v rámci projektu (nemá právo účtovať náklady či požadovať príspevky). Nezohľadňuje sa na účely oprávnenosti a nemusí overovať svoje PIC. |
| **Prijímateľ** | Signatári dohody o grante (buď priamo, alebo prostredníctvom prístupového formulára/mandátu). |
| **Výzva na predkladanie návrhov** | Výzva uverejnená Komisiou alebo v jej mene na predloženie návrhu akcie, ktorá zodpovedá sledovaným cieľom a spĺňa požadované podmienky, v stanovenej lehote. Výzvy na predkladanie návrhov sa uverejňujú v Úradnom vestníku Európskej únie (sérii C) a/alebo na príslušných webových sídlach/portáloch Komisie, národnej alebo výkonnej agentúry. |
| **Osvedčenie o účasti** | V kontexte Európskeho zboru solidarity ide o dokument vystavený akejkoľvek osobe, ktorá absolvovala aktivitu Európskeho zboru solidarity. Potvrdzuje sa ním účasť účastníka na aktivite a v prípade potreby aj jeho vzdelávacie výstupy. |
| **Chyba v písaní** | Menšia chyba alebo nepozornosť nezámerne spôsobená v dokumente, ktorou sa mení jeho význam, ako je preklep či nezámerné doplnenie alebo vynechanie slova, slovného spojenia alebo číslice. |
| **Kouč** | Osoba, ktorá nie je členom skupiny, ale podporuje mladých ľudí pri príprave, vykonávaní a hodnotení solidaritného projektu. |
| **Spolufinancovanie** | Zásada, podľa ktorej časť nákladov na projekt podporený z prostriedkov EÚ musí znášať prijímateľ alebo sa musia hradiť prostredníctvom iných externých príspevkov, než je grant EÚ. |
| **Konzorcium** | Dve alebo viaceré účastnícke organizácie, ktoré spolupracujú na príprave a predložení návrhu, ako aj na realizácii projektu a nadväzujúcich činností. Zmluvu podpisujú všetky účastnícke organizácie alebo jedna z nich, ktorá bola riadne splnomocnená ostatnými. |
| **Koordinátor** | Účastnícka organizácia žiadajúca o grant v mene konzorcia alebo partnerských organizácií. Koordinátor má osobitné povinnosti stanovené v dohode o grante. |
| **Cezhraničná aktivita** | Aktivita, ktorá prebieha v inej krajine, než je krajina, v ktorej má účastník oprávnený pobyt. |
| **Zriadený/usadený** | Týka sa organizácie alebo orgánu, ktorý spĺňa určité vnútroštátne podmienky (registrácia, oznámenie, uverejnenie atď.) na získanie oficiálneho uznania zo strany príslušného národného orgánu. V prípade skupiny mladých ľudí má z hľadiska oprávnenosti na získanie grantu Európskeho zboru solidarity rovnaké účinky oprávnený pobyt jej štatutárneho zástupcu. |
| **Akadémia EÚ** | Ide o online centrum EÚ obsahujúce informácie z prvej ruky, vysokokvalitné vzdelávacie zdroje a cenné poznatky priamo z inštitúcií EÚ, kde k nim majú prístup jednotlivci, ktorých práca súvisí s oblasťou jej pôsobnosti. Cieľom je umožniť im jednoduché a bezproblémové pochopenie a úspešné vykonávanie politík EÚ v širokej škále oblastí. Poslaním Akadémie EÚ je poskytovať moderné a pútavé vzdelávacie prostredie, ktoré môže podporiť a zlepšiť kvalitu uplatňovania vedomostí o záležitostiach EÚ jednoduchým, inteligentným a inšpiratívnym spôsobom. |
| **Europass** | Online platforma Europass ako akcia v rámci európskeho programu v oblasti zručností ponúka jednotlivcom a organizáciám internetové nástroje a informácie týkajúce sa možností vzdelávania, kvalifikačných rámcov a kvalifikácií, usmernenia, informácie o zručnostiach, nástroje na sebahodnotenie a možnosti zdokumentovania zručností a kvalifikácií, ako aj prepojenie so vzdelávacími a pracovnými príležitosťami.  Platforma Europass okrem toho ponúka nástroje a softvér na podporu digitálne podpísaných certifikátov, ako bolo oznámené v akčnom pláne digitálneho vzdelávania. Platforma je prepojená s vnútroštátnymi zdrojmi údajov o vzdelávacích príležitostiach a s vnútroštátnymi databázami alebo registrami kvalifikácií. |
| **Európska sieť solidarity (EuSN)** | Európska sieť solidarity (EuSN) je mladá komunita, ktorá vznikla na jar v roku 2019. Zjednocuje ľudí so spoločnými záujmami a spoločnou víziou vytvoriť európsku sieť, v rámci ktorej všetci spoločne pracujú na zlepšovaní skúseností mladých účastníkov zboru. |
| **EuroPeers** | EuroPeers sú mladí ľudia, ktorí získali európske skúsenosti v rámci programov EÚ pre mladých ľudí a chcú sa o ne podeliť so svojimi rovesníkmi. Sú ambasádormi programu Erasmus+ Mládež, programov Európskeho zboru solidarity a ďalších národných programov, ktoré pomáhajú mladým ľuďom cestovať po Európe za prácou a vzdelávaním.  EuroPeers organizujú svoje vlastné podujatia, prípadne ich školy, úrady starostlivosti o mládež alebo kultúrne centrá pozývajú na prednášky. Všetko na dobrovoľnom základe. |
| **Vyššia moc** | Nepredvídateľná výnimočná situácia alebo udalosť mimo kontroly účastníka, ktorú nemožno pripísať chybe ani nedbanlivosti z jeho strany. Prijímatelia grantu nájdu presnú definíciu a podmienky vo svojej dohode o grante. |
| **Všeobecné online školenia** | Súbor modulov odbornej prípravy pre registrovaných uchádzačov a účastníkov, ktorí boli vybratí na ponúkanú aktivitu prostredníctvom portálu Európskeho zboru solidarity. |
| **Zelené cestovanie** | Udržateľné spôsoby dopravy využívajúce nízkoemisné prostriedky dopravy na hlavnú časť cesty, ako je autobusová a železničná doprava alebo tzv. car-sharing (spoločná cesta v jednom aute). |
| **Skupina mladých ľudí** | Skupina najmenej piatich mladých ľudí, ktorí nemajú vlastnú právnu subjektivitu podľa platného vnútroštátneho práva. Jeden z ich zástupcov má však právnu spôsobilosť prijímať právne povinnosti v ich mene. |
| **Hostiteľská organizácia** | Organizácia, ktorá sa týka celej skupiny činností súvisiacich s prijatím účastníka zboru solidarity vrátane prípravy programu aktivít pre mladých ľudí a poskytovania náležitých usmernení a podpory účastníkovi počas všetkých fáz. |
| **Aktivita v oblasti humanitárnej pomoci** | Aktivita, ktorá podporuje operácie a dlhodobé operácie humanitárnej pomoci v tretích krajinách po kríze, ktorej cieľom je poskytovať pomoc vychádzajúcu z potrieb a zameranú na ochranu života, predchádzanie ľudskému utrpeniu a jeho zmierňovanie a zachovanie ľudskej dôstojnosti v krízach spôsobených človekom alebo prírodnými katastrofami, a ktorá zahŕňa pomoc a ochranné operácie počas prebiehajúcich humanitárnych kríz alebo po nich, podporujúc opatrenia na zabezpečenie prístupu k osobám v núdzi a uľahčenie voľného toku pomoci, a akcie, ktoré sú zamerané na posilnenie pripravenosti na katastrofy a znižovanie rizika katastrof, prepojenie pomoci, obnovy a rozvoja a prispenie k zvyšovaniu odolnosti a schopnosti zraniteľných komunít alebo komunít zasiahnutých katastrofou zvládať krízy a zotaviť sa z nich. |
| **Vnútroštátna aktivita** | Aktivita, ktorá prebieha v tej istej krajine, ako je krajina, v ktorej má účastník oprávnený pobyt. |
| **Informálne učenie sa** | Učenie sa, ktoré je výsledkom každodenných činností spojených s prácou, rodinou alebo voľným časom a ktoré nie je organizované alebo štruktúrované z hľadiska cieľov, času alebo podpory vzdelávania. Z hľadiska učiaceho sa môže byť neúmyselné. |
| **Medzinárodná organizácia** | Organizácie zriadené na základe medzinárodných dohôd a agentúry zriadené takýmito organizáciami, ako sa uvádza v článku 156 nariadenia o rozpočtových pravidlách. Za medzinárodné organizácie sa považujú aj tieto organizácie: Medzinárodný výbor Červeného kríža; Medzinárodná federácia národných spoločností Červeného kríža a Červeného polmesiaca. |
| **Kľúčové kompetencie** | Základný súbor znalostí, zručností a postojov, ktoré potrebujú všetci ľudia na svoje osobné naplnenie a rozvoj, zamestnateľnosť, sociálne začlenenie, udržateľný životný štýl, úspešný život v spoločnosti, ktorá žije v mieri, pre riadenie života so zodpovedným prístupom k zdraviu a aktívne občianstvo, ako sa uvádza v odporúčaní Rady 2018/C 189/01 z 22. mája 2018 o kľúčových kompetenciách pre celoživotné vzdelávanie. |
| **Vzdelávacie výstupy** | Vyjadrenia o tom, čo účastník vie, chápe a je schopný robiť po skončení vzdelávacieho procesu. Sú vymedzené z hľadiska vedomostí, zručností a kompetencií. |
| **Právny subjekt** | Fyzická alebo právnická osoba zriadená a uznaná ako taká podľa vnútroštátneho práva, práva Únie alebo medzinárodného práva, ktorá má právnu subjektivitu a ktorá môže, konajúc vo svojom mene, uplatňovať práva a podliehať povinnostiam, alebo subjekt, ktorý nemá právnu subjektivitu, ako je uvedené v článku 197 ods. 2 písm. c) nariadenia o rozpočtových pravidlách. |
| **Miesto** | Miesto, v ktorom sa organizujú dobrovoľnícke aktivity pre špecifický počet dobrovoľníkov. Miesto nesmie mať odlišnú právnu subjektivitu od hostiteľskej organizácie. Spravidla sa za prvé miesto považuje hlavná adresa hostiteľskej organizácie, ale organizácie môžu nahlásiť viac ako jedno hostiteľské miesto pre dobrovoľníkov. |
| **Dlhodobá dobrovoľnícka činnosť** | Účasť na dobrovoľníckych aktivitách v trvaní 60 dní alebo dlhšie okrem dní potrebných na cestovanie. |
| **Člen neformálnej skupiny, ktorá realizuje projekt** | V rámci solidaritných projektov sa mladí ľudia, ktorí realizujú projekt, nazývajú členmi skupiny. |
| **Národná agentúra** | Orgán zodpovedný za riadenie vykonávania programu na národnej úrovni v členskom štáte alebo v tretej krajine pridruženej k programu. V každej krajine môže existovať jedna národná agentúra alebo viac národných agentúr. |
| **Národný orgán** | Orgán zodpovedný na národnej úrovni za monitorovanie riadenia programu v členskom štáte alebo v tretej krajine pridruženej k programu a za dohľad nad riadením programu. V každej krajine môže existovať jeden alebo viac vnútroštátnych orgánov. |
| **Nová organizácia** | Každá účastnícka organizácia, ktorá predtým nezískala podporu v rámci daného typu akcie podporovanej zborom. |
| **Neformálne vzdelávanie** | Vzdelávanie, ktoré sa uskutočňuje prostredníctvom plánovaných vzdelávacích činností s určitou formou podpory vzdelávania, ktoré však nie je súčasťou formálneho systému vzdelávania a odbornej prípravy. |
| **Účastník** | Mladá osoba zaregistrovaná na portáli Európskeho zboru solidarity, ktorá sa plne zúčastňuje na projekte a ktorá môže získať finančné prostriedky Európskej únie určené na pokrytie jej nákladov na účasť (najmä cestovné náklady a výdavky spojené s pobytom). |
| **Účastník s nedostatkom príležitostí** | Jednotlivci, ktorí z ekonomických, sociálnych, kultúrnych, geografických alebo zdravotných dôvodov, z dôvodu prisťahovaleckého pôvodu alebo z dôvodov ako zdravotné postihnutie a ťažkosti vo vzdelávaní alebo z akýchkoľvek iných dôvodov vrátane tých, ktoré by podľa článku 21 Charty základných práv Európskej únie mohli byť diskriminačné, čelia v porovnaní so svojimi rovesníkmi rôznym prekážkam. |
| **Účastnícka organizácia** | Každá organizácia alebo skupina mladých ľudí, ktorá sa zúčastňuje na realizácii projektu Európskeho zboru solidarity. Účastnícke organizácie môžu byť v závislosti od svojej roly v projekte žiadateľmi, partnermi alebo pridruženými partnermi. |
| **Partnerská organizácia** | Partnerská organizácia je v prípade akcií riadených národnými agentúrami organizácia, ktorá je oficiálne zapojená do projektu (spoluprijímateľ), no nepreberá rolu žiadateľa. |
| **Prípravná návšteva** | Prípravná návšteva v hostiteľskej krajine pred začiatkom dobrovoľníckej aktivity. Cieľom návštevy je pripraviť a zabezpečiť vysokú kvalitu uvedených aktivít, vybudovať dôveru, porozumenie a stabilné partnerstvo medzi zapojenými organizáciami a účastníkmi. |
| **Projekt** | Ucelený súbor aktivít navrhnutých a organizovaných so zámerom dosiahnutia stanovených cieľov a výsledkov. |
| **Kvalifikácia** | Formálny výsledok procesu hodnotenia a potvrdzovania, ktorý sa získa, keď príslušný orgán určí, že jednotlivec dosiahol vzdelávacie výstupy zodpovedajúce daným štandardom. |
| **Značka kvality** | Postup, ktorým sa zabezpečuje, že organizácie, ktoré chcú získať financovanie v rámci akcie Európskeho zboru solidarity, dodržiavajú súbor kvalitatívnych štandardov alebo požiadaviek vymedzených Európskou komisiou pre príslušnú akciu. Značku kvality udeľuje výkonná agentúra, národná agentúra alebo podporné centrum SALTO v závislosti od druhu organizácie a/alebo krajiny, v ktorej sídli žiadajúca organizácia. |
| **Registrovaný uchádzač** | Registrovaný uchádzač je osoba vo veku od 17 do 35 rokov, ktorá sa zaregistrovala prostredníctvom portálu Európskeho zboru solidarity, čím vyjadrila záujem zapojiť sa do solidárnych aktivít, ktorá sa však na takejto aktivite ešte nezúčastňuje. |
| **Krátkodobá dobrovoľnícka činnosť** | Účasť na dobrovoľníckych aktivitách v trvaní až do 59 dní okrem dní potrebných na cestovanie. |
| **Solidárna aktivita** | Kvalitná inkluzívna aktivita zameraná na dôležité spoločenské problémy, ktorá má formu dobrovoľníckej aktivity, solidaritného projektu alebo aktivity zameranej na nadväzovanie kontaktov v rôznych oblastiach vrátane oblasti humanitárnej pomoci vykonávanej v rámci Európskeho zboru solidarity. |
| **Nástroje Únie v oblasti transparentnosti a uznávania kvalifikácií** | Nástroje, ktoré pomáhajú zainteresovaným stranám chápať, hodnotiť a podľa potreby uznávať vzdelávacie výstupy a kvalifikácie v celej Únii. |
| **Potvrdzovanie neformálneho vzdelávania a informálneho učenia sa** | Postup, ktorým splnomocnený orgán potvrdzuje, že jednotlivec získal vzdelávacie výstupy, ktoré sa posúdili podľa príslušnej normy, a ktorý pozostáva z týchto štyroch fáz:   * identifikácia konkrétnych skúseností jednotlivca formou rozhovoru, * dokumentácia na zviditeľnenie skúseností jednotlivca, * formálne hodnotenie týchto skúseností, * certifikácia výsledkov posúdenia, ktorá môže viesť k čiastočnej alebo úplnej kvalifikácii. |
| **Miesto** | Fyzická poloha, kde sa uskutočňuje aktivita. |
| **Ciele v oblasti mládeže** | Európske ciele v oblasti mládeže boli vypracované v rámci stratégie EÚ pre mládež. V týchto cieľoch sa identifikujú medzisektorové oblasti, ktoré ovplyvňujú životy mladých ľudí, a poukazuje sa na výzvy.  <https://ec.europa.eu/youth/policy/youth-strategy_en> |
| **Stratégia pre mládež** | V stratégii Európskej únie pre mládež na roky 2019 – 2027 sa stanovuje rámec európskej spolupráce v oblasti mládeže vychádzajúci z oznámenia Komisie z 22. mája 2018 s názvom Zapájať mladých ľudí, spájať ich a posilňovať ich postavenie. V rámci základnej oblasti zapájania sa v stratégii EÚ pre mládež podporuje zmysluplná občianska, hospodárska, spoločenská, kultúrna a politická účasť mladých ľudí. Posilňuje sa ňou účasť mladých ľudí na demokratickom živote, podporuje sa ich spoločenská a občianska angažovanosť a zameriava sa na zabezpečenie toho, aby všetci mladí ľudia mali potrebné zdroje na svoju účasť v spoločnosti.  <https://europa.eu/youth/strategy_sk> |
| **Youthpass** | Európsky nástroj, ktorý má priniesť zlepšenie, pokiaľ ide o uznávanie vzdelávacích výstupov účastníkov na projektoch podporovaných Európskym zborom solidarity. Youthpass tvoria: a) osvedčenia, ktoré môžu účastníci získať; a b) vymedzený postup podporujúci mladých ľudí a organizácie v tom, aby uvažovali o vzdelávacích výstupoch z projektu. Youthpass je takisto súčasťou širšej stratégie Európskej komisie, ktorej cieľom je zvýšiť mieru uznávania neformálneho vzdelávania, informálneho učenia sa a práce s mládežou v Európe i mimo nej. |

Príloha II – Viacnásobná účasť

V nasledujúcej tabuľke sa uvádza prehľad možných kombinácií aktivít dostupných pre účastníkov. V prvom stĺpci (šedá farba) je uvedená prvá aktivita realizovaná účastníkom a v ostatných stĺpcoch sú následné aktivity. Pravidlá oprávnenosti pre každý druh aktivity sú opísané v príslušnom oddiele tohto sprievodcu.

Celkový čas, ktorý jeden mladý človek strávi dobrovoľníckymi aktivitami Európskeho zboru solidarity, nesmie presiahnuť 12 mesiacov a realizované aktivity sa nesmú prekrývať. Do celkového povoleného trvania 12 mesiacov sa rátajú aktivity realizované v rámci dobrovoľníctva Erasmus+/Európskej dobrovoľníckej služby.

|  |  |  |  |  |  |  |  |
| --- | --- | --- | --- | --- | --- | --- | --- |
| **Realizovaná aktivita** | Krátkodobá individuálna dobrovoľnícka činnosť | Dobrovoľnícke tímy | Dlhodobá individuálna cezhraničná dobrovoľnícka činnosť | Dlhodobá individuálna vnútroštátna dobrovoľnícka činnosť | Solidaritný projekt | Individuálna dobrovoľnícka činnosť v oblasti humanitárnej pomoci | Dobrovoľnícka činnosť v tímoch humanitárnej pomoci |
| Dlhodobá individuálna cezhraničná dobrovoľnícka činnosť |  |  | X  (výnimka: druhá aktivita v prípade mladých ľudí s nedostatkom príležitostí alebo riadne odôvodnené prípady) |  |  | X  (výnimka: druhá aktivita v prípade mladých ľudí s nedostatkom príležitostí alebo riadne odôvodnené prípady) |  |
| Krátkodobá individuálna dobrovoľnícka činnosť (cezhraničná alebo vnútroštátna) |  |  |  |  |  |  |  |
| Dobrovoľnícke tímy |  |  |  |  |  |  |  |
| Dlhodobá vnútroštátna dobrovoľnícka činnosť |  |  |  |  |  |  |  |
| Solidaritný projekt |  |  |  |  |  |  |  |
| Individuálna dobrovoľnícka činnosť v oblasti humanitárnej pomoci |  |  | X  (výnimka: druhá aktivita v prípade mladých ľudí s nedostatkom príležitostí alebo riadne odôvodnené prípady) |  |  | X |  |
| Dobrovoľnícka činnosť v tímoch humanitárnej pomoci |  |  |  |  |  |  |  |

Príloha III – Kontaktné údaje

**Európska komisia – Generálne riaditeľstvo pre vzdelávanie, mládež, šport a kultúru (GR EAC)**

<https://youth.europa.eu/solidarity_sk>

**Európska komisia – Výkonná agentúra pre vzdelávanie a kultúru (EACEA)**

<https://www.eacea.ec.europa.eu/grants/2021-2027/european-solidarity-corps_en>

**Národné agentúry**

<https://youth.europa.eu/solidarity/organisations/contact-national-agencies_sk>

1. Vezmite do úvahy, že táto časť je relevantná len pre akcie, na ktoré sa vzťahuje tento sprievodca. [↑](#footnote-ref-2)
2. Pozri predchádzajúcu poznámku pod čiarou. [↑](#footnote-ref-3)
3. <https://youth.europa.eu/strategy_sk>. [↑](#footnote-ref-4)
4. <https://eur-lex.europa.eu/legal-content/sk/TXT/?uri=CELEX:52018DC0269>. [↑](#footnote-ref-5)
5. <https://youth.europa.eu/strategy_sk>. [↑](#footnote-ref-6)
6. [EUR-Lex - 32022H0411(01) - EN - EUR-Lex (europa.eu)](https://eur-lex.europa.eu/legal-content/SK/TXT/HTML/?uri=CELEX:32022H0411(01)&from=EN). [↑](#footnote-ref-7)
7. Spoločné vyhlásenie Rady a zástupcov vlád členských štátov, ktorí sa zišli na zasadnutí Rady, Európskeho parlamentu a Európskej komisie; [EUR-Lex - 42008X0130(01) - SK - EUR-Lex (europa.eu)](https://eur-lex.europa.eu/legal-content/SK/TXT/HTML/?uri=CELEX:42008X0130(01)&from=EN). [↑](#footnote-ref-8)
8. <https://ec.europa.eu/echo/partnerships/relations/ghd_en>. [↑](#footnote-ref-9)
9. Vykonávacie rozhodnutie Komisie o rámci opatrení na začleňovanie pre programy Erasmus+ a Európsky zbor solidarity na roky 2021 – 2027: <https://erasmus-plus.ec.europa.eu/document/commission-decision-framework-inclusion-2021-27>. [↑](#footnote-ref-10)
10. Vykonávacie usmernenia – Stratégia začleňovania a rozmanitosti v rámci programu Erasmus+ a Európskeho zboru solidarity: <https://erasmus-plus.ec.europa.eu/document/implementation-guidelines-erasmus-and-european-solidarity-corps-inclusion-and-diversity-strategy>. [↑](#footnote-ref-11)
11. Dohovor Organizácie Spojených národov o právach osôb so zdravotným postihnutím: <https://www.un.org/development/desa/disabilities/convention-on-the-rights-of-persons-with-disabilities.html>. [↑](#footnote-ref-12)
12. <https://ec.europa.eu/info/strategy/priorities-2019-2024/european-green-deal/actions-being-taken-eu_sk>. [↑](#footnote-ref-13)
13. <https://ec.europa.eu/info/strategy/priorities-2019-2024/europe-fit-digital-age/shaping-europe-digital-future_sk>. [↑](#footnote-ref-14)
14. Emblém možno prevziať z webového sídla: <https://youth.europa.eu/solidarity/organisations/reference-documents-resources_sk>. [↑](#footnote-ref-15)
15. Článok 62 ods. 1 písm. c) nariadenia o rozpočtových pravidlách 2018/1046 (ďalej len „nariadenie o rozpočtových pravidlách“). [↑](#footnote-ref-16)
16. Skratka SALTO znamená „podpora možností pokročilého vzdelávania a odbornej prípravy“. [↑](#footnote-ref-17)
17. Subjekty z členských štátov EÚ a osoby s oprávneným pobytom v nich sa môžu v plnej miere zúčastňovať na všetkých akciách Európskeho zboru solidarity. Okrem toho sa v súlade s článkom 13 nariadenia môžu k programu pridružiť tieto tretie krajiny, a to podľa dohôd medzi Európskou úniou a týmito krajinami: členské štáty Európskeho združenia voľného obchodu (EZVO), ktoré sú členmi Európskeho hospodárskeho priestoru (EHP); pristupujúce krajiny, kandidátske krajiny a potenciálne kandidátske krajiny. Okrem toho v súlade s článkom 14 nariadenia môžu byť subjekty z iných tretích krajín a ich obyvatelia v riadne odôvodnených prípadoch oprávnení v rámci niektorých akcií a v záujme Únie. [↑](#footnote-ref-18)
18. Podľa článku 33 ods. 3 rozhodnutia Rady 2013/755/EÚ o pridružení zámorských krajín a území k Európskej únii Únia zabezpečí, aby osoby a organizácie zo zámorských krajín a území (ZKÚ) boli oprávnené zapojiť sa do Európskeho zboru solidarity v postavení „členských štátov EÚ alebo tretích krajín pridružených k programu“ pod podmienkou, že budú dodržané pravidlá tohto programu a takisto aj mechanizmy, ktoré platia pre členský štát, s ktorým sú tieto ZKÚ spojené. Zoznam ZKÚ sa nachádza na adrese: <https://ec.europa.eu/europeaid/regions/overseas-countries-and-territories-octs/oct-eu-association_en>. [↑](#footnote-ref-19)
19. Závisí od podpisu dohody o pridružení medzi Európskou úniou a uvedenými krajinami. [↑](#footnote-ref-20)
20. Na všetky akcie vrátane finančnej podpory tretím stranám v prípadoch, keď sa na príslušnú akciu vzťahuje finančná podpora od prijímateľov grantu určená tretím stranám v súlade s článkom 204 nariadenia o rozpočtových pravidlách EÚ, ktoré sú vykonávané prostredníctvom tohto sprievodcu programom, sa uplatňujú kritériá oprávnenosti uvedené v oznámení Komisie č. 2013/C-205/05 (Ú. v. EÚ C 205, 19.7.2013, s. 9 – 11). [↑](#footnote-ref-21)
21. Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova. [↑](#footnote-ref-22)
22. Toto označenie sa nesmie vykladať ako uznanie Palestínskeho štátu a nie sú ním dotknuté pozície jednotlivých členských štátov k tejto otázke. [↑](#footnote-ref-23)
23. Najmenej 30 a nie viac ako 38 hodín týždenne. [↑](#footnote-ref-24)
24. Organizácie so značkou kvality, ktorej platnosť uplynie počas vykonávania aktivít, by mali včas požiadať o novú značku kvality, aby zabezpečili oprávnenosť aktivít. [↑](#footnote-ref-25)
25. Až do 59 dní okrem dní potrebných na cestovanie. [↑](#footnote-ref-26)
26. Účastníci musia mať k dátumu začiatku aktivity aspoň 18 rokov a nesmú mať viac ako 30 rokov. [↑](#footnote-ref-27)
27. Až do 59 dní okrem dní potrebných na cestovanie. [↑](#footnote-ref-28)
28. <https://youth.europa.eu/solidarity/organisations/reference-documents-resources_sk>. [↑](#footnote-ref-29)
29. <https://erasmus-plus.ec.europa.eu/resources-and-tools/distance-calculator>. Ak je napríklad osoba z Madridu (Španielsko) zapojená do aktivity, ktorá sa vykonáva v Ríme (Taliansko), žiadateľ a) vypočíta vzdialenosť z Madridu do Ríma (1 365,28 km); b) vyberie príslušné pásmo cestovnej vzdialenosti (t. j. od 500 do 1 999 km) a c) vypočíta grant EÚ, ktorým sa poskytne príspevok na cestovné náklady účastníka z Madridu do Ríma a späť (275 EUR).     [↑](#footnote-ref-30)
30. Ďalšie podrobnosti sa nachádzajú v príslušnom oddiele Značka kvality na s. 37. [↑](#footnote-ref-31)
31. Vo výnimočných prípadoch musia medzinárodné organizácie podať žiadosť v národnej agentúre, ktorá im udelila značku kvality pre vedúcu organizáciu. [↑](#footnote-ref-32)
32. Najmenej 30 a nie viac ako 38 hodín týždenne. [↑](#footnote-ref-33)
33. Organizácie so značkou kvality, ktorej platnosť uplynie počas vykonávania aktivít, by mali včas požiadať o novú značku kvality, aby zabezpečili oprávnenosť aktivít. [↑](#footnote-ref-34)
34. Účastníci musia mať k dátumu začiatku aktivity aspoň 18 rokov a nesmú mať viac ako 30 rokov. [↑](#footnote-ref-35)
35. <https://youth.europa.eu/volunteering/organisations_sk>. [↑](#footnote-ref-36)
36. https://home-affairs.ec.europa.eu/policies/internal-security/organised-crime-and-human-trafficking/together-against-trafficking-human-beings\_en. [↑](#footnote-ref-37)
37. Útvary organizácie nemôžu podávať žiadosti o samostatné značky kvality. Značky kvality sa udeľujú na úrovni organizácií (jeden právny subjekt = jedna značka kvality). [↑](#footnote-ref-38)
38. Upozorňujeme, že organizácie pod dohľadom národných orgánov inej krajiny podávajú žiadosť národnej agentúre krajiny vykonávajúcej dohľad. [↑](#footnote-ref-39)
39. Vymedzenie cezhraničných regiónov je flexibilné a môže zahŕňať aj prímorské regióny, pokiaľ sú jasne identifikované spoločné výzvy, ktoré bude projekt riešiť. [↑](#footnote-ref-40)
40. Účastníci musia mať k dátumu začiatku projektu aspoň 18 rokov a nesmú mať viac ako 30 rokov. [↑](#footnote-ref-41)
41. Článok 10 ods. 2 NARIADENIA EURÓPSKEHO PARLAMENTU A RADY (EÚ) 2021/888 z 20. mája 2021, ktorým sa zriaďuje program Európsky zbor solidarity a zrušujú nariadenia (EÚ) 2018/1475 a (EÚ) č. 375/2014. [↑](#footnote-ref-42)
42. <https://youth.europa.eu/volunteering/organisations_sk>. [↑](#footnote-ref-43)
43. <https://ec.europa.eu/info/funding-tenders/opportunities/portal/screen/how-to-participate/partner-search>. [↑](#footnote-ref-44)
44. <https://home-affairs.ec.europa.eu/policies/internal-security/organised-crime-and-human-trafficking/together-against-trafficking-human-beings_en>. [↑](#footnote-ref-45)
45. Pozri oddiel „ďalšie podporné opatrenia – dohody s účastníkmi“. [↑](#footnote-ref-46)
46. Povinnosť zriadenia v členskom štáte EÚ alebo v tretej krajine pridruženej k programu sa nevzťahuje na medzinárodné organizácie. [↑](#footnote-ref-47)
47. Útvary organizácie nemôžu podávať žiadosti o samostatné značky kvality. Značky kvality sa udeľujú na úrovni organizácií (jeden právny subjekt = jedna značka kvality). [↑](#footnote-ref-48)
48. Článok 2 bod 12 a článok 9 [nariadenia Európskeho parlamentu a Rady (EÚ) 2021/888 z 20. mája 2021, ktorým sa zriaďuje program Európsky zbor solidarity a zrušujú nariadenia (EÚ) 2018/1475 a (EÚ) č. 375/2014 (europa.eu)](https://eur-lex.europa.eu/legal-content/SK/TXT/HTML/?uri=CELEX:32021R0888&from=SK). [↑](#footnote-ref-49)
49. Najmenej 30 a nie viac ako 38 hodín týždenne. [↑](#footnote-ref-50)
50. <https://youth.europa.eu/solidarity_sk>. [↑](#footnote-ref-51)
51. <https://academy.europa.eu/>. [↑](#footnote-ref-52)
52. Článok 10 ods. 2 nariadenia Európskeho parlamentu a Rady (EÚ) 2021/888 z 20. mája 2021, ktorým sa zriaďuje program Európsky zbor solidarity a zrušujú nariadenia (EÚ) 2018/1475 a (EÚ) č. 375/2014. [↑](#footnote-ref-53)
53. Povinnosť zriadenia v členskom štáte alebo v tretej krajine pridruženej k programu sa nevzťahuje na medzinárodné organizácie. [↑](#footnote-ref-54)
54. Účastníci musia mať k dátumu začiatku aktivity aspoň 18 rokov a nesmú mať viac ako 35 rokov. [↑](#footnote-ref-55)
55. <https://academy.europa.eu/>. [↑](#footnote-ref-56)
56. Len vtedy, ak daný účastník nemôže získať online jazykovú podporu z dôvodu nedostupnosti požadovaného jazyka alebo úrovne. [↑](#footnote-ref-57)
57. Mladí ľudia, ktorí sa chcú zapojiť do dobrovoľníckej činnosti v oblasti humanitárnej pomoci, musia absolvovať dodatočnú osobitnú odbornú prípravu, aby boli oprávnení sa na uvedenej činnosti zúčastniť. [↑](#footnote-ref-58)
58. Ďalšie informácie o európskom preukaze zdravotného poistenia sa nachádzajú na adrese: [https://ec.europa.eu/social/main.jsp?catId=559&langId=sk](https://ec.europa.eu/social/main.jsp?catId=559). [↑](#footnote-ref-59)
59. Poistné krytie sa končí v prípade dobrovoľníkov, ktorí sa po svojej dobrovoľníckej aktivite rozhodnú nevrátiť do krajiny pobytu. Poistenie kryje aj následnú lekársku starostlivosť do dvoch mesiacov od skončenia aktivity. [↑](#footnote-ref-60)
60. Ďalšie informácie o postupe, ktorý sa má dodržať, sa poskytnú po udelení grantu na projekt. [↑](#footnote-ref-61)
61. Nariadenie EÚ o rozpočtových pravidlách sa nachádza na adrese: <https://eur-lex.europa.eu/legal-content/SK/TXT/?uri=CELEX:32018R1046>. [↑](#footnote-ref-62)
62. <https://ec.europa.eu/info/funding-tenders/opportunities/portal/screen/home>. [↑](#footnote-ref-63)
63. https://ec.europa.eu/info/funding-tenders/opportunities/portal/screen/home. [↑](#footnote-ref-64)
64. PIC je povinný údaj vo formulári žiadosti. [↑](#footnote-ref-65)
65. PIC je povinný údaj vo formulári žiadosti. [↑](#footnote-ref-66)
66. Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie. [↑](#footnote-ref-67)
67. Smernica Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva (Ú. v. EÚ L 198, 28.7.2017, s. 29). [↑](#footnote-ref-68)
68. Ú. v. ES C 316, 27.11.1995, s. 48. [↑](#footnote-ref-69)
69. Ú. v. ES C 195, 25.6.1997, s. 1. [↑](#footnote-ref-70)
70. Rámcové rozhodnutie Rady 2003/568/SVV z 22. júla 2003 o boji proti korupcii v súkromnom sektore (Ú. v. EÚ L 192, 31.7.2003, s. 54). [↑](#footnote-ref-71)
71. Rámcové rozhodnutie Rady 2008/841/SVV z 24. októbra 2008 o boji proti organizovanému zločinu (Ú. v. EÚ L 300, 11.11.2008, s. 42). [↑](#footnote-ref-72)
72. Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73). [↑](#footnote-ref-73)
73. Smernica Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (Ú. v. EÚ L 101, 15.4.2011, s. 1). [↑](#footnote-ref-74)
74. Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1). [↑](#footnote-ref-75)
75. Vnútroštátne, európske alebo iné granty na projekty sa na účely kontroly finančnej spôsobilosti nepovažujú za verejné finančné prostriedky. [↑](#footnote-ref-76)
76. <https://ec.europa.eu/info/funding-tenders/opportunities/docs/2021-2027/common/guidance/rules-lev-lear-fca_sk.pdf>. [↑](#footnote-ref-77)
77. Rozhodnutie, v ktorom sa povoľuje použitie jednorazových platieb, jednotkových nákladov a paušálneho financovania v prípade dobrovoľníctva a akcií solidaritných projektov v rámci Európskeho zboru solidarity: <https://youth.europa.eu/solidarity/organisations/reference-documents-resources_sk>. [↑](#footnote-ref-78)
78. Výnimočne a v súlade s právnym základom môžu byť náklady oprávnené na financovanie, ak vznikli pred dátumom predloženia žiadosti o grant, ak je tak uvedené v rozhodnutí o financovaní. [↑](#footnote-ref-79)
79. Na tento účel sú príjmové doklady obmedzené na tržby získané v rámci projektu. Zisk (prípadne strata) je podľa uvedenej definície rozdielom medzi: predbežne prijatou sumou grantu a príjmami získanými z akcie a oprávnenými nákladmi, ktoré prijímateľa vynaložil. Okrem toho sa bude zisk vymáhať vždy, keď sa vytvorí. Národná agentúra alebo výkonná agentúra sú oprávnené vymáhať percentuálny podiel zisku zodpovedajúci príspevku Únie na oprávnené náklady, ktoré prijímateľ skutočne vynaložil na realizáciu akcie. Pre akcie, v rámci ktorých majú granty formu refundácie určenej časti vynaložených oprávnených nákladov, sa poskytne ďalšie objasnenie výpočtu zisku. [↑](#footnote-ref-80)
80. Vnútroštátne právne predpisy členských štátov o DPH sú výsledkom transpozície smernice 2006/112/ES o DPH. [↑](#footnote-ref-81)
81. Pozri článok 13 ods. 1 smernice. [↑](#footnote-ref-82)
82. Výnimky z tohto pravidla sú uvedené v oddiele „Zákaz retroaktivity“ v tejto časti sprievodcu. [↑](#footnote-ref-83)
83. Usmernenia týkajúce sa vizuálnej identity Európskeho zboru solidarity sú k dispozícii na odkaze [Komunikácia | Európsky portál pre mládež (europa.eu)](https://youth.europa.eu/solidarity/organisations/communication_sk). [↑](#footnote-ref-84)